
»U okviru monarkije«. 

Sve hrvatske zemlje — Hrvatska, Slavonija, Dalmacija, 
Bosna i Hercegovina, Istra, Medjumurje i Rieka — imadu se 
sjediniti »u okviru monarkije«. Tako kaže glasoviti program 
od god. 1894. 

Što znače ove rieči: »u okviru monarkije«, to ne samo da 
ne zna narod, nego toga pravo ne znaju — ili barem na to ne 
paze — ni naši političari, i to oni, koji vode prvu rieč. I to 
je razlog, što je u našoj politici, a po tom i u cielom narodnom 
životu nastalo ovo, što je danas: vlada bez sabora i proti volji 
izabranim narodnim zastupnicima. Možda sve to i vidi tko od 
tih političara, ali nitko nema kuraže izaći s tim pred narod. 
No mi smo uvjereni, dok se to ne kaže, ne ćemo se dalje po- 
maknuti. Dok se to ne kaže, ne ćemo biti na čistu s Frankom, 
koji ima isti program, kao i hrv. stranka prava, koja je u sabor- 
skoj većini, pa ipak se ove dvie stranke žestoko pobijaju, te 
dok na Franka sve viče i sve mu se ruga, on, sve takav kakav 
jest, ne samo da se ne da maknuti ni uništiti, nego mu sami 
njegovi protivnici od dana u dan daju sve više važnosti i pred 
narodom i pred tudjinom, tako da se bez njega ne može već 
ništa: zove ga i Wekerle, a kažu i Beč. 

Što je dakle na stvari? 

Evo, što je: Temelj današnjim hrvatskim političkim stran- 
kama postavljen je pred 70 godina, — onda, kad se je naš narod 
»probudio«, kad je sam sebe osjetio i počeo sam snovati svoju 
budućnost. Ono, što se je radilo god. 1848. i 1861., to je bio 
samo nastavak onoga, što se je god. 1835. zasnovalo, 

A što su zasnovali god. 1835. naši »preporoditelji«, Gaj i 
drugovi, prvi buditelji naroda, prvi narodni pisci — političari? 

Zasnovali su jedinstvo »ilirskoga« naroda: Hrvata, Slavo- 

nača, Dalmatinaca, Istrana, Kranjaca, Bačvana, Bosanaca, Srbalja 
— i t. d. Sve je to bila kao pjesma, sve kao u magli, — ali su 
iz Beča ipak za kratko vrieme zabranili i »ilirsko« ime: bilo je 
pogibeljno. Zašto? Zato, što se je mislilo, da naši »Ilirci« hoće 
da osnuju novu ilirsku državu — izvan okvira monarkije. 

Jesu li na to mislili naši oci i djedovi? Jesu, ili nisu, — 
ali mogli su misliti, a oni u Beču mogli su se bojati. Ta jedva je 
bilo prošlo 20 godina, što je Napoleon, car francezki, preokre- 
nuo cielu Evropu i stvorio preko noći države, kojih nikada na 
svietu nije bilo! A i u Beču su znali valjda, da je Kranjac Vodnik 
pjevao: »Ilirijo, ustani, Napoleon te zove!« A glas Napoleonov 
bio je zatjerao strah u kosti mnogoj okrunjenoj glavi. 

No bilo kako mu drago, ilirstvo je bilo g. 1848. pokopano: 
oduševljene »ilirce« vodio je njihov vojvoda, ban Jelačić, na 
Magjare, da obrani cara i carevinu i da Magjare, koji su se 
htjeli od carevine otrgnuti, natjera »u okvir«. I s pomoću ruskom 
natjerao ih je, a onda su zavladali u Ugarskoj i Hrvatskoj Ni- 
emci — do 1860., kadno ustade Ante Starčević. 

Što je on htio? — Ako za »ilirce« možemo sumnjati, za A. 
Starčevića ne možemo: on nije htio imati nikakvoga posla 
»Austrijom«. Htio je ono isto, što i Magjari. A što je to? 

To je ono, što je težko kazati i gdje se naša politika počinje 
plesti i motati. Stalno je toliko, da A. Starčević nije htio ni za 
što i ni za koga čuti, nego za hrvatskoga kralja: slobodna i 
ujedinjena Hrvatska pod svojim zakonitim kraljem. 

To se je dugo naučalo. Mi, koji smo odgojeni u starčevi- 
ćanskom zraku, — mi smo to shvaćali tako, kako se je pisalo: 
ujedinjena (velika) i slobodna Hrvatska, koja nema s nikim 
posla, nego sa svojim kraljem. A kad smo čitali, da je Kva- 
ternik, drug Starčevićev, bio kod Napoleona III., cara francez- 
koga, koji je caru Franji Josipu oteo Italiju (1859.); kad nismo 
nikada u starčevićanskim novinama vidjeli nikakve bilježke i 
viesti o carskom i kraljevskom bečkom dvoru, recimo: o ra- 
dosnim dogadjajima, kao porodjenju itd., a uviek i uviek o 
dušmanskoj Austriji, koja je onako dala smaknuti mučenike 
Zrinjskoga i Frankopana, — razumije se, da smo mislili i više 
i dalje. A i moglo se je misliti, jer su se još uviek (1859. — 1870.) 
dielile zemlje i stvarala kraljevstva, a »Austrija beži iz Italije 
i Nemačke«. Pripoviest o tom — to nam je bila svakdašnja 

hrana i sve je mislilo, da »Austrija« ne će obstati šta! Ni 
24 sata! 

Svi smo tako mislili, koji smo se držali za Hrvate, za rodo- 
ljube. Tko tako nije mislio, bio je »slavoserb«. 

»Slavoserbi«, koji su govorili, da su nasljednici »iliraca« 
pobijali su A. Starčevića i ovu njegovu politiku. Zato su ih 
starčevićanci nazivali »austrijancima«. No njekim čudom 
ove se dvije stranke god. 1894. slože i načine jedan program: 
prvi napisani program. U tom su programu i one rieči: »u okviru 
monarkije«, pače se tu kaže, da Hrvatska ima posla i s njekim 
drugim, a ne samo sa svojim kraljem, naime: s monarkijom. 

A što to znači? — To znači, da Hrvati hoće ostati ne samo 
pod današnjim svojim vladarom, — nego i to, da će ostati »u 
okviru«, t. j. u istom oblogu, u obruču, u kolobaru, u kojem su 
i druge kraljevine i zemlje, te da ćemo s njima imati njeke 
zajedničke poslove. Drugim riečima: po tom je programu mo- 
narkija naša kuća. A ako je to naša kuća, onda mi treba da joj 
pomažemo k napredku, da ju podižemo i riečju i činom, da nju 
i gospodara joj u potrebi branimo, pa i hvalimo, a ne da ju 
možda ogovaramo, ili se pače njezinoj šteti i sramoti veseli- 
mo . . . Sve bi to moralo tako biti po tom programu od g. 1894. 

A mjesto toga mogli smo čuti jučer (g. 1906.), gdje u hrvat- 
skom saboru prvak hrv. stranke prava, koja takodjer pristaje 
uz taj program, Tuškan, viče, da bi on odmah »s puškom na 
Beč«! Ta je prvak i opet izabran u sabor, a to je dokaz, da i 
njegovi izbornici tako misle, — ili da ništa ne misle i ne smiju 
misliti, kad ne znaju ni to, što se slaže s njihovim programom. 

Mi ove sgode »s puškom na Beč« ne spominjemo sada zato, 
da to i opet pokudimo, nego zato, da nam bude jasno ovo: 

Svi mi Hrvati, školani i neškolani, koji hoćemo da budemo 
i mislimo da jesmo rodoljubi, nemamo druge misli, kad govo- 
rimo o domovini i politici, nego slobodnu i ujedinjenu (veliku) 
Hrvatsku, samostalnu svoju kraljevinu, kojoj nije gospodar 
nitko i koja nema posla s nikim. Sve nad nama i oko nas — 
to je naš prokleti dušmanin, s kojim se imamo boriti, kojega 
imamo mrziti. 

Da tu nitko ne misli na nikakav »okvir«, to se razumije. 
Naši politički govori i zdravice upravo su takove, kakve su 

mogle biti god. 1848. i 1866. kad su se još — dielile zemlje i 
stvarale nove države. 

No sve su to danas samo prazne rieči. Zemlje se danas ne 
diele, države se danas ne stvaraju, kao još pred 40 i 50 godina. 
Zašto? Zato, što od god. 1870. po prilici sve evropske države 
imadu veliku stalnu vojsku (čega do onda nije bilo), pa svaka 
čuva svaki svoj komadić zemlje i pazi na svaki kret naroda. 
Zato je ilirsko-starčevićanska hrvatska država izvan okvira — 
pusta i prazna rieč. Tko hoće što za Hrvatsku, ima ostati »u 
okviru«, mora imati posla s Niemcima i Magjarima — mora ići 
k njima, s njima se razgovarati, ugovarati i t. d. i — u prija- 
teljstvu živjeti. 

A to je posve nješto drugo, — no toga nema nitko kuraže 
pred narodom kazati, — ni sam Frank. 

No o tom u drugom članku. 

(»Dom«, God. 1909. Br. 4.) 


»Carevci«. 

Kad je poslie proglašenja »riečke rezolucije« seljačka 
stranka oštro ustala proti toj novoj politici i ustrajno ju pobi- 
jala, pojavila se prvi put — ne znamo, da li prije u» Pokretu« 
ili u »Srbobranu« — rieč »carevci« ili »cesarevci« kao poruga 
hrv. pučkoj seljačkoj stranci. Tom su se porugom od sgode do 
sgode, kad je trebalo navaliti na seljačku stranku, ili na pred- 
sjednika njezinoga gl. odbora, rado služile i druge novine. 
Premda smo vrlo dobro znali, što znači ta poruga, voljeli smo 
ju držati samo jednom od onih mnogih, a često i glupih poruga, 
kojih je na žalost puno naše novinstvo, pa se na to nismo 
osvrtali. No ovih dana poslužila se tom porugom i »Hrv. Slo- 
boda« u članku, koji je podpisan. Ista »Hrv. Sloboda« narugala 
se više puta tomu, što je gl. odbor hrv. pučke seljačke stranke 
brzojavno čestitao Nj. Veličanstvu kralju i što je predsjednik 
gl. odbora priobćio u »Domu« zahvalu na tu čestitku, a svaki 
put je »Hrv. Sloboda« seljačku stranku — cesarevce — stav- 
ljala u isti red s Frankom. 

Sve je ovo razlog, da se na ove javne izazove javno oda- 


zovemo, a ujedno da svoje pristaše i čitaoce uputimo, o čem 
se radi. Nedavno smo u »Domu« pisali, kako četiri ili pet 
hrvatskih stranaka prisiže i mami narod na »program od god. 
1894.«, u kojem stoje i rieči »u okviru monarkije«, a ipak sve 
te stranke zajedno ili ne znadu, što te rieči znače, ili vode 
narod za nos, kad jedni idu »s puškom na Beč«, a drugi se 
pače rugaju, ako druga stranka čestita vladaru te monarkije! 

Ne hoteći se dalje upuštati u kakvo razmatranje ili razla- 
ganje mi otvoreno kažemo, da nas je ovakva politika dovela 
onamo, gdje smo danas, naime: da nema sabora, jer ne dade 
kralj. Kojim načinom misli ova politika izaći iz ovoga škripca, 
mi doduše ponešto znamo, ili barem slutimo, ali za takvu poli- 
tiku nismo. Mi svu našu političku snagu tražimo i vidimo u 
narodu, s kojim i pred kojim govorimo i radimo otvoreno. U 
druge se posle mi ne upuštamo, i to ne samo zato, što znamo i 
na svoje oči vidimo, kako su naši djedovi i naši savremenici ova- 
kove »posle« skupo platili i narod upropašćivali, nego i zato, 
što držimo, da je otvorena borba čovjeka i naroda najdo- 
stojnija. 

No videći, da pristaše one druge politike taj naš rad i po- 
stupak izvrgavaju ruglu, bit ćemo prisiljeni i narodu otvoreno 
kazati, o čem se radi. Tako će i oni biti prisiljeni, da nas radi 
toga, što smo »carevci«, pred narodom obtuže. Mi ih na to i 
pozivamo, neka jednom toj pogibeljnoj igri ili podpunoj nezre- 
losti u našoj politici bude kraj. Neka ta gospoda pred narodom 
jasno i otvoreno kažu, što su »carevci« i što su krivi. 

Za sada ovoliko. 

(»Dom«, God. 1909. Br. 7.) 


Hrvati i carevina. 


i. 

U času, kad u banskoj Hrvatskoj još uviek nema reda, jer 
već drugu godinu nema sabora, a kad se u Ugarskoj mienja 
vlada, Hrvatska Pučka Seljačka Stranka sprema se za svoju 
glavnu skupštinu: priredjuje širom domovine kotarske skup- 

štine, da uputi i sasluša i one svoje pristaše, koji ne će moći 
na glavnu skupštinu u Zagreb, 

Tim kotarskim skupštinama predložilo je predsjedničtvo 
glavnoga odbora HPSS na odobrenje ovaj brzojav Njegovomu 
Veličanstvu, uzvišenom našemu vladaru i gospodaru, cesaru i 
kralju Franji Josipu Prvomu: 

»Skupština Hrvatske Pučke Seljačke Stranke, počimajući 
viećanje o javnim poslovima domovine, u nepokolebivoj dje- 
dovskoj vjernosti uzvišenoj kući austrijskoj, u iskrenoj odanosti 
Njom vladanoj carevini, koja je pod sretnim vladanjem Vašega 
Veličanstva providnostnim razvojem prilika i probudjenjem sla- 
venskih naroda svim trim evropskim glavnim plemenima postala 
jednako draga, u neograničenoj ljubavi prema domovini i na- 
rodu hrvatskomu, koji je sjedinjenjem Bosne i Hercegovine sav 
žezlu uzvišene kuće austrijske, hvala Bogu, povraćen, a namje- 
rama Vašega premilostivoga Veličanstva, po kojima su i najširi 
slojevi pučanstva — a to je u nas Hrvata seljačtvo — ili već 
dobili, ih im je, kao saboru kraljevine Dalmacije, Hrvatske i 
Slavonije, vladarskom riečju naviešteno podieljenje političkih 
prava, ohrabren za svoju budućnost u carevini, kojoj će ujedi- 
njena i političkim pravima uredjena Hrvatska biti stalni stup 
na Jadranskom moru i Balkanu, — sviestna sudbonosnosti 
doba, koje proživljujemo, s podpunim pouzdanjem i zahval- 
nošću upire oči u Vaše cesarsko i kraljevsko Veličanstvo, pre- 
milostivoga svoga gospodara i vladara, Svevišnji poživi i blago- 
slovi Vaše carsko i kraljevsko Veličanstvo!« 

Premda ovaj brzojav nije na prvi pogled (ne gledamo li na 
to, što je spomenuta i Bosna-Hercegovina) — ništa drugo, nego 
izražaj podaničke vjernosti Vladaru i pouzdanje u Njega, ipak 
s obzirom na današnje političke prilike ima i političko zname- 
novanje, tako da se ima smatrati jednim važnim korakom u 
gradjenju programa Hrvatske Pučke Seljačke Stranke. 

Kako je poznato, program HPSS ne kaže mnogo o državo- 
pravnom položaju Hrvatske prema Ugarskoj i carevini. U IV. 
točki prvoga diela programa HPSS kaže se samo ovo: »Budući 
da je državopravni odnošaj Hrvatske prema Ugarskoj i prema 
absburžkoj monarkiji posljedica hrvatske narodne snage i po- 
litičkih prilika, ne može HPSS stavljati o tom medju svoje 
stalne zahtjeve, nikakovih pojedinosti!« 

Seljačka stranka dakle nije o odnošaju Hrvatske prema 
carevini u svojem programu kazala do sada ništa. Tek sada, 
kad su nastupile druge političke prilike, imade zgodu i osjeća 
nuždu, da i u toj stvari udari stalnim pravcem. Taj je pravac 
samo naviešten u spomenutoj brzojavci, jer se u njekoliko onih 
rieči više i ne može kazati. Zato je potrebno, da se sadržaj i 
smjer ovoga brzojava potanje protumači i obrazloži. 

Glavno je u brzojavu cesar i carevina ili Austrija. Radi tih 
rieči zovu nas već i Rauhove novine »cesarevcima« i »Austri- 
jancima«! Da vidimo dakle, što je to. 

I. 

Prije svega: je li naš vladar cesar? 

Uzvišeni naš vladar jest cesar ili car austrijski, kralj ugar- 
ski i češki, i t. d., i kralj Dalmacije, Hrvatske i Slavonije. 

Kako je došlo do ovih i još drugih naslova, to je lako raz- 
ložiti. Hrvatska je njekada, prije 800 godina, imala posebnoga 
svojega vladara, koji je živio i svoj dvor imao u Hrvatskoj. Kad 
je hrvatska vladarska loza izumrla, priznali su Hrvati kralja 
ugarskoga svojim kraljem, a kad je već pred 600 godina iz- 
umrla i loza ugarskih vladara, birali su hrvatski velikaši više 
puta kralja našoj domovini, dok nisu Hrvati god. 1527 ., dakle 
skoro pred 400 godina, izabrali i priznali svojim kraljem nad- 
vojvode austrijske, a god. 1712 . priznali pravo na prestolje i 
ženskoj lozi iz te vladarske kuće, koja je god. 1804 . ( 1 . kolo- 
voza) primila naslov i čast »cesar od Austrije«, u kojem je na- 
slovu »Austrija« od tada ime uzvišene ove vladarske kuće, 
koja i danas sretno i slavno vlada u Austriji, Ugarskoj, Češkoj, 
Dalmaciji, Hrvatskoj i Slavoniji i još drugim kraljevinama i 
zemljama, koje su po izričnoj odredbi vladarevoj zadržale ne 
samo sve svoje stare naslove (t. j. kraljevine su i dalje kralje- 
vine, vojvodine su vojvodine i t. d.), nego i svoje pravo i svoje 
za one, ili ustav, kojega se zajednički vladar ima držati upravo 

sko^' ka ° da vkda sam ° ,ednoj kral > evini - na P r - samo Hrvat ‘ 

Zato ima ljudi, pa i političara, koji kažu, da mi Hrvati ne- 
mamo cesara ili cara, nego da imamo kralja. Naša domovina, 
azu ovi, nije carevina, nego kraljevina. Mi imamo posla, kažu 

ovi isti, samo s našim kraljem, a cesar ili car vlada u Austriji. 

— Ovo je mišljenje u Ugarskoj kod magjarskih političara posve 
utvrdjeno. 

Ovo je mišljenje uzrok pe samo svim našim domaćim smut- 
njama i našem političkomu neuspjehu, nego je jedino ovo mi- 
šljenje pomoglo Magjarima do premoći gospodstva nad Hrvat- 
skom, jer su gotovo svi slovenski narodi, pa i Česi i Hrvati, 
uviek pristajali uz ovo magjarsko mišljenje. 

A ovo je mišljenje sasvim krivo. Da posve vidimo, o čemu 
se radi dati ćemo ovaj primjer: 

Jedna seljačka zadruga ne može se nikako složiti, koga bi 
izmedju svojih zadrugara priznala za gospodara zadruge, pa 
napokon umoli susjednoga vlastelina, neka on bude zadruzi 
gospodar, ali da zadruga ipak ostane na okupu i da zadrugari 
ne postanu tomu vlastelinu kmetovi. Vlastelin pristane. No za- 
drugari, da pokažu, da oni nisu vlastelinu kmetovi, ne će mu 
za živu glavu kazati »naš vlastelin«, nego »gospodar naše za- 
druge«. Dobro. Za malo vremena ima ta zadruga neki spor 
s drugom zadrugom, a zastupa ju, naravski, njezin gospodar, 
vlastelin, koji zbilja stvar na korist zadruge izravna i uredi, 
jer mu i gospoda kao gospoda idu na ruku i jer gospodar one 
druge zadruge poštuje vlastelina i ne će mu se zamjeriti, i to 
ne zato, što je gospodar zadruge, nego zato, što je vlastelin. 
»Lako vam, — znadu sada reći zadrugari one druge zadruge, 

— kad je vaš gospodar vlastelin.« Gdje bi sada recite, bila pa- 
met i obraz ovim zadrugarima, kojima je gospodar vlastelin, 
kad bi oni rekli: »Nije istina! Naš gospodar nije vlastelin, on 
je samo naš gospodar!« I kakvoga bi to smisla imalo, kad je 
njihov gospodar u istinu vlastelin i kad upravljajući zadrugom 
svoje uspjehe postizava samo kao vlastelin i samo zato, što je 
vlastelin; Ne bi li upravo ludo bilo, kad njegova zadruga ne bi 
nikako htjela priznati, da je njezin gospodar vlastelin? 

»Da, on jest vlastelin, ali mi nismo njegovi kmetovi! I neka 
on ne misli, da može nama vladati kao vlastelin! On je nama 
samo gospodar zadruge! Mi smo slobodna zadruga: Mi smo 
njega izabrali!« — I tako opet dolazimo na ovo prvo: da nije 
vlastelin. 

No to je samo fiškalsko mudrovanje. I dok budu fiškali, 
koji najočitiju stvar znadu vrlo mudro zaplesti, a sve na svoju 

korist, dok oni budu vodili našu politiku, iz ovih trica i kučina 
mi še ne ćemo izbaviti, jer upravo tako mudruju naši fiškalski 
političari o našem vladaru veleći, da nije cesar, nego samo 
kralj. A mi velimo: Tko nije slijep i glup ili zasliepljen i za- 
glupljen fiškalskom mudrolijom, taj mora vidjeti, da onaj vla- 
stelin nije prestao biti vlastelinom, kad je primio u ruke gospo- 
darstvo one zadruge, pa da se drži i vlada kao vlastelin: ima 
svoju vlastelinsku volju i sve ostalo. A ako ovim zadrugarima 
nije to pravo, pa ako oni tomu vlastelinu ne mogu prkositi, 
kako bi mogli na pr. kojemu svinjaru, da su ga izabrali za 
gospodara, — zašto nisu izabrali gospodarom svinjara? 

Tako je to i s našim vladarom. Sasvim je naravski, da naš 
vladar, koji je austrijski cesar, vlada drugačije, nego što bi 
vladao vladar, koji bi svu moć i čast imao od toga, što je hrvat- 
ski kralj. Zato je glupo i smiješno, što se o tom naklapa, da mi 
nemamo cesara. 

Slično je i s carevinom, s »Austrijom«. No o tom u slije- 
dećem članku. 

(»Dom«, God. 1909. Br. 26.) 


II. 

Ne treba dokazivati, da od hrvatske politike u ovo 40 pos- 
ljednjih godina nema ništa. To vidi i kaže već svatko, tko i 
malo samo pazi, što se to kod nas radi. Sasvim neuki seljaci, 
koji nisu ni malo upućeni u politiku, znadu reći, kad čuju kakav 
politički govor: Od toga ne će biti ništa! Gospoda tako k nama 
dolaze već 40 godina, pa nikad ništa, nego sve to gore! 

Tako misli neupućeni narod. A bolje nije ni medju gospo- 
dom. Baš ovih dana čitamo u jednim novinama, koje pristaju 
uz današnju saborsku većinu, da su i ovoj kukakvnoj samo- 
stalnosti banske Hrvatske — dani odbrojeni. Nije ni čudo. 
Skoro će biti dvie godine, što se u banskoj Hrvatskoj vlada bez 
sabora, bez naroda. Ban Rauch svaki čas ide u Peštu po na- 
putke i zapoviedi. Novine su javile, da tamo mora moljakati i 
čekati kakvoga ministarskoga savjetnika, — on, hrvatski ban! 
— - Videći posvemašnju nemoć hrvatske saborske većine čo- 
vjeku dolazi strašna misao: da je ovo zadnji hrvatski sabor i 
zadnji hrvatski ban . . . 

Dakle tu smo danas s našom hrvatskom politikom: nitko 
ne zna, što će od nas biti, svi dopuštaju, da može biti sve, da 
od nas mogu sve načiniti, jer nitko ne zna, možemo li što mi 
Hrvati i sami, dapače svatko vidi, da ne možemo ništa. Eto: 
sva nam je nada do sada bila u našem saboru. Godine smo se 
i godine tješili, da će sve biti drugačije, samo da jednom dobi- 
jemo većinu u saboru. Sad imamo i tu većinu, pa ni ona ne 
može ništa! 

Ima li dfikle ikakvoga smisla ovakova naša politička bor- 
ba? A ima li možda koji drugi put, kojim bi mogli postići ono, 
za čim idemo! 

A za čim mi Hrvati idemo? Što hoćemo? 

Na ovo pitanje znade odgovoriti svaki pametniji dječarac, 
koji dobro sluša, što se stariji razgovaraju: Hoćemo da se uz- 
postavi hrvatska država, da bude opet ujedinjena i slobodna 
i da nema ni s kim posla, nego sa svojim hrvatskim kraljem, 
koji se ima okruniti u Zagrebu hrvatskom krunom. 

Ovo je pisani program njekih hrvatskih stranaka, a svaki 
Hrvat, kad hoće da kaže pravu domoljubnu rieč, ovako govori. 

Na prvi mah ovo se čini i sasvim naravski. Mi smo Hrvati 
imali svoju samostalnu državu i svoga kralja; poslie smo dobre 
volje izabrali sebi za kralja vladara druge države, a on nam je 
zajamčio, da će čuvati i poštivati naše zakone i po njima nam 
vladati. Dakle neka i bude tako, a nitko se drugi nema pravo 
miešati u poslove naše države. 

No stoljetna naša povjest, a i povjest drugih naroda, očito 
je dokazala, da to tako ne može biti. 

Pa ako i ne gledamo na sve ono, što je do sada bilo, t. j. 
na ono, što nas uči naša i tudja povjest, očito je svakomu, da 
je velika razlika izmedju države, koja ima sama svoga vladara, 
i izmedju države, koja ima vladara zajedno s kojom drugom 
državom. 

To je tako očevidno, da toga ne bi trebalo ni razlagati, da 
naši političari nisu i u narod unesli mišljenje, koje se na ovu 
veliku razliku ni malo ne obazire. Zato moramo i to razložiti 
barem u kratko, 

U državi, koja ima sama svoga vladara, može doći do ta- 
kvoga sukoba, izmedju naroda i vladara, da napokon nadvlada 
onaj, koji je jači. Tko tu sad ne vidi golemu razliku izmedju 

vladara, koji vlada samo jednoj državi, i izmedju vladara, koji 
ima pod sobom više država? Očito je naime, da će vladar, koji 
ima pod sobom više država, upotrebiti jakost tih drugih država 
proti onoj, koja se na njega diže, — kako je to bilo god. 1848., 
kad su se Magjari digli na svoga kralja, a kralj na njih poslao 
svoju hrvatsku vojsku. — A što bi tek bilo, da je na pr. mjesto 
srbijanskoga kralja Aleksandra, kojega su Srbi god. 1903. ubili, 
Srbiji bio vladar, recimo, turski sultan? Ne bili ciela Turska 
udarila na Srbiju, jer je ubila njezinoga vladara? A ovako su 
Srbi obračunali sa svojim vladarom — i nikomu ništa. 

Nema dakle baš nikakvoga smisla govoriti na pr. ovako: 
Hrvatski kralj ima činiti to i to. Kakvoga je smisla imalo n. pr. 
govoriti i pisati, da hrvatski kralj ima osvojiti Bosnu (dok je 
bila pod Turskom) i sjediniti ju s Hrvatskom (kako je to znao 
pisati pok. A. Starčević)? Kako se može zahtievati, da vojska 
ugarska, češka, galička i t. d. ide u rat, da Hrvatskoj pribavi 
zemlje? Ovakav zahtjev imao bi smisla onda, kad bi hrvatski 
kralj poveo u rat za Bosnu samo hrvatske regimente. A bi li 
ove mogle Bosnu Turčinu oteti? 

U kratko: »hrvatski« kralj, koji bi imao paziti samo na to, 
što hoće Hrvati, to ne znači ništa, jer takvoga kralja nema. 

Jednako nema smisla govoriti, da Hrvatska ima posla samo 
sa svojim kraljem i ni s kim drugim. To se prosto ne može ni 
pomisliti. Ne ćemo govoriti o tom, što vladar, koji ima pod 
sobom više država, mora ipak imati samo jednu vojsku, koja 
mora koji put ići u rat na korist jednoj, a na štetu drugoj državi 
toga jednoga vladara, tako da te države radi uzdržavanja voj- 
ske imadu i te kakvoga posla jedna s drugom, nego ćemo spo- 
menuti ovo: Vladar ima potvrdjivati zakone, koje sabor stvori. 
Razumije se, da zakon jedne države može biti na štetu drugoj 
državi? (na pr. kad se radi o uvažanju robe). Što će u takvom 
slučaju zajednički vladar? Hoće li u jednoj državi potvrditi za- 
kon, koji je na štetu drugoj državi? Ako hoće, i to svagda i 
uviek, potvrditi sve, što mu koji sabor predloži, onda takvoga 
vladara i ne treba, jer taj nema svoje volje; ako ne će, kojoj 
će državi učiniti po volji, a da se drugoj ne zamjeri? — Tu 
nema druge, nego da se države medju sobom sporazumiju, t. j. 
da tu stvar zajednički urede, — a to znači, da moraju imati 
jedna s drugom posla. 

Dakako, da je sve ovo, što razlažemo, daleko od onoga 
mišljenja, koje se često izkazuje riečima: »Bog i Hrvati!« — 
kao da tobože nama Hrvatima ne treba nikoga do Boga. A mi 
mislimo, da treba. Zato ovo i pišemo. 

(»Dom«, God. 1909. Br. 29.) 


III. 

Na kraju posliednjega razlaganja o ovoj stvari spomenuta 
je rečenica: »Bog i Hrvati!« 

To je rečenica, to je geslo onih Hrvata, koji žele, nastoje 
i rade, da se uzpostavi, da se opet stvori velika i slavna hrvat- 
ska kraljevina, koja ne bi imala posla s nikim osim sa svojim 
kraljem. 

Ima Hrvata, kojima je u tim riečima i u toj želji sva poli- 
tika: Ili to — ili ništa! Sve je ostalo petljanija, ako nije iz- 
dajstvo! 

No iz dosadašnjega se našega razlaganja vidi, da to nije 
tako, jer Hrvatska posebnoga svoga kralja nema i jer mora 
imati posla i s drugim kraljevima i zemljama, kojima vlada isti 
vladar, koji i Hrvatskoj. A politička naša prošlost nas uči, da 
je sve nastojanje, da se stvori velika i slavna hrvatska kra- 
ljevina, bilo uzaludno: hrvatska politika, kako smo rekli na 
početku, nije donesla nikakvoga ploda. 

A zašto nije imala ploda? 

To treba jednom reći otvoreno, i to ovako: 

Velika i slavna Hrvatska sa svojim hrvatskim kraljem u 
kraljevskom sjaju, moguća i jaka sa svojom vojskom i t. d., — 
onako kako je njekada bila i kako su druge države, — to je 
čisto gospodska misao, to je gospodski program. 

Samo školana gospoda znadu za velike i jake države, za 
silne i moguće careve i kraljeve u njihovom sjaju i gospodstvu, 
■ — jer su to naučila iz knjiga; samo gospodi je puna i glava i 
duša strašnih ratova, kojima su silni cesari i kralji širili gra- 
nice svoje države i stvarali velika carstva. Samo školanoj go- 
spodi znade zaigrati srce, kad čuju ime Hanibala, Scipiona, 
Kserksa, Aleksandra, Cesara, Karla, Petra i Napoleona Veli- 
koga i tolikih drugih, jer su godine i godine s drhćućim srcem 
i plamenom mladom dušom čitali i slušali o velikim djelima 



ovih vladara i junaka, s njima se radovali i tugovali — i u mla- 
doj plemenitoj duši snovali sreću i slavu i svojoj domovini . . . 
Pa kad je jednom u knjigama došao red i na Tomislava, Kreši- 
mira, Pavla Šubića, Hrvoju i na druge vladare i junake Hrvate 
i na njihovu domovinu, našu ljubljenu, a malu, nesrećnu i ku- 
kavnu Hrvatsku, — što je naravnije, nego da je mnoga mlada 
duša uzplamtjela željom za starom veličinom i slavom doma- 
ćom, ili čak onakvom, za kakvu se čulo kod Rimljana, Franaka, 
Franceza i t. d.? 

Da, kod školanih ljudi to je sasvim naravski. Ali što zna 
o slavi i veličini koje države, o moći i sjaju silnih careva i kra- 
ljeva narod, neuki seljački narod, kojemu je sve znanje o silnim 
carevima i vladarima u kakvoj pripoviesti »Bio jedanput jedan 
car« i koji o državama i carstvima znade toliko, da ih ima do 
devet, te se može otići čak u »deveto carstvo«? 0 tom velika 
većina naroda ne zna sasvim ništa, a ni o slavnoj njekada i ve- 
likoj Hrvatskoj pa ni o slavnom Tomislavu, Krešimiru i t. d. 

Nije moglo dakle biti ni govora o tom, da bi se narod 
hrvatski digao, da stvori veliku i slavnu Hrvatsku, pa je zato, 
da uz put kažemo, sasvim krivo, kad se kaže da je program 
o ujedinjenoj i slobodnoj Hrvatskoj »izvadjen iz duše naroda«. 

I tako je očevidno, da je za ovakav program ujedinjene, 
slobodne i samostalne Hrvatske bila s uvjerenjem jedva koja 
stotina školane gospode: djaka, odvjetnika, svećenika i gdje- 
koji obrtnik ili trgovac, koji je s ovom gospodom došao u doti- 
caj. Razumije se po tom, da se nastojanje za ovaj program nije 
nikada moglo uzeti ozbiljno, i to tim manje, što je u Hrvatskoj 
uviek bilo dosta tudjinske i potudjinčene gospode, koja su bila 
proti ovomu programu. Što je gdjegdje i gdjekad znao i narod 
listom pristati uz ovaj program, nije to bilo radi velike i slavne 
Hrvatske, nego radi tudjinske i domaće sile i krivice, koju je 
narod sve to jače osjećao. 

No mnogo je važnije ovo: Ovakav program zaveo je našu 
narodnu politiku u jednu veliku političku zabludu. 

. a ^° s ® ) e naime neprestano govorilo i pisalo, da je Hrvat- 
ima a njekada vladare svoje krvi i da je bila sama svoja, 
vara o se sve po malo mišljenje i osjećanje, da mi Hrvati ži- 
vimo pod tudjim vladarom i u tudjoj državi. A kako su Hrvati 
1 1 u susje stvu i državnoj zajednici s Magjarima, koji su se 

pače digli proti svojemu i našemu kralju; kako su dalje njekoji 
odlični hrvatski politički prvaci uzgojeni medju Talijanima, koji 
su se takodjer oružjem digli proti carevini austrijskoj, a Ma- 
gjari su i Talijani zbilja i postigli ili sasvim ili u glavnom ono, 
što su htjeli, pa ih je cieli sviet zato i slavio, bilo je ovakovo 
mišljenje i jedno vrieme upravo dično i pohvalno u cielom pro- 
sviećenom svietu, osobito pred neprijateljima Austrije i njezine 
vladarske kuće. No što se je dogodilo? Magjari su dobili svoje i 
kralj se je s njima pomirio, a oni su se primirili i proglasili kralja 
»prvim Magjarom«! Talijani su se oslobodili i stvorili svoju 
državu, s kojom je Austrija za malo sklopila prijateljski savez. 
A Hrvati? Hrvati i dalje viču na Austriju kao na tudju državu! 

»To se razumije, da viču! Da nisu vikali Magjari i Talijani, 
ne bi bili oni ništa dobili! Hrvati još ne viču dosta! Još su pre- 
već vjerni! Zato ništa ne mogu dobiti!« 

Ovako bi tko mogao na to odgovoriti. No i to je nova za 
bluda, i to tako sudbonosna, da bi nas mogla stajati glave! 

Nije naime istina, da su Magjari dobili onda, kad su vikali, 
nego onda, kad su došli k pameti, te se vladaru pokorili. Kad 
su vikali, onda su bili bijeni (1848.)! — A Talijani? Za njih je 
samo u jedan dan u jednom boju poginulo 12.000 Franceza na 
zapovied cara Napoleona III.! A koliko je tisuća poginulo Ta- 
lijana samih! A koliko ih je poginulo u ludo! Pa koliko ima Ta- 
lijana, a koliko Hrvata? Talijana ima sedam puta toliko, koliko 
Hrvata! — A onda: Kad su se Magjari i Talijani dizali proti toj 
tudjinskoj carevini, u kojoj smo i mi, bila je proti njoj i Fran- 
cezka, i Pruska, i Talijani i Magpjari, a od onda su se stvari 
sasvim promienile: danas je Pruska s carevinom, a za Magjare 
smo i Talijane već kazali. 

A napokon: Za slobodu Ugarske i Talijanske bili su toliki 
velikaši, toliki prosviećeni i na glasu ljudi, dok smo mi Hrvati 
za naš prvi narodni program našli jedva jednoga i to siromaš- 
noga grofa (Janka Draškovića) i tek nekoliko školanih mladića! 

No zar zbilja treba hrvatskomu narodu ovako dokazivati 
potrebu razborite politike? Zar zbilja tko kod nas misli na to 
da bi nam trebalo i ginuti za naš narodni program? 

Odgovor na ovo pitanje odkriva svu neozbiljnost i neraz- 
boritost naše politike. Ta kad bi tko htio ginuti, imalo bi to još 
nekakvoga smisla: ili bi se stvorila staroslavna, ujedinjena i 

slobodna Hrvatska, ili bi borci za slobodu poginuli, pa bi bio 
jednom kraj! Ali na to nitko i ne misli, a ipak se govori i piše 
tako, kao da je nama Hrvatima ovaj čas udariti na dušmane. 
Evo na pr što čitamo u jednim novinama za narod pred četiri 
pet dana: »Kao mi, tako su već g. 1670. mislili nitko manji 
nego Krsto Frankopan i Petar Zrinjski, koji se proti Švabi htje- 
doše sa Turčinom složiti, a zato im g. 1671. odsjekoše u Beču 
glave. Ali čini se, da se Štipa Radić počinje pobojavati za svoju 
glavu, pa udara na nas, da ugodi velikoj gospodi, koja ga drže 
još i sada pogibeljnim puntarom. A Radić je eto čisto pitom i 
miran«. (»Hrv. Nar.« 29. srpnja o. g.) 

Ali zašto se ovdje kaže, da Stj. Radić nije puntar, i zašto 
mu se rugaju, da je pitom i miran? Zacielo zato, što seljačka 
stranka kani poslati brzojav Nj. Veličanstvu kralju, u kojem 
kaže, da je vjerna uzvišenoj vladarskoj kući i odana carevini! 
I premda ove novine spominju slogu s Turčinom i Zrinjskoga 
i Frankopana, za koje se zna, što su htjeli, vidjet ćete: Čim ovo 
naše pisanje izadje na svjetlo, zgražat će se one novine (»Hrv. 
Nar.«), koje su to pisale, da ih mi denunciramo, t. j. da ih tuži- 
mo »Švabi«, velikoj gospodi«! Poreći će, da su što mislili — 
i pravo će imati, jer onako može pisati doista samo onaj, koji 
ništa ne misli. A da upitate i druge naše vodje i političare, što 
misle pišući tako, — ne bi vam znali odgovoriti baš ništa! 

Takav je eto duh naše narodne politike; vječno pred očima 
stara i slavna ili ujedinjena i slobodna Hrvatska, a u srcu mržnja 
na tudjina »Švabu« i njegovu carevinu, koja nam je toliko zla 
učinila. Vječno podjarivanje i njegovanje mržnje, neprijateljstva, 
nepomirljivosti, i to, pamtimo dobro: Samo je jedan dušmanin: 
»Švaba«! Magjaru smo pod petama, ali proti Magjaru se toliko 
ne viče, nego je »Švaba« i to kriv, što nas Magjar gnjavi! S Ma- 
gjarom se možemo i složiti i bratimiti, ali sa »Švabom« — ni- 
kada! A taj »Švaba« — to je carevina i njezin vladar i njezina 
vlada. 

To su eto one goleme zablude naše politike, koje nam ne 
dadu ni koraka napried. Mi mrzimo carevinu. 

No i tu treba da razlikujemo: To su zablude gospodske naše 
politike, jer samo naša gospoda mrze carevinu. Narod o tom 
ne zna ništa, jer on osjeća na sebi silu magjarsku i domaću kri- 
vicu gospodsku. No gle i tu liepoga bezglavlja: Naša gospoda, 

koja se bez švabske knjige, bez švabskoga govora, bez švab- 
skih običaja, bez švabskoga ponašanja i bez svega švabskoga 
ne mogu ni maknuti, — ta ista gospoda, kad stanu voditi poli- 
tiku, ne znadu drugo, nego proti Švabi! 

Ovo već nije ni bezglavlje, ovo je podpuno bezumlje. 

Treba li dalje razlagati, da uz ovakvo bezumlje, ne može 
biti govora o uspješnoj politici? Od kuda uspjeh, kad gospoda 
hoće nješto, što narod ne će i za što narod i ne zna? Može li 
narod imati povjerenja u gospodu, koja viču na Švabu, a sama 
su više Švabe, nego Hrvati? Može li narod imati povjerenja u 
gospodu, koja se bratime s Magjarom, dok.Magjar narod gnjavi? 
Može li se razložno očekivati, da će narod ikada ovo bezumlje 
shvatiti i s gospodom se u politici složiti? Ima li smisla i dalje 
u narod unašati ovo bezumlje, radi kojega se naša gospoda 
najviše natežu? Ta sva naša politika nije drugo nego natezanje 
radi austrijanštine, a za koju nitko pod Bogom ne zna kazati, 
što je! A kad se pravo pogleda, ta hrvatska austrijanština nije 
ništa drugo nego djedovska vjernost austrijskoj vladarskoj kući 
i iskrena odanost austrijskoj carevini. I premda nema Hrvata, 
koji bi ozbiljno mislio na kakovu nevjeru uzvišenoj našoj vla- 
darskoj kući, i premda i narodne naše stranke kažu u svojem 
programu, da žele Hrvatsku »u okviru monarkije«, t. j. u care- 
vini, — ipak dan na dan doživljujemo ovo bezumlje, da se naši 
gospodski političari i novinari rugaju, kada tko samo spomene 
djedovsku vjernost uzvišenoj kući austrijskoj i iskrenu odanost 
njezinoj carevini! 

Ovomu bezumlju treba učiniti kraj. 

( »Dowi* f God. 1909. Br. 31.) 


»Sin neba«. 

To je pridjevak kitajskom vladaru (caru): on se pred svo- 
jim podanicima zove »Sin Neba« ili »Sin božji«. 

Koliko taj Sin Neba drži do toga svojega naslova, vidi se 
po ovom dogadjaju: God. 1860., osvojila je mala englezko- 
francezka vojska kitajsku priestolnicu Peking i prisilila kitaj- 
sku vladu na pogadjanje. Nije bilo druge. Sin Neba morao se 

pogadjati s nekakvim sinovima Zemlje, i ne samo pogadjati ! 
popuštati, nego i platiti silnu ratnu odštetu od njekohko stotina 
milijuna. Sve je to išlo kako tako, ali je težko išlo, kad su En- 
glezi i Francezi zahtievali, da Sin Neba primi na svo, dvor 
evropske poslanike, koji će imati pravo doći pred njega u poslu 
svoje države. Sin Neba napokon pristane, ah zahtievaše, da i 
evropski poslanici kao i ostali kitajski podložnici moraju pred 
Sinom Neba tri puta pasti na zemlju (t. j. plaziti po trbuhu!). 
To je Sin Neba zahtievao već i prije od visokih poslanika, ah 
toga Rusi nisu htjeli činiti pa zato nije na kitajskom dvoru ni 
bilo stranih poslanika. Nisu na to htjeli sada pristati ni Englezi, 
ni Francezi. Trinaest godina trajalo je pogadjanje, dok napokon 
nije popustio Sin Neba te tako istom god. 1873. prvi put, od 
kada stoji starodavno kitajsko carstvo, pustio pred sebe čovjeka, 
koji nije pred njim plazio na trbuhu i primio evropske posla- 
nike. 

Kitaj (ili Kina) je silno carstvo u Aziji. U tom carstvu živi 
preko 400 milijuna (400,000.000) ljudi, t. j. skoro deset puta 
toliko, koliko u cieloj našoj carevini. To je četvrtina svih ljudi 
na svietu. U susjedstvu Kitaja, u Indiji, u kojoj vladaju Englezi, 
živi malo ne isto toliko ljudi (preko 300 milijuna), tako da u 
samoj Indiji i Kitaju živi polovica cieloga svieta. 

Kad čovjek, koji samo nješto malo čita, ili čuje, što se po 
svietu dogadja, promisli, koliki je to sviet, taj Kitaj i Indija, pa 
ipak se o njem ništa ili gotovo ništa ne čuje, stalno će se u čudu 
pitati: Kako je to? Amerika je čak preko mora, pa za nju znadu 
(na žalost) već i mnogi seljaci, a za silni taj Kitaj nitko i ne pita. 
Tko čita novine, taj zna, da su pune viesti i glasova iz cieloga 
svieta, a o Kitaju i Indiji opet ništa, osim, što se nedavno javilo, 
da je umro kitajski car, — i onda opet ništa, kao da tamo sviet 
i ne živi. Kako je to? 

Kitaj, Indija i u obće sva Azija, — to je sasvim drugi i dru- 
gačiji sviet, i to po tom, što je tamo posve druga prosvjeta, 
drugo mišljenje i drugo uredjenje života, nego što je ovdje kod 
nas, u Evropi i Americi, a sve to više i u azijskom Japanu. Mi 
ovdje imamo evropsku ili zapadnu prosvjetu, a oni tamo imaju 
azijsku ili iztočnu prosvjetu. Mi se u Evropi hvalimo, da smo 
pravo prosviećeni samo mi, a ono u Aziji, da za pravo i nije 
prosvjeta. U našim knjigama možemo čitati, da smo za pravi 

ljudski napredak samo mi Evropljani, pa zato da ćemo mi na- 
pokon zavladati cielim svietom. 

Čitajući ili slušajući ovakvo razlaganje, mnogi bi čovjek 
mogao pomisliti, da je ovo zbilja samo prazna hvala ili pusto 
hvalisanje, jer svaki čovjek kaže za sve svoje, da je to najbolje 
i najljepše, pa tako i mi Evropljani mislimo, da je naša prosvje- 
ta, naš život i naše mišljenje najbolje i najljepše, — a isto tako 
misle možda i azijski narodi. Ta i za njih se čita, baš na pr. za 
Kitajce, da su davno prije nas znali praviti porculan, da su 
gojili svilce i pravili svilu, da su prije nas poznavali barut i 
magnetsku iglu, da su vrlo marljivi i miroljubivi, pa ne trpe 
vojnika i t. d. 

I u istinu — tu je težko odmah odsjeći, tko ima pravo i 
koja je prosvjeta prava. — Ima ih, koji kažu, da je naša evrop- 
ska prosvjeta već zato bolja, što mi Evropljani zbilja i dosta 
naglo osvajamo cieli sviet; no drugi kažu, da to ne dokazuje 
mnogo, jer može koji put i gori nadvladati boljega, a ni to nije 
baš stalno, da li su puške, topovi, ratni brodovi i sve drugo, 
čime mi Evropljani druge narode pod svoju vlast spravljamo, — 
je li sve to baš znak bolje prosvjete. Možda je baš ona prava 
ljudska prosvjeta, koja mrzi rat i ubijanje, koja ne ide za oti- 
manjem. A moglo bi se još koješta priložiti i na jednu i na 
drugu stranu, ali tim putem ne bismo valjda došli skoro do 
kraja, i to zato, što ni najveći učenjaci nisu složni u tom, što 
je to pravi napredak i to zato, što baš bogatstvo i prevelika 
mudrost često vodi do zla. 

No mi sad o tom ne ćemo dalje razpravljati, nego evo po 
čem može svatko prosuditi, što je u istinu napredak, a što nije: 

Neka tko misli o dobru i o zlu, kako mu drago, jedno je 
očevidno, a to je ovo: Dok čovjek ne misli i ne živi po svojoj 
glavi i po svojoj duši, ne može kod njega biti govora ni o zlu, 
ni o dobru. Ako na primjer tko i radi dobro po nečijoj zapo- 
viedi i nalogu, a sam ne zna, radi li dobro ili zlo, a možda bi 
radio i zlo, da može, — za toga se ne može reći, da je dobar. 
1 ne samo da nije dobar, nego nije mu ni dobro, nije sretan, 
jer je za čovjeka najveća sreća to, što zna, da je dobar i da 
hoće dobro. Takve sreće nema i ne pozna onaj, koji ne zna. 
što je dobro. 

A sad vi pomislite narod, nad kojim vlada i zapovieda 

jedan čovjek, koji kaže, da je on Sin Neba, i ta, čovjek ima 
vlast i silu sve mu se mora pokoravati, i to ne samo zato, sto 
ima silu, nego poglavito zato, što je on Sin Neba. Ta, čovjek 
ima službenike, koji ga slušaju kao Boga, a narod ima slusati 
ove službenike, jer su oni službenici Sina Neba, koji im ,e dao 
vlast i kojemu su oni po volji. Može li se u takvom narodu roditi 
kakva misao, koja bi bila protivna misli Sina Neba i njegovih 
službenika? Može li tu čovjek doći do drugoga spoznanja do- 
bra, nego što je ono, — što mu nalaže Sin Neba i njegovi služ- 
benici? — Može, ali mora biti pripravan ne samo na to, da ga 
proglase protivnikom Sina Neba, t. j. protivnikom samoga Boga, 
nego i na to, da ga kazne smrću. A toga se jednoga i drugoga 
ljudi boje, pa zato najviše i miruju. Njihova je misao zastrašena 
i potlačena vladom Sina Neba na zemlji, ona miruje. A kad mi- 
ruje misao, miruje i čovjek. I tako silni kitajski narod već tisuće 
i tisuće godina živi sve do danas pod vladom Sina Neba. Silni 
taj narod samo životari, jer miruje, tako da tisuće i tisuće go- 
dina nijedan Kitajac nije osjetio ni želje ni volje, da se uputi 
kamo po svietu te da vidi, kako se to drugdje živi, dok su 
Evropljani već davno pokucali i na kitajska vrata. Poznata 
je u svietu rieč, da se je njetko ogradio kitajskim (kinezkim) 
zidom i da k nikomu ne ide i nikoga k sebi ne pušta. 

Očito je dakle, da ta iztočna prosvjeta (ako se tako može 
zvati) stvara od čovjeka i duševnoga i tjelesnoga mrtvaca, ko- 
jemu je potlačena misao i ubijena volja za sve. I zbilja: najveći 
mudraci iztočni nisu izmislili ništa drugo nego to, da čovjeku 
ima biti prva i glavna briga, da ubije svoju volju, pače i samu 
volju za život. A da to nije dobro, to je očito, jer bez života 
nema ni dobra, kao ni zla. 

Ne ćemo sad razpravljati ni o tom, kako su iztočnjaci došli 
na ovakovu misao — da je najbolje i ne živjeti — pa ćemo samo 
kazati, da se ovomu duhu protivi naša zapadna evropska pro- 
svjeta i postavlja proti tomu zahtjev slobode. Nema dobra, dok 
ne znaš za dobro, nema napredka, dok nemaš volje, da se ga- 
neš. Dobro mora čovjek sam spoznati, svojom voljom prihvatiti 
i za njim ići. Samo tako postaju ljudi, a bez toga su stado, koje 
ne zna ni za zlo, ni za dobro. 

Čovjek bi mislio, da se to sve samo po sebi razumije, ali 
povjest dokazuje, da je radi ovakvoga mišljenja — za slobodu 

bilo strašnoga boja i u našoj Evropi. Taj se boj bije i danas, 

a kad se pravo prosudi, može čovjek lako spoznati, da je uviek 
na jednoj strani onaj kitajski »Sin Neba«, a na drugoj evropski 
poslanici, koji ne će da pred njim tri puta padnu na zemlju i 
time priznadu, da je on zbilja Sin Neba. 

Ali nema pomoći: treba da se svi spustimo na Zemlju, na 
kojoj smo svi jednaki, svi slobodni, svi braća — i svi odredjeni, 
da se do neba, do najvišega blaženstva i sreće popnemo svojom 
mišlju i dobrotom svojom. 

(„Dom., God. 1909. Br. 2.) 


Srbi pod obtužbom. 

Na drugom mjestu donašamo obtužnicu, što ju je kr. drž. 
odvjetnik dne 12. o. mj. podigao protiv domaćih Srba radi vele- 
izdaje. Ta je obtužnica tiskana na preko 100 strana, a mi smo 
iz nje izvadili samo glavnije stvari, dakako bez ikakvoga do- 
datka. Mi se ni ovdje ne kanimo baviti tom obtužnicom te raz- 
lagati, je li, nije li opravdana, jesu li okrivljenici krivi, ili nisu, 
— jer to spada samo na sud. Mi ćemo ovu stvar razmotriti samo 
toliko, koliko se tiče politike, jer je ovo politička parnica. 

A i to ćemo obaviti u kratko te postaviti i razjasniti samo 
njekoja pitanja, koja se svakomu kod ove vrlo važne parnice 
nameću. 

Što je odkrila obtužnica? 

Političke naše novine neustrpljivo su čekale ovu obtuž- 
nicu, da se jedan put znade, što je to s tim Srbima, kad se o 
tom toliko pisalo, tako da je radi toga prošle godine došlo do 
takvoga sukoba izmedju samoga bana Raucha i srbske samo- 
stalne stranke, da je o tom imao odlučiti dvoboj. U tom sukobu 
rekao je ban Rauch, da on zna nješto o Srbima, ali da ne može 
kazati, jer je to »državna tajna«. Premda se nije moralo oče- 
kivati, da će obtužnica odkriti tu »državnu tajnu«, ipak se je 
čulo dosta glasova, neka što prije izadje obtužnica, pa da znamo, 
što je. 

No obtužnica nije izrekla gotovo ništa što ne bi već davno 
bilo poznato. Godine i godine mogao je svatko čitati u »Hrv. 
Pravu« pod naslovom »Propagandini službenici na djelu« gotovo 
sve ono, što sad čitamo u obtužnici, tako te se čini, kao da je 
obtužnica izvadak iz uvodnih članaka dopisa u »Hrv. Pravu«: 
kako hrvatski narod grčko-iztočne vjere nije do nedavna m 
znao za nikakvo srbstvo, dok ga učitelji, popovi, i t. d. nisu 
stali učiti, da je Srbin, širiti u taj narod srbsku zastavu, srbski 
grb, pače i sliku srbijanskoga kralja Petra Karagjorgjevića i t. d. 

I ono, što obtužnica spominje u vezi hrvatskih Srba sa Srbi- 
jom, i to je mnogima bilo već poznato iz knjižica bosanskoga 
Srbina Gjorgja Nastića pod naslovom »Finale« »Moje afere«. 
A koješta se je moglo čitati već davno u službenim »Nar. Nov.«, 
koje su godine i godine obširno opisivale srbske »svetosavske 
besjede« i nabrajale službene odličnike, koji su na tim slavama 
bili nazočni. Na »svetosavsku besjedu« u Zagrebu, koja se oso- 
bito svečano slavila, dolazio je uz druge predstavnike oblasti 
i ban Khuen Hedervary. 

Može se pače reći, da je sve ono, što obtužnica spominje 
o Srbima u Hrvatskoj, znao cieli naš sviet, osim pojedinih do- 
gadjaja (n. pr. vježbanja srb. sokola u pucanju, seljačkih jaši- 
laca i još koješta). 

Što je razlog ovoj parnici? 

Kad se koja vlada odluči, da po drž. odvjetniku (jer je drž. 
odvjetnik podčinjen vladi, a nije nezavisan, kao što je sud) po- 
digne koju političku parnicu, ima za to razlog. I zbilja su naše 
novine pisale, da vlada baruna Raucha podiže ovu parnicu 
protiv Srba zato, što su Srbi složni s većinom hrvatskoga sa- 
bora proti Rauchovoj vladi. Sama pak obtužnica kaže, da bi 
hrvatski Srbi bili u svojem veleizdajničkom poslu prešli na 
čine (t. j. latili se oružja i t. d.), da nije došlo pripojenje Bosne 
* ova iztraga. Očito je dakle, da je obtužnica podignuta 
zato, da se za vremena sprieči napredovanje veleizdajničkoga 
nastojanja, a ujedno se iz toga razabire, da je Bosna pripojena 
zato, da se sprieči srbska propaganda. 

o , .^°. S y e n ^ e d° s t a - Treba se naime sjetiti, da hrvatski 
Srbi koješta, što obtužnica spominje, rade već 20 godina. Oso- 

bito ne treba zaboraviti, da su »svetosavske besjede« s pjeva- 
njem svetosavske pjesme (u kojoj je program propagande, kaže 
obtužnica) — pod srbskim barjakom obdržavale javno, svečano 
i uz sudjelovanje službenih osoba i samoga bana. No nada sve 
ne treba zaboraviti, da je sabor kralj. Dalmacije, Hrvatske i 
Slavonije god. 1887. stvorio tako zvani »srbski zakon«, koji pri- 
znaje naziv »srbsko-pravoslavna crkva«, dozvoljava upotreb- 
ljavanje ćirilice i kod oblasti, što spominje i obtužnica. A i samo 
posrbljivanje svega »vlaškoga« provadjalo se s dozvolom vlade, 
koja je na pr. dozvolila, da »Vlaška Kapela« promieni svoje 
ime u »Srbsku Kapelu«. 

Po svem je tom očito, da se je politika prema Srbima 
sasvim promienila. Za Khuenove vlade bili su Srbi u Hrvatskoj 
svuda na prvomu mjestu te nitko nije smio dirnuti ni samo 
srbsko ime. Dosta se je sjetiti, da su Srbi Khuena proglasili 
»srbskim« banom. 

Gdje je uzrok i što je cilj ovoj velikoj važnoj promjeni, — 
to je valjda »državna tajna«. No i mi drugi, koji ne znamo za 
državne tajne, koješta vidimo, pa ćemo to s vremenom i razlo- 
žiti. Za sada je dosta kazati, da je Rusija, u koju su se Srbi 
uviek uzdali, slaba: za tim, da u Srbiji nema kralja Milana, koji 
je živio u prijateljstvu s Austro-Ugarskom, i napokon: pripo- 
jena je Bosna. Promienilo se mnogo, pa se promienila i »srbska 
politika« u Hrvatskoj. 

Posljedice srbske parnice. 

Da je živ A. Starčević, on bi zacielo rekao, da je ova par- 
nica »austrijanština« i to kroz drugu, a ne »desetu« ruku, kako 
je on obično govorio. Bacilo — rekao bi on — u prostotu smut- 
nju, neka se kolje, a do toga će oni obaviti svoje. 

I doista — hrvatska bi politika radi ove parnice hiogla 
zaboraviti na sve: i na to, što nema sabora, što se novci troše 
bez privole narodnog zastupstva, što se osnivaju u Hrvatskoj 
magjarske škole itd. U Hrvatskoj je danas kao u jednoj magjar- 
skoj pokrajini. Madjari idu napried, kao da im nitko ne smeta. 

Radi ove parnice moglo bi biti gore, pa bili Srbi odsudjeni, 
ili ne bili, držali se kukavno ili junački. Uplaše li se, pristat će 
uz Magjare i magjarone, pa eto nam onoga, što je bilo za 

Khuena- ne shvate li prave svrhe ovoj parnici, a uz to se uplaše, 
imat će s njima neprilika i naša carevina, a još više Hrvatska, 
osobito u tom slučaju, ako se sve, što je srbsko, odvrati od 
Hrvata, te se onda ne bi moglo ni misliti, da bi bosanski Srbi 
poželjeli doći k Hrvatskoj. Ova bi parnica mogla dakle učiniti, 
da Bosna ne bude sjedinjena s Hrvatskom. 

No moglo bi poslie ove parnice biti i nješto dobra. Promie- 
nilo se, rekosmo, mnogo, — pa treba da Hrvati prema tomu 
udese svoju politiku. Drugi je položaj nastao već pripojenjem 
Bosne, a sad, kad velika politika u monarkiji, mienja svoje dr- 
žanje prema Srbima, a sudeći po svem i prema Magjarima, do- 
laze u drugi položaj i Hrvati. 

Zato je dobro, što je ovo »srbsko pitanje« iz novinskih 
članaka došlo pred javnost, pa makar i pred sud, gdje svatko 
ima paziti, što govori (na što se u novinama ne pazi). Ne će 
tek biti, nego već jest očito, da je monarkija tu i da bez nje, a 
kamo li proti nje, nema govora o razboritoj našoj zajedničkoj 
narodnoj politici, — o čemu do sada nisu bili na čistu ni svi 
Hrvati, a kamo li Srbi. Tim će se naša politika smiriti i primiti 
posla — doma. 

Sporazumiju li se na ovom temelju barem najglavnije naše 
opozicionalne stranke, biti će kratko vladanje baruna Raucha i 
svakoga njemu sličnoga bana. Sporazumiju li se na tom temelju 
sve opozicionalne stranke — gotovo je stalno, da će posljedica 
ove parnice biti Rauchov pad, a magjarski uzmak iz Hrvatske. 

(»Dom., God. 1909. Br. 3.) 


Obtužnica proti Srbima radi veleizdajstva. 

Već jedno pol godine javljaju novine, kako kr. državno od- 
vjetničtvo u Zagrebu zatvara po Hrvatskoj Srbe, i to radi toga, 
što su spremali, da Hrvatsku priklope Srbiji pod kralja Petra 
Karagjorgjevića. Novine su o tom dan na dan pisale, javljajući 
imena novih okrivljenika (kojih do sada ima svih ravno 53, a jedan 
]e u zatvoru umro) i prigovarajući, što se okrivljenicima tako 
dugo ne kaže, zašto su zatvoreni, t. j. zašto im se ne dade ob- 

tužnica i ne povede proti njima razprava. Pisalo se o tom i više, 
jer to zatvaranje i obtuživanje Srba ima i veliku političku važ- 
nost, o čem medjutim govorimo na drugome mjestu, a ovdje 
ćemo spomenuti, što treba, o samoj stvari. 

Medju zatvorenim okrivljenicima ima najviše trgovaca (15) 
i učitelja (13), onda po 5 obć. činovnika i svećenika, po 3 umi- 
rovljena činovnika, posjednika, obrtnika i seljaka, dva liečnika 
i jedan djak visokih škola. Većinom su to ljudi oženjeni i s dje- 
com (svi imadu 103 djece), svi do sada nekažnjeni (osim dvojice 
radi uvrede poštenja), a stanuju u Glini i Pakracu ili u okolici 
tih mjesta, a onda u Lici, Svi su dakako pravoslavne (grčko- 
iztočne) vjere. Svjedoka proti njima 260. Tuženi su po §. 58. 
kazn. zak. radi zločina veleizdaje, (koji se po zakonu kazni 
smrću), »da su u svezi sa političkim družtvom »Slovenski Jug« 
u Beogradu, kojemu je svrha, da provede u kraljevinama Hrvat- 
skoj, Slavoniji i Dalmaciji, te Bosni i Hercegovini, misao veliko - 
srbske države, a onda ... da se, podignućem sveobće revolucije 
u ovim zemljama i uz vojnu snagu kraljevine Srbije i kneževine 
Crne Gore, ove kraljevine i zemlje otrgnu od Austro-Ugarske 
monarkije i prisajedine kraljevini Srbiji, i tako stvori jedna 
srbska država pod žezlom kralja kraljevine Srbije Petra I. Ka- 
ragjorgjevića — sliedeći tu svrhu provadjali su u području 
kraljevina Hrvatske i Slavonije organizacije ... u tim organiza- 
cijama držali sastanke, na ovima razpravljali i zaključivali, kako 
da se u ovu svrhu provede veliko-srbska propaganda u području 
ovih kraljevina, te i sami . . . govorom i širenjem . . . koledara 
»Vardar«, beogradskih političkih listova . . . zavodili . . . narod 
grčko-iztočne vjere, učeći ga, da je već po toj vjeri »Srbin« — 
istovjetan sa narodom u kraljevini Srbiji, i da se s ovim treba 
sjediniti; da su kraljevina Hrvatska i Slavonija, te Bosna i Her- 
cegovina bile »srbske« zemlje, da moraju, ma i silom opet pri- 
pasti kraljevini Srbiji, da mora opet biti srbsko sve od Zemuna 
do Jadrana; da će ovim kraljevinama i zemljama zavladati 
Petar I, Karagjorgjević, koji će ih od nužde i mačem osvojiti, 
pak će tada narodu biti bolje; nadalje . . . popularizirali su grb 
kraljevine Srbije, te barjak kraljevine Srbije sa i bez tog grba, 
sliku srbijanskog kralja Petra I. Karagjorgjevića, pjesme, kojima 
se veliča Srbstvo, Srbija i kralj Petar, te ga za sve to oduševlja- 
vali i tako zaveli do poklika »živila Srbija« — »živio kralj Petar 

I. Karagjorgjević!« — dapače već narod dielom tako zaludili, da 
već ovog smatra svojim kraljem; nadalje, da su ... . narod grc o- 
iztočne vjere zaveli ... na ekonomski i socijalni bojkot (t. ,. da 
ne trguju i da se ne druže s Hrvatima) protiv sugradjana Hrvata 
drugih vjera, dapače i na teror (zastrašivanje) protiv ovih te 
napokon, da su . . . nastojali iz obćinske i pučke nastave lzklju- 
čiti činovnike i pučke nastavnike, koji nisu grčko-iztočne vjere 
— a u uredovanje obćinske uprave i obće pučke škole, na 
javno izloženim napisima — dapače zemaljskim putokazima 
provesti »srbsko« (ćirilsko pismo, kao vanjsko obilježje »srb- 
stva«, što je sve već dobrim dielom i provedeno — te se tako... 
stranom javno, stranom krioma, pojedince i u savezima, plet- 
karstvom, nukanjem, poticanjem, zavodjenjem riečju, pismom, 
tiskotvorom i predstavama u slici, savjetom i vlastitim činom, 
priobćivanjem na tu svrhu vodećih tajnosti i osnova, bunjenjem 
te snubljenjem — podhvatili djelovanje, smjerajući na otrgnuće 
Kraljevina Hrvatske, Slavonije i Dalmacije, te Bosne i Herce- 
govine iz uzakonjenog jedinstvenog državnog saveza i zemalj- 
skog obsega Austro-Ugarske monarkije, na pritegnuće ili bar 
povekšanje pogibelji za tu državu iz vana, te na pobunu i gra- 
djanski rat u državi; pa time počinili zločinstvo veleizdaje. 

U obrazloženju se kaže, da se u Hrvatskoj i Slavoniji nije 
prije više godina ni znalo za srbsko ime, grčko-iztočna vjera 
se nije nazivala »pravoslavnom« odnosno »srbskom vjerom«; 
narod nije pomišljao, da sebe po samoj toj vjeri smatra i iztiče 
»Srbinom«. 

Do tog vremena nije grčko-iztočna crkva na području kra- 
ljevine Hrvatske i Slavonije, kao i ni jedna druga crkva na 
zemaljskoj kruglji, imala ni svoj »crkveni« barjak ni svoj crkveni 
Ž r b, — prvi u trobojki crven-plavo-bieloj, a potonji u obliku 
»crvenog« krsta, koji dieli bieli štit u četiri polja, od kojih ima 
svako slovo »C«, a štit krunu. 

I ćirilsko pismo, tu tobožnju srbsku osebinu, nije do toga 
vremena narod ni poznavao. 

Povjest je dokazala, kaže obtužnica, da sav narod grčko- 
iztočne vjere u kraljevinama Hrvatskoj i Slavoniji nije ovamo 
došao iz Srbije i da nije srbskoga poriekla, nego je tek jedan 
dio, koji je za turskih provala pobjegao iz Srbije ovamo napose 

u Sriera, Banat itd., a sav ostali grčko-iztočni živalj, dolazio je 
pod imenom »Vlasi«. 

Sve je to iztaknuto jedino i samo u tu svrhu, da se usta- 
novi, kako u većem dielu naroda kraljevine Hrvatske i Slavo- 
nije, vjere grčko-iztočne, po porieklu i njegovoj političkoj pro- 
šlosti nije bilo, niti je moglo biti oslona, preduvjeta, klice, iz 
koje bi od sebe u narodu te vjere nastali gore spomenuti pojavi, 
na koje se je nadovezala veleizdajnička velikosrbska propagan- 
da, koja je predmetom ove kaznene parnice, već da su svi ti 
pojavi plod političkoga podhvata izvan naroda. 

Već onda, kada su se iztaknuti pojavi početkom godina 
hiljadu osamstoosamdesetih, stali javljati, isticano je u javnosti, 
da imadu svoj izvor u Beogradu. Tu propagandu, prozvanu 
»veliko-srbska propaganda«, priznaje novinstvo beogradsko, a 
nedavno ju priznao i sam srbski ministar Milovanović. 

U službu te veliko-srbske propagande, uzeta je prije svega 
»Crkva« i njezine konfesionalne »škole«, koje imadu dužnost 
širiti srbstvo, što i čine. 

Kada se ovako medju grčko-iztočni živalj razširilo srbsko 
ime i on odgojen kao »Srbin«, stali su medju narod širiti »srbski 
grb«, »srbski barjak« i »srbsko pismo«, a pošto je to bilo raz- 
šireno, stali su narodu, po »vjeri Srbinu«, dokazivati, da se je 
pod tim znakovima doselio iz kraljevine Srbije, te da je on iden- 
tičan (isti) sa narodom, koji živi pod srbskim imenom u kra- 
ljevini Srbiji, jer i on ima »srbski barjak« i »srbski grb«, »srbsko 
pismo«, što da je uz »krstno ime« obiležje jednoga i u sveuku- 
pnoga srbskoga plemena i naroda. 

Putem svetosavskih beseda i prigodnih drugih zabava stala 
se širiti uspomena na bivše srbsko carstvo, na cara Dušana, 
cara Lazara, i t. d. a u sv. Savsku pjesmu bi uvršten veliko- 
srbski politički program, koji obzirom na zemlje Austro-ugarske 
monarkije ide za tim, da su Bačka, Banat, Sriem, Lika, Krbava 
i Banija srbske zemlje, a srbstvo sve od mora do Dunava. 

Od kako je zasio na priestol kraljevine Srbije kralj Petar I. 
Karagjorgjević i osnovano u Beogradu družtvo »Slovenski Jug«, 
o kom će niže biti govora, a u ovim krajevima provedena orga- 
nizacija »Srba«, odgojen je grčko-iztočni živalj u t. zv. »srbskim 
zemljama« van granica »Srbije«, da već govori »ovo su srbske 
zemlje, tu je Srbija i biti će«, i po tom već drži, da su te zemlje 

po pravu dio kraljevine Srbije, te da već sada smatra srbskoga 
kralja svojim kraljem, a da su »Šokci Hrvati« u tim zemljama 
odnarodjeni Srbi, renegati i austrijski plaćenici. 

Ova tendencija veliko-srbske propagande jasno upućuje 
na to, da je njen pokretač onaj, u čiju korist se ova provodi, a to 
je kraljevina Srbija, i da su oni, koji na toj propagandi rade, u 
službi kraljevine Srbije. 

Za to imade pismenih dokaza. 

Zemljopis iz kraljevine Srbije sa kratkim opisom sviju 
»srbskih zemalja« za učenike i učenice IV. razreda, izdan u 
Beogradu godine 1906., uči: »Srbski narod živi u ovim zemlja- 
ma: kraljevini Srbiji, Crnoj gori, Staroj Srbiji, Makedoniji, Bosni, 
Hercegovini, Dalmaciji, Istri, Hrvatskoj, Slavoniji, Sriemu, 
Banatu, Vidničkoj i Sredačkoj oblasti. Od ovih srbskih zemalja 
»slobodne« su samo kraljevina Srbija, Crnagora, a ostale su 
pod »tudjinskom upravom«. 

Jasnije u političkom programu izrazuje se beogradski list 
»Narodne Novine« od 15. veljače 1907. br. 3., u kojem se veli: 
»Srba u svim zemljama ima deset milijuna duša. A više od 6 
milijuna je pod tudjinskom vlašću. Srbskomu narodu je pisano 
da bude velik i slavan narod, da ima veliku i moćnu državu. 
Ali to će biti samo onda, kad se oni Srbi, koji su još pod tu- 
djinskom vlašću oslobode tudjina, pa se sve srbske zemlje uje- 
dine. Tome srbskome jedinstvu težimo svi mi Srbi, koliko nas 
god ima, gde bili. Ali to još nije dosta. Treba i da radimo, jer 
će i nama biti mnogo lakše i ugodnije živeti, kad budemo svi 
ujedinjeni«. 

»Srbobran« pak kao glavni organ srbske samostalne stran- 
ke u Hrvatskoj u br. 189. od 9. rujna 1907. medju ostalim piše, 
da je Srbija najpozvanija, da ocieni i to, koja politika najbolje 
odgovara zajedničkim srbskim interesima. Za Srbiju ne može 
biti svejedno kakovu politiku vodi »srbski narod izvan Srbije«, 
pa se već po tom smije zaključiti, da srbska samostalna stranka 
u Hrvatskoj usvaja gore označeno stanovište službene Srbije. 

Koledar »Vardar« za god. 1908. — piše, da »Kolo srbskih 
ses ara s upija prodajom tih koledara i sabiranjem milodara 
e s va za srbske borce, njegovanje srbske snage po svim 

im zemljama i za veliko-srbsku propagandu, te zaključuje: 
3 

neka svako srbsko dete usplamti, kad vidi srbsku zastavu, a 
beli dvoglavi orao, neka mu je druga ikona«. 

Ovo jasno govori za čime ide ovako šireno kulturno ujedi- 
njenje »srbskoga naroda« u srbskim slobodnim i neoslobodjenim 
zemljama. 

Ta kulturna pak hrana širi se medju grčko-iztočni živalj 
svih »srbskih zemalja« i putem »srbskih zemljoradničkih za- 
druga«, koje imadu tiesnih veza sa članovima organizacije 
srbske samostalne stranke. 

Kao jednu od osobitih organizacija za veliko-srbsku pro- 
pagandu valja naposeb iztaknuti »srbske sokole«. 

Ma da od godine 1879. u Hrvatskoj postoje družtva »Sokol« 
sa svrhom gojenja tjelovježbe i ma da izvršujućim članom može 
biti svaki, to je ipak došlo do osnutka posebnih »srbskih so- 
kola«. Izvršujući članovi tih srbskih sokola nisu samo mjestni 
žitelji, nego i seljaci iz najudaljenijih mjesta. Uz to iztiču svje- 
doci, da se u taj »Sokol« najvole primati izsluženi vojnici, pa 
s tim u savez valja dovesti i pismo dra. Laže Popovića u Kar- 
lovcima, na Peru Bekića, starješinu srbskog Sokola u Dvoru, 
od 6. IV. 1907., u kojem se kaže: »ako ima član sokola pušku, 
a vi udesite, pored strele i gadjanje puškom u nišan, razume se 
bez velike larme. I ovdje pripazi, kakav će učinak izvesti to na 
seljake. Ja držim, da ćeš me shvatiti«. Po tom je već očito, da 
se tu stvara neka narodna vojska, koja rabi i kao zastrašujuće 
sredstvo, jer se narodu prieti, da će doći »Sokolaši«, koji imadu 
pravo ubijati i paliti. 

Mimo toga ti sokolovi polaze u redovima na zborove med 
narod pod srbskim barjakom, tamo pred seljačtvom vježbaju 
kao kakova vojska, a uz to uče ga srbske pjesme i šire srbske 
knjige, a vodje njihove drže političke govore za srbstvo. 

U Pakracu i Zemunu članovi srbskoga sokola nose znak 
»Dušana silnog«, u Beogradu, srbski sokol u Gospiću dopisivao 
je s tim »Dušanom silnim«. 

Iz toga svega sliedi, da »srbski Sokoli« u Hrvatskoj imadu 
da sačinjavaju jednu »narodnu srbsku vojsku«, koja imade slu- 
žiti veliko-srbskoj propagandi, za sada djelovanjem riečju, a 
dogodice činom. 

Istodobno stalo se i potiskivati, što nije srbsko, napose i 
ime hrvatsko. 

Provodi se poslovni, pače i družtveni bojkot svega, što bi 
moglo biti na putu »srbskoj stvari«. Srbstvo dieli se od svega, 
što se nije htjelo odreći čistoga hrvatskoga imena. Najjasniji 
dokaz tomu pruža nam savez hrvatskih učiteljskih družtava, od 
kojeg su se odielili svi Srbi učitelji, kad taj nije htio primiti u 
naziv i »srbski« ili se posve odreći hrvatskoga naziva, i orga- 
nizovali posebni savez srbskih učiteljskih družtava, u koji su 
stupili i učitelji »srbskih konfesionalnih škola«. — Učitelji pak 
upravo tog saveza su listom stupili u organizacije srbske-samo- 
stalne stranke, a sam savez u svezu sa »Srbijom«. 

U javne institucije unosi se uz hrvatsko ime, gdje se ovo 
kao uzakonjeno nije dalo brisati, i srbsko ime uz nauku, da je 
ovo jedno te isto, da su srbski i hrvatski narod jedan narod, 
tako, da je g. 1906. i u saborsku adresu ovih kraljevina htjelo se 
prvi unieti i »srbski narod«, prem ga ni temeljni drž. zakon, 
nagoda, ne poznaje. 

Veliko-srbska propaganda dala se osobito na posao nakon 
što je g. 1903. zasio na priestol u Beogradu kralj Petar I. Kara- 
gjorgjević i nakon što je iste godine u Beogradu osnovano druž- 
tvo »Slovenski Jug«. Ovo družtvo postavilo si je zadaćom: 
ostvariti srbsku ideju ujedinjenjem svih »jugoslavenskih zema- 
lja« u jednu državu. 

To dokazuje brošura »Finale sa revolucionarnim štatutom«, 
zaprisegnut iskaz Gjorgje Nastića, smjer i sadržaj političkoga 
tjednika »Slovenski jug«, kao i dolje iznešeni dokazni materijal 
iztrage. 


uv. ougtt«, ».uji je imao veza sa Kra- 
ljevskim dvorom u Beogradu, a za čiji se rad naposeb oduše- 
vljavao srbski priestolonasljednih Gjorgje, te komu je bio vodja 
Jaša Nenadović, artiljerijski srbski kapetan i rodjak kralja 
Petra, a u kome su djelovali i srbski oficiri (Milan Pribičević, 
brat nar. zast. Svetozara Pribićevića, te okrivljenika Adama i 
valerijana). 


Oficiri zavjerenici dolazili su ne samo u Lipik i Pakrac, 
nego pojedince ili u družtvu i u staru i Bosansku Gradišku, pa 
inu, i podržavali sastanke i veze sa članovima organizacije 
rba« !z ovih kraljevina i iz Bosne i Hercegovine. 

vi ovi oficiri dolazili su pravilno pod tudjim i tajnim ime- 
nima, a i pod lažnim značajem. 

Stalo se služiti i zastrašivanjem, noćnim obilaženjem oboru- 
žanih masa po pojedinim mjestima uz pucnjavu iz revolvera, 
pa i povike: »Tu će zavladati kralj Petar, tu će biti Srbija!« Mi 
smo Srbi i tu mora biti »Srbija« i jahanjem oboružanog bande- 
rija po mjestu, a po danu uz izazivno pjevanje srbskih pjesama, 
pa širenjem zastrašujućih glasina, da će Srbi dići katoličku 
crkvu dinamitom u zrak, kad bude tamo sakupljen narod. 

Tim postupkom podržavaju se mase naroda u neprestanoj 
uzrujanosti i trzavici, spremaju na oružanu akciju u većem stilu, 
a napose katolički živalj zastrašuju, da mu se tim smanji od- 
porna snaga. 

Značajno je, da se baš u vrieme, kad se osobito živo radilo 
u Beogradu u »Slovenskom Jugu« tečajem godine 1906. i 1907. 
stalo živo provadjati i organizacije »Srba« srbske samostalne 
stranke. 

Pojedini pak članovi tih organizacija činili su izjave u smislu 
»mi radimo na tom, da se Austrija potrga i da se odciepimo od 
Ugarske te pripojimo kraljevini Srbiji«. 

Po svemu tomu mora se razložno zaključiti, da su baš te 
organizacije uzročnici gore opisanih pojava, nadalje, da su te 
organizacije nastale u savezu sa »Slavenskim Jugom« u Beo- 
gradu. 

Zato se i mora reći, da su te organizacije ne samo odbori 
za svesrbsku propagandu, nego i organizacije revolucionarne. 

Dok su te organizacije već bile na djelu, stalo se u Beogra- 
du, u »Slovenskom jugu« misliti na to, kako da se što slobodnije 
udesi i izvede revolucionarni rad. Plod toga rada bila je izvedba 
»privremenog štatuta organizacije u cilju oslobodjenja južnih 
Slavena (Slovenaca, Hrvata i Srba)«. Taj štatut priobćen u Na- 
stićevoj brošuri »Finale« pisao je vlastoručno Milan Pribićević. 

Osim toga ima se smatrati plodom gornjeg rada odluka 
Adama Pribićevića, da po savjetovanju sa »našim kaponjama«, 
što su očito mogli biti samo narodni zastupnici srbske samo- 
stalne stranke u Zagrebu, podje u Ameriku, da tamo osnuje po 
smislu toga štatuta revolucionarnu ekspozituru, o kojoj govori 
i on sam u svojem pismu na Gjorgja Nastića. 

Ovo opet nužno namiče misao, da je srbska samostalna 
stranka bila ne samo u svezi sa »Slovenskim Jugom« u Beo- 
gradu, nego da je i bila s njim i na revolucionarnom radu. 

Iz ovoga obrazloženja jasno izlazi, da iznešene akcije nisu 
prosto jedna politička sanjarija, već jedan dobro smišljeni i za- 
snovani podhvat, koji je u svom nastojanju već tako napredo- 
vao, da je već naskoro mogao pristupiti realizovanju same 
svrhe, makar i najprotupravnijim sredstvima i načinom. 

Kako je taj rad bio ozbiljan i obsežan, i kako je uz to rad 
»službene Srbije«, odgovarao njezinim intencijama, pokazuju 
dnevni dogadjaji u pitanju Bosne i Hercegovine, »Slovenski 
Jug« od 28. septembra 1908. veli: Red je, da južni Sloveni po- 
dignu glave. Aneksija Bosne i Hercegovine nije dakle svršen 
čin. Ona treba da otvori jednu krvavu bitku. Ovu lepu borbu 
treba da oglasi Srbija. Naši saveznici čekaju nas bratski svuda 
u Bosni i Hercegovini, Crnoj Gori, Hrvatskoj i Slavoniji, Dal- 
maciji i Slovenačkoj. Naš krvavi barjak treba da pronosi slo- 
bodu svima južnim Slavenima, Rat Austriji, što pre rat Austriji! 
Naša jugoslavenska propaganda danas je zaista revolucionarna. 
Nisu više od potrebe rieči, već hrabrost i krvi, mnogo hrabrosti 
i mnogo krvi«, . . 

Za tim obtužnica obširno spominje svjedoke i dokaze za 
svaki kotar i gotovo za svakoga okrivljenika, a onda potanko 
pripovieda po knjižici Gjorgje Nastića (Srbina iz Bosne), kako 
se revolucija spremala u Beogradu; kako sU tamo putovali Pri- 
bićevići (Valerijan i Adam, braća Svetozara Pribićevića, nar. 
zastupnika), kako su se pravile bombe i snovala urota proti 
crnogorskom knezu Nikoli. 

Napokon se obtužnica osvrće i na to, kako se okrivljenici 
brane, da nisu ono činili ni govorili, čim su okrivljeni, a što 
jesu, to nije, kažu, veleizdajstvo ni revolucija. 

(»Dom«, God. 1909. Br. 3.) 


Zagorac i Šupilo. 

tfnto V « Va S '| l PrVa P°litičara u Hrvatskoj. Za njih znade 

drugo Va ° K amo sreće, da su na glas došli po čem 

_ i ne po nesrećnom bratimstvu s Magjarima poslie jed- 

-ako nesrećne » riečtc rezolncije „. 

Dugo su išli zajedno, a sad su se ne samo rastali, nego i 
zavadili, i to tako, da su ih pune novine: Šupilo piše proti Za- 
gorcu u svojem »Nov. Listu«, a Zagorac proti Supilu u svojoj 
»Hrvatskoj«. No ako se ne varamo, ova bi svadja mogla biti 
narodnoj našoj stvari na korist, jer se po svem čini, da je doista 
nesrećnu i sramotnu politiku riečke rezolucije vodio Šupilo, a 
ostali rezolucionaši, ili barem njekoji, da su toj politici bili 
davno protivni, ali se nisu usudili ustati proti Supilu, koji se je 
već bio proglasio »oberbanom«! Istina je, i Zagorac se je bio 
pustio upravo u očajni boj za tu politiku i to osobito onom 
knjižicom »Gje je istina, ili tko vara narod?«, u kojoj je branio 
pred narodom tu nesretnu politiku i Magjare. Ali po svem se 
čini, da je Zagorcu već previše toga, a da još ima snage i volju 
za borbu na drugom, boljem temelju. Istina je i to, da to ne 
ide tako lako — krenuti zagrezla kola drugim putem — jer je 
velik dio naroda, osobito gospode, gutajući gotovo tri godine 
u tolikim novinama same hvale za tu »novu« politiku, — jer 
je, kažemo, velik dio naroda upravo natjeran u »koaliciju«, za 
koju i danas velika većina novina piše, da nam je to jedini 
spas i jedino, što imamo, — a ta »koalicija« još se ni danas nije 
odrekla te njekakve »nove politike«. Zato se zast. Z. dao na 
vrlo težki posao, u kojem je već do sada doživio i neugodnosti 
s raznih strana. Koliko ga naime ne štedi sam Šupilo, toliko su 
mu i drugi do jučer prijatelji i suborioci odmah u početku pod- 
metnuli — po običaju — nečiste namjere: da sve to radi za 
djakovačku biskupiju! Iz toga »prijateljskoga« vrela došlo je to, 
kako smo zabilježili, i u naš »Dom«. No tko pomno i s brigom 
za domovinu čita, što zastupnik Z. dalje piše, dobiva dojam, 
da to piše iskren čovjek. Nije doduše običaj u drugom svietu, 
da se o takvim stvarima piše ovako iskreno, kako to čini 
zast. Z., ali mi se Hrvati na žalost tek učimo politike, u našoj su 
politici ili sami mladi ili novi ljudi, — pa se može i to razumjeti 
i izpričati. 

Što će iz svega toga pisanja i nastojanja zastupnika Za- 
gorca izaći, to se još ne može reći, jer ga, kako smo već spo- 
menuli, ne gleda krivo samo Šupilo, nego gotovo i svi njegovi 
do jučer prijatelji u koaliciji, dapače i drugovi u vlastitoj 
stranki (na pr. zastupnik Tuškan u Sisku, koji ga prosto zove 

lopovom u »Nov. Sisačkom Glasu«), Zato čekajmo još malo, a 
sada čujmo, što zastupnik Zagorac piše. 

O »Supilovoj politici« piše zast. Zagorac: 

Politika, koju je počeo Šupilo, bila je osramoćena još prije, 
nego se je mogla razviti. Već njegov put po Italiji g. 1903. i 
njegovi sastanci sa talijanskim političarima imali su za poslje- 
dicu, da su ga proglasivali protivnikom monarkije, plaćenikom 
Italije itd. To nije moglo učvrstiti ugleda družtvu, u kojem je 
Šupilo imao prvu i glavnu rieč. Nadalje Supilova hodočašća u 
Beograd bila su uzrokom, da su ga smatrali saveznikom Srbije 
proti monarkiji, a smatraju ga i danas, kako nam svjedoči pi- 
sanje poluslužbenih bečkih listova. Sve se to znade u odluču- 
jućim krugovima i sigurno ne utvrdjuje ugleda koalicije, kojoj 
je glava Šupilo. 

Kad se je njegova politika sa Magjarima izjalovila, što sam 
mu ja prorokovao, i kad sam mu ja najpouzdanijim dokazima 
dokazao, da ga odlučujući krugovi monarkije smatraju veleiz- 
dajnikom i tome slično, okrenuo je on svoju politiku sasma na 
protivnu stranu. Dok je prije upotrebljavao svaku zgodu, da se 
meni naruga kao Austrijancu, Luegerovcu i slično, pretvorio 
se on najednom od najvećega pobornika za slobodu Magjarske 
i Hrvatske proti austrijskom nasilju — u pristašu tako zvane 
»velike Austrije« i stao propoviedati prelom sa Ugarskom. 

ana 3. travnja viećao je u Lovrani puna dva sata sa Luege- 
rom i nekoliko puta posjetio ga u Beču — sve bez znanja koa- 
icije. Magjan su doznali za to. Ugled koalicije spao je kod Ma- 
gj ra na ništicu. U klubu koalicije hvalio se, kako mu je uspjelo 
uegera uvjeriti, da je riečkom rezolucijom mislio Magjare na- 
magjariti. Kako dokazuje kasnije pisanje Luegerovih novina. 

upi o je bio onaj, koji je osto namagjaren. Mudri austrijski 
političar samo je htio izpipati Šupila. 

nikada T™ SV6 t0 Zna ° * P rat i° (i mimogred spominjem, 
tom nit Z1 7 g ° VOn ° nUi Sa ministrom Wekerleom i Kossu- 
pila.’ Piti ^ Luegerom ) — nisa m mogao shvatiti politiku g. Su- 

dobru i korisnu* t' ^ ^ č °T k h ° Će ’ k ° ,U P olitiku sm atra za 
politiku ; t i U ^!! C1 ovako onemogućiti će svaku koristnu 

čiji, neka se uh*!/ 6 ' 1 °” St ° ga M Se usudio savjetovati koali- 
pilo. Odatle m U UCe ČUVa . »Političara« i »državnika« kao Su- 
oje naprezanje kroz dugo vrieme, da izadjem iz 

toga meteža, dok napokon nisam presjekao taj čvor i došao do 
slobode. 

Osim toga spominje g. Zagorac pojedine Supilove čine, koji 
su koaliciji škodili. Tako g. Z. piše: 

Šupilo je nebrojeno puta na predloge nas pravaša odgo- 
varao posprdno: »šta ćete Vi pravaši sa Vašom državoprav- 
nom politikom, sa deklamacijama« itd. Bezbroj puta nagovarao 
me, da ne iztičem toliko taj pravaški program, jer da nam to 
škodi, a ja sam mu odgovarao: da ne smijemo spaliti sve mostove 
za sobom, jer ako nas Magjari prevare, — kako ćemo se vratiti 
k narodu. 

Kad se u svibnju g. 1906. radilo o izboru delegacije u pe- 
štanski sabor, predložio je dr. Pinterović, da se taj izbor ne 
obavi dotle, dok nam Magjari ne zajamče, da će ispuniti naše 
pravedne zahtjeve. Jedni su poduprli taj predlog, no Šupilo je 
bio proti. Zaključeno je bilo, da imade još iste noći otputovati 
Šupilo u Budimpeštu, da izviesti Kosutha i da se upita. Vratio 
se iz Pešte i stao moliti i zakljinjati, neka se to za Boga ne 
učini, da se ne izabere delegacija, jer bi sabor u Pešti bio krnj. 
Kosuth, reče on, moli nas, neka toga ne učinimo, već neka sva- 
kako izaberemo delegaciju, »kao uslugu za protuuslugu«. Ve- 
ćinom glasova bude zaključeno, da se izabere delegacija. Ovo 
je bila temeljna pogreška, od koje potiče sva nedaća i sav ne- 
uspjeh riečke rezolucije. Kamo sreće, da smo onda odmah nači- 
nili prelom. Narod bi nas na rukama nosio, a sebi bi bili prište- 
dili mnogu gorku. 

U pitanju glasovite »deklaracije« dane u peštanskom saboru 
tražili smo mi, da se u nju uvrsti, da je trajni bratski sklad 
izmedju oba naroda moguć samo na temelju podpune ravno- 
pravnosti. Šupilo se tomu protivio s razloga, da se Magjari ne 
razdraže! U opće je Šupilo u ovo doba brižno izbjegavao svaki 
i najmanji sukob s Magjarima, da im se ne zamjeri. 

Kroz 40 godina tvrdilo se, da u Budimpešti postoje dva sa- 
bora, magjarski i zajednički ugarsko-hrvatski. Magjari su mučke 
to priznali. Kada je g. 1907. u ljetu predsjednik Justh htio tomu 
dati vidljiva izražaja i odredio, da se za vrieme razpravljanja 
samo magjarskih posala skine hrvatska zastava sa zgrade parla- 
menta, tada je Šupilo — ne pitajuć koaliciju izposlovao, da se 
opet izvjesi hrvatska zastava, jer da je sabor uviek zajednički! 

Ne ću spominjati napose, koliko su ugledu koalicije škodile 
njegove izjave o predlaganju vlade, o Bosni i Hercegovini itd. 
Šupilo je neograničeno vjerovao Magjarima i nas sve ostale 
»nevjerovane Tomaše« htio o tome da osvjedoči. Niti za prag- 
matiku nije htio vjerovati da je to djelo magjarske nevjere i ne- 
iskrenosti, nego je dokazivao neprestano, da je to maslo Beča 
i Austrije! Sve to nije istina. Pragmatika je djelo magjarske 
zanesenosti i neiskrenosti prama Hrvatima, a bila je poznata već 
u lipnju 1906., te su Magjari već onda, još u vrieme najdeb- 
ljega prijateljstva i tobožnje ljubavi s nama snovali napadaj na 
naše svetinje. 

Dalje zast. Zagorac priobćuje svoj tako zvani »memoran- 
dum« (ili spomenicu, t. j. spis, koji bi imao njekoga na nešto 
sjetiti ili spomenuti), o kojem piše: 

U listopadu g. 1907. preporučeno mi je, neka u kratko 
odgovorim na sliedeća pitanja: 1. Koji je cilj hrvatske stranke 
prava; 2. stanovište hrvatske stranke prava prama kruni i di- 
nastiji; 3. stanovište hrvatske stranke prava prama Austriji; 
4. stanovište hrvatske stranke prava prama Ugarskoj; 5. odno- 
šaj hrvatske stranke prava prama Srbima; 6. stanovište gledom 
na Bosnu i Hercegovinu. — Na ova pitanja odgovorio sam 
spisom, koji je u Beču predan onima, koji su to htjeli znati, 
dana 13. prosinca 1907. 

U tom se »memorandumu« spominje izbor današnje vlada - 
lačke kuće na hrvatsko prestolje (u Cetin gradu god. 1527.), 
zakonski članak 42. hrv. sabora od god. 1861., kojim je člankom 
izrečeno i po kralju potvrdjeno: da je god. 1848. svaka sveza 
izmedju Ugarske i Hrvatske bila prestala. Po svem tom ima 
kraljevina Hrvatska pravo, da bude posve samostalna pod 
vladom habsburške kuće. No dok obstoji nagodba s Ugarskom 
od god. 1868., koja je mnoga hrvatska prava prepustila zajed- 
nici, zapravo Magjarima, treba tu nagodbu pregledati (revidi- 
rati) i popraviti tako: 1) da bana imenuje sam kralj; 2) da 
zajednička vlada nema nikakove vlasti (eksekutive) u Hrvat- 
skoj; 3) da zastupanje na zajedničkom saboru bude ravno- 
pravno, 5) da se sjedini Dalmacija; 6> da se zakoni o porezu, 
gospodarstvu, trgovini, prometu i domobranstvu stvaraju u hrv. 
a oru, 7) da vojska, carina (trg. granica i trg. ugovori) i nov- 

čano uredjenje (novac, banka) ostane i dalje zajedničko cieloj 
monarkiji, — 

Kako je poznato, i Frank je predao Beču jedan »memoran- 
dum« i pravio s njim već podavno silnu galamu u svojim novi- 
nama, predočujući narodu, da je tim Bog zna što učinio. Ne 
znamo, što misli g. Zagorac o svojem »memorandumu«, no mi 
smo dužni upozoriti svoje čitaoce na ovo. Ovi memorandumi 
imadu medju ostalim i tu svrhu, da političari, kojima oni gore 
»povjere« sastavljanje ovakovih spisa, budu jedno vrieme — 
mirni te da okruženi svetom tajnošću (o kojoj ipak štogod 
šapnu), važno i blaženo čekaju ispunjenje svojih predloga. A 
kad vide, da od memoranduma nema ništa, onda ga — odkriju 
svietu — i stvar je svršena. No vrieme je medjutim prošlo. 

(»Dom«, God. 1909. Br. 5.) 


Srbi — gospodari u Hrvatskoj. 

»Srbi — Srbi — Srbi!« Od dana u dan sve su hrvatske 
novine pune Srba, kako smo to mi unapried rekli, kad je po- 
čela parnica proti njima. Medju ostalim — za to je ta parnica 
i podignuta. I mi bismo najvoljeli, da o toj stvari ne pišemo, 
ali moramo, da se vidi, kamo ta »politika« vodi. 

Kako je poznato, glavnu rieč o Srbima vode Frankove 
novine »Hrv. Pravo«, u kojima čitamo i ovo: 

Dne 2. veljače o. g. na Sviećnicu, bila je skupština fran- 
kovske »hrv. čitaonice« u Zagrebu, Ta je skupština izabrala za 
predsjednika čitaonice poznatoga bivšega predstojnika Khue- 
nove vlade, Kršnjavija, a on je u skupštini držao govor, u 
kojem je rekao, da mi Hrvati imamo četiri neprijatelja, i to 
Magjare, Niemce, Talijane i Srbe, a najpogibeljniji su, kaže 
Kršnjavi, Srbi. Sada se radi o tom, kaže dalje, tko će biti go- 
spodar u Hrvatskoj: Hrvati ili Srbi. 

Na prvu tvrdnju, na ime: da su Hrvatima najpogibeljniji 
neprijatelji Srbi — i to domaći Srbi — na to se ne ćemo po- 
tanje osvrtati. Reći ćemo samo ovo: Do sada su svi naši rodo- 
ljubi i domaći i strani učenjaci naučali i vjerovali, da je nesloga 

i n S kih naroda najveća njihova nesreća. I nije bilo čovjeka, 
ko'i bi se usudio i pomisliti, a kamo li javno naučati, da se 
treba boriti najprije proti rodbini, proti »braći«, kako se ono 
kaže i to proti braći, koja su s nama zajedno pod tudjim go- 
spodstvom i jarmom. Sad je eto došlo novo vrieme, koje ne 
pozna nikakove »braće«, nego uči, da treba gledati tobože 
samo na svoju korist. Mi te tobožnje nauke ne ćemo pobijati 
i dokazivati, da će ona tri neprijatelja biti mnogo brže gotova 
ne samo sa Hrvatima, nego i sa Srbima, ako se Hrvati i Srbi 
budu sami medju sobom borili. To je tako očito, da je o tom 
do jučer bio uvjeren sav sviet. 

Nama je ovaj čas glavno, da upozorimo svoje čitaoce na 
onu drugu tvrdnju, naime: da se sada radi o tom, hoće li u 
Hrvatskoj biti gospodari Hrvati ili Srbi. »Tek kad bude to pi- 
tanje riešeno, tek onda ćemo se miriti i bratimiti«, — dodaje 
još tomu Kršnjavi. 

Zapamtimo dobro: Srbi hoće da budu u Hrvatskoj gospo- 
dari. Kršnjavi ne kaže: Kad mi Hrvati nadvladamo Srbe i po- 
stanemo gospodari u Hrvatskoj, onda ćemo se miriti i bratimiti, 
— nego kaže: »kad to pitanje bude riešeno«, t. j. kad bude 
riešeno, tko će od nas biti gospodar. Po tom je moguće — po 
mišljenju Kršnjavijem — da bi u Hrvatskoj mogli Srbi postati 
gospodari. Pa ako postanu, onda ćemo se s njima miriti i 
bratimiti. 

I to je, radi čega ovo pišemo. Ona naime politika daje 
Srbima kud i kamo više, nego svi oni, koji se danas sa Srbima 
mire i bratime. Zašto? Zato, što svi oni, koji su danas za spo- 
razum sa Srbima, kažu, da su u Hrvatskoj gospodari Hrvati (t. j. 
da se u Hrvatskoj ima voditi hrvatska politika), ili barem da bu- 
demo gospodari jedni i drugi, — dok je Kršnjavi spreman miriti 
se i bratimiti sa Srbima i onda, ako oni postanu gospodari u 
Hrvatskoj. 

U kratko: Kršnjavi je priznao Srbima i srbskoj politici u 
Hrvatskoj jednako pravo kao i Hrvatima: proglasio ih je, da 
tako kažemo, ravnopravnom strankom, koja ima pravo boriti 
se ' P a a k° nadvlada, ima pravo gospodovati. 

A je li moguće da Srbi nadvladaju? 

Na to odgovara sam Kršnjavi. On piše (u »Hrv. Pravu« od 
6. veljače o. g.): »Srbi će se s Magjarima sdružiti protiv nas, čim 

to bude koristilo njihovim ciljevima, da li se mi s njima klali 
ili ljubili«. 

Dakle Srbi će se složiti protiv nas Hrvata s Magjarima. 
A može im pomoći i kraljevina Srbija. A može im pomoći i 
Rusija, i Italija — i Bog zna, tko još. I ako nas nadvladaju, bit 
će »to pitanje riešeno«, a onda će se Kršnjavi i njegovi sumiš- 
ljenici sa Srbima miriti i bratimiti! 

To se razumije! Tko prizna Srbe za ravnopravnu ratujuću 
stranku u Hrvatskoj; tko im prizna, da imaju jednako pravo 
gospodovati, kao i Hrvati, samo ako budu jači, tomu dakako 
ne će preostati drugo, nego da se s njima ne samo miri i bratimi, 
nego da im i ruke ljubi, kad postanu gospodari. 

Ne treba razlagati, da se mi s ovom politikom ne slažemo. 
Po ovoj politici mogu sutra u Hrvatsku doći Japanci i postati 
joj gospodari. Možda i mogu, — ali što ne može biti, to je ovo: 
Ne može biti, da bi se pravi Hrvati ikada s ovakvim nasilni- 
.cima htjeli miriti i bratimiti, — pa bili ti nasilnici baš i naša 
braća Srbi! 

Evo, do čega dovodi politika špekulacije! Oni isti ljudi, 
koji kažu, da Srbima u Hrvatskoj ne priznaju ni imena, — 
spremni su im priznati i gospodstvo, — samo ako Srbi budu 
jači! 

Možda će se tko čuditi, što je politika Frankove stranke 
došla u ovakvo strašno protuslovlje, kojim se sama tuče pred 
cielim pametnim svietom. Ali mi se ne čudimo, jer vidimo, da 
je ta politika odbacila svaki obzir na pravo, na pravicu, na 
osjećaj, pače i na razbor, već ima pred očima samo uspjeh 
svojih političara, — špekulaciju. 

(»Dom«, God. 1909. Br. 6.) 


Naši lutorani. 

»Lutoran« je kod nas gadna rieč; to je isto, što i poganin 
ili bezbožnik. 

Lutorani imadu ime od Lutora ili bolje Lutera; doktor 
Martin Luter bio je prije 400 godina katolički redovnik (fra- 
tar) augustinskoga reda i naučitelj (profesor) u visokoj školi 

(sveučilištu) u njemačkoj zemlji Saskoj Taj je Luter ustao 
proti rimskomu papi i proti nauki katoličke Crkve: n„e pn- 
znavao nikakvoga crkvenoga ugleda osim sv. pisma, bio je 
proti redovničkim zavjetima, proti bezženstvu katol. svećenika, 
proti crkvenim častima i posjedima, proti čašćenju svetaca, 
proti nauci o čistilištu, proti svim sakramentima osim krsta i 
pričesti (koja se ima davati i vinom). To je nova »obnovljena« 
(»reformirana«), »evangelička«, »protestantska« ili »lutoran- 
ska« vjera. Radi ove nove vjere, koju je u Švajcarskoj naučao 
i širio Kalvin, bilo je preko sto godina mnogo ne samo nemira 
i svadje, nego i dugotrajnih krvavih ratova, dok nije malo po 
malo postavljeno i novo vjersko poglavarstvo, naime nova 
Crkva, i to »protestantska« ili »lutoranska« i »obnovljena« 
(reformirana) ili »kalvinska«, koje su jedna drugoj vrlo pro- 
tivne, a u svakoj ima vrlo mnogo nesloge i nesklada. Uz ovu 
vjeru pristale su i u njoj ostale skoro dvie trećine Niemaca 
(ciela Pruska), pa je i njemački kajzer (»lutoran«), zatim nje- 
mački susjedi Danci i Švedi, a od ostalih naroda trećina Ma- 
gjara (koji su »Kalvini«) i Slovaka (oni su »lutorani«). Kod 
romanskih naroda (Talijana, Franceza, Španjolaca i t. d.) i kod 
ostalih Slavena ili nije bilo nove ove vjere, ili je odmah u po- 


Krivo bi imao, tko bi mislio, da je ovu novu vjeru stvorio 
sam Luter, jer jedan čovjek ne može u toj stvari ništa. Za to 
treba — ako ništa drugo — barem to, da ljudi hoće slušati novi 
kakav nauk. A toga je bilo, i to davno prije Lutera. Davno 
prije Lutera prigovaralo se biskupima i svećenicima, da grješno 
živu, da im je samo do novaca i imetka, da papa za novce 
oprašta griehe itd. Ovakvi se prigovori i dan danas rado izna- 
šaju i još radije slušaju, a kamo li ne bi onda, kad je svećenstvo 
bilo neuko i u istinu strašno razuzdano. No samo radi toga ne 
bi valjda nikada došlo do vjere, da nije bilo i drugih, i to mnogo 
većih stvari. 

Prije svega treba znati, da su se njemački vladari stotine 
godina prije toga na život i smrt borili s rimskim papom, i to 
ne radi vjere, nego radi vlasti i gospodstva. Protivnost dakle 
papi bila je u cielom njemačkom narodu obična stvar i bez 
o žira na kakvu vjeru. Ta se je protivnost najviše opažala kod 
velikaša i plemića, jer su oni morali mnogo puta u rat za papu 


46 


ili proti papi, pa su naravski neprestano pretresali tu politiku, 
koja se je stotine godina vrtjela oko pape. 

K tomu je bilo medju ljudima sve to više znanja, iskustva 
i učenosti. Do onda preko tisuću godina nije u Evropi bilo 
gotovo ništa osim Crkve, njezinih službenika i njezinih nauka. 
Tu je bila sva istina, — sva mudrost, sva vlast, — i to sve od 
samoga Boga. Nigdje na svietu nema toga. No ljudi su sve to 
više putovali u daleki sviet (na pr. u Palestinu za križarskih 
vojna), vidjeli druge narode, druge vlade i druge vjere, pa su 
sve to počeli prosudjivati po zdravom i slobodnom razumu, 
tako da se je cielo mišljenje o redu i vladanju u svietu pro- 
mienilo. Školani ljudi, kojih je bilo sve to više, počeli su o svem 
tom razmišljati, pisati i naučati. Bili su to sami svećenici. Naj- 
glasovitiji su osim Lutera Viklif u Engleskoj (umro g. 1384., baš 
99 godina prije rodjenja Luterova), Jan Hus u Češkoj (spaljen 
na lomači god. 1415.) i Kalvin (u vrieme Luterovo) u Švicarskoj. 

Uz to je nered u Crkvi bio doista strašan i nesnosan (bila 
su na pr. na jedanput tri pape!), tako da je radi toga nereda i 
obće pokvarenosti svećenstva i naroda bilo više obćih crkvenih 
sabora i skupština, na kojima se sve to iznašalo i o svem tom 
razpravljalo. Po tom je posve naravski, da su prigovori proti 
papi, svećenstvu i cieloj Crkvi bili obična stvar, tako da nije 
bilo ni malo čudno, kad je opet jedan fratar počeo javno pri- 
govarati papinskim naredbama i postupanju svećenstva. A pošto 
se je toliko toga nakupilo, a fratru — Luteru — poslužila sreća 
(ili nesreća) te uz njega pristali mnogi velikaši, — stvar je 
postala vrlo ozbiljna: državna vlast dade novoj vjeri slobodu, 
počela se osnivati nova Crkva — bez pape. 

Rimska se Crkva primi posla, da zaprieči širenje nove 
vjere. Državna vlast stane pristaše nove vjere progoniti. Na- 
stade dugotrajni, pa i krvavi boj, koji je doduše prestao, — ali 
je mržnja i neprijateljstvo ostalo do danas. Ovo obnovljenje 
Crkve (ili »reformacija«) razdielilo je i same članove katoličke 
Crkve u dva neprijateljska tabora, koji se bore i dan današnji: 
stvorilo je »slobodnjake« ili slobodoumnike (liberalce), koji i 
dalje pobijaju katol. Crkvu, premda iz nje ne izstupaju, i na 
»natražnjake« (»reakcionarce«), koji Crkvu i cielo njezino ure- 
djenje brane. — Da se to bolje razumije, treba reći, da su po 
tom nastale baš dvie stranke, koje se otvoreno pobijaju, a ne 

radi se tu samo o raznim prigovorima, kojih je i prije bilo medju 
katolicima. 

Ovaj otvoreni boj traje, kako rekosmo, i danas u krilu 
same katoličke Crkve. Razumije se po tom lako, da liberalci 
slave začetnike reformacije kao borioce za pravu vjeru, za 
čestit život, za slobodu itd., a reakcionarci ih kude kao uči- 
telje laži, smutljivce, nepokorne oholice, zavoditelje naroda i 
protivnike samoga Boga. Zato se lako razumije, što se je u 
onim zemljama, gdje je katol. Crkva pomoću državne vlasti 
reformaciju nadvladala, ne samo zatro i sam trag nove vjere, 
ako ga je bilo, nego se o širiteljima nove vjere i njihovim po- 
magačima nije smjelo stotine godina gotovo ni pisnuti. Za to 
se je i o reformatorima u hrvatskim zemljama pisalo vrlo 
malo, i to plašljivo, a o reformaciji u slovenskim zemljama 
izašla je prva veća i temeljitija knjiga tek ovih dana prigodom 
400-godišnjice rodjenja kranjskoga »lutorana« Primuša Trubara. 

Treba naime znati, da smo i mi Hrvati, a i Slovenci, imali 
svoje »lutorane«. Za širenje nove vjere tiskale su se u dalekoj 
i tudjoj njemačkoj zemlji i hrvatske knjige glagolskim i ćiril- 
skim pismom, a prvi naši velikaši, Zrinski, osnovali su u Nede- 
lišću (u Medjimurju) i tiskaru za tu stvar. 

Pa što mi danas imamo suditi o tim našim »lutoranima«? 
Hoćemo li ih dizati do neba, ili im proklinjati i spomen? 

U tom je pogledu vrlo poučna slovenska knjiga, što ju je 
nedavno izdala »Slovenska Matica« u Ljubljani pod naslovom: 
ru 3- r )ev zbornik«. U toj je knjizi potanko razloženo, što se 
zna o ju ima, koji su novu vjeru širili medju našim Slovencima. 
v . avno i e tu razlaganje slovenskoga profesora dra. Frana Ile- 
sica o prvaku slovenskih lutorana, Primušu Trubaru, i o cieloj 
to, stvari. Iz toga razlaganja zabilježit ćemo u kratko ovo: 

iberalni Slovenci slave svoje »lutorane« i ponajviše zato, 
\° SU , to . llx | ob °že narodni slovenski ljudi, koji su prvi počeli 
su.V 1 hska l ti . knjige u slovenskom jeziku, osnivati slovenske 
na t]e 1 osmvati * narodnu slovensku Crkvu. Sve to 

slovenskomj^i^'a^ 111 ' 31 ' ^ 1 knjige U 

kolikn ri« . ’ 1 n i emu nije bilo do slovenskoga jezika, 

prffiei Tr “ bi ° 


48 


DM 

Ljubljani dao njemačkomu jeziku mjesto pred slovenskim. No 
ipak je istina, da je »lutoran« Trubar počeo pisati slovenske 
knjige i osnivati slovenske škole. 

Za naše hrvatske »lutorane« ne može se ni to kazati. Treba 
naime znati, da su se Hrvati od starine služili kod službe božje 
svojim jezikom, te su baš one godine, kad se je Luter tek rodio 
(1483.), tiskali prvu knjigu hrvatsku, i to hrvatsku misnu knjigu 
ili »misal«, tako da »lutoranske« hrvatske knjige nisu kod 
Hrvata bile Bog zna kakva novost. 

Naši dakle stari »lutorani«, hrvatski i slovenski, ne zaslu- 
žuju posebne kakve slave kao »narodni« ljudi. A ako ih pak 
kada tada slave današnji liberalci, nije se tomu čuditi, jer u 
današnjoj borbi izmedju liberalaca i reakcionaraca dobro dolazi 
i jednima i drugima sve. No ovakova borba ne vodi ničemu. 
Zato mi držimo, da je jedini pravi put ovaj, kojim je udario 
spomenuti Slovenac Ilešić, koji nije pristao uz nijednu stranku, 
nego mirno i razložno, ali ipak odlučno i otvoreno kazao istinu, 
koju možda spoznaje i jedna i druga stranka, samo nema kuraže. 
da to prizna. 

Kamo sreće, kad bi se ovim ozbiljnim načinom mogla raz- 
lagati i druga važna pitanja, radi kojih je danas većina prosvje- 
ćenih Hrvata razdieljena u spomen ta dva neprijateljska tabora! 
S tom željom napisano je i ovo nekoliko redaka o našim »lu- 
toranima«. 

(»Dom«, God. 1909. Br. 7.) 


Mile Starčević. 

Knjige pišu, da je Luj XVI., posljednji francezki kralj prije 
velike bune (revolucije), bio vrlo dobar čovjek i dobar vladar. 
Pa ipak taj dobri kralj ne samo da nije mogao u svojoj državi 
ništa popraviti, nego je i sam izgubio krunu i život. 

Zašto? Zato, što je nadošlo bilo posve novo vrieme, nove 
misli — nova politika, a dobri je kralj bio iz staroga vremena, 
imao stare misli — držao se stare politike. On bi bio htio na- 
rodu kraljevskom svojom dobrotom i milošću dati ne samo 
koješta, nego možda i sve, — ali narod nije više htio nikakve 

milosti, narod si je uzeo sam, što je mislio, da mu treba: narod 
se digao i velika revolucija odpuhnu i kralja i kraljevstvo. 

Ovo nam je palo na pamet, kad smo ovih dana pročitali 
proglas dra. Mile Starčevića na Hrvate, da dodju na sastanak 
dne 9. ožujka o. g. u Zagreb. 

I doista rieči Mile Starčevića zvuče u našim ušima kao 
kraljevske rieči iz davne — davne davnine. I ne samo da 
zvuče, nego to i jesu doista kraljevske rieči, jer mi ni časka 
ne oklijevamo priznati, da su Starčevići — kraljevski hrvatski 
rod po mnogim biljezima. Ili zar bi mogao i pravi potomak 
hrvatskih kraljeva uvjerenije, ponosnije, stalnije i nepomirlji- 
vije čuvati i tvrditi hrvatsku misao, misao kraljevstva hrvat- 


skoga, nego što ju je čuvao i tvrdio Ante Starčević? Ili zar nije 
isti taj Ante Starčević cielomu pokoljenju Hrvata bio — pa i 
danas je — pravi kralj, pače više nego kralj, — jer je vrhov- 
nički vladao mislima, dušama i srcima stotina tisuća Hrvata? 
Pa onaj golemi David, koji je već svojom golemom pojavom 
djetinjemu srcu naroda bio kralj! A onda dolazi Mile s kra- 
ljevskim doista poštovanjem i pobožnošću pred »blagopokoj- 
nim stricem« svojim i s kraljevskom upravo vjerom u pravdu 
i u milost božju i u Hrvate . . . Bog i Hrvati! . . . 

Sve je to istina, sve je to tako, sve smo to napisali iz vla- 
stitog opažanja, — p a ipak kako je sve to nama daleko tako 
starinsko, kao i oni stari kraljevi hrvatski, »koji počivaju tamo 
na solinskom polju«! Mi to sve poštujemo, mi sve to mišlju 
tetošimo i k srcu privijamo, a da smo pjesnici, mi bismo to i u 
pjesmu složili, — ali ništa više, jer ne znamo, što bismo s tim 
dalje poceh, nego da kliknemo: Slava, čast i - mir hrvatskim 
raljevima i njihovim potomcima, - a mi hajdemo na ozbiljni 
posao na koj! nas zove novi život i nove potrebe I 

Mile Starčević zove na sastanak sve iskrene Hrvate, jer 

7l f rCni HrVat ‘ SU pravaši! I doći će dan 9. ožujka — nije 
I!,' a t sastanku tome biti će - mi već vidimo - 


iskrenih Hrvata^ Nas H * b d ° kaZ ' d& lm& VrI ° mal ° 

smije li itko reći’ A f ^ “ e 06 t0m sastanku biti - P* 

seljačke stranke’ ^ k< f 86 kupimo pod iipenom hrv. pučke 
^ nke, nismo iskreni Hrvati? 

ni drugih bez sum^ ^ t0m sastanku ? Zašto ne će biti 

8 ' bEZ SUmn Je iskrenih Hrvata? 


4 

Na ovo pitanje morao bi sebi odgovoriti Mile Starčević 
barem poslie sastanka, ako već nije na to mislio prije sazivanja 
ovoga sastanka. 

Mi ne ćemo potanko odgovarati na ovo pitanje, nego nam 
je reći samo ovo: 

Doista je istina, da svi iskreni Hrvati poštuju hrvatsku 
prošlost i žele srećnu i častnu budućnost hrvatskomu narodu, 
pa ako je to pravaški program, onda su doista svi iskreni 
Hrvati — pravaši. Samo je opet drugo pitanje, mogu li svi 
»pravaši« biti u jednoj političkoj stranci, t. j. mogu li »svi 
iskreni Hrvati« biti u jednoj stranci. Mogli ne mogli, mi vidimo, 
da — nisu. Mi dapače vidimo i to, da ima sve više »pravaških« 
stranaka. To je posve naravski: Cieli narod ne može biti u 
jednoj stranci, a kad še dan na dan piše i govori, da nije 
iskren Hrvat, tko nije pravaš, onda se to tako razumije, da 
iskreni Hrvati hoće da budu pravaši, ali kad ne mogu biti u 
istoj stranci s drugim pravašima, jer hoće i još nješto drugo, — 
osnivaju novu pravašku stranku. 

A to je ono, na što, kako se vidi, Mile Starčević ne misli: 
ima još nješto, što iskren Hrvat može htjeti, a da ipak ne 
prestane biti iskren Hrvat. Drugim riečima: Misao pravaška 
(starčevićanska) samo je narodna, a nije i politička i družtvena 
(socijalna) i prosvjetna i t. d. A danas se stranke ne diele samo 
po narodnom programu, nego i po onim drugim strujama, — 
a u tom pravaška misao pušta podpunu slobodu, jer o tom ništa 
ne kaže. 

Kakve to može imati posljedice u političkom životu, dosta 
je spomenuti samo jedan primjer. 

Svima nam je poznato, u kakvu je nas Hrvate dovelo 
srbsko pitanje. Do jučer smo svi mislili, da pravaši imadu u 
toj stvari jasno mišljenje, naime: protiv Srba. I doista vidimo, 
kako se pravaši oko Mile Starčevića natječu s Frankom u ne- 
priznavanju Srba, pišući vazda »Srbi«, t. j. tobožnji Srbi. No 
uz to vidimo, da stari pravaš, svećenik Ivo Prodan, ne samo 
da priznaje Srbe, nego im daje i zastavu! I dok novine Mile 
Starčevića pretiskavaju Prodanovo pisanje, u isti čas pobijaju 
Franka, što je za »Austriju« — ni malo ne misleći na to, da 
protivnike Srba (a to su do jučer bili svi starčevićanci-pravaši) 
političke prilike upravo gone k Austriji! 


Ali nije samo to, nego i ono, što je još pogibeljnije: Kad su 
samo pravaši iskreni Hrvati, pače, kad je dosta reći da si 
pravaš, i već si iskreni i pravi Hrvat, - onda se lako raiumije 
što se sve to vise javljaju kojekakvi ugursuzi, koji viču da su 
pravaši, dakle pravi iskreni, pače jedini pravi Hrvati <’ To ie 
Mile Starčević gorko i sam izkusio. 

Do toga oto vodi kraljevska pobožnost, prema »blagopo- 
kojnom starcu«. Pobožnost naime nije glavno ni u vjeri, a kamo 
li u politici, jer se pobožnost dade i — hiniti. 

A što da kažemo tek o pučkoj politici, što o seljačkom 
napretku i pravu, - kad bismo na sve to od pravaša »i krenih 

^ porusu ios * ***• da m*o p- 

Po l °, m ' koliko «od razumijemo pokušaj Mile Starče- 
vica, osobito u današnjim prilikama, vidimo, da je to opet jedan 
pokusa, stare naše - nemoćne gospodske politike 

kD t ji . -I--:*- p P°o vi roi;-of 

»vi njihova moć ne djeluje “ P '" di “ SVie “ U dana * ži ™* 

(.Dom.,, God. 1909. Br. 8.} 


U metežu. 

kak o svi ve^lJdimo 0 ^ S ^° ra ' a 1 cieIa domovina došla je, 
djemo, kušalo seTk " ^ ^P^’ Da iz te -P^ke iza- 

mena ' gledalo i čekalo Sa n Se b k 7 eSta ' ^'P^ S6 ’ 1 to dug o vre- 
gjarima, srušila R u ' !” 1 S£ većina kak « nagodila s Ma- 

P°«li st se “ ha ‘ d0§la na Kod lo nije nikako 

Politika (» novi , * P° “ al ° javljati glasovi, da ova nova 
Put: na staru — * Va ,a ’ vec đa se tre ba vratiti na stari 

Pravašku politiku. U tom nastojanju iztiču se 

tri pokusa: pokus zast. Zagorca, pokus Mile Starčevića i pokus 
dalm. Hrvata, Prodana i drugova. 

Zast. Zagorac, pošto je konačno izstupio iz većine (koali- 
cije), a ostao posve sam, gotovo smiešan i izrugan od svih (a 
osumnjičen od mnogih), morao je nješto učiniti, da sve to kako 
tako popravi. I zbilja: ovih dana proglasi u novinama, da neide 
više u Peštu. To je javio posebnim pismom predsjedniku peštan- 
skoga sabora. U tom pismu veli, kako mu je odmah u početku 
težko bilo kao pravašu ići u Peštu, ali da je mislio, da će tim 
koristiti domovini, da će naći »miran sporazum i izmirenje 
sa magjarskim narodom«. Ali — veli dalje — mi smo Hrvati 
u to vrieme (kao da prije nismo!) doživjeli od Magjara velike 
nepravde i zato ne može više u peštanski sabor. Kad se je g. 
Z. ovako najadikovao, porekao je sve, što je pisao u onoj knji- 
žici: »Istina o riečkoj rezoluciji ili tko vara narod«, a potvrdio 
ono, što se je u seljačkoj stranci o »riečkoj rezoluciji« odmah 
od početka mislilo i pisalo. U toj je knjižici naime g. Z. branio 
riečku rezoluciju osobito proti seljačkoj stranci i učio narod, 
da nama Magjari nisu nikada zla napravili, nego da je to sve 
kriv Beč, kamarila, Austrija i t. d. A u svojoj najnovijoj »posla- 
nici« napisao je g. Zagorac doslovno ovo: »Hrvatski narod je 
iskusio dosta zla i nevolje, od drugih naroda, ali od nikoga 
toliko, koliko od Ugarske.« 

Koalicionaške novine (»Pokret«, »Obzor«) silno su se obo- 
rile na Zagorca, što u tom pismu medju ostalim kaže Magja- 
rima: »Ako ne možemo uz Vas postići svoju slobodu i samo- 
stalnost, nego baš moramo drugomu služiti, onda ćemo si po- 
tražiti boljega i poštenijega gospodara.« Ove novine tumače te 
rieči tako, da se zast. Z. ne će više boriti za slobodu, nego 
hoće da bude sluga, i to u Beču, pa da bi sada i posljednji naš 
čovjek tomu gospodinu, gdjegod se pojavi, morao zagrmiti: 
Daleko ti vrata, gospodine! Tko nije svoj gospodar, nego sluga, 
taj ne može zastupati niti jednoga Hrvata, a kamo li cieli 
narod! 

Malo je težko razumjeti, zašto ove novine dižu gotovo 
hajku na zast. Zagorca, dok u isto vrieme pišu, da će se on 
(sada 9. ožujka) priključiti Mili Starčeviću, koji u svojoj »Hrv. 
Slob.« saborsku većinu (koaliciju) ljudski podupire. Bit će, da 
ovim novinama nije drago, što Z. tako bezobzirno priznaje 

griehe i pogreške koalicinonaške politike, u kojoj po svem 
sudeći ove novine još čvrsto vjeruju. Doista, zast. Z. vrlo se 
slabo brani i jedva će se pred koliko upućenim ljudima obra- 
niti. No on za tim i ne ide. Njemu je zacielo samo do toga, da 
može stupiti pred svoje izbornike te da pred njima jednako 
bezobzirno udari na rezolucionašku politiku, kako je prije bez- 
obzirno udarao na njezine protivnike. Zast. Z. bio je naime, 
kako je to sam priznao, toliko mudar, te nije spalio onoga 
mosta, koji vodi k narodu, t. j. glasovitoga »programa god. 
1894.« No tim je priznanjem g. Z. porušio stupove, koji taj 
most drže, naime: povjerenje. Jer kad je g. Z. već onda mislio, 
da će se možda morati vratiti k narodu, to je znak da je on 
dobro znao, da zlo radi, — samo je špekulirao; a ako špeku- 
lacija ne podje za rukom, vratit ćemo se k narodu. Sada narod 
ima razloga misliti, da g. Z. i opet samo špekulira. 

U ostalom to će se vidjeti, što će na to narod. Za 

sada je gotova stvar, da zast. Zagorcu nije pošlo za rukom da 
ikoga predobije, a kamoli da okupi ikoliko znatniji broj poli- 
tičara za ono, što je htio. Eto, ni onaj jedini zastupnik, koji je 
s njim, Harambašić, ne će da položi peštanski mandat. Tu je 
opet s Harambašićem složna — ciela koalicija . . . 

Ozbiljnim nam se činio pokušaj trojice zastupnika Hrvata 
iz Dalmacije, da se sazove narodno vieće iz svih hrvatskih 

zemalja. No i tu se pokazalo, da ni prvi naši ljudi ne znadu, 
što hoće. 

O nastojanju Mile Starčevića i drugova govorimo na dru- 
gome mjestu. 

, ^ sy ega ništa. A kad se sve to dobro promisli, 

, ... a . C ° V 6 u P os taje i previše očito, da onako, kako jest, mora 
k Z'. 1 - 3 , 11 *.. ^dušmani« nisu svemu zlu krivi, nego smo 
vi mi, oji ni sami ne znamo, što hoćemo. Ta da nas ti duš- 

zmiT S ~I e f?* et * no Popovu hoteći nam udovoljiti, — oni ne bi 

S ° * s nama počeli, kao što ni mi sami, kad se sasta- 

nemo, ne znamo. 

stranak VemU * e * omu najviše krivo to, što vodje svih naših 
i . v o e tajnu politiku. Frank eto javno govori i piše, 

kažu n V amStVa ( >>garanci i e<< )- a *i ne će da ih kaže, — i njegovi 
k 0 j a ' . 3 1 ^* a P rav °i neka ih slobodno drži tajno. Koalicija, 

)e ovih dana zajedno sa seljačkom strankom dala onu 

»Izjavu«, takodjer nema ni najmanje volje, da javno što kaže. 
Mjesto da skupštinu sazivlju i na njima govore Nikolić, Badaj, 
Roje, Šupilo, Medaković, Lorković, — oni to prepuštaju soci- 
jalistima, za koje svatko zna, što im je glavno i o čem će go- 
voriti, Proti Rauchu i njegovoj gospodi puštaju ova velika go- 
spoda »male ljude«, vodje socijalista, koji ne samo da ne mogu 
ništa odlučna kazati o našoj politici, nego im oblast može vrlo 
lako skupštinu zabraniti i raztjerati, što ne bi baš tako lako 
išlo, kad bi se za tu stvar zauzela i presvietla gospoda. 

Po svem tom ne preostaje hrvatskomu narodu nego čekati 
»pljusku izvana«, t. j. dok ga jači kamo ne porinu. Mogla bi 
doći i kakva »pljuska iznutra«, kad već narodu dodija, ali da 
do toga ne dodje, za to bi se barem morali starati svi, pa i 
kraljevska Rauchova vlada. 

(»Dom«, God. 1909. Br. 8.) 


»Gdje su Zrinski, Frankopani?« 

Njekoji smo dan napisali, da se je u posljednjih četiri, pet 
godina mišljenje naših vodja i sve naše hrvatske gospode vrlo 
promienilo. — Spomenuli smo, da se mnogi od onih, koji su 
do jučer »priznavali« Srbe u Hrvatskoj, danas ne priznavaju ni 
Slavenima, i obratno: oni, koji do jučer nisu Srba ni prizna- 
vali, danas im sami nude njihovu zastavu! 

Koliko je smetnja nastalo u glavama naše gospode i u 
drugim velikim stvarima, to nam najjasnije potvrdjuje i ovaj 
primjer: 

Mnogima će biti poznato, kako su osobito starčevićanci 
slavili hrvatske velikaše, prvake i narodne mučenike: Petra 
Zrinskoga i Frana Krsta Frankopana, koji su bili obtuženi, da 
su se urotili proti svojemu kralju, te su 30. travnja g. 1671. 
izgubili glavu u Bečkom Novom Mjestu. Na dan 30. travnja 
svake su godine starčevićanske novine bile u crnini, pune 
poziva na zadušnice za duše velikih mučenika, a za koji dan 
pune viesti i opisa, kako je rodoljubno starčevićansko gradjan- 
stvo mnogobrojno sudjelovalo kod zadušnica, a iza toga obično 
kod svečane večere (komersa), gdje su oduševljeni Hrvati na- 

rodne mučenike slavili, narodne dušmane proklinjali, nad 
tužnom sudbinom domovine jadikovali, zakljinjući se, da će 
nevine mučenike osvetiti i Hrvatsku osloboditi . . . Oblasti su, 
naravski, zabranjivale i same zadušnice, a govornici na sveča- 
nim večerama bili su pravi veleizdajnici. 

Tako je to trajalo mnogo godina, dok se sve to nije najedan- 
put promienilo: Hrvati (»rezolucionaši«) sporazumjeli se s Ma- 
gjarima, a hrvatski se sabor jednodušno i jednoglasno pokloni 
uspomeni hrvatskih velikaša i velikana, pače umoli kralja, da 
s njih skine sramotni žig izdajstva i nevjere te dopusti, da im 
se kosti s čašću i slavom prenesu u domovinu. To je bio jedan 
čas, kakvoga nije još bilo u hrvatskom saboru. Pomislite samo: 
Srbin zastupnik Budisavljević slavi Zrinske i Frankopane u 
hrvatskom saboru s jednakim oduševljenjem kao starčevićanski 
Hrvat Elegović. Našla se braća složna barem u jednoj, ali ve- 
likoj stvari . . . 

Ali to je bila, čini se po svem, zadnja slava, što je Zrin- 
skima i Frankopanima izkazana, jer je poslie sve na njih zabo- 
ravilo. Vidi se to najbolje po ovom: 

Književno družtvo »Matica Hrvatska« izdala je prošle go- 
dine veliku knjigu pod naslovom: »Posljednji Zrinski i Franko- 
pani«. Tu su knjigu napisali prvi naši učenjaci i književnici, 
Klaić, Šišić, Horvat, Hranilović, Šegvić, Deželić i t. d.; tu je 
nečju i slikom predočeno gotovo sve, što se zna o posljednjim 
Zrinskima i o Frankopanu, — pa ipak nijedne hrvatske novine 
nisu te knjige posebice ni spomenule, a kamo li da bi o njoj 
progovorile obširno i pozvale narod: »Evo, sad imamo, što smo 
davno željili, imamo veliku i podpunu knjigu o najvećim Hrva- 
tima, Čitajmo ju, dajmo ju u ruke mladeži našoj, neka u njoj 
razžari sveti plamen ljubavi za dom, za pravicu, za slavu i čast 
nevinih mučenika!« 

A nije to jedini primjer. Četrdeset godina sijala su naša 
gospoda mržnju na Magjare, — a onda se s njima pobratila 
? e e< ^' na m Magjari nisu ništa krivi! Gotovo jednako bilo 
1 sa Srbima, a nije mnogo drugačije ni sa svećenstvom: do 
r sve novine pune oduševljenja za »dično naše svećenstvo«, 

3 anas ) e mnogima prva stvar — boj s popovima. 

I tako možemo reći, da je hrvatski narod na vječnim mu- 
a ma: jedne ne prestanu, već druge počnu. Trzaju ga gospod- 

ske rieči i novine ne za samo srce i za samu dušu sad proti 
ovomu, sad proti onomu, sve pod zvučnim riečima, kao što su 
one u gromovnoj pjesmi: »Gdje su Zrinski, Frankopani?« uz koje 
se rieči potresala mnogomu duša, — a za ništa. Da, uz takove 
gromovne, a sutra već zaboravljene rieči ne može naš narod 
nikad doći do toga da sam sebe upita: »A gdje smo mi?« 

Mi smo ovu stvar spomenuli sada za to, jer je i ovo dokaz, 
kako školana naša gospoda hrvatski narod meću uviek i uviek 
na strašne duševne muke. Što mislite, kolikim je Hrvatima, 
osobito mladeži, razpaljeno srce i ojadjena duša n. pr. čitanjem 
knjige »Urota Zrinsko-Frankopanska«, — a čemu, kad se sla- 
vitelji Zrinsko-frankopanskoga mučeništva ne usudjuju danas 
o tom ni pisnuti? Čemu su narod uzalud razpaljivali i razdra- 
živali? Zar samo zato, da razpaljen i razdražen navali na ro- 
djenu braću i susjede, s kojima mu je dieliti zlo i dobro cieli 
život?! 

Neka nitko ne misli, da mi žalimo, što se i dalje ne razpi- 
ruje mržnja na krvnike hrvatskoga naroda, jer mi smo uvjereni, 
da se na mržnji ne može ništa trajna sagraditi. Mi, istina, zna- 
demo, da se krvava krivica ne može zabraniti, — ali se može 
okajati i popraviti. A krvave krivice nanesene hrvatskomu 
narodu nisu ni kajane, ni popravljene, A da i jesu, to još ne bi 
bio razlog, da se ne spominju kao trajna opomena, da se ne 
ponove. 

(»Dom«, God. 19U9. Br. 8.) 


Na kojem se temelju slažu naša gospoda? 

Zabilježili smo već razne pokušaje, da se hrvatske stranke 
slože na drugom temelju, nego što je onaj, na kojem počiva 
današnja koalicija. 

Da vidimo najprije, na kojem temelju počiva koalicija. 

Tako zvana »hrvatsko-srbska koalicija« složila se najprije 
na temelju sporazuma s Magjarima. No pošto se je sporazum 
s Magjarima za kratko vrieme razbio i koalicija stupila u borbu 
proti ugarskoj vladi i proti banu Rauchu, kojega su Magjari 

poslali u Hrvatsku, — danas se doista ne zna pravo, na kojem 
se temelju drži koalicija na okupu, time manje, što je hrv. 
stranka prava već više puta proglasila, da je odstupila od riečke 
rezolucije, a ipak ostaje u koaliciji. 

I tako koalicija nije, štono rieč, ni na nebu ni na zemlji, 
jer niti je uz Magjare, niti je uz »Beč« (na koji su njezini ljudi 
htjeli »s puškom«), a što je najgore: ona nije odlučno i jasno 
ni za takovu politiku, koja bi se mogla nazvati hrvatskom poli- 
tikom. 1 baš to, što većinu u hrvatski sabor izabranih zastup- 
nika sačinjavaju stranke i ljudi, koji, kako rekosmo, nisu sa 
svojom politikom ni na nebu, ni na zemlji, — baš je to krivo, 
što je ta koalicija došla u škripac, a ciela hrvatska politika 
zagrezla, pa se sad s ove, sad s one strane kuša, ne bi li se 
kako dalo dalje. 

No ima ih koji pitaju: Pa zar nije dosta to, što se koalicija 
bori proti Rauchu i proti ugarskoj vladi? Zar je i to »ni na 
nebu ni na zemlji?« 

Kad se koalicija i ne bi proti Rauchu borila i od nevolje 
(jer je i narod proti Rauchu), borba proti Rauchu i u obće samo 
»borba« — to nije dosta. Pravi, razboriti, ili kako se kaže: 
»realni« političari nisu nikada zadovoljni samo s »borbom« bez 
obzira na to, može li borba imati uspjeha. Kad bi bila dosta 
samo borba, bila bi dosta i ona borba s vjetrenjačama, kojoj 
se gospoda znadu inače rugati. 

A može li borba proti Rauchu imati uspjeha? Do sada ga 
nema (premda mi baš ni strašne borbe ne vidimo). No recimo: 
imat će uspjeha. A kakvoga? Da se makne Rauch. Za sada 
barem o drugom nema spomena. I to je baš ona neprilika: koa- 
licija bi htjela zamienili Raucha, a ne kaže, što ima biti dalje. 
A to je ono, bez čega se ne može dalje. Poslie riečke rezolu- 
cije došlo je sjedinjenje Bosne i Hercegovine, a — o tom koali- 
cija nije kazala ili ništa, ili ono, što je kazala, ne ide u račun 
onima, koji odlučuju. Vladar je proglasio, da je sjedinjenje go- 
tovo, a koalicija proglasuje, da će trebati upitati predstavnike 
naroda, t. j. muslimanske i srbske prvake (gospodu), koji su svi 
istom proti sjedinjenju. Da je koalicija u saboru, rekla bi isto. 
^ato nema sabora. 

Dok se sve to zna, za nas je ludost boriti se proti Rauchu 
U °ćekivanju, da će vladar postaviti na njegovo mjesto koga 

od koalicije. Tu je mnogo razložnija politika Gjorgja Karagjor- 
gjevića, 


To zna u ostalom i koalicija, to znadu njezini Srbi (samo- 
stalci). No Srbi ne mogu pristati uz sjedinjenje Bosne, jer bi 
to bilo tobože izdajstvo. A bez Srba nema koalicije, — zato im 
mora koalicija popustiti, ne smije ih ostaviti »izdati«. Na koncu 
konca dakle, koaliciju — koliko je još na okupu — drže Srbi. 

Je li po tom čudo, što se Frank toliko hvali, da ima »ga- 
rancije«, t. j. jamstvo, da će provesti svoj program? Ta Beč je 
sretan, što u Hrvatskoj ima makar koga za sebe, a proti Srbi- 
ma! Nije bilo druge — Beč zapalio svieću starčevićanskomu 
vragu, te on slobodno osniva legije, pače uz Raucha u Hrvat- 
skoj vlada! Sve zato, što je proti Srbima, koji su danas 
pogibeljni! 

Sve ovo nije tako daleko, da se ne bi moglo dokučiti, pa 
se zato lako razumije sav daljnji razvoj naše politike. 

Franka smo spomenuli. On, videći, da je borba proti 
Rauchu uzaludna, ne samo da nije proti njemu, nego mu oče- 
vidno pomaže, pače je to i otvoreno priznao, da je s njim 
složan, što se tiče Srba. No kako je »Beč« u neprilici baš radi 
Srba, počeo se Frank sve više naklanjati Beču i vladati se 
kao čuvar monarkije, »Austrije«, — postao je u očima mnogih 
»austrijanac«. No starčevićanci, koji su od uviek bili proti 
Austriji, nisu mogli radi obraza pristati uz takvu politiku — 
te Franka ostaviše oba Starčevića i njekoliko drugova, pa sad 
nastoje okupiti i druge pravaše. 0 tom, kao i o pokušaju zast. 
Zagorca, koji se s koalicijom razkrstio poglavito radi Srba, već 
smo pisali. 

Sad se javljaju dva nova pokušaja, oba od strane katolič- 
kih svećenika: »Jutro«, kako smo već u kratko javili, zove 
katolike svih stranaka da budu spremni i složni protiv nepri- 
jateljima Crkve, a jedno dvadeset svećenika poziva u »Hrvat- 
stvu« na okup sve »pravaše« ne izključujući ni frankovaca. 


O slozi na »pravaškom« temelju mi smo već nješto kazali 
posljednji put. Danas dodajemo ovo: Prava pravaška misao 
jedva je milija onima, koji odlučuju, od srbske propagande. Oni, 
koji se možda nadaju čemu od toga, što je Frank u milosti, 
ljuto se varaju. Frank nije u milosti radi pravaštva . . . Htjeti 
nješto kod onih gore postići pravaštvom proti koaliciji, loš je 
račun. A htjeti nješto samo pod imenom pravaškim, nije ozbilj- 
no ni dostojno, a zavadja se tim i narod. 

A što se tiče katoličkoga temelja, reći ćemo za sada ovo: 

Hrvatskomu narodu i domovini bilo je već i gore, nego što 
mu je danas, pak nitko ne zna o tom ništa, da bi se katoličko 
svećenstvo — kojemu je u Hrvatskoj bilo uviek dobro — bilo 
listom diglo, da svojim ugledom, obrazovan ošću, položajem i 
imetkom spasi ili barem pridigne domovinu. U tom su bili vodje 
— i stradaoci — drugi, a svećenstvo je — uz častne i doista ne 
riedke izuzetke — bilo ili postrance, ili na strani jačega. To je i 
naravski, pa mi tomu i ne prigovaramo. Svećenstvo ima svoju 
zadaću, a i svoj red. 

Zato, koliko ne prigovaramo, nego i hvalimo poricanje, da 
se svi katolici i u saboru slože ne samo za obranu, nego i za 
širenje i učvršćivanje katoličke misli, toliko smo ne samo proti 
tomu, da se sva briga za domovinu prepusti svećenstvu, nego 
i proti tomu, da svećenstvo cielu javnost zastrašuje i uzbunjuje 
svakim časom, čim se gdjegod javi koji njemu protivni glas. 
Budimo jednom o tom na čistu, da nije već i Vjera u pogibelji, 
ako je u pogibelji osoba i ugled ili korist kojega svećenika. A 
sto se tiče i otvorenih protivština svećenstvu i Crkvi, to je već 
prošlo vrieme, kad je radi toga bilo moguće pozivati cieli narod, 
da sve drugo pusti, pa da krene u križarsku vojnu na krivo- 
božce, — kako bi to htjeli njeki naši katolici. 

A za tim njekako idu i ovi svećeničko-katolički pokušaji: 
sve pustiti, samo da se obrani Vjera; a kad bude sigurna Vjera, 
~ onda će biti sve dobro. Svećenstvo dakle nema toliko pred 
očima pogibelj, koja prieti domovini, nego više, ako ne jedino, 
pogibelj, koja prieti Vjeri, t. j. Crkvi i — samomu svećenstvu, 
t. j. njegovoj moći, ugledu i koristi. Zato se od svih tih poku- 
šaja ne bismo imali ničemu nadati ni onda, kad bi naše sve- 
ćenstvo bilo složno, što nije. Ta nesloga u ostalom ne dokazuje 

samo to, da Vjera nije u pogibelji, nego daje slutiti, da naše sve- 
ćenstvo stoji pod raznim, i to političkim uplivima iz vana. 

Po svem u kratko: naša gospoda od pravaštva i katoličtva 
ni korak dalje. A svega smo toga imali do sada skoro nam 
je uteklo: I previše . . . Pa kako bismo mogli povjerovati, da će 
ova gesla dobiti novu snagu, da narod pobude, oduševe i slože? 
Ta mi smo svi ili većinom barem i pravaši i katolici, pa što 
nam manjka, da ne možemo dalje? 

Premda se je ovo razlaganje previše otegnulo, moramo ka- 
zati još ovo: 

Ni pravaštvo ni katoličtvo nije politički program; ni (jedno 
ni drugo ne odgovara ništa na najpreča politička pitanja, bez 
kojih mi Hrvati ne možemo napried. Zato ni pravaštvo ni kato- 
ličtvo ne može naše politike napried pomaknuti. 

Uza to ni pravaštvo ni katoličtvo nema smisla za nuždne 
potrebe, narodnoga života, pa po tom nije kadro ni jedno ni 
drugo probuditi i složiti za politički rad cieloga naroda. 

To neka bude ujedno odgovor onim dobrim ljudima, koji 
uviek i uviek vape i pitaju: Zašto se vi gospoda ne složite? Ta 
i sami se pravaši ciepaju, mjesto da se slažu, a za njima i kato- 
lici, pače svećenici, koji jedni druge grde gore nego . . . 

Niti je dakle valjan temelj, niti je na njem sloga moguća. 

Pravi je temelj živa i krvava potreba i nužda najvećega 
djela naroda, seljačtva, za koju nitko od te gospode i ne pita. 
Ta živa potreba jedina je kadra i najveći dio naroda, seljaštvo 
probuditi i u radu za obće dobro, pa dakako i za slobodu do- 
movine — o čem naša gospoda tako rado govore složiti. 

Bez toga temelja — sve je gospodska bezposlica. 

(»Dom«, God. 1909. Br. 9.) 


Poljaci i Rusi u Galiciji. 

Za nas je Hrvate u današnje vrieme, kad se u Hrvatskoj 
vodi parnica proti Srbima radi izdajstva, kad se proti njima 
skupljaju legije (oružane čete) , a proti Srbiji sprema rat, za 
nas je dobro pogledati malo na sjever, gdje takodjer vlada ne- 
sloga medju dva slavenska naroda, medju Rusima i Poljacima. 

Poznato je, da se »slavenskoj neslogi« vesele ne samo 
Niemci, nego ima i medju samim Slavenima ljudi, kojim ta ne- 
sloga dobro dolazi, jer im daje prilike, da se mogu mirne duše 
odreći slavenstva i pomagati — tudjinu, izgovarajući se, da od 
slavenske sloge i onako ne će nikada biti ništa. 

Kako sami sebe varaju, jasno je na prvi pogled. 

Eto, medju Hrvatima i Slovencima nema nikakve svadje 
ni nesloge, isto tako medju Rusima i Bugarima, pa ni medju 
Cesima i Poljacima. Nesloga vlada medju Rusima i Poljacima i 
medju Srbima i Hrvatima, a zašto, vidi se odmah: Rusi su i 

S r bi pravoslavni, a Poljaci su i Hrvati katolici. Uzrok dakle 

neslozi i svadji ne leži možda u slavenskoj naravi, nego u tom, 
što su slavenski narodi različne vjere. A te razlike u vjeri nisu 
stvorili Slaveni, nego drugi narodi, koji su se radi toga još 
gore klali, nego danas vjerom razdieljeni Slaveni. 

No da tko ne bi pomislio, da uzrok neslozi i svadji leži baš 
u samoj vjeri i vjerovanju, t. j. u tom, što jedni Slaveni (kato- 
lički) vjeruju na pr. u čistilište, a drugi ne vjeruju, nuždno je 
naglasiti, da tomu nije tako. Kršćansko vjerovanje samo po 
sebi djeluje na čovječju dušu jednako u katoličkoj i pravoslav- 
noj Crkvi. Ali ima mješto drugo, i to ovo: Drugi su širitelji i 
poglavari katoličke, a drugi pravoslavne Crkve, i to od starine. 
Katolička i pravoslavna Crkva bile su preko tisuću godina 
jedno, a onda su se razdvojile. A zašto su se razdvojile, to je 
duga pripoviest, koju jedni pripoviedaju ovako, drugi onako, no 
svakako je istina, da se poglavari njihovi nisu s dobra i od 
ljubavi razdvojili. A kad su se jednom razdvojili i svaki za se 
osnovali svoju zajednicu ili Crkvu, išli su i dalje svaki svojim 
putem i vodili za sobom narod, koji nije ni pojma imao, a ni 
danas ga nema o tom, zašto se je kršćanska Crkva razkolila. 
Pri tom su najgore prošli oni narodi, koji su tim crkvenim raz- 
kolom i sami razdvojeni, jer su jedan dio naroda i povukla pa 
i potjerala za sobom gospoda i poglavari jedne, a drugi dio 
gospoda i poglavari druge Crkve. Tu je s vremenom moralo 
doći do mržnje, a onda i do nesloge u narodu, i to već zato, 
što su poglavari i jedne i druge Crkve morali propoviedati i 
naučati, da je njihova vjera i Crkva prava, a ona druga da je 
kriva. Uz to su se s vremenom pokazale i zbilja njeke razlike 
u životu i vladanju medju narodom jedne i druge crkve: jedni 

su više postili, drugi su se više izpoviedali i u crkvu išli, i t. d., 
a to sve djeluje i na ostali život. K svemu tomu došlo je još i 
to, što su poglavari jedne crkve pristali uz ovu, a drugi uz onu 
politiku (obično pravoslavni uz Rusiju, a katolici uz Austriju), i 
tako su katolici i pravoslavni postali neprijatelji, a od katolika 
i pravoslavnih u jednom narodu nastala su zbilja kao dva, i to 
neprijateljska naroda. 

Crkveni ovaj razkol najviše je zavadio Hrvate sa Srbima i 
Poljake s Rusima i tako dao tudjinskoj, osobito njemačkoj i 
austrijskoj politici oružje, kojim po volji i dosta lako vlada nad 
Hrvatima i Poljacima. 

Većina Poljaka (do deset milijuna) živi u ruskom carstvu, 
oko tri milijuna ima ih u našoj monarkiji u Galiciji i isto toliko 
po prilici u pruskoj državi u Poznanju. 

U Galiciji živu uz Poljake i Rusi ili Rušnjaci, koje Niemci 
zovu »Ruteni«, a njeki ih, i to krivo, zovu »Rusini« (kao da bi 
mi Srbe zvali »Srbini« ili gradjane »gradjanini«). Poljaci živu 
na zapadu, a Rusi na iztoku, bliže Rusiji. I na iztoku ima Po- 
ljaka, koji su tu posjednici (vlastela, gospoda), a Rusi su seljaci. 
Rusi su pokatoličeni pravoslavni (grko -katolici ili »sjedinjeni«, 
»u mi ljati«), a ima ih nješto manje od Poljaka. Osim Rusa i Po- 
ljaka ima u Galiciji toliko Židova, koliko u cieloj Ugarskoj (do 
800.000!) i to četvrt milijuna Nijemaca! (Sretna zemlja, ta 
Galicija!) 

Gospodari su i gospoda u Galiciji — Poljaci, a Rusi su go- 
tovo sami seljaci (»hlopi«), pak grko-katolički popovi, te od 
tuda i rieč, da je uz Ruse samo »pop i hlop«. No u novije vrieme 
počeli su se Rusi boriti za ravnopravnost s Poljacima, pa su 
mnogo i postigli: dobili su ruske škole (gimnazije), a na sveu- 
čilištu u Lavovu nauča se i ruski. No razumije se, da s tim Rusi 
nisu zadovoljni, nego bi htjeli, da budu u svem ravni Poljaci- 
ma; da dobiju podpuno svoje sveučilište, da ruski jezik bude u 
svem ravan poljskomu i t. d. Ova je borba tako žestoka, da je 
nedavno jedan Rus ubio galičkoga namjestnika Poljaka grofa 
Potockoga. 

No tu ima jedna vrlo zanimljiva stvar, i to ovo: Galički 
Rusi pripadaju takozvanomu malo-ruskomu plemenu, od kojega 
većina živi u južnoj Rusiji ili Ukrajini, domovini glasovitih ko- 
njanika kozaka, gdje tih Malo-Rusa ili Ukrajinaca ima do 20 

milijuna. Budući da se malo-ruski jezik malo razlikuje od ve- 
liko-ruskoga ili pravoga ruskoga (moskovskoga) jezika, i budući 
da Rusi u svojem carstvu ne daju prave slobode nikomu, to je 
u Rusiji zabranjeno izdavati knjige u maloruskom jeziku, nego 
Malorusi pišu velikoruskim jezikom, pa su dali ruskoj književ- 
nosti glasovitih pisaca (na pr. Gogolja). U Rusiji naprotiv, t. j. 
u Galiciji, vlada ne samo da ne brani izdavati knjige i novine u 
maloruskom jeziku, nego još i pomaže Rusima u nastojanju oko 
širenja maloruske književnosti — , samo da odieli galičke Ruse 
od velikoruske književnosti. 

I Poljaci sami nisu protivni razvoju maloruske književnosti, 
i to osobito zato, da oslabe onu rusku stranku u Galiciji, koja 
je sama proti maloruskomu književnomu jeziku i koja izdaje 
knjige i novine u (veliko-) ruskom jeziku. Treba naime znati i 
dobro naglasiti, da su sami Rusi u Galiciji razciepani na dvoje: 
jedni pišu maloruskim jezikom i žele se i politički sjediniti s 
Malo-Rusima u Rusiji i — ako Bog da — stvoriti posebnu drža 
vu — Ukrajinu, kako je njekada obstojala. Drugi pišu veliko- 
ruskim jezikom i misle — valjda — da bi se jednom njihova 
domovina — iztočna Galicija — mogla sjediniti s ruskim car- 
stvom. Ovoj drugoj stranci protive se Poljaci i vlada još i više, 
nego »Ukrajincima«, no obadvie ove ruske stranke upravo su 
kao stvorene za austrijsku politiku, koja je najsretnija i najbo- 
lje uspieva, kad netko ne može ništa napraviti. 

Za slavensku je stvar spor rusko-poljski u Galiciji zato 
vrlo važan, jer ima Rusa u Rusiji, koji kažu, da Rusija svojim 
Poljacima ne smije tako popustiti, dok Poljaci ne popuste Ru- 
sima u Galiciji. Budući da slavensko bratimstvo i sloga nema 
gotovo nikakvoga smisla, dok se ne sporazumiju dva najveća 
slavenska naroda, Rusi i Poljaci, — vrlo je važno pitanje, kako 
6e se razviti ova stvar u Galiciji. 

O tom je nedavno pisao poznati našim čitaocima ruski ge- 
neral Volodimirov, koji liepo razlaže, da nije razborito ni pra- 
vedno zahtievati od Poljaka, da u Galiciji popuste Rusima. Ge- 
neral Volodimirov razlaže to ovako: Da se Rusima u Galiciji 
uzmogne dati sve ono, što oni traže, za to treba vremena, dok 
naime galički Rusi dostignu Poljake u naobrazbi, u gospodar- 
stvu i t. d. A u Rusiji su Poljaci obrazovaniji i u svem napred- 
niji od Rusa, pa im ruska vlada ne daje ništa (nijedne i nikakve 

škole!), a mogla bi im odmah dati sve. Osim toga Poljaci bi se 
u Galiciji popustivši Rusima zamjerili austrijskoj vladi tako, da 
bi lako izgubili svu vlast, — a u Rusiji ne bi dobili ništa! 

Ovakvih Rusa, kakav je Volodimirov, ima doduše malo, ali 
do nedavno nije bilo ni jednoga. Danas ih ima sve to više, pa to 
svakomu Slavenu daje nade, da će se glavna zapreka slaven- 
skoj slozi, spor rusko-poljski, ipak jednom na sreću slaven- 
stva riešiti. 

(»Dom«, God. 1909. Br. 9.) 


Što vriedi čistoća u gospodarstvu ? 

Ima mnogo ljudi, koji misle, da je čistoća samo za ljepotu, 
pa zato na nju ne mare, jer vele: od toga nema koristi, a s tim 
je brige i troška. 

Da to nije tako mogao bi se umniji čovjek uvjeriti već po 
tom, što se svuda po svietu i gotovo svagdje vidi blagostanje i 
čistoća zajedno, drugim riečima: Ljudi, koji dobro živu, živu 
obično u redu i čistoći, a za sirotinju je poznato, da je obično 
i nečista i neuredna. A ovo dvoje ne ide zajedno bez razloga. 
Koji su tome razlozi, to će se vidjeti iz daljega razlaganja. 

Što vriedi čistoća za gospodarstvo, vidi se najbolje — da 
prostite — po gnoju. Gdje je sve čisto, tu se svaki gad i smet, 
osobito životinjski i čovječji gnoj, pomno sprema na jedno mje- 
sto, na jedan »liepo« uredjeni kup, na — gnojište. A što gospo- 
daru vriedi gnojište, to je dobro poznato. Mi danas naravski ne 
možemo sebi pravo ni pomisliti, da bi kuća mogla biti i bez 
gnojišta, — a ipak je bilo vrieme, kad toga nije bilo. Kako je 
to njegda moralo čudno biti, kad se je našao prvi čovjek, koji 
je počeo životinjski gnoj skupljati i čak u redu držati! Komu je 
težko vjerovati, da toga njegda nije bilo, taj neka misli samo 
na to, kako još većina našega naroda gotovo nimalo ne pazi na 
čovječji gnoj. Koliko bi se o tom dalo pripoviedati, kakova je 
to neprilika po selu — radi onoga mjesta, do kojega svatko ide 
pješice! . . . Koliko toga opere kiša i odnese u — Crno more! 
A njegda je tako za stalno bilo i sa životinjskim gnojem, pa i 
danas se toga još nalazi. 

A kako je s tim, tako je i sa mnogom drugom nečistoćom, 
koja bi se na ovaj način dala ne samo odstraniti, nego i na 
korist gospodarstvu okrenuti. Ne treba na pr. pitati, je li liepo 
vidjeti u selu, osobito rano u jutro, kad cestom ili ulicom prodje 
koja stotina blaga na pašu, a onda ljudi to razgaze i raznesu na 
opancima i kolima po dvorištu, a i po kući. Ne pita se zato, je li 
to liepo, nego je li to koristno. Ne bi li se i to moglo svaki dan 
pročistiti i pobrati — i na korist okrenuti? Ne ću reći, da bi to 
morale činiti baš mlade one snaše ili djevojke, koje idući u 
jutro koja k materi, koja k teci, koja kamo preko sela, onako 
zlovoljno mrgode lice, kad — osobito bose! — ukaljaju noge? 
Mogao bi to učiniti koji starčić — i ne bi se kajao ni on, ni 
njegovi, a selo bi bilo mnogo ljepše, a ne bi se koješta poznalo 
ni na pragu, ni na obojcima, ni na gaćama, kako se sada dosta 
toga vidi. 

Kad smo došli do odiela, da odmah nastavimo: Nečisto 
odielo nije samo nagrda, nego i šteta. Prašina, koje su pune 
naše kuće, strašno izjeda odjeću, a blato obuću. Prašina se tako 
ujede u odjeću, da bi ju morao poderati, kad bi ju htio kefom 
dobro očistiti. A kad odjeća nije čista, kao da već nije nova, — 
pa bježi i kupuj drugu! A tko ju čuva i čisto drži, taj se je na- 
nosi. Jednako je ili još gore s mnogim orudjem i posudjem. Ne 
drži britve čisto, bome je ne će dugo imati, a da i ne govorim 
o tom, kako ćeš pjevati, kad budeš bradu strugao! A i rdjavi 
nož znaš da nije za drugo nego da njim ustrojiš dušmana. A jesi 
H pio vino iz pokvarena bureta (bačve, lagva)? Ako jesi, — 
tu ni vina, ni bureta, meni vjeruj! I tako redom. 

Nego eto nas kod pila, pa evo koju i o jelu. 0, tu mi se 
smiluj, dragi Bože! Počet ću s najnečistijom živinom — da 
prostite — sa svinjom. Nečista je, kažu, neka jede kao svinja, 
sto i jest! Oh, ljudi moji, nemojte, koji još tako mislite. Ta gle- 
dali ste i sami, ako niste sliepi, što sam gledao i sam: Hrani 
čovjek svinju (hoće mu se slanine!) i sipa bome u kopanju ku- 
uruz baš obilno, štono rieč: ne štedi. A gledam ja: kopanja 
a ako kopanja, ali puna — puna, kako da kažem? Puna je 
onoga, čega je pun i sam kotac. — »Pa vidiš, da ipak jede!« — 
a jede, nesrećo, mora jesti, kad je gladna i kad je svinja, — - ali 
Ž edaj kako jede! Kukuruz još kako tako. Ali sad nalije napoja 

(spirina), ili zameta s brašnom ili posijama (mekinjama), — pa 
gle, koliko toga prodje po zlu u onom gadu! 

A i kad ljudi jedu, vidi se još svašta, premda se tu naravski 
bolje pazi. Ipak ne bi ni tu bilo na štetu, kad bi se pazilo i 
bolje. Mnogi doduše kažu: »Od šta sit, od toga i debeo.« Ne 
vjerujem pravo, jer znam, da je čovjek mnogo puta sit, a još 
nije ni okusio; nečisto je, gadi mu se, ne može više, A ako i 
dirne štogod, ostavi za malo, ni sit, ni gladan, — a i to je šteta. 
Jelo je na pravu korist, kad se tečno potroši, a ne kad se pre- 
bire, bi ne bi, pa raztepe. Bolje malo, pa da ide u slast, nego 
pun stol, pa da polovica prodje po zlu, a o zdravlju da i ne 
govorim. 

No tu dolazimo do glavne stvari, naime: do toga, da je 
čistoća ne samo koristna, nego i ugodna i liepa. 

Tu već čujem glas: — A, što ja pitam, je li što ugodno i 
liepo, — ako od toga nema koristi!« 

Tako misle mnogi, a imaju krivo, jer je lako dokazati, da 
ugodne i liepe stvari donose čovjeku korist. Svaki seljak dobro 
zna, da vol na pr. ne ore — rogovima, pa ipak, kad kupuje vo- 
love, gleda i na rogove, i ako mu se ne dopadaju, otkine pro- 
davaocu barem desetaču. Je li istina? A na što se sve ne gleda 
kod konja? Već se tu vidi, da ljudi ljepotu bome i novcem 
plaćaju. 

Ali nije to ono pravo, na što sam mislio. Govor je o 
čistoći. 

Čovjek po svojoj naravi ljubi čistoću, jer čistoće nema bez 
reda, a red je onda, kad je svaka stvar na onome mjestu, na 
koje spada. A to želi čovječja narav, čovječja duša: ona, kao 
slika božje misli, koja je ovaj sviet tako liepo i divno uredila, 
da je tamnu noć zviezdama okitila, a zimsku pustoš sniegom 
pokrila, duša traži red, traži svakoj stvari pravo mjesto, te 
nije pravo mirna ni zadovoljna, dok nije »sve u redu«. I tek 
onda, kad je sve barem kako tako u redu, kad je čovjeku duša 
mirna, onda je tek on sposoban — za rad i za užitak, a dok je 
čovjek nemiran i nezadovoljan, ne može ni raditi, ni uživati. 
A bez rada — nema gospodarstvu napredka, kako bez užitka 
nema ni pravoga života, pa ni rada. I tako je čistoća, — bez 
koje nema reda — glavni uvjet rada i užitka. 

Jednako veliku vriednost ima čistoća za život medju ljudi- 
ma. Od bezbrojnih primjera dosta će biti, da se spomene ovo: 
Čovjek, s kojim svatko rado govori, kojemu svatko rado u 
kuću dolazi i ostaje češće i duže u prijateljskom razgovoru, 
takav čovjek ne će za stalno biti u životu bez prijatelja, koji mu 
može pomoći svaki čas, makar i u maloj stvari. A recite, molim 
vas, kako je ono, kada ti tko dodje u kuću, pa nema kamo ni 
haljine objesiti (jer na svakom klinu — ako ga imaš visi 
kakav komad odjeće, ili možda blatom zagaženi obojci), a kamo 
li sjesti, jer i na klupama i na stolcima ima svagdje nješto, i to 
po mogućnosti zamusano? Što, ako ti kuća nije pometena, ili 
ju tvoja domaćica ide mesti gostu pod nos? Što, ako ti za vra- 
tima smrdi napoj? . . . Hoćeš, da dalje nabrajam? Ne ću, nego 
bježim s tvojim gostom i čekaj, dok se opet navratimo. A baš 
smo, vidiš, htjeli pitati, bi li tvoja žena htjela peći kruh za one 
radnike, koji eno popravljaju savsku obalu. Zaslužili bi dobro. 
Ali kad je onaj škriban vidio, kako ti je po kući, prošla ga volja 
jesti kruh, što bi ga tvoja žena miesila. Ta gledao je, kako je 
ono maloga brisala, pa odmah rukama k onomu »šporetu«, na 
kojem kuha i od kojega je puna kuća smrada . , . 

* 

»E, gospodine moj, lako se vama gospodi rugati našoj si- 
rotinji! Lako vama uz vaše služkinje i junoše držati red u kući, 
jer vi ne donašate iz štale na nogama onoga, o čem ste na po- 
četku govorili. Vi štale nemate, a i ceste su čiste pred vama, 
pa ne možete zagaziti. A čim bi vaša milostiva uprljala ruke? 
Ni djetetom ne bi, ako ga ima, jer ste joj odmah našli tri 
služkinje: dojilju, dadilju (vi kažete: kindsmedl) . i još kuharicu. 
Ne treba njoj ni kruha miesiti, kad bi i znala ... I tako dalje! 
Sve vi to pripoviedajte i prodičite sebi, a ne nama. Mi da smo 
i živi, a vi od naše muke i od svoje čistoće možete biti de 
beli . . .« 

Imaš, brate, koji si se javio, i ti pravo, — samo imaš krivo, , 
što kažeš, da se rugam sirotinji. Oj, ne rugam ne, jer je i meni 
težka bila i ona i njezina nečistoća. Za to sam ju i zapamtio. 

■(■»Dom«, God. 1909. Br. 10.) 


68 


Novi Starčevićev program. 

Od 10, o. mj. ima naša politika novi Starčevićev program. 

Kako je naime poznato, odielio se Mile Starčević s njeko- 
liko drugova u travnju prošle godine od Franka, a na spomenuti 
dan sazvao je, kako smo već javili, u skupštinu sve prave 
»pravaše« i tu protumačio, nadopunio i promienio glasoviti 
»program od god. 1894.«, kojega je primila ciela opozicija 
(»obzoraši« i »pravaši«), a prvi ga podpisao pok. A. Starčević. 

O nastojanju Mile Starčevića i drugova mi smo već pisali. 
Po našem pisanju svatko je mogao vidjeti, da mi ne samo da 
ne stojimo neprijateljski proti tomu nastojanju, nego mu po 
zasluzi priznajemo sve, što se jednomu poštenomu nastojanju 
priznati mora. Mi ćemo reći i više, i to iz duše: Nitko valjda 
sretniji od nas, da se stara stranka prava nije raztepla i po- 
kvarila. Da nije toga bilo, po duši kažemo, ne bi bilo ni 
seljačke stranke, — jer je ne bi trebalo. Istina je, da stara 
stranka prava ne bi bila po današnjem našem mišljenju, što no 
rieč, naš ideal, t. j. najbolja stranka, što si ju možemo zamisliti; 
ali je istina, da je ona mogla to postati. Stara naime stranka 
prava nije bila gospodska stranka. Ona ne samo da je seljački 
narod kako se ono kaže »ljubila« i seljačtvom se kao jezgrom 
naroda ponosila — doduše malo već po navadi stare gospode, 
koja su se dičila svojim kmetovima — nego je ona već radi 
naših izbornih prilika (jer su kod nas izbornici većinom seljaci) 
davala seljačtvu u politici toliko mjesta i važnosti, koliko je 
to u ono vrieme bilo moguće. A da je nepokvarena ostala na 
okupu, ona bi se bez sumnje bila pretvorila u pravu seljačku 
stranku, ako se i ne bi tako zvala. Ona je imala sve, što za to 
treba: pravu narodnu domaću gospodu iz svih staleža i iskreno 
i pošteno mišljenje i držanje prema seljačtvu. Ta toliki su 
njezini ljudi po svojem mišljenju i životu bili pravi seljaci. 
Gospodska stranka — to su bili »obzoraši«, a »stekliši« su bili 
pravi narodni ljudi, u glavnom sa zdravim shvaćanjem narod- 
noga života i narodnih potreba. 

Mi bismo mogli još i više toga reći u pohvalu staroj stranci 
prava, i to iskreno i otvoreno, kao što smo iskreno i otvoreno 
napisali i ovo. Mi naime ne mislimo, da su osnivači seljačke 

stranke izmislili i započeli nješto, što ne bi nitko drugi ni znao, 
ni htio, ni mogao, te da je po tom hrvatskomu narodu i domo- 
vini — ili samo hrvatskomu seljačtvu — jedim spas seljačka 
stranka t j. baš ona i onakva, kakva je danas. Svega ovoga, 
sto je danas u seljačkoj stranci, bilo je ovdje više, ondje manje 
i prije nje, a s vremenom bi bilo toga i više, ili bas i sve ono 
glavno, što je danas u seljačkoj stranci. A najzgodnija je za to 
bila baš stara stranka prava. 

No mi svi znamo, što se je dogodilo: Stranka se prava 
raztepla na više dielova, tako da ju danas treba s nova okup- 
ljati s djelomice novim programom. . 

Pomislio bi tkogod: Nu, ako je sve to tako, sad, kad je 
stara stranka prava opet obnovljena, sad ne treba seljačke 

stranke! 

Kamo sreće, da je tako! . . 

Ali - što se je dogodilo, dogoditi se je moralo, i sto je 

nrošlo nikad se više ne vraća. 

Krivo je mišljenje, da je samo Frank raztepao i pokvario 

stranku prava. Da je samo tako! Ne bi to doduše ^ ut^no 
da jedan čovjek, tudjinac srcem, dušom * plemenom, 
napraviti toliko zla, - ali ipak bismo se mogli kako tako var 

1 ^ Ali je Franku tlo bilo već medju hrvatskom gospodom 
pripravljeno. Težko je u malo rieči kazati, što se je tako n 
gore promienilo, da se je stranka prava mogla i morala , po 
kvariti i da je jedan tudjinski Židov mogao u n,o, a po tamu 
rodoljubnoj hrvatskoj politici doći do prve rieči. Zato cem 

"“"a grudna. gospoda, stari naši -domorodci, Uj 

-rodoljubi., tamo prija 60 do 70 godina pa i P“' le ' “»f 
narod upravo na srcut sve, što su mishh . radrl. rrnshb ^ ■ 
radili »za narod«, da mu olakšaju tezki život i da ga P*«™g£ 
Samo se po sebi razumije, da je taj »narod«, o kojem se 
mislilo, govorilo i pisalo, - da je to bio seijačla narod. 

No s vremenom se to silno promienilo. Gospode je u 
Hrvatskoj bilo sve to više, a bila su sve to siromašnija: mnoga 
vlastela (posjednici, plemići, spahije) propadose nji P 

sjede dobiše u ruke tudjinci (i Židovi), pa gospodi m,e preostajato 
drugo, nego da idu u državnu službu, - da živu na račun 

naroda. Činovničtvo se strašno umnožilo. Još pred 50 godina 
nije bilo valjda ni trećinu toliko gospode — činovnika, koliko 
ih ima danas. Drugi su išli u odvjetnike (fiškale)). Svi ti živu 
od naroda, pa već ne samo ne govore o narodnoj biedi i nevolji 
i o krivicama, koje se narodu čine, nego o tom rado i ne slušaju, 
pače prigovaraju, kad bi tko što o tom spomenuo. To je posve 
naravski, — jer oni i sami čuju mnogu gorku proti sebi radi tih 
krivica. K tomu su došle silne štedionice-gulionice, kojih ima u 
svakom većem mjestu i po više i u kojima su većinom »rodo- 
ljubi«. Što se tu radi, to je poznato, pa nije čudo, da je glas o 
narodnoj biedi i nevolji i tu zamuknuo. Napokon je sve to teži 
život i mnogoga župnika prisilio, da malo bolje pripazi na svoje 
dohodke, koji i opet dolaze jednim dielom od naroda, i tako se 
i iz svećeničkih usta sve to manje čuje rieč o biedi i nevolji 
»siromašnoga naroda«. I tako nitko više ne govori o tom, da bi 
narodu trebalo olakšati kakvo breme i da bi mu trebalo po- 
moći. 

No time je i naša politika postala posve drugačija. Mjesto 

0 narodu govori se sve to više o domovini, koju tudjinci pritištu 

1 tlače. I tako su nastali mudri programi o oslobodjenju domo- 
vine, tako mudri, da ih ne razumiju ni sama ona gospoda, 
koja su te programe podpisala i prihvatila. To je tako mudro, 
da se može tumačiti i ovako i onako. Pa kako bi to razumio 
narod? Kal^o bi mogao uz to pristati i za to se oduševiti, kad 
tu nema ni rieči o onom, što njega svaki dan tišti! 

Stranka prava nije imala ovako »mudroga« programa do 
god. 1894., — pa je uz nju i za nj bio čitav narod, stranka je 
imala oduševljenih pristaša u svim staležima, — bila je prava 
narodna stranka. Zašto? Zato, jer se je iskreno mislilo i osjećalo 
za narod. Svatko je i bez pisanoga programa znao, da ti ljudi 
hoće narodu dobro. 

Dok je gospode činovnika bilo malo i dok su to bili dobrim 
dielom, osobito na višim i najvišim mjestima, tudjinci, — rodo- 
ljubi su mogli uzimati u zaštitu narod proti svakoj krivici i 
nasilju. No kad su i rodjaci i braća i djeca tih rodoljuba počeli 
pritiskivati narod po uredima, pisarnama i štedionicama, — 
vika je na krivice najprije posve utihnula, a onda se oborila 
na tudjince, Magjare, koji nam gospodare, koji nam sve otimaju 

i t. d. I što je tko više pritiskao narod, to je ćutio veću potrebu 
vikati na tudjince i za slobodu domovine . . . 

To je za političke sljepare bilo stvoreno. 

Što je bilo dalje, o tom sliedeći put. 

(•»Domo, God. 1909. Br. 11.) 


Rat i narod. 

Milo i blago proljeće već je tu. Trebalo bi se spremati na 
mirni i koristni rad, a sva su sela puna razgovora i jauka, da će 
biti rata. Novine o drugom i ne pišu, nego o ratu. 

S kim rat? Zašto rat? 

Oni, koji su imali nositi glavu u torbi u tom ratu, ne znaju 
o tom ništa, kao ni oni, koji su plaćajući poreze i daće na- 
maknuli novce za silne ratne troškove. Narod nema ni pojma, 
čemu rat i komu će koristiti. Naroda za to nitko ne pita, nego 
samo: jedan plati, a drugi pušku na rame, pa hajd, kuda te 
vode i zapoviedaju! 

No rata valjda ne će biti, ako Bog da, a mi ga spominjemo 
s ovoga razloga: 

Ima ljudi, koji misle, da je to posve naravski, da narod ne 
zna, čemu rat, i da ga nitko ne pita. — »Liepo bi to bilo«, — 
govore ovakvi — »kad bi vladar ili ministri pitali po selu ljude, 
hoće li im se u rat! Toga nije nikada i nigdje bilo! Kamo bi 
takva država došla, koja bi svoje podanike pitala, hoće li u 

rat!« 

Ovako misli većina ljudi i sviet se zbilja po tom ravna. 
Dodje zapovied, — e — nema druge: u rat! Ljudi se tomu po- 
koravaju mirno i tupo, kao kakvoj božjoj nesreći, kao na pr. 

tuči- . . „ .. ,. 

A ipak sve to nije tako! Nije istina, da stotine tisuća ljudi 
idu u rat kao muha bez glave. Prvo nije to ni istina za naše 
unovačene vojnike, koji su prisegli vjernost kralju i poslušnost 
svojim poglavarima. Tu već svakoga pojedinca veže prisega, ^ a 
i ne govorimo o dužnosti prema svojoj domovini i vladaru, što 
se samo po sebi razumije u svakoj uredjenoj državi. 

No može se dogoditi u svakoj državi, da ni vojnička pri- 
sega, ni osjećaj dužnosti prema državi nije dosta za vodjenje 
rata. Vojnici se pozivu odazovu, stupe u bojne redove i bore se; 
ljudi, koji ostanu kod kuće, izvršuju sve odredbe oblasti, što se 
tiče rata, — ali sve to ide njekako tromo, mlitavo, od nevolje 
i nužde i kao pod moraš. Tako je bilo, kažu, na ruskoj strani 
u rusko-japanskom ratu. 

Treba dakle i danas, a trebalo je i uvijek, još nješto drugo, 
da država uzmogne narod povesti u uspješni rat: treba da narod 
barem većinom pristane na rat s dušom i srcem. Drugačije se 
jedva dade rat i pomisliti. Tko će naime vjerovati, da stotine 
tisuća ljudi može jedan čovjek ili njekoliko ljudi na silu i proti 
volji natjerati pred kuglje i bajunete u smrt? Pišu doduše 
učenjaci, a govore i drugi ljudi, da se čovjeku, kad se nadje u 
množtvu ljudi, ciela duša njekako promieni, te da i ne zna, što 
čini. Istina je i to, da je današnja država sa svojim mnogo- 
brojnim plaćenim službenicima (činovnicima) i častnicima (ofici- 
rima), a bezplatnim vojnicima jedna strahovita sila, u kojoj 
pojedinca čovjeka gotovo sasvim nestaje. No uza sve to stoji, 
što smo rekli, da i narod treba da pristane na rat. 

To nam dokazuju najbolje pripreme u našoj državi za rat, 
koji smo na početku spomenuli. 

Poznato je naime cielomu narodu po banskoj Hrvatskoj, a 
i dalje, kako se ljudi upisuju u dobrovoljne čete ili »legije«, 
»za kralja i za Hrvatsku«. Ove bi »legije« imale biti proti 
Srbima, s kojima se naša država sprema na rat. Poznato je 
dalje, kako se u isto vrieme u Zagrebu vodi parnica proti 
Srbima, koji su obtuženi, da su htjeli Hrvatsku spraviti pod 
kralja Srbije. 

Sve se to dogadja u oči rata sa Srbijom, a ne treba po- 
sebice spominjati, kako to sve djeluje na narod: ta gdjekoji bi 
odmah sam na nože, a kamo li ne bi s cielom vojskom u rat! 

A da vam je čitati njekoje ruske novine! Tu čitamo na pr. 
brzojav iz Biograda, da su katolici Hrvati u Raiću jedan dan 
ubili 10 pravoslavnih Srba, a policija isti dan zatvorila 52 
Srbina! U Bosni je vlada zabranila izdavati knjige ćirilicom! 
Zabranjene su i gusle! Na školama pravoslavnih crkvenih 
obćina učitelji su Hrvati-katolici, Niemci i Magjari i Česi- 
katolici! Svaki učitelj mora znati magjarski! Katoličke župe 

osnivaju se za 3^1 činovnika! Prije 30 godina bila je u Bosni 
i Hercegovini samo 1 (jedna) katolička crkva, a sad ih ima 
200! Pravoslavnim Hrvatima zaplienjuje se zemlja, kuća, imetak 
i tako dalje. 

Kad ovo ruski pravoslavni čovjek čuje, razumije se, da će 
mnogi zaželjeti i sam u rat proti takvim ugnjetačima pravo- 
slavne njihove braće, a mnogi vojnik ne će žaliti ni oklievati, 
nego će upravo smuti u boj. Tako je Rusija i god. 1877, povela 
svoju vojsku u rat za pravoslavnu braću, na sreću — proti 
Turčinu. Danas se u Rusiji za Turke piše, da su ubijali samo 
tielo, a Austrija ubija dušu, pa da je Austrija veći dušmanin. 

Kad na to čovjek pomisli, da je onima, koji našim »legi- 
jama« hoće tobože da brane »hrvatsku« zemlju, da im je 
sve hrvatsko deveta briga, i da mnogi ruski novinari znadu 
o srbskoj »pravoslavnoj braći« manje nego o Kitaju, — onda se 
čovjek ima doista u što zamisliti i pitati: Pa zar je zbilja na- 
rodno množtvo, zar je zbilja sviet tako plitke pameti, da ga 
ovakve laži mogu ne samo uzbuditi, nego i rat omogućiti . 
Ovakvo je pitapje tim više na mjestu, što se ne samo neuki 
svijet, tako zvana »prostota«, nego što se i školani i prosvjeće- 
niji ljudi znadu priključiti ovakvoj struji, kako se to danas vidi 
kod nas i u Rusiji. Treba samo slušati i znati, što se kod nas 
govori o Srbima i što pišu njeke ruske novine. 

Tu dolazimo do vrlo važne, ali i vrlo zamršene stvari, a to 
je ono, što se zove »narodna duša«, »narodni osjećaj«, »na 
rodna volja«, »narodno mišljenje«. Često se te rieci čuju i 
čitaju, ali je doista težko kazati, što je to zapravo. A o nije ni 
čudo, jer se često ne zna pravo ni to, kakva je duša, kakav je 
osjećaj, mišljenje i volja jednoga čovjeka, a kamo li bi se to 
moglo reći za veliko množtvo, za cieli narod. 

Toliko se ipak može reči, da to t. zv. »narodno mišljenje« ne 
nastane na jedanput i samo od sebe, nego se dugo j dugo stvara, 
a ima i svoje istinske uzroke. Tako se na pr. današnje »na- 
rodno mišljenje« o Srbima u Hrvatskoj stvara vec skoro pet- 
deset godina. Treba se samo sjetiti, što je pok. A. Starčevi 
pisao o »serbežu« i kako su jedne novine (»Hrv Pravo«) vec 
godine i godine i to dan na dan donašale duge članke o »veliko- 
srbskoj propagandi«, dok još nitko nije ni slutio, da bi moglo 

doći do kakve parnice radi te propagande. A da se je to naroda 
primalo, bilo je za to dosta razloga. 

Mnogo je poučniji primjer oduševljenje ruskoga naroda za 
»pravoslavnu braću«. Neuki ruski narod ima u svojoj duši i 
glavi vrlo malo osim onoga, što čuje od svojih skoro jednako 
neukih popova, a to je u prvom redu velika pravoslavna Crkva, 
te njezini dušmani: busurmani (muslimani) i Niemci. 

Pače i kod prosvjećenijih naroda, kao što su Niemci, mnogo 
je odlučivala stara mržnja na »Vlahe« ili kako oni vele: na 
»Velše«, t. j. Franceze. 

No kako bilo, stalno je svakako, da je narod idući u rat 
bio i da je još i danas žrtva gospodske ili tako zvane kabinetske 
politike. Vladari, njihova familija i njihovi ministri, kada žele 
nješto oteti, ili se žele osvetiti ili izkazati, znadu vrlo vješto 
baciti u narod štogod, da narod uzbune. Jedanput je to istina, 
koja se napuhne do laži, drugi put je to laž, sagradjena na 
kakvoj istinici. O tom bi se dale napisati knjige. 

Svemu tomu jedini je liek: narodna prosvjeta i ustavna 
vlada. Prosviećen narod ne podaje se lako staroj kakvoj bez- 
razložnoj mržnji i u ludoj kuraži i ne vjeruje lako u bezsmislene 
laži, a u ustavnoj državi mora sabor (t, j. narod) dati za rat 
ljude i novac, a to ipak ne ide tako lako. 

(»Dom«, God, 1909. Br. 12.) 


Sto možemo, a što ne možemo? 

Dok ovo pišemo, dolaze viesti: Ne će biti rata! 

Rusija je priznala pripojenje Bosne -Hercegovine našoj care- 
vini, i čim se to' čulo u Srbiji, srbijanski kraljević Gjorgje, koji 
je najviše bio za rat, — odrekao se nasljedstva, kralj i narodna 
skupština je to priznala, a ratni ministar je odmah odredio, da 
se srbijanska vojska po malo vraća kući. Rata, dakle, hvala 
Bogu, ne će biti. 

A što će biti kod nas u ovoj banskoj — skoro smo na- 
pisali: u ovoj Frank-Rauchovoj — Hrvatskoj? Što će biti po 
ostaloj domovini, kuda ima Hrvata: u Dalmaciji, Istri, pa i u 
toj tužnoj Bosni i Hercegovini? Hoće li se u banskoj Hrvatskoj 

isto pomaknuti napried? Hoće li biti sazvan sabor? Što će sada 
naše stranke? — Hajde da to promotrimo, pa da kažemo, što 
bi moralo sada biti. 

Danas se već očito vidi, da hrvatski sabor nije sazvan radi 
»srbskoga pitanja«. Došlo je naime na red pitanje o Bosni i 
Hercegovini, i to zato baš sada, jer sada navršuje Nj. Veličan- 
stvo car i kralj 60 godina svoga vladanja, pa je to bila najljepša 
zgoda, da ove zemlje konačno metne pod svoju vladu. No glavni 
je razlog pripojenju to, što je Turska dobila sabor, pa je bila 
pogibelj, da će Bošnjaci birati zastupnike u turski sabor. K tomu 
se lani navršilo baš 30 godina, odkada naša carevina drži Bosnu, 
a kada tko koju nepokretnu stvar drži 30 godina bez prigovora, 
onda je njegova. 

No kako bilo, bosansko je pitanje dovelo bansku Hrvatsku 
u veliku nepriliku. Većina naime hrvatskoga sabora bila je 
proti tomu, da se Bosna pripoji našoj carevini. Zašto je bila 
proti? Zato, da ove zemlje i onaj naš narod ne dodje pod vladu 
Niemaca i Magjara, koji u našoj carevini imadu vlast u rukama. 
Osobito su proti pripojenju Bosne bili Srbi-samostalci, domaći 
hrvatski Srbi, koji su se s Hrvatima spregli u takozvanu 
»hrvatsko-srbsku koaliciju«. Za ove se Srbe pače kaže, da su 
htjeli ne samo Bosnu, nego i bansku Hrvatsku spraviti pod vladu 
Petra Karagjorgjevića. Radi toga se, kako je poznato, vodi sada 
u Zagrebu parnica proti Srbima, koji su radi toga (radi izdaj- 
stva) obtuženi. Što više: jedne bečke novine pišu, baš ovih 
dana, da su i njeki zastupnici od koalicije bili u njekakvoj svezi 
sa Srbijom i da su odanle dobivali i novaca! 

No kako bilo; istina je ovo, što zna cieli sviet: Susjedna 
kraljevina Srbija spremala se radi Bosne s našom carevinom 
na rat, i to tako ozbiljno, da se i naša carevina morala spremiti. 
Spremalo se dakle s jedne i druge strane, i to dugo, skoro pol 
godine; a uzrujanost na jednoj i na drugoj strani velika. Nije 
šala: rat! Napokon eto glas: Srbija popušta — ne će dobiti 
ništa! - 

A ipak je Srbija sama svoja, samostalna država i kralje- 
vina, koja ima svoju vojsku i sve svoje — i eto: ne može ništa, 
mora popustiti! Nije doduše velika — kao banska Hrvatska po 
prilici — ali je svoja, i rekao bi čovjek: Srbijanci znadu biti i 
složni, barem proti neprijatelju, — pa eto, kako rekosmo: Ne 

može ništa! Sam kraljević njezin, koji je išao u Rusiju, da traži 
pomoći, koji je i kod kuće bunio na rat, — mora se odreći čak 
i kraljevskoga nasljedstva, — samo da prije dodje do mira. 

Tu je sad čas, da mi Hrvati pomislimo: A što mi možemo? 
Što možemo mi, koji nemamo sami svoje države, nego u 
zajednici s Ugarskom, gdje su gospodari sami Magjari? Što 
možemo mi, koji ni s Ugarskom nemamo svoje vojske, nego 
ciela carevina ima jednu vojsku? Što možemo mi uz naše ne- 
prilike: uz Magjare, koji imadu vlast i kod nas; uz Srbe i Židove, 
uz dosta veliku neslogu naše gospode, uz neukost velikoga 
diela naroda? Što možemo mi, kad je naše novčano gospodar- 
stvo u rukama ili našim neprijateljima, ili ljudima, koji za 
Hrvatsku ili za Hrvate ne mare? 

Ovo je pitanje na mjestu danas, kad vidimo, kako ništa ne 
može Srbija, koja je, kako rekosmo, ne samo sama svoja, nego 
je još k tomu imala velike zagovornike, kao što je Rusija. 
To je pitanje na mjestu osobito zato, što i hrvatski političari, 
a i narod, koliko mari za politiku, nastoje, da postignu nješto 
slično, što je htjela Srbija. Kao što je naime Srbija htjela 
ujediniti srbske zemlje i srbski narod, tako rodoljubni hrvatski 
političari nastoje ujediniti hrvatske zemlje i narod. Oko toga 
se vrti ciela hrvatska politika. 

Istina, je, ima razlika izmedju onoga, što hoće Srbi, i onoga, 
što hoće Hrvati, jer Srbi su htjeli sjediniti sa Srbijom dvie 
ovelike zemlje, koje su bile u posjedu naše carevine, a Hrvati 
nastoje sjediniti zemlje, koje su sve pod jedinim vladarom, »u 
okviru monarkije«. 

To je doduše razlika, i to velika razlika. Ali kad se po- 
misli, da se oni isti, koji se protive ujedinjenju srbskih zemalja, 
protive i ujedinjenju hrvatskih zemalja, a da Hrvati nemaju 
gotovo nikakvoga zagovornika i nikakve pomoći, onda je doista 
na mjestu pitanje: Možemo li mi to? 

Mi ne kažemo, da to ne bi bilo dobro, što hoće naši hrvatski 
rodoljubi. Ne kažemo ni to, da o tom ne treba nastojati, a još 
manje, da toga ne treba uviek na pameti držati, nego naprotiv, 
mi to sve priznajemo. Ali u isti čas, osobito poslie tolikoga 
izkustva, upozorujemo, da su to velike stvari, koje neidu tako 
lako, pa da nije dobro, ako samo na to mislimo, a za sve drugo 
malo marimo, — osobito za ono, što možemo postići. 

Da na dugo i široko ne razlažemo, što je to, što možemo 
postići, reći ćemo u kratko: Starajmo se za naše domaće stvari, 
gdje nam velika i nama neprijateljska politika ne može toliko 
smetati. Te domaće stvari — to je obćina, županija i naš domaći 
sabor, a osobito prosvjetni i gospodarski rad. Znamo mi vrlo 
dobro, da se prsti velike politike osjećaju čak u našim obći- 
nama i županijama, a kamo li ne bi u našem saboru. Mi znamo 
i to, da se i prosvjetnomu i gospodarskomu nastojanju bacaju 
klipovi pod noge. Sve mi to znamo, ali smo čvrsto uvjereni, da 
se ipak može mnogo učiniti na svakom tom mjestu. Treba samo 
držati na pameti, da se ne može sve najedanput, nego redom. 
Krivo je mišljenje, da ćemo ujediniti hrvatske zemlje, dok nismo 
pravi gospodari u obćini, u županiji, u saboru, pak dok nemamo 
svojih banka i drugih gospodarskih uredaba. 

Na sve ovo trebalo je upozoriti osobito sada, kad će se u 
našoj politici za stalno mnogo toga promieniti. Srbi ne će biti 
uništeni ni u banskoj Hrvatskoj poslie parnice, a kamo li u 
Bosni poslie sjedinjenja, nego će se oko njih i oko Bosne još 
bogzna kako dugo vrtjeti sva politika. Hoćemo li se radi toga 
svadjati i klati, a tudjinci, neprijatelji i spekulanti neka do toga 
pune žepove i stiču vlast na svakom koraku? 

Mi ne smijemo i ne ćemo tako, nego nastavimo podvo- 
stručenom snagom rad u seljačkom narodu za njegov gospo- 
darski, družtveni i politički napredak i oslobodjenje, — a onda 
nam oslobodjenje domovine ne će uteći. 

(»Dom«, God. 1909 Br. 13.) 


Frank za Raucha. 

Javili smo u kratko, kako je Josip Frank dne 19. ožujka 
kazao, da bi vlada bana Raucha pala, kad bi Frankova stranka 
pristala uz koaliciju. Javili smo i to, kako je radi toga ustalo 
proti Franku »Hrvatstvo« i kako je sam Frank počeo »Hrvat- 
stvu« odgovarati. Taj Frankov odgovor tako je pun praznih 
rieči i tako zapleten i raztegnut, da valjda nikada još nigdje 
nije nijedan vodja napisao ovakove blezgarije. U prekjučeraš- 
njem broju »Hrv. Prava«, t. j. u petom već članku, došao 

je Frank do glavnoga dokaza. Kako je taj glavni dokaz mudar 
i na koji način izveden, neka čitaoci sude po ovom izvadku: 

»Na čistoj ideji hrvatstva ... (i t. d.) leži jedan tlak . . . 
Taj tlak sastavljen je iz raznih komponenata (sastavaka): iz 
magjarske, njemačke, talijanske i srbske misli . . . Taj se dakle 
tlak sastavlja iz faktora a + b + c + d, pa ga nazivljemo skupnim 
imenom T. Ovaj T mora sa svojih prsiju skinuti čista ideja 
hrvatstva«. 

No ako odstranimo iz Frankova pisanja ovakvu pljevu i 
prašinu, t. j. prazne rieči, evo, što ostaje: 

Jos. Frank piše, da hrvatski ban, dakle i Rauch, izvršuje 
ono, što hoće magjarska, njemačka, talijanska i srbska misao, 
a da ga može srušiti samo cieli sabor. U saboru, kaže dalje, ima 
88 zastupnika, a medju njima 16 od Frankove stranke. Za tim 
priznaje, da je dne 19. ožujka rekao: »Nema dvojbe, kad bi se 
mi (frankovci) stavili uz bok hrvatsko-srbskoj koaliciji, tada se 
vlada baruna Raucha ne bi mogla održati«, a odmah dalje piše: 
»Absurd (bezumlje) je tvrditi, da ovih 16 (frankovskih) mandata 
može izvesti ono, što po mojem govoru može učiniti faktor S« 
(t. j. cieli sabor). 

Razumijete li? Najprije kaže, da bi Rauchova vlada pala, 
kad bi frankovci pristali uz koaliciju, a onda: da je bezumlje 
misliti, da bi 16 frankovaca moglo Raucha srušiti! Pa zašto onda 
kaže, da bi Rauchova vlada pala, kad bi uz koaliciju pristali i 
frankovci? — Tu nema drugoga odgovora, nego taj, da Frank 
svoje čitaoce drži za teliće, da prostite. Jer i svako diete znade 
ovo: Ako nas ima stotina, koji svi zajedno nješto možemo, a 
nadje ih se medju nama deset, koji ne će s nama, onda su oni 
krivi, ako ništa ne učinimo, premda oni samo ne mogu ništa i 
premda je doista bezumno misliti, da desetorica mogu ono, što 
može stotina. 

Ovako se dokazivanje zove učeno sofizam, t. j. zasljeplji- 
vanje ili podmetanje. Frank je naime rekao, da bi frankovci 
s koalicijom mogli srušiti Raucha, a sada se brani veleći, da 
frankovci sami ne mogu srušiti Raucha. No druga je stvar »fran- 
kovci s koalicijom«, a druga »frankovci sami«, pa nitko i ne 
kaže, da bi frankovci sami mogli Raucha srušiti. To je dakle 
podmetanje ili prikriveno (t. j. dvostruko) laganje. 

No i bez obzira na ovo Frank i dalje pred poštenim i ra- 

zumnim svietom tuče sam sebe. Čuli smo evo, kako se brani, 
da frankovci sami ne mogu srušiti Raucha, nego bi to mogli 
samo zajedno s koalicijom. Zato dalje ponavlja, što je rekao u 
govoru, zašto se frankovci ne mogu proti Rauchu složiti s koali- 
cijom. No to i jest glavno pitanje. Na to pitanje odgovorio je 
Frank već u svojem govoru: Ne možemo se složiti sa koalicijom, 
jer je ona protivnica čistoj hrvatskoj misli. Dobro, recimo da 
je tako. No pita se: A nije li i Rauchova vlada protivnica čiste 
hrvatske misli? 

Na to je odgovorio sam Frank, kad je napisao (u istom 
broju »Hrv. Prava«), da svaki ban izvršuje ono, što hoće 
Magjari, Niemci, Talijani i Srbi, a za Rauchovu vladu kaže samo 
još to, da ona ne pomaže srbizmu (srbskoj misli), pa da za to 
ne bi bilo »uputno«, da Frankova stranka sruši vladu bana 
Raucha. Zato Frank i pita: »Je li bolje za oživotvorenje čiste 
ideje hrvatstva, da ona imade na svom putu k cilju četvero- 
struki tlak« (t. j. Magjare, Niemce, Talijane i Srbe), »ili samo 
manji tlak« (t. j. Magjare, Niemce, Talijane — bez Srba)? Ja 
mislim, da je odgovor jasan.« 

Dakle Frank je za Raucha zato, što je Rauch proti srbstvu, 
jer smo se tako riešili barem jednoga protivnika ili neprija- 
telja. Dobro. No Frank je sam rekao, kad bi frankovci pristali 
uz koaliciju, onda bi Rauchova vlada pala, t. j. pao bi ban, koji 
• izvršuje ono, što hoće Magjari, Niemci i Talijani. To znači, da 
je koalicija proti Magjarima, Niemcima i Talijanima. Kako je 
sada to? Ako je bolje za čistu ideju hrvatstva, kad se odstrani 
samo srbski »tlak« (kako to čini Rauch), ne bi li kud i kamo 
bilo bolje, kad bi se odstranio onaj trostruki »tlak«: magjarski, 
njemački i talijanski? A ako se ne bi odstranio, onda nije 
istina, što je Frank rekao, da bi frankovci s koalicijom mogli 
Raucha srušiti. 

Ili je možda srbski »tlak« pogibeljniji od trostrukoga »tlaka« 
magjarsko-njemačko-talijanskoga? Ako jest, zašto Frank to ne 
kaže i ne dokaže? 

Žao nam je, što smo toliko vremena i prostora potrošili na 
ove sljeparije. Ali što ćemo, kad ovaj nesretnik — vrag zna, 
Bože prosti, kojim načinom! — već tolike godine zasljepljuje 
velik dio naroda! Možda ipak tko progleda, kad ovo pročita i 
prosudi. (*Dom«, God. 1909. Br. 14.) 

Hrvati i Srbija. 

Zanimivo pismo od god. 1868, 

Kod izpitivanja obtuženih Srba pročitano je na razpravi 
dne 5. travnija jedno pismo od god. 1868. Pismo se našlo kod 
obtuž. Moje Hrvaćanina iz Dubice, a branitelj Mazzura je 
rekao, da je to pismo pisao pok, vodja »narodne« poslie 
(»obzoraške«) stranke Matija Mrazović. Pisao ga je Matiji Banu, 
koji je u ono vrieme bio u srbskom Biogradu pouzdanik Hrvata. 
Kako je to pismo došlo k Hrvaćaninu, to se ne zna. 

Ovo je pismo vrlo poučno i za današnju našu politiku. Iz 
njega se vidi, kako su Hrvati bili u svezi sa stranim vladama i 
od njih očekivali pomoć za svoju slobodu. »Narodna« (ili Stros- 
majerova) stranka bila je u svezi sa Srbijom, vodja stranke prava, 
Kvaternik, tražio je pomoć u Francezkoj, a poslie i u Rusiji. 
Glavno u tom pismu glasi: 

»Ne mogu se nikako sprijateljiti s mišlju, da se srbska 
vlada odriče akcije u Bosni, jer bi to . . . značilo odreći se 
bitnoga uvjeta za državni obstanak kneževine srbske. Ako 
Bosnu i Hercegovinu zauzme Austrija ili recimo Ugarska, 
Srbija je izgubila uvjete svoje samostalnosti, jer će se narod 
nagnuti državi naprednijoj, gdje bude imao toliko srodnih 
živaljah. Narod, istina, ne će propasti ni u tom slučaju, ni 
ovkraj ni onkraj Save, ali će nastati prelazno vrieme pod 
tudjinskom vladom, koje bi se dalo sada najzgodnije prikratiti 
i tim prištediti narodu one muke prelaznoga vremena . . . 

Prokletstvo će biti na dinastiji, koja nije umjela spojiti 
svojega životnoga interesa s interesima narodnim. Nu napokon 
ili će narod pod tudjinskom vladom malaksati. te će tudjinac 
posegnuti i za Srbijom, ili, što je vjerojatnije, Jugoslavenstvo 
u sadašnjoj Austriji, boreći se sa tudjinstvom, u samoj će ovoj 
Austriji ojačati ... te će narod u sadašnjoj Srbiji poseći za 
naprednijom vladom ... da se pridruži većini naprednijega 
srodnoga življa. Nu samo kad se postigne jedinstvo narodno, ono 
će morati već po svojem broju konačno uroditi samostalnošću, 
na koju toliko vabi geografski položaj. U ovom slučaju dokazat 
će se, da srbski i pravoslavni živalj, uza sve uvjete samostalna 
rada i sredstva neodvisne države, nije dorasao prednjačiti 

Jugoslavjanstvu . . . pak će se morati zadovoljiti zadaćom pa- 
sivnom, da bude atrahiran (privučen) od srodnoga hrvatskoga 
i katoličkoga življa . . , 

Naš će narod morati podnositi sadašnji udes sve donekle; 
pod tudjom vladom mi ovdje, gdje sva snaga državne vlasti 
proti nami i našim namjeram ide, ne možemo za sada razviti 
one snage, kojoj se hoće slobode i nesapeta razvoja svekolike 
narodne snage. 

Mi smo ovdje upravo rad uzmaka srbske vlade dospjeli u 
nepovoljnije okolnosti, nego li bi to bilo, kad se ne bi bili po- 
uzdavali u političku pronicavost i rodoljublje srbske vlade i 
odvažnost kneza Mihajla. 

No, bilo kako mu drago, ako se srbska vlada, ako se knjaz 
Mihajlo, ne drže zvanim prednjačiti u akciji, koja smjera na 
oslobodjenje braće izpod turskoga jarma, mi ne držimo za 
shodno, ni za moguće, da to djelo u kojoj drugoj kombinaciji 
poduzmemo — ako ne pomooju države, u kojoj živimo. U iskre- 
nost drugih državah manje interesiranih ne možemo vjerovati, 
a ne želimo biti tudjim oružjem, da se slabimo bez koristi. 
Mi ... se bojimo, da bi se srazili sa srodnim žalibože zaostalim 
i nerazvijenim življem srbskim ... a to bi bila neiskazana ne- 
sreća po našu ideju. 

Od ovuda možete razabrati, da ja ne bi mogao preuzeti 
nikakove misije i fidencu (povjereničtvo), koja bi na to smjerala, 
da izazivamo podporu za jednostrani rad samo od svoje 
strane . . . 

Narodi ostaju . . . vlade se i sredstva mienjaju. Ako je 
sadašnja srbska vlada iznevjerila ugovor sa narodnom strankom 
u Hrvatskoj, treba nastojati da se taj ugovor ponovi ili od ove 
iste vlade ili da dodju na kormilo drugi muževi, koji će taj savez 
nadovezati i stalnije i krepkije održati sve dotle, dok se ne 
izvede narodni program. 

Velika je nesreća, što je do sada bilo premalo vezah medju 
nami. Nu još veća bi pogreška bila, razkidati današnje veze. 

Budući da mi ne javljate ništa o uspjehu poslanja T. u 
Berlin, to držim, za stalno, da je jalovo ispalo. To se je dalo 
predviditi. Ni sa Ruskom ne ćete bolje proći. Zajednički rad . . . 
mogao bi računati na podporu. Ruske, Prajzke i Italije . . . Od 
vašega odgovora zavisi naše držanje i na političkom polju i u 

štampi. Mi ne ćemo sliedit nikoga. Mi smo već do sada mnogo 
žrtvovali za ovu ideju, u buduće neka se znade, tko je kriv, 
da su naše žrtve pale na neplodno polje.« 

Naši se čitaoci sjećaju, što smo nedavno pisali o »okviru 
monarkije« i kazali, kako naši preporoditelji, Gaj i drugovi, 
prije 70 godina nisu znali, gdje im je mjesto; kako je i pok. A. 
Starčević o tom maglovito pisao te nije htio ni čuti za »Austriu« 
i kako je (prava) narodna t. j. Strosmajerova ili »cbzoraška« 
stranka Starčevićev program kasnije pobijala. Sad iz ovoga 
pisma eto vidimo, što se je u ostalom već i prije znalo, da je 
i narodna stranka, nasljednica preporoditelja (koja se poslie 
prozvala »neodvisna narodna stranka«), — bila još god. 1868. 
u svezi sa Srbijom. No tu se već jasno vidi, da se Hrvati ništa ne 
nadaju od Srbije i da računaju s monarkijom. I doista, nije ni 
čudo ni zamjera ni Gaju, ni Strosmajeru, ni Starčeviću, što su 
do god. 1867., t. j. do nagodbe izmedju Austrije i Ugarske, 
gledali, što će i kako će, jer do onda se doista nije znalo, kamo 
Hrvatska spada; to je odredila tek austro-ugarska nagodba 
1867. bez Hrvata, a god. 1868. Hrvati sami, t. j. Rauchov činov- 
nički sabor. K tomu je baš god. 1868., konačno oslobodjena i 
Srbija od Turaka, a za tim (1882.) proglašena i nezavisnom 
kraljevinom. Poslie god. 1868. trebalo je stvoriti novi hrvatski 
narodni program, jer je ilirsko-jugoslavenska misao radi nagod- 
bene zajednice Hrvatske s Ugarskom i radi nezavisnosti Srbije 
izgubila pravi smisao. No taj novi program nije stvoren do 
danas — i zato naše stranke tako lutaju. 

(■»Dom«, God. 1909. Br. 14.) 


Zaista — prieka potreba. 

Mi smo već više puta napisali da je naša hrvatska politika 
posve zagrezla. Koliko smo godina uzdisali, da nam je kako 
dobiti u sabor većinu zastupnika, koji bi bili proti vladi, pa će 
biti sve dobro! I eto: Danas imamo proti vladi ne samo većinu, 
nego vlada nema baš nijednoga zastupnika, — pa je još i gore, 
nego je ikada bilo! Vlada radi bez sabora, bez naroda, što hoće: 
troši pače već drugu godinu novce, ne pitajući sabora. 

Čemu onda sva dugotrajna borba i muka, čemu osviešći- 
vanje naroda, čemu izdavanje novina, čemu skupštine i sastanci, 
čemu očajna izborna borba — sve za većinu u saboru, kad ni ta 
većina ne može eto ništa? Nije li tu na mjestu pitanje: A može 
li što naš narod? Nije li tu uzaludna svaka borba? 

Istina je doduše, što se kaže, da hrvatski sabor nije sazvan 
zato, što to nije dopuštala velika politika, naime sjedinjenje 
Bosne i pogibelj rata. No poznato je i to, da narod ne pokazuje 
gotovo nikakvoga nezadovoljstva, a kamo li nemira radi toga, 
što se sabor ne sazivlje. Dapače se ni medju samim zastup- 
nicima nije opazilo upravo ništa, po čem bi se vidjelo, da težko 
podnose, što im se uzima njihovo glavno pravo. — No nije samo 
to! Našlo se dosta zastupnika, političara, novinara i drugih ljudi, 
koji su se javno i neprikriveno još i veselili, što je saborska 
većina, tako zvana »koalicija«, došla u nepriliku te ne može 
dalje. — »Pravo vam budi! To je ta vaša politika!« — govorili 
su i pisali mnogi i to oni, koji se drže za najbolje hrvatske 
rodoljube! 

A što sve ovo dokazuje? 

To dokazuje prije svega ne samo to, da naš narod ne oče- 
kuje baš mnogo od sabora, pa da mu je prilično svejedno, da li 
sabor vieća ili ne vieća, — nego i to, da ni sami narodni za- 
stupnici ne drže baš mnogo do toga, da li će viećati u saboru 
ili ne će. No o tom dalje ne ćemo govoriti, jer se to ne dade 
tako lako popraviti. 

Mnogo je važnije ovo: Mlitavost i mrtvilo u samoj saborskoj 
većini i medju njezinim pristašama očito dokazuje, da nemaju 
prave volje dalje tjerati svoju politiku, jer su izgubili cilj, jer 
su se — prevarili. Da o drugom ne govorimo, dosta je spome- 
nuti »riečku rezoluciju«, kojom su se bili zagrijali za Magjare 
i oko koje su se bili okupili, a od te »rezolucije« — ništa. S tom 
»rezolucijom« bili su u svezi i njeki drugi planovi, u kojima se 
koalicija takodjer prevarila. No ne hoteći ta većina ni pred svo- 
jim pristašama, a kamo li pred protivnicima priznati, da se je 
prevarila i da je zagazila nekamo, kamo ni sama nije mislila, — 
dala je svojim različnim protivnicima prilike, da su i oni tako 
zagazili pobijajući koaliciju, da su se napokon razišli ljudi, koji 
su do jučer jednako mislili, a nijedni nisu pravo znali, kamo sve 

to vodi. U jednu rieč: naši su vodje i političari izgubili narodni 
program, — ne znaju, što bi i kako bi. 

To se valjda već posvuda opaža, pa i u koaliciji. To je valjda 
razlog, što je uskrsni »Obzor« bacio misao, da bi se hrvatske 
stranke, koje su u sadašnjoj saborskoj većini, složile u jednu 
stranku (da bi načinile »fuziju«) — t. j. da bi stvorile njeki 
zajednički program. 

Ovu je misao — no s mnogo dubljih i u istinu rodoljubnih 
razloga — prihvatila i jučerašnja »Hrv. Sloboda«, koja kratko, 
ali liepo i doista pošteno i rodoljubno u članku pod naslovom 
»Jedna prieka potreba« razlaže, kako smo mi Hrvati zavadjeni 
strančarstvom, kako medju nama nema bratskoga sporazuma, 
kako jedni na druge svaljujemo krivnju za naše narodne ne- 
uspjehe, — a morali bi svi nositi odgovornost za našu sreću i 
nesreću. 

Mi se s »Hrv. Slob.« podpuno slažemo, jer doista je prieka 
potreba, pače nužda, da se mi Hrvati i bratski sporazumijemo 
i dogovorimo, držeći na pameti, da smo svi jednako odgovorni 
za javne neuspjehe našega naroda. Mi ćemo svoje u toj stvari i 
opet učiniti. 

(»Dom«, God. 1909. Br. 15.) 


Vlasi ili Rumuni. 

Izmedju Bugarske i Rusije stoji danas posebna samostalna 
država, kraljevina Romanija, Rumunija ili Rumunjska. 

Čudne misli dolaze čovjeku na pamet, kad dodje govor na 
ovu državu, koja obstoji jedva 50 godina! Tko je išao u školu i 
učio povjest ili prošlost cieloga svieta, uzalud bi ga pitali štogod, 
što su Rumuni i kakva je to rumunjska država, jer o tom po- 
vjest ne zna ništa. Nego evo, što zna povjest: 

Nama na iztoku, odmah iza Dunava i onda sve dalje na lie- 
voj mu strani, izmedju Magjara, Srba i Bugara na jednoj i Rusa 
na drugoj strani, živi narod, koji nije ni Magjar, ni Slaven, a 
još manje Niemac: živu Vlasi ili Rumunji. Ima ih mnogo — preko 
osam milijuna ovdje na okupu na lievoj strani Dunava. 

Što su ti Rumuni i od kuda su? Kojega su roda i plemena? 
— To se ni danas stalno ne zna. Jedni kažu, da su to potomci 

rimskih naseljenika i vojnika, koji su malone prije dvie tisuće 
godina ovdje na Dunavu branili granice rimskoga carstva od 
navala divljačkih naroda; drugi kažu, da su se ovi Vlasi ili 
Rumuni naselili ovamo mnogo kasnije, istom prije 600 godina, 
i to s juga. Ovo je drugo lakše vjerovati, jer i danas ima dosta 
Rumuna (Aromuna, Cincara) ne samo u susjednoj Srbiji (oko 
200.000!) i Bugarskoj, nego i udaljenoj Macedoniji i ostaloj Tur- 
skoj, pa u Grčkoj, pače nješto malo i u Istri (na Učki), gdje su 
već pohrvaćeni. Svih Rumuna ima tako do devet milijuna. 

Rumunjski ili vlaški jezik sličan je malo talijanskomu, a to je 
dokaz, da su Rumuni zbilja već u starini, tamo prije 2000 go- 
dina, naučili rimski govor. No u rumunjskom jeziku ima sila sla- 
venskih, a onda grčkih, turskih i arbanaskih rieči. Niemštini 
nema u njihovom jeziku ni traga, a to je dokaz, da nisu od sta- 
rine na Dunavu, jer je dolje na Dunavu dugo bilo raznih ger- 
manskih (njemačkih) naroda (Gota, Gepida). 

No što je osobito vriedno spomenuti, jest ovo: Cieli duševni 
život rumunjskoga naroda, t. j. sva prosvjeta njihova počiva na 
slavenskom temelju. Spomenuli smo već, da u rumunjskom je- 
ziku ima sva sila slavenskih rieči. K tomu treba dodati, da su 
mnoga imena mjesta u rumunjskim zemljama čisto slavenska. 
Evo na pr, u srcu današnje Rumunjske mjesto Tirgovište (t. j. 
Trgovište), pa dalje mjesta: Radovan, Dragašani, Slatina, Zim- 
nica, Jalomica (rieka) i t. d. i t. d. Vlaški i moldavski vladari 
(»hospodari«) zvali su se: Sebeslav, Tugomir, Rado, Vlad i t. d., 
a to su slavenska imena. A kad još spomenemo, da su se Ru- 
munji ne samo u crkvi, nego i inače služili do najnovijega vre- 
mena samo slavenskim jezikom i ćirilskim pismom, tako, da 
kakvomu rumunjskom jeziku nema u pismima i knjigama do 
najnovijega vremena gotovo ni traga, onda će svatko priznati, 
da su Vlasi ili Rumuni svoju prosvjetu dobili od Slavena, 

Pita li se, što su Vlasi ili Rumuni bili u državnom i politič- 
kom pogledu, to nalazimo ovo: Vlasi ili Rumuni javljaju se 
pravo istom u ono vrieme, kad su Turci-Osmanlije u Evropu i 
navalili na bizantinsko (grčko-rimsko) carstvo, t. j. prije 500 
godina po prilici. Od toga vremena javljaju se tri vlaške kne- 
ževine, i to dvie na Dunavu: Vlaška na lievoj strani Dunava, 
i odmah uz nju dalje do ruske' granice Moldava. To su tako 
zvane »Dunavske kneževine«. Treća vlaška kneževina leži 

izmedju ovih dviju i Ugarske, a to je Sibinjska (Sibinj-gradska, 
tako nazvana po glavnom svojem gradu Sibinju) ili Erdelj. 

Ove su kneževine, bile dugo posve samostalne, imale su 
svoje knezove (koji su se u Vlaškoj i Moldavi zvali slavenskim 
nazivom »hospodari« t. j. gospodari), koji su u stoljetnim boje- 
vima s Turcima i u cieloj politici za vrieme turskih ratova imali 
važno mjesto i mnogo su odlučivali. Sibinjski ili erdeljski voj- 
voda Ivan Zapolja bio je prije 400 god. i kralj ugarski, pa su uz 
njega pristajali i njeki hrvatski velikaši, a i ostali vojvode si- 
binjski (erdeljski), kao na pr. Rakoci, Betlen, Bočkaj, Apafi, 
imali su odlučnu rieč u politici izmedju Turske i Ugarske i beč- 
koga dvora, dok napokon tek prije 40 god., nije u Erdelju pre- 
vladala magjarska stranka, koja je god. 1866. u erdeljskom sa- 
boru proglasila sjedinjenje Erdelja s Ugarskom, na što je 17, ve- 
ljače 1867., kraljevskom naredbom razpušten i erdeljski sabor. 

Vlaška i Moldava, imajući svaka svoga »gospodara«, držale 
su se izmedju Ugarske, Turske i Poljske, a poslie Rusije, stotine 
godina, a onda su padale sve to više najprije pod vlast tursku, 
koja im je za gospodare slala carigradske Grke (»fanariote«), 
dok napokon ne padoše pod vlast rusku. No poslie rusko-tur - 
skoga »krimskoga« rata god. 1856. izgubi Rusija vlast nad Vla- 
škom i Moldavom, a velike vlasti odluče mirom u Parizu (30. 
kolovoza 1856.), da narod ovih dviju kneževina imade sam 
odlučiti, kako će se urediti. I tu sad počima novo doba za ru- 
munjski narod. Sabori vlaški i moldavski postupali su složno, 
dok dne 4. prosinca 1861., nije Turska dopustila, da se obadvie 
kneževine sjedine. God. 1866. prisile urotnici kneza Aleksandra 
Kuzu, da se zahvali, a već za dva mjeseca izabere narod obćim 
glasovanjem njemačkoga princa Karla od Hohenzollern-Sigma- 
ringena knezom nove Rumunjske. Poslie drugoga rusko-tur- 
skoga rata (god. 1877.), u kojem je taj knez stajao na strani 
Rusije, proglašena je kneževina Rumunjska samostalnom (do 
onda je bila pod zaštitom turskom), a god. 1881. kraljevinom. 

I tako je stvorena nova rumunjska država, koja broji danas 
preko pet milijuna naroda. Od ostalih Rumuna, kojih ima naj- 
više (do tri milijuna) u Erdelju, najviše se čuje o ugarskim 
Rumunima (Magjari ih zovu »Olah«, t. j. Vlah), koji se očajno, 
ali do sada uzalud bore proti pomagjarivanju. Dosta se čuje 

i o macedonskim Rumunima, koji se tamo bore s Grcima, Srbima 
i Bugarima. Za Rumune u Bugarskoj i Srbiji nitko i ne pita. 

U velikoj politici stoji kraljevina Rumunija uz susjednu 
Austro-Ugarsku i uz Njemačku, a u domaćoj politici ima mnogo 
brige sa Židovima i s uredjenjem seljačkoga posjeda. 

* 

Čudne misli, rekosmo na početku, dolaze Hrvatu, kad po- 
gleda na ovu novu državu u našem susjedstvu. Kad ju gledaš, 
kako se uz Dunav i Crno more prepriečila izmedju Bugarske 
i Rusije, nehotice pomišljaš: Zato su joj i dali slobodu, da 
razdieli slavenstvo, da odvoji Ruse od Bugara i Srba, kako su 
Magjari i njihova država već pred tisuća godina odvojili Čehe i 
Slovake od Slovenaca i Hrvata. To je za stalno djelo velike, i to 
njemačke politike. Čovjek tomu vjeruje tim više, što se Bugari 
šire baš do ruske granice, ali bugarska država ne medjaši s Ru- 
sijom, jer su velike vlasti zemlju uz rusku granicu (tako zvanu 
Dobruču uz Crno more) priklopili Rumunjskoj. 

Kad Hrvat dalje pomisli, da su se za posljednjih 100 godina 
oslobodili toliki narodi i stvorile nove ili obnovile stare države, 
onda se bolno pita: A što je krivo nama Hrvatima, te ne možemo 
doći do jedinstva i slobode? Pa kad su se oslobodili te dobrim 
dielom i ujedinili Grci (1829), Srbi, Magjari, Talijani, Rumuni 
i Bugari, — zašto ne možemo ništa postići mi Hrvati? Jesmo li 
mi onda spavali, kad se je to snovalo i kovalo? — Nismo spa- 
vali, nego su se baš u ono vrieme — od 1848. do 1870. — poja- 
vili i djelovali prvi naši rodoljubi i političari — Strosmajer, 
Starčević, Kvaternik — i njihove stranke. A zašto nismo ništa 
postigli, to bi trebalo posebno razložiti, a bilo bi vrlo poučno. 

(»Dom*, God. 1909. Br. 15.) 


Jedini pravi put. 

Sada već i novine najjače stranke u koaliciji »Hrvatska« 
pišu, da je kod nas Hrvata sve mrtvo, da se ništa ne radi, da 
nitko nema volje za ništa. Eto, piše, »Hrvatska«, Magjari su za 
vrieme Rauchova vladanja osnovali i otvorili do trideset ma- 

gjarskih škola u Hrvatskoj, a nitko se i ne miče proti tomu. 
Nego što bi trebalo? Trebalo bi se primiti »sitnoga rada«: 
poučavati narod, osnivati škole, radničke i seljačke gospodar- 
ske zadruge, priredjivati prosvjetne i domoljubne zabave i t, d. 

Javili smo, kako je već o Uskrsu pisao i »Obrzor«, da koa- 
licija ovako ne će ništa postići, nego da bi se sve hrvatske 
stranke-koalicije (bez Srba) imale sjediniti u jednu stranku i 
onda primiti posla. Mi sad ne pitamo za ovo sjedinjenje hrvat- 
skih stranaka proti kojemu su, uz put budi spomenuto, ustale 
sve novine koalicije, osobito Šupilo u svojem riečkom »Novom 
Listu«', nego nam je glavno, da pokažemo, kako se evo nikako 
ne da sakriti, da ciela velika koalicija ne može ništa. 

Mi smo o tom već pisali, zašto koalicija ne može ništa, 
pa smo rekli, da ne može ništa, jer je počinila velikih političkih 
pogrešaka, pače i narodnih grieha, osobito u onoj glavnoj svojoj 
misli, koja je izrečena i u hrvatskom saboru: »s puškom na 
Beč!« No to nije glavni naš razlog. Kad smo mi to pisali, mi smo 
koaliciju sudili kao gospodske političare, koji su i u svojoj go- 
spodskoj politici zlo i krivo radili. 

No to nije glavni uzrok neuspjehu naše politike. Mi smo 
naime uvjereni, da naše političke stranke ne bi imale trajnoga 
i stalnoga uspjeha ni onda, da nisu počinile onih svojih pogre- 
šaka, i to zato, što ne idu pravim putem. 

Koji je to pravi put, mi to dokazujemo i razlažemo već četiri 
godine, t. j. od kada obstoji hrvatska pučka seljačka stranka. 
Mogao bi nam doduše tkogod prigovoriti, da smo mi kao i 
ostale naše stranke, od kojih svaka kaže, da je ona jedina 
prava i spasonosna stranka. No mi smo već o tom svoju kazali. 
Mi smo nedavno pisali, da bi na ovaj put bila došla i stara 
stranka prava, da nije bilo kojekakvih smutnja. A sada evo 
vidimo, da se iz »najjače stranke« u koaliciji, iz mrtve hrv. 
stranke prava čuju razboriti glasovi, koji u glavnoj stvari upu- 
ćuju na isti put, kojim mi idemo. 

Što zapravo hoće »Hrvatska« sa svojim »sitnim radom«? — 
Hoće, da prestanemo voditi samo gospodsku politiku, pa da 
počnemo raditi u narodu, t. j. da svi podjemo onim mučnim i 
trnovitim putem, na kojem treba predobivati čovjeka po čo- 
vjeka, selo po selo, kotar po kotar. Mučan je to doista put, koji 
su do sada izkušali samo širitelji hrv. pučke stranke, a drugi 



su ih rodoljubi radi toga nazivali »rajzenderima«, koji se skiću 
po selima i t. d. 

No mi se sve bojimo, da ni oni, koji sada preporučuju 
»sitni rad«, još pravo ne razumiju, da je taj rad doista ne samo 
potreban, nego da bez njega ne može biti trajnoga političkoga 
uspjeha. Zato i opet dozivamo svima u pamet ono, što svatko 
danas vidi na svoje oči: Imamo saborsku većinu, — koja ne 
može ništa! Zašto? 

Mjesto odgovora na ovo kobno pitanje mi ćemo sjetiti naše 
čitaoce na ovo: Sad se vodi u Zagrebu razprava protiv hrvat- 
skih Srba. Pa što tu vidimo? Tu dolazi na vidjelo, da se srbstvo 
u Hrvatskoj očituje u pučkim listovima »Privredniku« i »Srp- 
skom Kolu«, zemljoradničkim zadrugama, u obćini, u školi, u 
trgovini, u krčmi, pače na čuturama, čašama i flašama, pa čak i 
na komadima odjeće: na pregačama i košuljama! A uza to se 
čestiti srbski učitelji i svećenici diče i ponose time, što su zala- 
zili k seljacima, s njima viećali i drugovali. Zato, vidite, sa 
hrvatskim Srbima — koji nemaju ni većine, ni države ni vlade 
— imade posla ne samo cielo hrvatsko novinstvo i ciela hrvat- 
ska vlada, nego i ciela monarkija, a gleda na njih ciela Europa! 

I dok to sve na svoje oči vidimo kod hrvatskih Srba, dotle 
naš narod mora slušati Franka, koji propovieda, da se ne može 
ništa, — dok ne srušimo nagodbu i ne dobijemo vladu u ruke! 
I u isti čas viče taj čovjek, da su najveća pogibelj Srbi, koji 
nemaju vlade! 

O tom »sitnom radu« bilo je po našim novinama dosta spo- 
mena, nu svi su naši političari bili proti takvomu radu. Zašto? 
Jedni zato, što su krivo mislili, da onaj, tko je za taj sitni rad, 
ne mari za veliki rad, za velike narodne ciljeve: za ujedinjenu 
i slobodnu domovinu. No ti isti mogu eto vidjeti kod naših 
Srba, da to nije tako, jer državni odvjetnik (kojega Frank na pr. 
silno brani i hvali) posve pravo dokazuje, da je svaka ona čutura 
sa srbskim grbom služila velikoj srbskoj misli! Dakle sitni rad 
ne smeta velikim ciljevima, na koje se dakako ne smije nikada 
zaboraviti. No to je suvišno i spominjati, kad svi mi, koji smo 
za taj tobože »sitni«, a u istinu veliki rad, bez prestanka nagla- 
sujemo, da samo tim sitnim radom možemo postići velike na- 
rodne ciljeve. 

No naši se gospodski političari tomu »sitnomu radu« pro- 
tive i s drugih razloga, od kojih je najglavniji ovo: Sitni rad ide 
polako, on odmah ne donaša uspjeha. Mnogo je lakše porazgo- 
voriti se malo s tudjom gospodom magjarskom i utanačiti s njima 
to i to: dobit ćemo vladu i t. d. Tu je odmah i vlast, i čast, i 
slava, i ugled, a i ugodan život bez muke i velike brige. 

A to i jest ono, za čim ljudi, a osobito gospoda idu. Zato se 
protiv ovakve politike moramo boriti i otvoreno ju pobijati, tu 
druge nema. Takvu politiku vode spekulanti, kojima nije do 
naroda. 

Druga je stvar s pravim rodoljubima, koji su se »sitnoga 
rada« bojali zato, što su mislili, da bi u sitnom radu mogli i mo- 
rali zaboraviti na velike narodne ciljeve: na ujedinjenu, slo- 
bodnu i slavnu domovinu. S ovima se dade govoriti, dapače 
moramo nastojati, kolikogod možemo, da im otvorimo oči. 

U tom nam — na žalost — dosta pomažu i toliki neuspjesi 
gospodske naše politike, za koju eto i sami njezini pristaše 
priznaju da ne vodi k cilju. K cilju vodi jedini pravi put — rad 
u narodu. 

(»Dom*, God. 1909. Br. 16.) 


Parnica proti obtuženim Srbima. 

Naši čitaoci vide, da se mi malo bavimo parnicom, a druge 
su hrvatske novine još uviek svaki dan pune izvještaja o raz- 
pravi, koja se u toj stvari vodi pred sudbenim stolom u Zagrebu. 
A mi nismo o toj stvari mnogo pisali zato, jer je ova stvar 
paklenski mudro zamišljena, pa o njoj nije bilo dosta kazati 
samo njekoliko rieči ili za Srbe ili proti njima, dok ljudi malo 
ne progledaju, tko za čim ide. Danas, pošto je na razpravu 
prošlo preko punih 30 dana i preslušano 45 obtuženika, vidi se 
u ovu stvar bolje, pa ne treba mnogo razlagati. 

Prije svega da kažemo njekoliko rieči o tom, što se je do 
sada čulo na razpravi. Sud »predočuje« svakomu obtuženiku 
ove »pojave«: da se od njekoliko godina »natrag narod grčko- 
iztočne vjere« počeo nazivati srbskim, da se u školi i obćini 

širi ćirilica kao srbsko pismo, da se izvješuje srbski barjak i 
srbski grb i da se po kućama nalazi slika srbijanskoga kralja 
Petra; pojedinim obtuženicima upisuje se u krivnju, da su 
predlagali u obćinskom odboru uvadjanje ćirilice, a trgovcima, 
da su prodavali srbski kalendar »Vardar« (koji piše, da je 
Hrvatska srbska zemlja), razpačavali list »Srbsko Kolo«, koji 
uzvisuje kralja Petra. Uz to su Srbi bojkotirali katolike Hrvate 
i svuda se od njih dielili. Sve se je to radilo po jednom planu, 
sve je to velikosrbska propaganda koja ide za tim, da se hrvat- 
ske zemlje otrgnu od carevine i priklope Srbiji; sve je to dola- 
zilo iz Biograda, gdje obstoji družtvo i list »Slovenski Jug«, 
koji ima zadaću, da tu propagandu širi. — Obtuženici odgova- 
raju, da se pravoslavni narod od vajkada zove srbskim, da 
ćirilicu dozvoljuje zakon, da se srbska zastava slobodno izvje- 
šivala i u nazočnosti oblasti, koje toga nisu branile. Oni, koji 
su prodavali kalendar »Vardar« i širili »Srbsko Kolo«, kažu, da 
nisu opazili onoga pisanja. Što se tiče slike kralja Petra, te su 
slike pravljene u Beču, a to u ostalom nije ikakva izdaja, jer su 
i razne novine i listovi donašali tu sliku, a ima po kućama i 
slike pravljene u Beču, a to u ostalom nije nikakva izdaja, jer su 
»Slovenski Jug« vele gotovo svi obtuženici, da za to družtvo 
ne znaju. Što se napokon govorilo, da je ovo srbska zemlja i da 
će ovdje vladati kralj Petar, treba dokazati, tko je to, kad i gdje 
govorio, a trebalo je odmah kazniti one, koji su to radili. Nije 
istina, kažu obtuženici, da su bojkotirali Hrvate, naprotiv je u 
posljednje vrieme sve to veća sloga i ljubav medju Hrvatima i 
Srbima, a Srbi su vazda vjerni podanici Nj. Veličanstva našega 
vladara i kralja. 

Ovako teče izpitivanje dan na dan. Tečajem razprave bilo 
je dosta živo i dogadjalo se koješta. Branitelji su prigovarali, 
pa su globljeni, njekoji i po više puta (sa 100 K i više). Njeki su 
obtuženi znali štogod kazati, ili smijati se ili koju odgovoriti 
državnom odvjetniku, pa su bili izključeni od razprave, odsu- 
djeni na samotni zatvor i na post. Od njekoliko dana nijedan 
obtuženik ne će da odgovara na pitanja državnog odvjetnika, 
jer je uvriedio obtuženoga dra. Gjurića. 

Novinski izvještaji o razpravi silno se razlikuju jedni od 
drugih, jer svake novine donose samo ono, što ide u prilog nji- 
hovomu mišljenju. Njeke novine, medju njima i njeke magjarske 

pišu, da se je ciela parnica izvrgla u njekakvu komediju. Strani 
su novinari otišli. Ovih je dana došao u Zagreb iz Praga čeh 
profesor Masarik, a iz Krakova Poljak Zdiehovski. 

Mi o cieloj stvari sudimo u kratko ovako: Tko kaže, da su 
Srbi obtuženi zato, što su proti Hrvatskoj i Hrvatima, taj se 
gorko ruga i Hrvatima i Hrvatskoj. Srbi su obtuženi, da su radili 
proti carevini (monarkiji), pa ako im se što u tom dokaže, bit 
će i pravo, da budu kažnjeni. Šio se tiče rada i nastojanja za 
srbstvo, a proti Hrvatima, to se ne može nijekati, da toga medju 
Srbima ima dosta; da to pred sud, mislimo, ne spada. To srbsko 
nastojanje — koliko dakako nije u svezi s kraljevinom Srbijom 
— dokazuje samo to, da su Srbi u Hrvatskoj jedna politička 
stranka, s kojom neka obračunaju druge stranke na biralištu i u 
saboru, a nipošto pred sudom. 

Ova će parnica srbskoj stranci samo koristiti, pa bili Srbi 
osudjeni ili odriešeni. Nama je to žao, jer smo protivni srbskoj 
politici u Hrvatskoj s razloga, što ta politika nema razborite 
svrhe. Srbi su u Hrvatskoj posve ravnopravni državljani, a što 
ide dalje, to je nerazborito, jer širenje srbstva i posrbljivanje 
onoga, što je hrvatsko, — nema, kako rekosmo, u Hrvatskoj 
razborite svrhe. Zato nipošto ne odobravamo, što njeke novine 
toliku reklamu prave Srbima. Iz cieloga svieta eto dolaze ljudi, 
da vide Srbe — u Zagrebu, a za Hrvate nitko i ne pita; a ako 
pita, onda ih grdi, jer sad su prvi Hrvati: Akurti, Tarabocchia i 
Frank. Srbi im mogu biti zahvalni . . . 

(»Dom, God. 1909. Br. 16.) 

Od kuda nerad i mrtvilo? 

Već smo više puta napisali, pa i opet ponavljamo, da je 
većina hrvatskoga sabora sasvim nemoćna. Dok eno u samoj 
Turskoj pada vlada silnika od starine, sultana, dotle u Hrvat- 
skoj vlada već skoro poldrug godine jedan čovjek, što ga je 
ovamo poslala ugarska vlada, ban Rauch, ne pitajući sabora, 
postavlja i premješta činovnike, zapovieda im, povisuje plaće, 
dieli podpore i t. d. i t. d. i naravski na sve to troši silne 
državne novce, što ih je narod težkom mukom skupio u državnu 
blagajnu. 


Pa što je to s nama? Turci nisu kršćani, nego krivovjerci; 
u Turskoj ima različnih naroda; narod je tamo kud i kamo 
manje prosviećen od našega naroda, — pa ipak eto u Turskoj se 
može, a kod nas ne može nitko ništa! 

Ne mislimo, da su bune i nemiri dobar znak za koju državu 
i narod, pače mislimo protivno. No jednako je zlo, kad u kojoj 
državi ili nad kojim narodom vlada očita, krivica i nasilje, a 
nitko se ipak ne miče. A mi se Hrvati doista ne mičemo, premda 
nam se svaki čas i na svakom koraku čini krivo, premda trpimo 
nasilje. Što je to, dakle s nama? 

Neka nitko ne misli, da ćemo ovdje sasuti prigovore na ovu 
ili onu stranku, koja je tomu kriva. Isto tako ne ćemo i ne mo- 
žemo ovaj put pokriviti ni gospodsku politiku, za koju inače 
znamo pisati, da je svemu kriva. 

Ne ćemo naime reći, da se ne mičemo zato, što nam je na- 
rod neupućen i nesložan te nema rieči u javnom životu. A ne 
ćemo to reći zato, jer znamo, da je naš narod i u staro vrieme, 
bio još i manje upućen i da je imao još manje rieč, — pa naša 
gospoda velikaši, nisu dali, da nad njima tudjinac vlada po volji. 

Pa i u novije vrieme, i to još do nedavna, znala su se naša 
nova, školovana gospoda upravo odlučno i neustrašivo boriti 
proti tudjinu i nasilju. Sjetimo se samo njekih stekliša-pravaša, 
sjetimo se borbe proti Khuenu! Danas svemu tomu ama baš 
ni traga! 

Nješto se je dakle u toj stvari silno promienilo, a to je ovo: 
Gospoda hrvatska, inteligencija hrvatska izgubila je smisao za 
državnu hrvatsku samostalnost i slobodu. 

Da ovo pravo razumijemo, treba razložiti, da je to posve 
naravski. Danas je naime posve drugo vrieme i druge prilike, 
nego što je to bilo prije 60 godina i kasnije, kad su se i kod nas 
javili prvi rodoljubi i borci za narodnu i državnu slobodu. Onda 
je, kako je poznato, kipjelo u cieloj Evropi: dizali su se i borili 
Talijani, Magjari, Poljaci, Rumunji i Bugari. Bilo je to vrieme, 
kad je u Austriji bila njemačka samovlada (absolutizam), a 
slobodu je narodnu u Evropi branio francezki car Napoleon III. 
Od onda se mnogo promienilo: Glavni su narodi, Magjari i 
Talijani, svoje postigli, a u Austriji nema više njemačkoga 
absolutizma. I tako se je sve po malo stišalo, dapače su i Ma- 
gjari i Talijani danas — austrijski saveznici. I tako su Hrvati u 

svojoj borbi ne samo osamljeni, nego i u bezuspješnoj borbi 
malaksali. Na velike se promjene ne može misliti, pa nema ni 
velikoga oduševljenja. A ni tudjinska vlada, pod kojom nam je 
živjeti, nije gospodi pretežka, u mnogom je pače lakše i ljepše: 
plaće su uredjene i povišene, službe su mnogobrojne i svaki dan 
ih je sve više, — pa što gospodi fali? To se najbolje vidi pod 
Rauchovom vladom: činovnici su zadovoljniji, nego prije. 

Sve nam ovo tumači, zašto državnopravni program ne pri- 
vlači više naše gospode i zašto se na tom temelju ne mogu 
složiti. Državopravni program upotrebljuju njeka gospoda još 
samo kao praznu rieč pred neupućenim narodom. 

Zato u našoj politici vlada ovakav nerad i mrtvilo: jedna 
misao, koja je vodje naroda oduševljavala, slagala i na rad 
poticala — danas je pobliedila i ne oduševljava nikoga. A 
druge misli i drugoga cilja naša gospoda još nemaju. A tužan 
je i jadan čovjek, koji nema misli i cilja. Zato je tužna i jadna 
naša gospodska politika. 

Što se nas tiče, mi na slobodu, sreću i slavu domovine ne 
zaboravljamo — ali za nju drugačije radimo. Mi nemamo ni 
Jelačića, ni Košuta, ni Kavura, ni Napoleona, mi ne sanjamo 
o kraljevskoj kruni i plaštu, kojim se zaodjeva slavna naša 
»majka Hrvatska«, — kako su to liepo znali govoriti, pisati i 
pjevati naši otci i djedovi. Mi ne dielimo gradova i ne mjerimo 
zemalja ... Mi gledamo živu braću, narod naš, kojemu treba 
prosvjete, pravice, blagostanja i sreće — jednom riečju: dostoj- 
noga ljudskoga života. Ta naša braća, jerbo su živa i hoće 
živjeti — oživit će i našu mrtvu politiku. 

(»Dom«, God. 1909. Br. 17.) 


Državna banka. 

Najnovije viesti javljaju, da je ugarska Vekerlova vlada 
pala, i to radi banke: nije se mogla složiti s austrijskom vladom. 
Magjari naime zahtjevaju posebnu i samostalnu ugarsku banku, 
a austrijska vlada ni kralj ne će da na to pristanu. Sudeći po 
tom, što je radi toga pala vlada, mora to bankovno pitanje biti 


važna stvar, pa će biti dobro, da našim čitaocima razložimo 
barem glavno, što je potrebno za razumievanje ove stvari. 

Prije svega treba spomenuti ovo: Malo ima ljudi, koji pi- 
taju: Kako je to da komadić papira, kao što je banka na pr. od 
10, 100 ili 1000 K, vriedi toliko, da se možeš ne samo dobro 
najesti i napiti i obući, nego i volove, pa i kuću kupiti? Ima 
ljudi, koji su tih »komadića papira« dosta imali te srećno i 
s ovoga svieta otišli, a da nikada nisu na ovo ni pomislili. 
Njima je bilo dosta znati to, da se za one »komadiće papira« 
zbilja može dobiti sve, što čovjeku treba, pa što im treba dalje 
pitati i znati? 

I to je doista, rekao bi čovjek, u toj stvari glavno! Što me 
briga, kako je to i zašto je to, da za »komadić papira« možeš 
sve dobiti, — samo kad je tako! Mnogi bi jošte dodao: »Daj ti 
meni samo njekoliko kila tih »papirića«, — pa da vidiš, hoće 
li mi vriediti!« 

Ali ipak nije sasvim tako! Bilo je vrieme, i to kod nas, pod 
našim i pod današnjim vladarom i kraljem našim, da je čovjek 
imao tih »papirića« baš i njekoliko kila, pa za njih nije mogao 
ništa ili gotovo ništa dobiti! A u Francezkoj prije 100 i nješto 
više godina bilo je još gore. Može se dakle dogoditi, da »banka« 
ili papirni novac — ne vriedi! Ima dosta i neukih ljudi, koji su 

0 tom nješto strašno čuli, pa to dobro pamte te osobito, ako 
imaju tih »papirića«, znadu biti u velikom strahu, osobito prije 
rata: boje se, da bi mogli sve izgubiti, ako banke ne budu ništa 
vriedile. Kako je to? Što je to s tim »bankama«? 

To je ovako: Onaj papirić, što ga zovemo »bankom«, zbilja 
sam po sebi ne vriedi ništa, jer nije čovjeku baš za nikakvu 
potrebu, osim da se diete s njim koji čas zabavi, dokle ga ne 
podere. A ako ipak tko za papirnatu banku hoće dati i vola i 
konja, koji mu treba, moglo Je do toga doći samo po dogovoru 

1 po običaju, i to ovako: Dok nije bilo nikakvih, ni papirnih, ni 
kovanih novaca, nije se ni kupovalo, ni prodavalo, nego samo 
mienjalo: Tko je imao, recimo, trideset ovaca, a trebala su mu 
dva vola, dao je svoje ovce za tudje volove. Ili kad je ženi tre- 
bala preslica ili vreteno (a muž joj toga nije znao napraviti), 
odnesla je kakvomu majstoru zdjelu meda itd., kako se to još i 
danas gdjegdje na selu dogadja, da pastiri kupuju duhan za jaja,, 
t. j. oni za pravo samo mienjaju. 

Razumije se, da je ovo slaba trgovina, i to poglavito zato, 
što je nezgodna. Težko je i pomisliti, da bi tko tako mogao 
kupiti veliki posjed od tisuću jutara zemlje, jer bi morao dotje- 
rati i do tisuću volova. Slične i druge neprilike s takovom trgo- 
vinom svatko može i sam iako pomisliti, pa to nije potrebno i 
dalje razlagati. Zato je posve naravski, da su ljudi sve to više 
mienjali samo one stvari, koje se lako nose i koje se ne kvare. 
Tako su na pr. naši pradjedovi prije 500 do 600 godina davali 
kralju mjesto poreza kunine kože. Neuljudjeni narodi daju i 
danas jedni drugima u zamjenu za druge stvari — njekakve 
školjke. No velika i prava promjena u toj stvari nastala je onda, 
kad su ljudi pronašli kovine, kao što je željezo, bakar, srebro i 
zlato. Kovine imaju to svojstvo, da se ne kvare (t. j. ne gube 
vriednosti), a mogu se lako prenašati i čuvati. I što se kovina 
manije kvari (na pr. zlato), to više vriedi. A njeke su kovine ne 
samo liepe (kao zlato), nego i vrlo potrebne. Zato nije čudo, 
što je bilo naroda, koji su sve druge stvari rado davali i za 
željezo, t. j. da su imali željezne novce (u Grčkoj). Napokon je 
prevladalo srebro i zlato, te se za ove kovine može dobiti svaka 
druga stvar, t. j. srebro i zlato postalo je glavno sredstvo 
zamjene, postalo je, što mi danas, kažemo — novac. 

Sve su ovo, reći će tkogod, više ili manje poznate stvari, 
ali kako je papir postao novac? Srebro je i zlato liepo, možeš 
od njega svašta liepo napraviti, ne će se nikada pokvariti, pa 
nije čudo, da se za nj može dobiti druga stvar. A što je papir? 
Pa onda još ovo: Da srebro i zlato vriedi, vidi se i po tom, što 
ću ja za kakavgod komad srebra i zlata dobiti, što hoću, a ne 
treba da dadem baš okrugli onaj komad srebra i zlata, na kojem 
je careva glava. Vidi se: zlato je zlato, bilo kao grudica, ne- 
kovano ili kovano kao kolačić: ono vriedi. A gledaj papir: neka 
je ne znam kako naslikan i naličen, i neka je kolik plahta, 
nitko mi za nj ne da ništa, — ako na njem ne piše baš ono i 
onako, kako mora pisati, t. j. ako nije banka! Što je onda ta 
»banka«? 

To je ono pravo! Papir vriedi zato, što na njem »piše«. I još 
to nije glavno, što piše, nego se pita: tko piše i što piše. A da 
se odmah razumije, zašto je to glavno, dosta je kazati ovo: 
Imućni koji gospodar u selu treba centu soli i pošalje svoga 
momka k trgovcu u grad s ceduljicom, na kojoj mu piše: Dragi 


gazda, evo vam ova potvrda, da ste mi dali centu soli, dajte 
mi odmah sol pošaljite. Trgovac pošalje, ali cedulju čuva, jer na 
njoj »piše«! Cedulja vriedi sama centu soli! 

Ovaj trgovac može s ovom ceduljom otići k drugomu trgov- 
cu i uzeti od njega na pr. pol cente slanine i ostaviti mu kao 
zalog ovu cedulju, jer ova cedulja vriedi centu soli. Ova cedulja 
nije još doduše »banka«, ali joj ponešto slična: od papira je, a 
vriedi toliko i toliko. Ali evo da vidimo, kako bi ovakova ce- 
dulja mogla svoju vriednost izgubiti. Kad bi koji gazda kod 
svakoga trgovca i majstora ostavio po nekoliko ovakvih cedulja, 
moglo bi se dogoditi, da za ove cedulje ne bi nitko ništa dao. 
A dogodilo bi se to onda, kad bi tko s ovakvom ceduljom došao 
k tomu gazdi i zahtjevao, da mu za cedulju dade vriednosti, 
koliko na njoj piše (na pr, centu soli, par opanaka i t. d.), a 
gazda mu ne bi dao, jer nema, t. j. jer je previše ovakvih cedulja 
izdavao, jer je — previše dužan! A dok bi se ovomu gazdi vje- 
rovalo, mogle bi njegove cedulje ići iz ruke u ruku — kao 
»banka«. 

No ovakvih »banka«, koje bi izdavali pojedini ljudi, nema 
nigdje, a nije ih nikada ni bilo, i to zato, što bi ovakove »banke« 
mogle ići od ruke do ruke samo u jednom kraju, gdje bi ljudi 
dobro poznali onoga, koji je te banke izdao i koji za nje jamči, 
a čim bi takva »banka otišla malo dalje, ne bi već za nju nitko 
ništa dao, jer ne bi poznao, onoga, tko ju je izdao. Zato su 
prave banke došle u običaj i dobile vriednost istom onda, kad 
je država počela izdavati ovakve cedulje. 

A može li se i državi vjerovati? Ne može li se dogoditi i 
državi, ono isto, što i pojedincu, koji bi izdavao ovakve »banke«, 
t. j. ne bi li se moglo dogoditi, da i država izdade toliko tih 
cedulja, da nitko za njih ne bi ništa dao? — Može se i to do- 
goditi, pa se je već i dogodilo. Država (t. j. vladar ili njegova 
vlada) znala je izdati ovakve cedulje, na kojima je pisalo, da 
vriede toliko i toliko srebra ili zlata, a onda najedanput nisu te 
cedulje vriedile — ništa! To je bilo ono, čega se i danas nekoji 
sjećaju i boje: da bi takozvani papirni novci mogli izgubiti 
vriednost. Zato više ni država ne izdaje ovakvih ceduljica, jer 
su se ljudi dosta pri tom opekli. Tko zna, koliko država ima 
vriednosti i koliko može izdati ovakvih cedulja, koje zbilja — 
vriede? Toga pravo ne zna nitko. Zato su političari izprobali, 

da je najbolje, da ovakve cedulje izdaje netko, za koga se zna, 
koliko ima i koliko može ovakvih cedulja izdati. Najsgodniji bi 
za to bio jedan bogataš, za kojega zna ciela država, kad bi se 
tako bogat i tako poznat čovjek mogao naći. Ali toga nema. 
Zato se udruži više bogataša, pak oni izdaju cedulje, koje imadu 
vriednost kao srebro i zlato. Ali da oni naroda ne prevare, t. j. 
ne izdadu više cedulja, nego što bi ih mogli srebrom, zlatom ili 
drugom vriednošću namiriti, moraju biti pod državnim nadzo- 
rom — i to je onda državna banka. 

Što je dakle »državna banka?« — U praktičnom životu 
državna banka nije ništa drugo, nego uredba, od koje čovjek 
može dobiti zajam (kredit), t. j. jamstvo, (»cedulju« ili »bank- 
notu«), da onaj papir, kojim se u prometu »služimo« ima neku 
vriednost. Razlika je izmedju državne banke i drugih banki samo 
u tom, što druge banke dobivaju cedulje (papirne novce) od 
državne banke, i to uz kamate, — a državna banka pravi sebi 
sama cedulje (papirne novce), pa ne plaća nikomu kamata. 
Razumije se po tom, da državna banka zasluži mnogo na ka- 
matama, što joj druge banke za njezine cedulje plaćaju, pa zato 
i ona daje državi u to ime njeku odštetu. U cieloj našoj carevini 
ima samo jedna državna banka, i to »Austro-ugarska banka« 
u Beču, 

* 

Razumijete li sada, zašto se Magjari bore za posebnu svoju 
banku? Mnogi bi na to odgovorili: Razumijemo! Htjeli bi i oni 
praviti novce! 

Premda ovo nije baš tako, ali na koncu konca — ipak je tako. 
Premda državna banka ne može »praviti novaca« koliko bi 
htjela, ipak je istina, da ona može davati kredit na velike 
svote te time pomagati onomu, komu hoće. Novac ima danas 
veliku i odlučnu vriednost, a pravi mu je izvor u državnoj banki. 
Zato ju žele imati i Magjari. 

Dakako, da bi i ta posebna magjarska državna banka 
mogla dospjeti u takav položaj, da njezine cedulje ne bi ništa 
vriedile, pa to mnogi i proriču veleći, da bi u Ugarskoj nastao 
»krah« (sve bi propalo), kad bi se osnovala posebna magjarska 
banka. Mi te stvari tako potanko ne poznamo, pa ne kažemo 
ništa. Ali držimo, da je moguće, da Magjari i magjarski Židovi 

putem svoje državne banke drugim ugarskim državljanima (Slo- 
vacima, Rumunima i t. d.) jednoga liepoga dana otmu gotovo 
sav njihov imetak te ih sprave na prosjački štap. U slučaju 
takvoga »kraha« oni bi već za vremena svoje ugrabili (poku- 
povali zemlju, sgrade, zlato i t. d. ili pobjegli u tudjinu). — 
Magjarima i Židovima vriednost, a drugima — bankine cedulje! 
Mi držimo Magjare i Židove za to podpuno sposobnima. Mi smo 
pače uvjereni, da sva ta borba za magjarsku banku nije drugo, 
nego spremanje na veliku jednu otimačinu. Magjarima ide 
tiesno, ne da se više živjeti, blizu je (to kažu mnogi) konac 
kraja, »krah« na sve strane. Treba zato njekoga na fini način 
oplieniti. A koga, nego ostale ugarske državljane, koji još 
nješto imaju od svoje poštene muke. A da su danas banke 
glavne gulionice i unesrećiteljice naroda, to je valjda dosta 
poznato. No to sve ide još polako. Magjarska samostalna banka 
imala bi tu stvar pospješiti tako, da bi se jednim mahom 
zakrenulo vratom milijunima ljudi! 

God. 1909. Br. 17.) 


Prava i zdrava misao. 

Češki profesor i zastupnik u bečkom carevinskom vieću 
(saboru) Masarik, došao je nedavno u Zagreb, da vidi i čuje, 
radi čega se i kako se vodi parnica protiv obtuženih Srba. Iza 
toga je došao glas iz Beča, da zastupnik Masarik sprema u 
bečkom saboru upit ili interpelaciju radi te stvari, i to u prilog 
Srbima, a proti onima, koji su ovu parnicu poveli. Ta je Ma- 
sarikova nakana uzbunila sve protivnike Srba, osobito Franka, 
koji je radi toga sazvao svoje zagrebačke pristaše na vieće, na 
kojem se o tom razpravljalo i odlučilo, da se predsjedničtvu 
bečkoga sabora pošalje veliki brzojav, s molbom, da se ta] 
brzojav u saboru pročita. U tom se brzojavu kaže, da čista 
stranka prava diže svoj glas proti tomu, da se naše domaće 
stvari iznašaju pred bečki sabor i pred lice Evrope, a onda se 
dokazuje, da su obtuženi Srbi protiv carevini (monarkiji), jer 
su Hrvatsku, Bosnu i Hercegovinu nastojali odtrgnuti od nje 
i spraviti ju pod Srbiju. 

Razumije se, da se je o tom u hrvatskim novinama dosta 
pisalo. Javila se i »Hrv, Slob.« veleći, da je posve u redu, da 
ova stvar dodje pred bečki sabor, i to ne samo zato, što u beč- 
kom saboru sjede Hrvati iz Dalmacije i Istre, pak Slovenci, a 
jednih se i drugih i te kako tiče sve, što se dogadja u Hrvatskoj, 
nego osobito zato, što su Srbi obtuženi, da su proti monarkiji, 
a bečki sabor zastupa tri petine ciele monarkije, pa kako ne bi 
taj sabor imao pravo reći svoju o stvari, koja se ne samo tiče 
monarkije, nego se i vodi u ime monarkije! 

Da iskreno kažemo, mi nismo očekivali, da će »Hrv. Slob.« 
ovako progovoriti, premda je razumljivo, da svaku sgodu rado 
upotriebi proti Franku. Misao naime, koju je ovdje »Hrv. Slob.« 
natuknula, vrlo je daleko od starčevićanske politike, a po našem 
je dubokom uvjerenju to prava i zdrava misao. 

Evo, o čemu se radi: Je li dobro, da se ciela carevina (mo- 
narkija) t. j. i bečki (a ne samo peštanski) sabor mieša u hrvat- 
ske stvari? 

Starčevićanci njegda, a sada Frankova stranka odgovaraju 
na to: Sačuvaj Bože! Nitko na svietu neka se ne mieša u naše 
domaće stvari! 

A mi kažemo na to: Kamo sreća, kad bi se ije samo bečki 
sabor, nego i ciela Evropa htjela samo miešati u naše stvari! 
Kamo sreće, da su hrvatski političari znali to isposlovati, da 
ostali prosviećeni sviet stane pitati, što se to kod nas radi! 

Mi ćemo ovo svoje mišljenje i razložiti. 

Tudjinci, osobito Niemci, rado se rugaju nama Hrvatima, 
da smo još na pol divlji, da smo neuljudjeni ili nekulturni. Tu 
nam čine, nema sumnje, krivo, ako gledamo na naš, kršćanskom 
naukom prosviećeni i stoljetnim ljudskim životom uljudjeni 
narod. 

No u jednoj je stvari ovaj prigovor opravdan (premda 
Niemci baš nemaju mnogo prava ni u tom nama prigovarati): 
Sto se tiče državnoga života, mi Hrvati nismo u tom podpuno 
uljudjeni. U državnom životu najglavnija je stvar to, kako se 
tko služi vlašću, koja mu je dana. Uljudjen se čovjek pozna 
najbolje po tom, koliko znade obuzdavati svoju snagu. Čovjek, 
koji se svojom snagom služi kao živina, nije ni bolji od živine. 
Otac na pr. koji svoje dijete, samo zato, jer je slabije, sili, da 
mu radi kao rob, to je divljak. A što se tiče upotrebljavanja 

državne vlasti, ne treba nikada zaboraviti ne samo to, da mi 
Hrvati nismo još nikada imali pravo uredjene svoje državne 
vlasti, pa se u tom nismo još ni uvježbali, — nego ne treba 
osobito nikada zaboraviti na to, da smo mi Hrvati dobrim 
dielom bili do jučer sasvim pod vlašću azijata (Turaka), a i 
danas smo pod vlašću Magjara, koji su takodjer azijati. A kako 
se azijati služe vlašću to je poznato. Zato je za državnu vlast, 
kad ju dobije u ruke naš čovjek, zlatna upravo ona narodna 
rieč: »Dopalo ciganina carstvo, pa prvoga objesio svoga ćaću!« 
Pomislili smo na one naše jadnike u obćinskim uredima, koji 
su se znali derati pred seljakom: Ja sam tvoj bog! Sjetimo se, 
kako su se vladali ne samo pristaše stare magjarske stranke, 
nego i pristaše koalicije, dok je bila na vladi: vodja ovakve 
stranke, koja je na vladi, bio je u gradu ili kotaru gospodar, 
kao u svojem spahiluku, prietio ovomu i onomu, pače nije u 
miru puštao ni suda! Sjetimo se, što su počeli frankovci raditi, 
čim su malo osjetili, da je vlada uz njih: počeli pucati iz revol- 
vera na svoje protivnike! A što bi bilo da dobiju vladu! 

Uzalud dakle sve: naš je narod božji narod, da tako ka- 
žemo, — ali mi se vladati i sebi gospodariti ne znamo. Da smo 
svoji i da nema nad nama tudje vlasti, jedva bi što bolje bilo, 
nego što je u Srbiji, gdje ni kralj nije siguran za svoju glavu! 

Mi sad ne ćemo na dugo razpravljati, što je tomu krivo, 
no to moramo reći, da je mnogo kriv magjarski način vladanja, 
po kojem se gospoda (uz riedke iznimke) i kod nas ravnaju. 
Zato, ostanemo li mi i dalje samo pod Magjarima i s Magja- 
rima, naša vlada ne će biti nikada uljudjena ili kulturna. Zato 
je dobro, što se za naše domaće stvari brine i netko u Evropi! 

Istina je, u bečkom saboru sjede i Niemci, koje mnogi (ne 
samo Slaveni) drže za nasilnike i neljude (barbare) i koji su 
doista i nama Hrvatima mnogo zla i krivice učinili. Ne možemo 
ni o tom dugo razpravljati, nego samo kažemo ovo: Razlika 
je ipak medju Niemcima i Niemcima. Drugo su južni (uz to ka- 
tolički) Niemci, drugo su Prusi (Prajsi), koje i sami južni Niemci 
mrze kao nasilnike. A onda austrijska je vladarska kuća vla- 
dajući već preko 600 godina neprekidno nad Niemcima u Austri- 
ji i nad susjednim narodima stvorila zbilja jednu uljudjenu (kul- 
turnu) vlast i državu, kojoj se osobito mi iz blizine Turske i 
Magjarije možemo mirne duše i kud i kamo s više pouzdanja 

povjeriti, nego Magjarima i Židovima. Osobito kad bi hrvatsko 
seljačtvo znalo, kako se je prosviećena carica Marija Terezija 
prije kojih 150 godina oborila na neuljudjenu hrvatsku gospodu 
velikaše i plemiće, kad su ono povješali na hiljade kmetova- 
seljaka, znalo bi prosuditi, šno znači biti pod prosviećenom 
vladom. Tako mi mislimo o toj stvari s gledišta uljudbe (kultu- 
re). S političkoga gledišta ova je stvar još važnija. Mi smo 
naime uvjereni, da Hrvati ne će svojih računa razčistiti bez 
bečkoga sabora. 

Bit će ih dakako, koji će na sve to reći: A kamo naša 
državna samostalnost? 

Na to nam je odgovoriti, da bi sljeparija s tom državnom 
samostalnošću imala jednom prestati. A sljepari se s tom to- 
božnjom hrvatskom samostalnošću na sve strane, Rauchove 
novine eto viču, da koalicija podkapa i izdaje hrvatsku državnu 
samostalnost, kad u Pešti iznaša (jer u Zagrebu ne može) 
vladine nezakonitosti. Tko će pametan vjerovati, da je Raucho- 
voj vladi do hrvatske državne samostalnosti? A što radi s tom 
samostalnošću Frank, to je već rugoba. Ta on nema rieči proti 
Rauchu, koj u Hrvatskoj vlada po zapovjedi iz Pešte, — a bra- 
niti će hrvatsku samostalnost proti bečkomu saboru, koji u 
Hrvatskoj nema ni svoga pandura! U ostalom, on zna, što radi, 
t. j. šta mu je raditi. 

Ne bojmo se mi za našu samostalnost, jer se već nemamo 
za što bojati. Gledajmo radje, da dodjemo u sviet, uljudjeni 
(kulturni) sviet, i budimo uvjereni, da naša narodna samostal- 
nost, ne će biti nipošto manja, ako ne bude veća. Zato neka 
Beč vieća o nama, jer to vieća dio uljudjenoga svijeta, dio 
Evrope. 

(»Dom«, God. 1909. Br. 18.) 


Nar. zastupniku Stj. Zagorcu; 

Gospodine zastupniče! 

Na javnoj skupštini dne 9. svibnja 1909. u Koprivnici go- 
vorio sam o političkom položaju s narodnoga, a ne stranačkoga 
stajališta, pa nisam nijedne stranke gotovo ni spomenuo, a 

koliko sam spominjao koaliciju, jednako sam, držim, hvalio 
njezine ljude i kudio njezinu politiku, i to samo radi Bosne- 
Hercegovine i radi riečke rezolucije. Svršio sam svoje razla- 
ganje izjavom: da je politički položaj takav, da nam ništa nije 
tako potrebno kao sloga. Govorio sam, kratko rečeno, informa- 
tivno, da slušaoce po najboljem znanju uputim. 

Ja znam, da ovakvi politički govori ne vode do stranač- 
koga uspjeha, ali znam i to, da služe političkomu odgoju naroda. 

Vi ste ipak, g. zastupniče, odmah iza mene zatražili, dobili, 
prihvatili i nastavili rieč u posve protivnom pravcu, naime ne 
za slogu, nego za svadju, do koje bi odmah bilo i došlo, kad za 
svadju ne bi bila potrebna dvojica, t. j. da smo se i mi pristaše 
seljačke stranke htjeli svadjati. 

Tim svojim postupkom Vi ste, g. zastupniče, dokazali ne 
samo to, da nemate najnuždnijih svojstava za sudjelovanje u sa- 
vremenom javnom životu, nego i to, da imate naprotiv mnogo 
drugih svojstava, koja Vas iz sudjelovanja u javnom životu 
prosto izključuju. 

Na moj govor, u kojem sam naglasio potrebu sloge, Vi ste, 
g. zastupniče, odgovorili, da »dr. Radić nije ništa nova rekao, 
pa da »seljačke stranke ne treba«. 

Ova Vaša rieč, koliko odgovara Vašemu uvjerenju, poka- 
zuje prije svega, da Vi g. zastupniče, ne spoznajete jošte uviek, 
da je stvaranje i obstanak različitih stranaka u prosviećenom i 
naprednom družtvu upravo takva nužda, kakva je nužda složno 
ili istosmjerno djelovanje različnih stranaka u odredjenim slu 
čajevima. Vi ste, činilo bi se, još uviek pristaša glasovitih 
»dvaju tabora«. A po mnienju svih ikoliko pokročilih ljudi vjera 
ili bolje dogma ta »dva tabora«, tako je priprosta ili primitivna, 
kao i ona pradavna staroslavenska vjera, po kojoj ima u svietu 
»bieli bog« i »crni bog«. U ta dva tabora ne dadu se više 
nagoniti ni naši seljaci. 

No ovaj nedostatak u Vašem spoznanju ne bi Vas još, 
s obzirom na političku našu zaostalost, morao izključivati iz jav- 
noga djelovanja. Ima i nešto drugo, mnogo gore. Vi ste naime 
moju spremnost i spremnost pristaša seljačke stranke za slogu 
upotriebili pred politički neupućenim slušateljima u svrhu, da 
porečete seljačkoj stranci pravo na obstanak dokazujući ovako. 

Pa kad smo složni, što treba kakva seljačka stranka uz našu 
starčevićansku! Šta treba mutiti? 

To je, g. zastupniče, perfidija, ili — da me bolje razumiju 
čitaoci našega lista — to je podmukla prevara. 

Sav Vaš govor bio je izvraćanje i zavadjanje. Vi, koji ste 
jučer izskočili iz jedne stranke u drugu; Vi, koji danas (molim 
čitaoce, da oproste) ližete, što ste jučer pljuvali, Vi ste imali 
obraza pred neupućenim slušaocima u sav glas vikati, da sam 
ja bio s Vama u jednoj stranci, pače tajnik te stranke, pa da 
sam iz te stranke izstupio, što bi imao biti moj grieh! Gdje je 
stranka prava od g. 1898? Obstoji li ta stranka? Jeste li 
Vi u njoj? 

Pa da Vas čovjek ne prezire! 

Politički sadržaj Vašega govora bio je konfuzan, nevješto 
spetljan. Vikali ste proti meni u sav glas: »Ni s Bečom, ni 
s Peštom!«, a zaključili govor o tom: Bit ćemo s onim, koji nam 
dade više«. Koji daje više, to ćete dakle suditi Vi, pa onda ne 
će biti grieh, ako budete išli s Bečom ili s Peštom. — Potvrdili 
ste, što sam govorio proti riečkoj rezoluciji, pa ipak dokazivali, 
da je bila dobra, da je srušila »lopovsku vladu« (a kakva je sa- 
dašnja, na to mi niste ni na ponovni upit odgovorili)! »Probali 
smo i bilo je dobro!« rekli ste. »I opet ćete probati?«, rekoh 
Vam ja. »Ne ćemo!« odvratili ste ljutito, a ja ne znam, zašto ne 
bi, kad je bilo dobro! 

Jadna li naroda, koji Vas može slušati! 

Ja se na sve ovo ne osvrćem radi Vas, nego radi pošte- 
noga družtva, u kojem ste od nedavna. Ja naime na žalost imam 
razloga držati, da Vi perfidiju držite političkom kriepošću. No 
za društvo, u koje ste došli, nemam razloga to držati, pa da se 
zna, da umijem i da hoću razlikovati poštene rodoljubne borce 
i radnike od političkih spekulanata i pustolova (koji »probaju!« 

na račun žepa i časti narodne!), morao sam ovo kazati, 
premda ne diram rado ni u koga. Poznam Vas naime dugo, pa 
znam, da ste osnivali radničku (dakako kršćansku) organiza- 
ciju, da ste po istom koprivničkom kotaru vodili dra F. Potoč- 
njaka (koji je bio vrlo blizu socijalistima), da ste na život i smrt 
branili Magjare, koje danas grdite i t. d. i da ste u svem tom bili 
neobuzdani psovač i vikač ne žacajuć se nikada onakovih per- 

fidija, kakovu ste počinili i na spomenutoj skupštini u Kopriv- 
nici, i drugih sličnih pomagala. Sad ste isti posao nastavili u 
Starčevićanskoj stranci prava po mojem sudu na štetu njoj i 
na nesreću hrvatskoga naroda. 

U Zagrebu, dne 11. svibnja 1909. 

Dr. A. Radić. 

( »Dom«., God. 1909. Br. 19.) 


Što hoće dr. Josip Frank? 

U novinama dr. Josipa Franka možemo razabrati, da on iz petnih žila 
nastoji, kako da nas Hrvate što više omrzi sa našom slavenskom braćom. 
Da spoznamo, zašto mu je do toga toliko stalo, treba da razmotrimo ovo: 

Prije svega moramo dobro znati, kakovi su Magjari i kakov je život 
većine naroda, t. j. seljaćtva tamo preko Drave u Ugarskoj. Kako je ku- 
kavan život nama hrvatskim seljacima, jer nas previše pritišću svakojaki 
nepravedno razdieljeni porezi i nameti, to je poznato. Poznato je i to, da 
mi seljaci u mnogim krajevima imademo malo zemljišta, tako da je na 
tom nemoguće živjeti. Pa ipak u našim seljačkim rukama ima šest dielova 
zemljišta, a tekar sedmi diel je u rukama veleposjednika, od kojih ponje- 
koji imadu po 30, 40 i više tisuća rali, te je upravo porad ovih velikih po- 
sjeda nama seljacima u mnogim krajevima jako tiesno i upravo nemoguće 
živjeti. A sad pomislimo, kako mora biti seljaku tamo preko Drave. 

Za nepravedno razdieljene poreze i namete ne ćemo ni pitati, već 
ćemo radje pitati, ima li tamo seljački narod na čem živjeti, ima li što 
svoga zemljišta, jer za seljaka poljodjelca nema crnije biede od one, kad 
nema svoga zemljišta. 

Najprije pogledajmo koliko imadu gospoda veleposjednici tamo u 
Ugarskoj: 

Knez Nikola Esterhazi .... ima 421.053 rali; 

Grof Fridrik Šenbom 151.731 „ 

Grof Tasilo Festetić 134.541 „ 

Vel.-varađinski biskup ... „ 189.933 „ 

Ostrogonski nadbiskup 91.702 „ 

Koločki nadbiskup 23.142 „ 

Osim spomenutih veleposjednika ima jošte nebrojeno plemstvo i jog 
drugi bogataši, koji imadu silna imanja u svojim rukama, tako da u go- 
spodskim rukama ima devet dielova zemljišta, a istom je deseti dio u ru- 
kama ugarskih seljaka. Je li onda čudo, da je od svake stotine ugarskih se- 
ljaka, poljodjelaca 66, dakle dvije trećine seljačkoga naroda nema na čem 
živjeti, nema svoga zemljišta? Pomislimo samo, kakav je život tih ugarskih 
seljaka. Živi su nam svjedoci naša seljačka braća, koju su naša službena 

gospoda magjaroni vodili na peštansku izložbu, te koji su. kad su se vratili 
kući sa izložbe, pripoviedali, da su u Ugarskoj vidili seljake, koji kud i 
kamo gore živu nego naši Cigani, da na pr. na svojim mršavima konjima 
ti seljaci nisu imali niti za jednu krunu vriednosti od remena, već im je sve 
bilo potrgano i špagom povezano. Takav je jadan seljaćkl život tamo preko 
Drave u Ugarskoj. 

Zašto dakle dr. Josip Frank nas hrvatske seljake mrazi sa našom sla- 
venskom braćom? 

O tom ne treba mnogo razlaganja. Pomislimo samo, iz kojega plemena 
vuče svoju lozu taj naš »ober-Hrvat«. 

Svi znamo, da je dr. Josip Frank rodjeni Židov. On je osjećao, da kao 
Židov ne će moći provadjati velikih osnova izmedju kraljevine Hrvatske i 
Ugarske, jer ne će imati povjerenja u narodu. Zato se je pokrstio, te jošte 
mu se pružila prilika, da je postao vodjom jedne hrvatske političke stranke, 
pa danas već naziva jedino sebe rodoljubom hrvatskim, a sve drugo su iz- 
dajice, prodanci itd. 

Prema Magjarima je sasvim blag, dočim prema našoj slavenskoj braći 
već nema pogrda, kojima se nije nabacio na njih i na one Hrvate, koji rade 
o slozi sa slavenskom našom braćom. Takovi Hrvati, to su Vlahi, slavosrbi, 
cigani, prodanci i t. d. Zašto ih Frank tako grdi? — Prosudimo: Magjari još 
nisu zaboravili Jelačića. Od kuda Jelačiću takva snaga, da je zadao strah i 
Magjarima? — Svi znamo, da je neumrli i slavni naš hrvatski ban Josip 
Jelačić pozvao u složan rad slavensku braću, te u toj slavenskoj slogi po- 
tegnuo sablju na magjarske naše tlačitelje. A to je onaj isti ban, koji je nas 
seljake oslobodio od tlake! 

A svako diete zna, da je Jelačić sada živ, da bi dr. Josip Frank pisao za 
njega, da je vlah, slavosrb, izdajica itd. 

A zašto? Zato, što svaka ptica svome jatu leti, a to isto čini i dr. Josip 
Frank. Već smo spomenuli, da je on rodjeni Židov, i njegova krv nepre- 
stano ga vuče tamo preko Drave u Ugarsku, jer tamo je njegove židovske 
braće do 800 hiljada, — tamo oni gospodare zajedno sa magjarskim spahi- 
jama. Kako ne će on raditi o tom, da nas sdruži s Magjarima, gdje bi či- 
futi u slogi sa svakojakim bogatašima zapoviedali, kako je to sada u Ugar- 
skoj! Ali pokraj takvih magjarskih i čifutsklh gnavitelja jao si ga siro- 
mašnomu i seljačkomu narodu, jer od onih 800 hiljada Židova niti jedan ne 
kopa niti ore, već svi do jednoga živu iz gšefta na ledjima seljaku, a siro- 
mah seljak podnaša nepogode vremena, radeći po vrućini i po zimi, po 
kiši i blatu, i ono, što prirađl, ne ufa se potrošiti, već u sdvojnosti mora 
prodati svome tlačitelju čifutu, koji na tom vuče profit i liepo živi. I tako 
čifut, koji za nepogode vremena ni ne znade, već gleda iz dućana kao sova 
iz šuplja hrasta, liepo sa seljačkom mukom živi, dočim seljak, koji podnaša 
nepogode vremena, pokraj svoje muke strada od glada i golotinje, a s tim 
su uviek razne bolesti. Tako je siromašnomu seljaku u čifutskom magjar- 
orsagu. 

A kakvi su nasilnici i bezsramni ti čifuti, kad samo dobiju vlast! U 
Pešti su 1901. godine na visokoj školi, skinuli sva razpela te ih potrgali i 

pobacali u djubre i blato. Tako rade čifuti, gdje se osile te mogu koman- 
dirati! 

A što rade već i kod nas? Razapinju nas seljake na križ, kako su raza- 
pinjali Sina Božjega. Može biti ovo pišemo iz mržnje proti Židovom, te može 
biti ovo nije istina? Zar nisu to gotovi čavli i križ za seljaka, kad čifut uzme 
u najam čitavi veliki posjed ral po 7, 8 forinti, a preprodaje seljacima ral 
po 30, 40 forinti i više?! Od toga čifutskog razapinjanja koliko je strađa- 
juće seljačke sirotinje već sasvim izdahnulo, a kako je mnogobrojna siro- 
tinja, koja je pobjegla iz domovine! Samo je nama kršćanima velika šteta, 
a još veća sramota, što u našem svećeničkom staležu ima i onakovih, koj* 
čifutima u njihovom prokletom radu i pomažu, i to već u političkom radu 
i u saboru. 

No ustrpimo se, braćo seljaci, i to će proći, te će sunašce i pred naša ' 
vrata doći. Putimo našu seljačku braću, da se je nama boriti samo mirnim 
i zakonitim putem i da kod izbora narodnih zastupnika treba da ne dajemo 
svojih seljačkih glasova onakovim zavoditeljem, koji nas žele odkinuti od 
naše slavenske braće, te nas prikovati uz čifutski Magjarorsag, gdje bi mo- 
rali hraniti do 800 hiljada Židova. I zato s Magjarima ne ćemo imati nika- 
kove zajednice osim onoga, što moramo imati radi ostale carevine, kao što 
je vojska, uzdržavanje carskoga dvora i jošte gdje što tomu slična. Zato naši 
hrvatski rodoljubi, a u prvom redu osnivači i vodje naše HPSS uče i razlažu, 
da nam je jedini put do blagostanja što prije se razkrstiti s Magjarima te 
raditi o što većoj slozi sa našom slavenskom braćom. I upravo toga radi dr. 
Josip Frank ocrnjuje ove naše rodoljube, da su to vlahi, slavosrbi, izdajice 
i t d., kako su novine dr. Josipa Franka pred njekoliko dana takovim po- 
grdama častile predsjednika naše HPSS, gospodina Stjepana Radića zato, što 
je pošao u Rusiju u Petrograd. 

I takovi rodoljubi — to su bjegunci i izdajice zato, što nam traže prija- 
telja kod naše slavenske braće. Dakako, po nauku dra Josipa Franka nama 
Hrvatima ne treba nikoga, već neka budemo sami za sebe, da nas tako 
osamljene što lakše strpa u čifutski Magjarorsag. To je želja toga pokršćenoga 
Zidova. To je dokazano, kad je u Pešti s najvećim našim ntprijateljem, sa 
magjarskim ministrom Vekerlom, u zatvorenoj sobi punih pet sati razgovora, 
a poslie je pisao, da toga ne treba nikome na nos vješati. 

I takav pokršteni Židov veli, da je on jedini pravi i najveći Hrvat! 

Valent Poljak. 

Dodatak uredničtva. Priobćili smo rado ovo razmatra- 
nje Valenta Poljaka i njegovih drugova: Mate Poljaka, Mije 
Pavlovića i Josipa Kuzmića, kojima je ovo pročitao i koji su 
ovo s njim podpisali te se zacielo s njim slažu. No naš prijatelj 
Poljak ne će nam zamjeriti, ako i radi njega i radi naših čitalaca 
i pristaša ovomu njegovomu razlaganju dodamo i ovo: 

Valent Poljak, obični neškolani, a marljivi seljak, koji je u 
»Domu« napisao već više takovih članaka, kojih se ne bi stidio 

ni mnogi visoko školani čovjek, dao se je evo na posao, da sam 
po svojoj pameti politiku dra. Jos. Franka razčini i prosudi. U 
tom poslu držao je V. Poljak na umu dvoje: pleme dra. Jos. 
Franka (njegovo židovstvo) i njegove čine: razgovor s Veker- 
lom. Ovo dvoje doveo je Poljak u svezu s drugim političkim 
pojavama kod nas u Hrvatskoj i susjednoj Ugarskoj: Jelači- 
ćevo slavenstvo, oslobodjenje seljačtva i rat na Magjare, a u 
Ugarskoj djelovanje Židova i bogataša. Pogubno djelovanje 
Židova podkriepio je i primjerima iz poznatoga mu seljačkoga 
života u njegovoj okolici. 

Ovakvomu se dokazivanju ne može ništa prigovoriti. To 
nije pusto psovanje i neobuzdano bjesnilo, nego tu govore 
razlozi. Zaključak bi dakle morao biti istinit. 

No tu treba da prijatelja Poljaka upozorimo na ovo: On 
misli, da Frank radi za Magjare, i to zato, što ga njegova narav 
i pleme vuče u njegovo jato, k Židovima, koji s Magjarima vla- 
daju u Ugarskoj. Frank nastoji, da i u Hrvatskoj zavladaju Ži- 
dovi. Zato nas Hrvate nastoji omraziti sa Slavenima, jer ćemo 
onda biti osamljeni, pa će nas Magjari tako pod se spraviti. — 
No proti ovomu prigovoru brane Franka nehotice mnogi nje- 
govi protivnici, koji baš danas pišu, da Frank drži s bečkim 
kršćanskim socijalistima, kojima je vodja bečki načelnik Lueger 
i koji će ovih dana pohoditi Zagreb, a jedini se Frank veseli 
njihovu dolazku! Uz to su uz Franka mnogi hrvatski svećenici. 
Kako bi dakle Frank radio za Židove i Magjare? 

Što je dakle istina? 

To je po Frankovom vladanju dosta težko prosuditi, jer 
on očito mnogo toga čini, samo »da se vlasi ne dosjete«. Dobro je 
poznato, da je on bio proti katoličkom svećenstvu, a za Židove. 
Danas je eto uz kršćanske socijale, protivnike Židova. No istina 
je i to, da oštro i otvoreno nije protiv Židova nikada, pa nije ni 
danas. Magjare je znao štediti i ulagivati im se, no magjarska 
prevlast u Hrvatskoj do sad mu, čini se, ne dolazi dobro u 
račun. 

Po svem tom mi ga u kratko sudimo ovako: Frank je po 
naravi Židov i zato ne će nikad biti protiv Židova. No on se 
iznevjerio glavnom obilježju i svetinji židovskoj: vjeri židovskoj. 
On se je time od židovske cjeline odkinuo, o tom nema 
sumnje. Zato on može biti i uz kršćanske socijale, što pravi 


Židov ne može. Zato on doduše radi po svojoj židovskoj naravi, 
jer se narav promieniti ne da, ali ne radi za židovstvo, nego — 
za sebe. Zato, jer radi za sebe, protivan je magjarskoj prevlasti 
dotle, dok od nje nema ništa. No čim bi Magjari dali vlast u 
Hrvatskoj njemu, Franku, on bi bio zadovoljan. No on bi bio 
zadovoljan i onda, kad bi mu do vlasti nad Hrvatskom pomogli 
i kršćanski socijali. Zato koleba izmedju svećenstva i Židova, 
izmedju vlade i opozicije, izmedju Beča i Pešte. 

(»Dom«, God. 1909. Br. 19.) 


Ban Jelačić 1848. 

Dne 20. svibnja ove godine navršilo se 50 godina poslije 
smrti bana Jelačića. , 

Što je bio ban Jelačić? 

Magjari i mnogi Hrvati kažu, da je ban Jelačić bio austri- 
janski, bečki, carski sluga, da je branio nasilnu i natražnjačku 
bečku politiku, a pobijao magjarsku slobodu. Magjari još kažu, 
da je bio magjarski izdajica, koji je za volju »tudjincu« oružjem 
ustao na vlastitu državu — Ugarsku. 

Mali dio Hrvata kaže, da je Jelačić bio hrvatski i slavenski 
rodoljub, branitelj prava hrvatske kraljevine i naroda. 

Što je istina? 

Istina je, da je Jelačić branio cara i carevinu austrijsku 
proti Magjarima; ali je ujedno istina, da je branio i slobodu i 
prava kraljevine i naroda hrvatskoga proti istim Magjarima. 

Pita se samo: Kako je Jelačić došao do toga, da je morao 
braniti slobodu i prava svojega naroda proti Magjarima, koji 
su se borili za slobodu? Kako je došlo do toga, da je mogao 
braniti cara, carevinu i njezinu politiku, kad je cieli prosviećeni 
sviet bio proti toj politici, koja nije davala) slobode nikomu, pa 
ni Hrvatima? Je li ban Jelačić bio sluga stare vladarske poli- 
tike, koja je tlačila slobodu naroda, ili je bio na strani onih, koji 
su se borili za slobodu i za narod? 

Na kojoj strani je bilo njegovo srce i njegova misao? Da li 
na strani gospode i tlačitelja, ili na strani naroda i boraca za 
slobodu? 

Sam po sebi, t. j. po svojem odgoju i mišljenju, Jelačić nije 

bio možda ni odlučan narodnjak, a kamo li buntovnik ili revo 
lucionarac. No ondašnji vodje hrvatskoga naroda Gaj, Kuku- 
ljević i drugi, koji su Jelačića htjeli za bana, bili su odlučni 
slavenski i hrvatski narodnjaci, ali nisu bili buntovnici. I to je 
bila sreća za Hrvate. Magjari su naprotiv, t. j. njihovi vodje i 
velikaši, bili buntovnici, t. j. oni su se silom i oružjem digli na 
zakonitoga svoga vladara. Već je to bilo dosta, da Hrvati ne 
pristanu uz Magjare. A kad se zna, da su magjarski buntovnici 
htjeli Hrvatsku pod svoju vladu, onda je očito, da Hrvati nisu 
nikako mogli ustati na obranu takve »slobode«. 

Pita li se, je li Jelačić vodio dobro politiku, kad je ustao 
proti Magjarima, da brani Hrvatsku i carevinu, mora se od- 
govoriti: Jest, dobro je radio. Treba naime znati, da je Hrvatska, 
kad je Jelačić postao ban, bila sasvim podložna Ugarskoj, t. j. 
novomu ugarskomu (magjarskomu) ministarstvu i vladi. Toj 
ugarskoj vladi nije se Jelačić pokorio — i tim je Hrvatsku 
u istinu iztrgnuo izpod Ugarske, i to sigurno za uviek. Da to 
nije onda učinjeno, Hrvatska bi bila i danas za sigurno, a možda 
i do vieka sasvim pod Magjarima. 

Da Jelačićeva politika ništa nije drugo postigla, ovo bi 
bilo dosta, da se ime Jelačića bana spominje, dok bude Hrvatske. 

Istina je, nije to zasluga samo bana Jelačića, nego su to 
sve pripravili ondašnji vodje hrvatski, koji su narod hrvatski 
probudili i utvrdili ga u misli, da smo mi Slaveni i Hrvati nješto 
drugo, nego Magjari, i da je Hrvatska drugo, a Magjarska drugo. 
No ta misao nije mogla postati čin — bez snage, bez oružja. 
A za to je trebalo vojvode i junaka i državnika. A to je bio 
Jelačić. On je, može se reći sigurno, stvorio novu narodnu 
državu hrvatsku, koje već nije bilo, kad je on postao ban. No 
u onom času, kad je Jelačić ban, pošto ga je car skinuo s banske 
časti i vlasti, -ostao na svojem mjestu sam samcat sa hrvatskim 
saborom, kojega je sam sazvao, te naviestio Magjarom rat, u 
onom času, kad Jelačić nije bio austrijski general, nego samo 
hrvatski ban, i to ne po imenovanju carevom, jer ga je car 
skinuo, nego po volji hrvatskog naroda, — u tom času bio je 
Jelačić samostalni vladar, predstavnik nove hrvatske države. 
To je kratko trajalo, ali onda je Hrvatska uzkrsnula. To njezino 
uzkrsnuće bit će, dok je bude, svezano s imenom Jelačića bana, 

(»Dom*, God. 1909. Br. 20.) 



Ban Josip grof Jelačić. 

Petdesetgodišnjica njegove smrti. 

Obitelj Jelačić rodom je iz Bužima u Hrvatskoj (kraj Une 
na medji turske Hrvatske), a poznata je već prije 200 godina. 
Otac glasovitoga bana Jelačića, bio je Franjo Jelačić, krajiški 
(graničarski) častnik (oficir) u vrieme francezkih ratova. Taj 
Franjo Jelačić postao je baš prije 100 godina baronom, i to 
radi hrabrosti u ratu s Napoleonom. 

Josip Jelačić, kasnije ban hrvatski, rodio se god. 1801 . ( 16 . 
listopada). Mati mu je bila barunica rodj. Portner iz obitelji 
baruna Kneževića. Već kao dječak od osam godina dodje Jelačić 
u bečku vojničku školu. U 24 , godini oboli od njekakve čudne 
grlobolje i malo da nije umro, jer je odležao godinu danal 
Godine 1831 . podje u Italiju, koja je onda bila pod Austrijom, i 
tu ga upozna glasoviti austrijski vojvoda Radecki. God. 1837 . 
dodje kao major za adjutanta feldcajgmajstoru i upravitelju 
Dalmacije, gdje je imao prilike upoznati ne samo dalmatinske 
Hrvate, nego je imao dosta posla i s Crnogorcima. God. 1842 . 
dodje u Glinu kao oberstar (pukovnik) i tu ostade do god. 1848 . 

Za vrieme Jelačićeve mladosti hrvatski narod nije imao 
nikakvih vodja i za Hrvatsku nije nitko ni pitao: Hrvatska je 
od god. 1790 . bila pod vladom ugarskom, koja je u hrvatske 
škole, koliko ih je bilo, uvadjala već i magjarski jezik. Nešto 
života i misli donesli su u Hrvatsku Francezi, koji su baš pred 
100 godina strašno potukli carevu vojsku i bečkim mirom ( 14 . 
listopada 1809 .) dobili od njega uz druge zemlje i cielu bansku 
Hrvatsku na desnoj strani Save. No za koju godinu ( 1815 .) složi 
sej opet ciela Evropa proti Francezkoj, francezki car Napoleon 
bio skinut a Austrija dobije natrag sve, što joj je Napoleon 
bio oteo. Sad se u Austriji opet počelo vladati po starom redu, 
t. j. proti svakoj slobodi, tako, da se nitko nije smio ni maknuti. 
Mir i pokojnost zavlada po cieloj Evropi. I Hrvati su mirovali. 
No za 15 godina ( 1830 .) eto opet revolucije u Francezkoj, gdje 
skinuše kralja Karla X. i izabraše novoga Luja Filipa. Za 
Francezima počeli se micati i drugi narodi, a kod Hrvata se 
nadje mala četa mladih ljudi, uz koje pristane i stari grof Janko 

Drašković, kop je živio u Parizu u Francezkoj. Ovi ljudi počeli 
su govoriti i pisati o slobodi naroda, o slavenskom bratimstvu 
i o starom pravu kraljevine Hrvatske- Najbliži i najljući ne- 
prijatelji Hrvatima i Hrvatskoj bili su Magjari. Njihovi velikaši 
pristali su doduše uz novi duh slobode, koji je dolazio iz Fran- 
cezke, da se oslobode izpod vlade bečkoga cesara. No u boj 
proti caru htjeli su povući i Hrvatsku kao da je ona pod 
Ugarskom. Ali su se Magjari krivo nadali. Njihovi su vodje 
mislili, da Hrvatska spava, kako je spavala 1790., i da u njoj 
imadu rieč samo velikaši i plemići. No to nije bilo tako, jer su 
u Hrvatskoj vodili kolo ljudi iz naroda, koji su mislili i radili 
samo za narod. Na čelu im je bio Ljudevit Gaj, koji je godine 
1835. počeo izdavati prve hrvatske novine pod imenom 
»Danica«. Hrvatski su vodje spoznali, da ne spadaju k Ma- 
gjarima, nego da su loza velikoga slavenskoga plemena, i to 
loza »ilirska«, kojoj spadaju Hrvati, Srbi, Kranjci i t. d. 

Ovako su Hrvati u borbi s Magjarima dočekali god. 1848., 
kadno bukne buna, i to opet u Francezkoj: Kralj Luj Filip 
morade pobjeći i Francezi proglase! po drugi put republiku. To 
je bilo na koncu mjeseca veljače 1848. (To je »veljačka revo- 
lucija«.) 

Ciela Austrija, koja je bila puna nezadovoljnih nareda, 
nadje se u čas kao u plamenu. Magjari zatraže i dobiju od kralja 
posebno svoje magjarsko ministarstvo i vladu (16. ožujka 1848.). 
Kraljevskim 1 namjestnikom imenuje kralj Ferdinand nadvojvodu 
Stjepana, a prvim ministrom grofa Baćanija. 

Maknuše se jače i Hrvati. Do sada su se hrvatski rodoljubi 
borili s Magjarima na zajedničkom saboru (u Požunu), a s plemi- 
ćima i magjaronima u županijskim skupštinama, pa je bilo već 
i mučenika (13 mrtvih u srpnju 1845.), na što je ban Haller 
pobjegao, a biskup Haulik bio namjestnik banske časti. Čim su 
sad Hrvati doznali, da su Magjari dobili svoje ministarstvo, 
povede dne 17. ožujka Ivan pl. Kukuljević deputaciju gradskom 
poglavarstvu zagrebačkom: neka zamoli kralja, da sazove 
hrvatski sabor. Gradsko poglavarstvo privoli, a rodoljubi (na 
čelu Gaj, Kukuljević i Vranicani) se sastadoše na dogovor za 
narodnu skupštinu, koja bi imala izabrati poslanike na carski i 
kraljevski dvor. Tu je Gaj predložio, da se kralju predloži za 
bana pukovnik Josip barun Jelačić, a Gaj to posebice javi nad- 

vojvodi Johanu. I zbilja već dne 23. ožujka imenuje kralj Jelačića 
generalom, tajnim savjetnikom, upraviteljem vojne krajine 
(granice) i banom. To je išlo brzo i to zato, jer je u Beču bila 
buna: djaci, radnici i gradjani digoše se proti vladi. Zato su u 
Beču jedva dočekali veliku hrvatsku deputaciju (više od 100 
ljudi), koja se je došla caru pokloniti. Deputaciju je vodio Gaj. 

Ban Jelačić počne vladati još prije svoje instalacije (uve- 
denja): već za mjesec dana (25. travnja 1848.) izdade glasoviti 
proglas, kojim ukida tlaku. Svečano je ustoličen dne 4. lipnja. 
No tu se već vidjelo, da su u Beču šarali i da je nastupila prava 
revolucija. Kralj je naime odredio, da Jelačić položi prisegu u 
ruke biskupu Hauliku, a Haulika nema ni u Hrvatskoj, a kamo li 
u Zagrebu! Jelačić je imenovan banom, a onoga, koji bi ga imao 
po odredbi kraljevoj uvesti u banstvo, — nema! Ali narodne 
vodje ne izgubiše glave, nego pozvaše pravoslavnoga patrijara — 
nadbiskupa Rajačića iz Sriemskih Karlovaca, koji je Jelačiću 
čitao bansku prisegu. Ustoličenje se obavilo na trgu sv. Katarine 
pred mnogobrojnom gospodom, velikašima i narodom. 

Sutra dan 5. lipnja,, sastao se hrvatski sabor, a Jelačić javi 
saboru, da ga kralj zove u Insbruk u Tirolu, kamo se je car 
pred bečkom revolucijom bio sklonuo. Magjarska je vlada naime 
zahtievala od kralja, da Jelačića skine i hrvatski sabor razpusti. 
Zato Jelačić pohiti na carski dvor, a s njim patrijar Rajačić i 
još njeki rodoljubi. No magjarska vlada nije nikako dopustila, 
da Jelačić dodje pred kralja sam, nego da bude nazočan i 
magjarski ministar knez Esterhazi. Tako je i bilo, samo što su 
osim Esterhazija bili nazočni i mnogi nadvojvode i dostojan- 
stvenici. U toj audienciji razloži ban, što hoće on i Hrvati, a 
kralj na to odredi nadvojvodu Johana, da pomiri Hrvate s Ma- 
gjarima. To je bilo 19. lipnja. Medjutim se već prije čulo, da je 
car skinuo Jelačića, a sada, kad se Jelačić vraćao kući, čita 
zbilja u službenim novinama carski proglas, da je skinut. 

Proglas bio je izdan već 10. lipnja pa premda je Jelačić bio 
poslie toga kod kralja, nije mu ništa rečeno! »Što sada?« upitaše 
ga njegovi. »Svaki na svoje mjesto!« odgovori ban. I tako 
ostade Jelačić na svom mjestu, premda je bio skinut. Do po- 
mirenja s Magjarima nije došlo, nego se ban i sabor spremao na 
obranu oružjem. Vojska hrvatska (do 40.000) bila je u Italiji, a 
Jelačić skupi novih 50.000 vojske i krene dne 11. rujna preko 

Drave na Magjare, pošto je car i kralj dne 4. rujna opozvao onaj 
proglas od 10. lipnja. 

Kako je Jelačić s vojskom unišao u Beč (31. listopada) i u 
Peštu (5. siječnja 1849.), pa kako su Rusi napokon potukli 
Magjare, to bi bilo dugo pripoviedati. Dosta je reći, da je 
Jelačić prvi postao slavan i da mu je novi car Franjo Josip dao 
grofovstvo (1853.). No narod hrvatski nije dobio ništa, nego 
njemačke činovnike i njemački jezik. To je banu otrovalo dušu 
i srce i pomračilo um. Tako otrovana srca i pomračena uma 
umre dne 20, svibnja 1859, i 

(»Dom«, God. 1909. Br 21.) 


»Za našu djecu«. 

Prošle nedjelje bila je u Zagrebu i u drugim gradovima po 
Hrvatskoj njeke vrsti parada ili svečanost, tako zvani »Dječji 
dani«. Priredilo je tu svečanost jedno žensko ili gospojinsko 
društvo, u kojem su većinom učiteljice. A tomu je društvu 
zadaća i svrha, da se stara »za našu djecu«, t, j, za svačiju 
djecu, i to za slabu i bolježljivu djecu, koju treba poslati kamo 
na drugi ili čisti zrak, da se ojačaju i ozdrave. Ovo je već druga 
svečanost u tu svrhu, a stvar dobro napreduje. Već poslie prve 
svečanosti skupilo se, kako čujemo, oko 50.000 K. Treba naime 
znati, da se kod te svečanosti ne samo sabiru darovi, nego se 
u posebnim za to priredjenim šatorima prodaju razne stvari 
(jelo, piće, kojekave sitnarije) uz veću cienu, nego što stvar 
vriedi, samo da družtvo više dobije. Prodavačice su i sabiračice 
darova gospodje i mladež ženska, mužka, pače i djeca. Kao i 
kod drugih takvih sgoda, prodavačice su i nuditeljice izkićene 
i u posebno odielo (kostim) obučene. Obično se oblače u »na- 
rodno« (t. j. seljačko) odielo. Ovaj put bilo je njekoliko grad- 
skih momaka u seljačkom odielu. Sudjelovala su pače i seljačka 
djeca, i to djevojčice iz Subotice (u Ugarskoj), koje su bile 
obučene kao »kraljice«, »križarice« ili »mladarice« (ladarice), 
koje o Ivanju ili o Križevu, kako je gdje običaj, idu od kuće do 
kuće, pjevajući i sabirući darove za svoje veselje (jaja, slaninu 
i t. d.). 



115 

Radi ove gradske gospodske parade bilo je ovih dana, a 
već i lani kod prve svečanosti, prepirke po novinama. Vriedno 
je kazati koju rieč o razlozima, s kojih je nastala ta novinska 
prepirka. 

Ovo je tako zvana »dobrotvorna parada«, t, j. ljudi se 
zabavljaju, vesele se i troše, a nješto od toga troška ide za tu 
»našu djecu«. Ne znamo, od kada, ali ovakve su »dobrotvorne« 
zabave i svečanosti u prosviećenom svietu već davno obične, 
pa je već bilo i toga, da su ljudi plesali na pr. za pogorelce, za 
ranjenike, poplavljenike itd. No proti ovakvim zabavama, gdje 
jedni plivaju u obilju i razkoši, da se drugima od njihovih »mrvi- 
ca« namakne kora kruha, dizali su se vrlo često oštri prigovori, 
a prigovarali su i osudjivali ovakav postupak najprosvjećeniji i 
najplemenitiji ljudi, prvaci u družtvu, osobito književnici, koji 
su znali ovakvu dobrotvornost i milosrdnost sebičnoga i obično 
glupoga gradjanstva izvrći nesmiljenomu ruglu. Sad su ovaj pri- 
govor prihvatili svećenici veleći, da je to rugoba, kad se djeca 
imućnih roditelja zabavljaju, da se siromašnoj djeci pomogne 
milostinjom. To vriedja siromake, kažu ovi. A oni, koji zagova- 
raju ove zabave, kažu, da to i jest ono pravo, kad čovjek daje 
milostinju, a da to ne opazi ni on sam, a ni siromasi, kojima 
se daje. 

Krivo bismo pitali, kad bismo sada pitali koji imadu pravo? 
Treba naime znati, da će protivnici svećenstva reći »bielo«, 
ako svećenici kažu »crno«, i obratno. Ovdje ni jedni ni drugi 
ne misle na stvar, o kojoj se prepiru, nego im je vazda na 
pameti njihova protivština. 

A na samu stvar treba gledati ovako: 

Mnogi bi čovjek slušajući tu prepirku i gledajući tu paradu 
mogao reći: »A pa što) treba kakvoga družtva i kakve parade 
»za našu djecu?« »Svatko se neka stara za svoju djecu, za sirote 
je tu napokon obćina i njezina sirotinjska blagajna, u koju idu 
tolike globe.« 

Ovakvo je mišljenje krivo. 

Život je bio uviek, a dandanašnji je osobito tako zapleten 
ili kompliciran, ljudi se danas tako naganjaju za dobitkom i 
srećom, uspjeh je i neuspjeh, sreća i nesreća danas tako brza i 
nenadana, da čovjek može u tren oka postati! siromah. A to je 
zato, što se danas sve radi tako na veliko (velike tvornice. 

veliki kapitali), a sve medju sobom tako povezano, da nitko ne 
može svega toga pregledati i na sve to paziti, nego mnoge 
poslove radi na sreću »na riziko«, pa kad jedan padne, povuče 
za sobom stotinu drugih, ni krivih, ni dužnih. — Ali nije ni to 
glavno, osobito kod nas, nego je važnije ovoj 

Bolji ili lošiji život znatne množine ljudi danas je u rukama 
državnoj vlasti. Treba samo na pameti držati, da država daje 
dobro plaćene službe, da odredjuje poreze, obavlja velike 
radnje i gradnje (željeznice i t. d.), daje polakšice i izdaje za- 
brane i t. d., i t. d. Sve ovo jednima olakšava a drugima otežava 
život, i to često tako, da se jedni obogaćuju, dok drugi stradaju, 
a da se ipak ne može svagda prstom pokazati, komu je učinjeno 
krivo, školati se na pr. može svatko i postati gospodin s liepoin 
plaćom, pa tko je kriv onomu, koji se ipak nije školao? 

Sve su ovo uzroci, da je u svakom družtvu i narodu bilo i 
da ima sirotinje, a da i ne govorimo o onima, kojima je Bog dao 
manje sposobnosti, pa ne mogu sreće dostići, ili koji su i sami 
krivi svomu siromaštvu. 

Ima ih, koji misle, da bi se država imala starati i za siro- 
make. No to nije moguće, i to jedno zato, što ni tu ne bi bilo 
svima pravo, a drugo zato, što bi se onda malo tko sam za se 
starao, kad bi znao, da će se država za njega poskrbiti. Država 
u ostalom čini u toj stvari, što je najnuždnije. 

I tako nema druge, nego tako zvano »družtvo«, t. j. njetko 
i svatko, primi ovu stvar u ruke i tako se barem ponješto 
izravna ono, što je družtveno i državno uređenje poremetilo. 

Ne radi se dakle kod ovih stvari ni o »milostinji« ni o kakvom 
»milosrdju«, nego o udovoljenju družtvenoj pravici. Ne radi se 
tu ni o »siromasima«, kojima je tobože milije, ako se i ne vidi, 
da im se daje milostinja. Milostinja se ne dieli u družtvu, nego 
svatko to obavi sam sa sobom, po onoj doista pravoj: da ne zna 
ljevica, što čini desnica. A ni sramežljivi »siromasi«, koje bi 
čovjek darivao onako »za šalu« i »u igri«, — doista nisu nikakvi 
siromasi, nego družtveni nametnici, osobito današnje doba gdje 
nitko »za šalu« i »za igru« ne daje svoje muke, — osim obiestni- 
ka, koji po tom takodjer nisu drugo nego družtveni nametnici. 

Nema tu dakle posla sdušnost ili pobožnost, koju bi imali 
pravo naučati i suditi o njoj samo svećenici i za koju odgo- 
vara svatko svojoj savjesti, nego je to stvar javnoga družtve- 

noga djelovanja, u kojem dakako ne samo mogu, nego i moraju 
sudjelovati svi članovi družtva bez obzira na vjeru — upravo 
tako, kako svi moraju plaćati porez. 

Zato imadu krivo oni svećenici, koji su ovoj stvari protivni 
radi toga, štoi nema vjerskoga (katoličkoga) biljega. Svećenstvo 
je naime proti ovoj svečanosti i proti cieloj toj stvari i zato, 
što na pr. u sobama, gdje su smještena ta slaba i bolježljiva 
»naša djeca«, nema razpela. A nema razpela, branile su se 
gospodje, zato, što medju tom djecom ima i Židova. Medjutim 
je ove godine stvar popravljena time, što je vlada u sporazumu 
s duhovnom oblašću ovu stvar preporučila, dozvolila školskoj 
djeci slobodu od škole na taj dan i t. d., a postavljeno je, čujemo, 
i razpelo. Katoličke novine nisu se ipak posve umirile, samo 
ipak tiše mrmljaju. No sad su proti toj stvari ustali socijalisti 
veleći, da ne treba razpela! 

Dq ove prepirke radi razpela došlo je ne samo radi toga, 
što je katoličko svećenstvo u Hrvatskoj nješto više zabrinuto 
i uzrujano ovih posljednjih godina, od kada je i kod nas za- 
počeo »katolički pokret«, nego i radi toga, što svećenstvo po 
našem sudu krivo shvaća cielu ovu stvar, naime: da se tu radi 
o milostinji i milosrdnosti, t. j. o jednoj kršćanskoj krieposti, pa 
da tu onda mora biti i kršćansko obilježje. O tom shvaćanju 
trebalo bi više kazati, no bojimo se, da se ovo razlaganje previše 
ne otegne. Toliko ćemo ipak reći, da kršćanske krieposti za- 
služuju svako poštovanje, ali da su, kako se do danas u životu 
očituju, preslabe, da udovolje svim zahtjevima današnjega 
života. 

Što se razpela tiče, imade svećenstvo pravo, ako se itko 
razpelu baš protivi ili ga ne može ni vidjeti. Ta naša su djeca u 
ogromnoj većini kršćanska, mi smo u ogromnoj većini kršćani, 
a siromašna naša djeca — zacielo su bez izuzetka kršćanska 
(Židovi su riedko siromašni), pa zašto bi komu razpelo smetalo? 

No znamo mi na žalost vrlo dobro, od kuda ova prepirka 
radi razpela. Znamo mi, da ima ljudi, koji do razpela ne drže 
ništa. Bog im neka sudi, to je stvar njihove savjesti. Ali nije 
stvar njihove savjesti, nego se to tiče čitavoga družtva, t. j. svih 
nas, kad radi toga svoga mišljenja ili uvjerenja izazivaju smutnju 
te ne samo zastrašuju i one, kojima je razpelo svetinja, nego i 

škode dobroj stvari, dokazujući ujedno, da im nije do dobre 
stvari, nego do inata s popovima. 

Nesrećni taj inat! Kako će još dugo njime dražiti jadni neuki 
sviet — i jedni i drugi: i framasoni i popovi! I njihov je inat 
kriv, što mnogi ne mogu vidjeti crkve ni razpela. Svagdje bi 
htjeli gospodovati, pa to ljudima omrznulo te ih odbacuju, a 
s njima zamrziše i našu vjeru i njezine svetinje. 

To je živa istina. U cieloj ovoj stvari ne bi bilo došlo do 
prepirke, da nema borbe izmedju framasona i popova: popovi 
svuda vide framasone, a framasoni popove, i gdjegod jedni 
druge vide, bacaju si klipove pod noge. Štogod se dobra gdje 
započne, odmah se gleda: jesu li na čelu popovi, ili framasoni. 
Ako nisu popovi, udri odmah na jednoj strani: to su framasoni, 
protivnici Boga, Crkve, vjere i svećenstva, to je prokleto djelo! 
Ako je pak pri tom koji svećenik, udri odmah framasoni: to je 
ježuvitsko maslo, bježite od toga! 

A o »našoj djeci« do zgode više. 

(»Dom*, God. 1909. Br. 23.) 


Učinimo kraj tomu ruglu! 

Hrvatska gospodska politika postalo je pravo ruglo! 

Prije svega: sva je politika u novinama — osim tučnjave 
na ulicama, o čem ćemo još koju reći. A što pišu te novine? 
Da li što uče, razlažu? Da li javljaju, da se gdje što uradilo ili 
da se barem kani? 

Ništa od svega toga! 

Mjesto toga dan na dan isto, i to većinom takva svadja, 
mržnja, psovanje, podrugivanje, — kao da to pišu sama obiestna 
i razuzdana djeca, ili kao da se nad grabežom! krvare kakvi . . . 
mrzko je i reći. 

Novine od koalicije tešu dan na dan o veleizdajnicima — 
Srbima, o Masaryku i o još mnogim učenjacima po svietu, koji 
kažu, da je ciela ta parnica jedna rugoba, kako i jest, — samo 
što nije na žalost prva takva rugoba u Hrvatskoj: ta bilo je po 
tamnicama i Hrvata, i to baš njekako 52 mladića (prije 14 

godina, radi spaljenja magjarske zastave), — pa se nije radi toga 
sav sviet uzbudio. 

Frankove novine i opet isto: o »vlasima«, »veleizdajni- 
cima«, o »slavosrbima«, o beogradskim dinarima! Za odgovor 
dobivaju opet dan na dan u mnogobrojnim novinama koalicije; 
tudjinski izmećari (sluge), austrijski izazivači, legionaši, raz- 
bojnici . . . Frank! Frank! Frank! — ori se dan na dan po svim 
novinama. Jedne novine (»Hrvat, Slob,«) čini se, za to se i 
izdaju, da unište Franka: pune su ga u svakom broju! 

I tako| Srbi, slavosrbi i Frank — to je danas sva naša go- 
spodska politika. Od Franka i Srba — od Srba i Franka — ni 
korak dalje. 

Ovo je ruglo od politike. 

Kad čovjek ne bi znao, što je to gospodska politika, morao 
bi se čuditi, kako se je moglo ovakvo ruglo roditi. Ta je li 
moguće, da imade moždjana, koji misle, da će u Hrvatskoj biti 
i za vlas bolje, ako njezini Srbi već sutra ne budu pitali ni za 
srbsko ime, a kamo li za kakvu zastavu ili srbsko pismo, ćiri- 
licu? Ima li takvih moždjana, koji misle, da je prva potreba 
srbskih stanovnika u Hrvatskoj, da im se »prizna ime«, pismo 
i još kakva, recimo, narodna »svetinja«? Ne, takvih moždjana 
nema! — Pa kako je onda to, da smo se gotovo radi toga po- 
klali, i to ne samo mi Hrvati sa Srbima, nego i sami Hrvati 
medju sobom? 

Da, to je ono! Trebalo bi znati, ili se sjetiti, da Frank već 
preko deset godina bez prestanka piše u svojim novinama o 
srbskoj »propagandi«, dok još za sjedinjenje Bosne ni za parnicu 
protiv Srba nije bilo ni spomena! Ta odmah, čim je počela 
seljačka stranka, odmah je proti njoj digao hajku radi Srba! 
Paklenski je morao govoriti seljacima, koji su upravo biesnili 
na pristaše seljačke stranke, i to u kraju, gdje srbsko ime nije 
ni poznato! Je li već onda znao, da će se Srbija spremati na rat 
i da će protiv Srba trebati skupljati legije? 

Nije znao, nego su mu kazali oni, koji su se spremili na 
sjedinjenje Bosne, jer oni su znali, da Bosne ne će dati tako 
lako Rusija! Zato je Frank imao zadaću, da za taj čas razpiruje 
mržnju na Srbe. Imali su tu zadaću i drugi, svaki na svoj način. 
Trebalo bi samo znati, što je radio veliki župan Rubido, koji je 

takodjer bio upućen u te stvari. Trebalo bi znati, što su govorila 
već davno njekoja velika gospoda u Bosni. 

No zašto i mi etoi pišemo opet o Srbima? 

Evo, zašto: Velika gospodska politika bacila je ovo srbsko 
pitanje medju nas Hrvate; ona politika, koja neuki narod raz- 
jari i razdraži, a onda ga vodi i goni, kamo hoće! A razjaruje i 
razdražuje narod time, što u njega baca takove rieči i misli, 
koje proglašuje velikima i svetima, koje narod tim više odušev- 
Ijuju, što ih| manje razumije. Tih velikih rieči i misli, koje malo 
tko pravo razumije, a radi kojih bi se mnogi poklali, pune su 
naše novine. »Pangermanizam! Drang nach Osten! Ruska auto- 
kracija (carska samovlada)! Svjetska misija (zadaća) pravo- 
slavne Rusije! Natražnjačka Austrija! Dušanovo carstvo! Ježu- 
viti! Framasoni! čista hrvatska misao!« — Eto, to su rieči, 
kojima gospoda, što po vlastitoj bedastoći, što po gotovom planu 
stvaraju stranke i struje u narodu. Oko tih se rieči natežu i 
pravdaju godine i godine, — a za prave narodne potrebe, za 
pravi narodni napredak nitko i ne pita. 

Zato mi od prvoga početka do ciele te politike nismo držali 
i ne držimo ništa, i to već zato, što hrvatski narod u svim tim 
stvarima ne može ništa odlučiti, nego ga gospoda mogu, kako 
rekosmo, samo razjariti i razciepati i onda goniti po volji, da 
postignu svoje ciljeve. 

Mi tražimo prije svega pravicu i slobodu za narod, koji do- 
danas toga nema, a to je seljačtvo: samo ono, što narod može 
tako rekući rukom opipati ili drugačije na' sebi osjetiti, — samo 
to držimo mi političkim uspjehom i samo za tim idemo. 

Dakako, mi pri tom mislimo na cieli hrvatski narod, s kojim 
smo po naravi isto, jedan narod, pa dakako, da nam je i do toga, 
da stvorimo uredjenu domovinu: da ju oslobodimo od neprija- 
telja i t. d. No za to treba prije svega narod prosvjetom i drugim 
napredkom pripraviti, — a onda znati, da je ujedinjivanje i oslo- 
badjanje domovine već velika politika. A o toj velikoj politici 
mislimo mi ovako: 

A/elika«, mešetarska politika naše gospode upropastila je 
nas Hrvate. Mi joj ne vjerujemo, mi se je bojimo kao ognja. Tu 
Cigani jama i prevarama nema kraja: tu je narod samo gospodska 
luda , žrtva. Gledajte samo, što je pod Frankom postalo od 
otarčevićeve samostalne Hrvatske: hajka do klanja na Srbe 

(domaće ljude!) i — obrana magjarskoga bana Raucha! A slično 
je ili će biti slično sa svima tima »rezolucijama«, »deklaraci- 
jama«, konferencijama i starim i obnovljenim programima. 
Medju Tuškanom i Frankom tu nema razlike . . . 

Zato mi našu veliku politiku postavljamo s pouzdanjem u 
ruke našemu vladaru, koji napokon o njoj i odlučuje. Ta on 
jedini ima za to sva sredstva: ugled i — vojsku. On jedini ne 
traži pri tom nikakvoga — profita! 

I to recimo narodu na skorim našim skupštinama. 
Učinimo kraj ruglu, gospodskoj mešetarskoj politici! 

(»Dom«, God. 1909. Br. 25.) 


Što se prigovara slavenstvu? 

Opet čitamo u jednim novinama (i to ne u frankovskim, nego 
u starčevićanskim): da je slavenska misao jedna ludorija i 
budalaština, upravo bezumlje, petljanija. »Hrvatima je slavjan- 

stvo čitamo tu — prokletstvo. Hrvati su sebi slavjanstvom 

najviše škodili ... Da je kod nas za preporoda« (t. j. za Gaja i 
Jelačića) »bilo manje slavjanskih čitaonica, slavjanskih napre- 
daka, slavjanskih domova i t. d., da smo mi uviek, u svakoj 
sgodi i na svakom mjestu izticali svoje hrvatstvo ... mi bismo 
uživali više simpatija (prijaznosti) kod tih istih Slavjana . . . 
Ne bi li dakle bilo puno bolje baciti sveslavjanske obzire . . . 
i gledati korist Hrvatske, te sliedeći primjer Poljaka, a po 
gotovo Srba i Bugara očijukati (namigivati), makar se i spo- 
razumjeli javno sa Niemcima? . . . (»Hrvat. Slob.« od 17. lip. 
1909.). 

Dakle: makar se sporazumjeli s Niemcima, pa (zašto ne?) j 
i s Magjarima, s Talijanima, a dakako, ako bi trebalo, proti 
Slovencima, Srbima, Česima, Slovacima . . . proti Slavenima. 

Ovo je jasno rečeno. Tako jasno i otvoreno nije kod nas, 
što mi znamo, nitko još nikada pisao o toj stvari. 

Ovo je ne samo jasno, nego i vrlo važno, i to ne samo za 
našu politiku, nego za cieli naš prosvjetni i družtveni život. 

Zato je upravo nuždno, da o toj stvari progovorimo obširnije i 
s razlogom. 

* 

Slavenska misao, misao o tom, da Slaveni spadaju zajedno, 
da bi jedni drugima imali biti prijatelji i pomagači, ili, kako se 
obično kaže: da bi Slaveni imali biti »solidarni« (t. j. svi za 
jednoga, jedan za sve) - ta tako zvana »slavenska solidarnost« 
(ili »uzajamnost«) — to je tobože bezumlje. 

Mi toga ne uvidjamo. Naprotiv mi kažemo, da je ovakvo 
mišljenje bezumno! Što je istina, vidjet će se iz našega raz- 
laganja. 

Nitko ne poriče, da su slavenski narodi medju sobom rod, 
rodbina suplemenici. To bi bilo i uzalud poricati, jer su svi 
slavenski jezici tako slični, na pr. neškolovani Hrvat često kaže 
ehu ili Slovaku da govori »pokvareno« hrvatski, a kad su se 
hrvatski vojnici negdje u Italiji pod Napoleonom sastali s Ru- 
sima, rekli su isto. 

, .7*° ^ V ? kka stvar. Mi sada doduše ne ćemo na široko do- 

kazivati, da ljudi, koji slično govore, takodjer slično i misle i 
ćute, premda je to živa istina, kad je poznato, da je govor 
izrečena misao i osjećaj; nama je dosta spomenuti, da je ta 
sicnost od naravi t. j. toga nisu stvorili ljudi, i da će svaki 
Hrvat svakomu Slavenu, t. j. Slovencu, Slovaku, Čehu, Rusu i 
jaku, reci, da je to »naš čovjek«. A to ne će nikada reći ni 
Niemcu, ni Magjaru, ni Talijanu i t. d. 

Istina je naša gospoda, toga toliko ne osjećaju, ili ako 
osjećaju, ne drže do toga ništa. Ali zašto? Zato, što naša školana 
gospoda razumuu većinom i njemački ili talijanski, pa često 
mnogo bolje razumiju i Niemca i Talijana, nego kojega Sla- 
vena, dapače gdjekoji školani Hrvat bolje razumije Niemca ili 
a ljana, nego hrvatskoga seljaka! To je živa istina! Zato mnoga 
naša gospoda nikako ne mogu razumjeti, što to znači, kad se 
kaže »nas« čovjek! Naša gospoda ne misle na to, da je Niemac 

,W?em! S 7 r niEmaC ’ ^ “* ČOV i ek ne ČU >' e « kao <*a 

1 ? 16 naraVskl ’ da naša Š° s P°da ne mogu zapravo ni 

A 7 6 U UStima StmnCa Uhvatiš 1 razum iješ samo 

svaku desetu nec, ili samo svoj glas. A kamo li, kad znamo, 

J 6 d ° famčatke i od Jadranskoga do Ledenoga 
ora cuju bas jednako rieči: Bog, nebo, zemlja, sunce, zviezde. • 

mjesec, otac, mati, sin, djeca, ljudi, život, smrt ... i stotine 
drugih! 

To dakle, taj slavenski govor, to je od Boga, i to je velika 
stvar, i to se poreći ne može. Je li bio bezumnik tko je to tako 
stvorio, — to prosudite sami. 

Ali naći će se i takvih, koji će reći: Pa to nije ništa! Što 
zato, ako njekoji narodi, koje vi zovete slavenskima, — ako 
slično govorel i ako se nešto razumiju? Što to nas briga? Tu se 
pita, jesu li oni nam prijatelji i mogu li nam što koristiti? To je 
ono! 0 tom ti nama govori! 

Hoću i o tom. Samo prije toga treba da još jednom spome- 
nemo, u čem smo se složili, naime: da su slavenski narodi medju 
sobom zbilja rod po naravi, po Bogu. 

Dakle: Što nas briga, što su nam slavenski narodi rod, ako 
nam nisu prijatelji i ako nam ne mogu ništa koristiti! 

Što nam je reći na ovo? — Evo: To nije ništa nova! Znate, 
da ima ljudi, koji brata ne drže za brata, — ako im nije prijatelj 
i ako im ne može koristiti . . . No vi! znate, i to, što ljudi o tom 
sude; vi znate, da je rod — rod, pa kakav bio, i da se pravi 
čovjek svojega roda ne stidi niti ga zatajuje. Dogadja se doduše 
medju ljudima, da tko odbaci i svoj rod radi nepoštenja i radi 
zloće. No pita se, kad bi na to išlo u ovoj stvari, jesmo li zbilja 
mi Hrvati i po čem smo toliko bolji i vredniji, da bi mogli od 
sebe odbaciti toliki slavenski rod i da bi nas s njima moglo 
sram biti . . , 

No to još nije sve. Ako naime idemo na to: Što nas briga, 
što su nam Slaveni rod? — onda bi se mogao tko naći, pa 
kazati ovako: 

A što nas briga za druge ljude, koji se zovu Hrvati, ako 
nam nisu prijatelji i ako nam ne mogu koristiti! Što briga 
Dalmatince za posavske Hrvate? Što zato, što oni govore 
sličnim ili čak skoro jednakim jezikom, — osobito, kad se 
njekoji i ne zovu Hrvati? Sto nas za sve to briga? Zašto bi mi 
morali spadati zajedno? Zašto bi morali raditi složno? Ako 
Magjari dadu posavskim Hrvatima više, samo da puste u miru 
Dalmatince, — zašto ne bi primili? Što ih briga za Dalmatince? 
A ako Dalmatincima bude bolje pod Bečom i bez posavske 
Hrvatske, zašto bi tražili sjedinjenje? 

I neka nitko ne misli, da nije bilo i da nema ljudi, koji 
ovako govore i rade! 

Eto, do toga dolazimo, kad ne gledamo na rod! 

Badava bi bilo reći: »Ali Hrvati su jedan narod? — Koji su 
Hrvati jedan narod? Po čem se to pozna? Zar po jeziku? Ta 
ima Hrvata, koji kažu, da ne razumiju zagorskoga seljaka. 
Badava bi bilo reći i to: »Hrvati su svi, koji spadaju u hrvatsku 
državu!« 

Gdje je ta hrvatska država? A napokon: onda su Ma- 
gjari svi, koji su, u »magjarskoj« državi! 

No je li bilo nuždno ovoliko razglabati? Nije li i bez toga 
jasno i očevidno, da viša ljudska zajednica nije moguća bez 
osjećaja i bez pripoznanja rodbinstva, srodnosti, koju je narav 
stvorila, koja je od Boga. Tko kaže: »Što me za to briga!« — 
taj može i rodjenomu) otcu kazati: Što me briga, što si mi otac! 

Da je ovakvo mišljenje, koje tobože ništa ne drži do na- 
ravnoga rodbinstva medju narodima, nenaravno i samo na silu 
izmudreno, to dokazuje stoljetni i tisućljetni život raznih na- 
roda. Poznato je naime, da su se različni narodi kud i kamo 
više borili i mrzili i još danas se bore i mrze, nego narodi srodni. 
Poznato je posebice cielomu svietu, da baš na pr. svi slavenski 
narodi jednako nepovoljno sude o Niemcima, a Niemci o svim 
Slavenima: Hrvati, Česi, Poljaci, Rusi — od starine drže Niemce 
za svoje neprijatelje. Je li to samo slučaj, ili je i to — bez- 
umlje? Kako to, da se nijedan slavenski narod nije do sada 
opametio, pa odbacio sve slavenske »obzire« i davno već spo- 
razumio s Niemcima? Ili se je zbilja medju nama najedanput 
našao čovjek, koji je iznašao onu mudrost, po kojoj će milijuni 
slavenskih naroda preko noći promieniti stoljetne i tisućljetne 
svoje osjećaje? 

Vriedno se je o toj stvari još malo porazgovoriti. 

(»Dom«, God. 1909. Br. 25.) 

, Dvoje se medju Hrvatima osobito prigovara slavenstvu, 
i to, prvo. da se izticanjem slavenstva slabi hrvatstvo, i drugo, 
da nam slavenska misao pribavlja neprijatelja. 

Prvi se prigovor podkrepljuje ovako od prilike: Hrvat, koji 
govori neprestano o slavenstvu, zaboravlja na hrvatstvo, ili 
barem ne iztiče i ne naglasuje svojega hrvatstva, osobito hrvat- 

skoga državnoga! prava. Narod je hrvatski i onako gdjegdje još 
neosviešten, a onda mu dolazi još slavenstvo, pa u istinu ne zna, 
što je. Slavenstvo je mutno, maglovito, nejasno. Malo tko zna, 
tko su i gdjei su ti Slaveni i što bi nam mogli pomoći. Polažući 
nadu u to maglovito slavenstvo, da će nas to spasiti, ne mare 
Hrvati sami za sebe, nego čekaju spas od toga slavenstva. 

Dok mi Hrvati sanjamo o nekakvom slavenstvu, Srbi ne će 
ni da čuju za što drugo, osim za svoje srbstvo, pa dok su naši 
prvaci bajali narodu o slavenstvu, jugoslavenstvu i ilirstvu, Srbi 
su čuvali svoje ime, dapače ga i širili. Baš radi Srba najviše nam 
i škodi to slavenstvo, jer samo radi nekakve tobožnje slavenske 
sloge moramo samo popuštati Srbima od svoga, i to tim više, što 
se Srbi drže za prave Slavene (jer su pravoslavni, kao i većina 
Slavena, t. j. kao i Rusi, i jer nisu — oni u Srbiji — pod tudjom 
vladom, kao ni Rusi), — pa im mi Hrvati moramo popustiti: Ta 
oni bolje osjećaju, što je pravo slavenstvo! — A i pred drugim 
Slavenima naše nam slavenstvo samo škodi, jer i pred njima 
moramo braniti samo njihove, slavenske interese, a za nas se 
Hrvate i ne pita, kao da mi nismo Slaveni! To nam slavenstvo 
škodi i u tom, što se mi ne smijemo zamjeriti nijednomu Sla- 
venu, koji k nama dodje, štono rieč, trbuhom za kruhom, jer 
odmah na nas viču, da nismo Slaveni. Zato je kojekakvim 
Pemcima i Kranjcima vrlo dobro medju bedastim Hrvatima! . . . 

I drugi prigovor znadu prigovarači obrazložiti, premda 
malo slabije, i to tek u novije vrieme. Tu se kaže: Niemci i 
Magjari boje se: »sveslavenstva«, tako zvanoga »panslavizma«, 
jer za njim vide samo Rusiju. Slavenstvo nije Niemcima drugo 
nego »panrusizam«, t. j. da što više Slavena dodje pod rusku 
vladu, pod rusku knutu (korbač). Zato mi, a ni drugi slavenski 
narodi u carevini, ne možemo postići ni ono, što nas ide po na- 
šem pravu, jer nam Niemci i Magjari dovikuju, da se mi ne 
borimo za nikakvo svoje pravo, nego za slavenstvo; da idemo 
za tim, da sve poslavenimo, a onda pomalo, d.a sve dodje pod 
Rusiju, koja će već Niemcima i Magjarima pokazati. I tako naši 
neprijatelji drže to slavenstvo samo urotom ili konspiracijom 
proti sebi, osobito proti austrijskoj carevini. I tako mi Hrvati 
naprćujemo sebi na vrat tolike protivnike i neprijatelje, a za 
ništa: za nekakvu slavensku ljubav i bratimstvo, od koje i onako 
nemamo nikakve koristi . . . 

Dosta! — Kažemo odmah, da u ovim prigovorima ima 
mnogo istine. No mi se nismo bojali iznieti sve ove prigovore, 
koliko su nam ovaj čas na pameti, uz prkos tomu, što su ovi 
prigovori više ili manje opravdani. A nismo se bojali zato, što 
znademo na ove prigovore i odgovoriti. Mi smo ove prigovore 
iznesli otvoreno i ne skrivajući ništa, a to zato, što nama nije 
do toga, da u narod širimo nekakvo slijepo oduševljenje, kojega 
ni sami ne razumijemo, nego nam je do toga, da narod podpuno 
razumije tu stvar i da ju s razlogom prihvati, ili — odbije, 
ali opet s razlogom. 

Na prvi prigovor nije težko odgovoriti. Mi smo nedavno u 
prvom razlaganju o toj stvari potanko razložili, da su Slaveni 
medju sobom rod, rodbina, pa htio tko ili ne htio. A zna se, što 
se medju rodbinom dogadja: Za rodbinu čovjek često mnogo 
čini zaboravljajući sam na se, a doživi za to nezahvalnost, pače 
i protivština. Ta gdjekoga je rodbina uništila! Hoćemo li zato 
prokleti svako rodbinstvo i reći, da ne treba priznavati nika- 
kvoga rodbinstva? — No ako je istina, da gdjekoji čovjek ima 
od rodbine sramote i štete, mnogi ima i koristi i časti. Upravo je 
tako gotovo na vlas i sa slavenskim rodbinstvom. Kao što gdje- 
koji čovjek ne bi bez svoga roda bio ništa, tako i pojedini sla- 
venski narodi imadu u mnogoj prigodi vriednost samo po tom, 
što spadaju k slavenskomu plemenu. 

Ne ćemo spominjati, da je Srbija i Bugarska oslobodjena 
samo zato, što je u rodbinstvu (k tomu i u vjerskom jedinstvu) 
s Rusima. Spomenut ćemo samo za nas Hrvate, da se mi ne 
bismo bili možda nikada podigli i preporodili, da se nismo pri- 
slonili uz našu slavensku rodbinu. Danas je lako drugačije govo- 
riti. Ali onda, kad se za nas nije gotovo ni znalo, kad Hrvati 
nisu imali vjere sami u sebe, ohrabrilo ih je i pridiglo samo to, 
što su osjetili, da nisu sami i što su ih ostali Slaveni zbilja pri- 
znali za svoje. Ta to je dovoljno poznato. 

Istina je svakako, da rodbina često zanemari ili baš odbaci 
kojega člana svojega, i to obično najsiromašnijega i najslabijega. 
Tada dakako takvomu ne preostaje drugo, nego da se ogleda 
oko sebe i bez obzira na svoj rod traži prijatelja i pomoći. Ne 
poričemo, da su Hrvati koji put doživjeli ovakovu sudbinu medju 
Slavenima, a da bi ju mogli doživjeti i opet. No u toj stvari, kao 
što i u običnom životu, treba paziti na dvoje: prvo na to, jesmo 

li mi i sami tomu krivi, a drugo: jesu li nam naša slavenska braća 
toliko kriva i jesu li tako zla i nepravedna, da nam je bolje 
prisloniti se k tudjinu? A što onda, ako nas ni tudjin ne će, već 
nas još i prezre? — Prije dakle, nego što odbacimo »sve sla- 
venske obzire«, kako su ono nedavno pisale jedne naše novine, 
treba da to dobro prosudimo i da se ne prenaglimo čineći ono, 
što naši neprijatelji jedva čekaju. 

O drugom prigovoru, naime: da nam slavenstvo pribavlja 
samo neprijatelja, moglo bi se mnogo razpravljati, no za sada 
dosta će biti ovo: 

Nema sumnje, da misao o slavenskom rodbinstvu i slozi nije 
Niemcima i Magjarima po volji, te da bi oni voljeli, da je i nema. 
No to je posve naravski, jer su Niemci i Magjari svojim nasi- 
ljem upravo prisilili Slavene, da u slozi traže svoj spas. Tu 
slavenstvo dakle nije ništa krivo, nego što je živo. I dok su 
Niemci i Magjari ovakvi, tu se ne dade ništa popraviti ni po- 
pustiti. 

Druga je stvar s carevinom. Moguće je, da se je koji put 
medju Slavenima rodila misao protivna carevini. No to nije 
čudo, jer u carevini i danas imadu prvu rieč Niemci i Magjari. 
No istina je i to, da su slavenstvu mnogi protivni i zato, što 
slavenstvo nije ništa drugo, nego austrijanština. 

No što to znači, kad se proti slavenstvu dižu ovako pro- 
tivni prigovori, te jedni kažu, da je proti carevini, a drugi da je 
čista austrijanština? — To znači, da slavenstvo nema jednoga 
i stalnoga političkoga smjera, a kamo li bi imalo jedan i stalni 
politički program. Je li to dobro ili zlo, to je drugo pitanje, no 
svakako na to treba upozoriti, jer baš radi toga nema slavenska 
misao medju slavenskim političarima odlučnih pristaša. To i jest 
glavni nedostatak slavenske misli, o kojem se tek u naše dane 
počelo ozbiljnije razpravljati. Tu je vriedno zabilježiti, da se je 
tom zgodom mišljenje o političkoj zadaći slavenstva razdvojilo, 
te su jedni za rusko, drugi su za austrijsko slavenstvo, t. j, jedni 
su samo za Rusiju (i za Srbiju), a proti carevini, drugi za care- 
vinu austrijsku (i za Poljake), ali nisu proti Rusiji. Jedva treba 
posebice reći, da smo mi s ovima drugima. 

( »Dom«, God. 1909. Br. 29.) 

Politička zrelost i nezrelost. 

Često se čuje i čita, da ovaj ili onaj narod nije politički zrio 
(zreo, zrel, dozorio). Što znači ovaj prigovor, toga mnogi ne 
znaju, dapače jedni misle time reći ovo, a drugi nješto posve 
protivno. 

Tako njeki kažu, da ni hrvatski narod nije politički zrio, i 
to zato, što još ne shvaća, što je to domovina, i obće dobro, nego 
pita samo za svoje domaće i osobne potrebe, kao na pr. za svoje 
parnice, za svoje pašnjake i šume, u novije vrieme za kojekakve 
kanale, osobito pak za sadjenje duhana i pečenje rakije. Tko 
bi ovo dvoje izhodio, taj bi dobio najviše glasova, to bi bio pravi 
političar, pravi prijatelj naroda. Pa zato i ima političara, koji 
ovakve stvari narodu obećavaju i narod im vjeruje. »To je poli- 
tička nezrelost! Što briga našega seljaka za magjarski jezik na 
željeznicama i za magjarske škole, što ga briga za magjarsku 
zastavu i za magjarsko gospodstvo u Hrvatskoj, — samo da je 
njemu duhana i rakije!« 

I doista, ovako je njekada bilo posvuda po domovini, a i još 
je gdje i gdje. No zadjimo danas u narod, evo što ćemo čuti: 

Dodjem ja u selo i počnem s ljudima razgovor o politici. 
Selo je baš potukla tuča (led), ili je tu bio veliki požar, ili se 
nekomu dogodila u nebo vapijuća krivica od kojega silovitoga 
pokvarenoga činovnika. I mislite li, da me ljudi pitaju kako bi 
se svemu tomu zlu moglo doskočiti, kako bi se narodu mogla 
već jednom i u Hrvatskoj osigurati njegova muka i barem 
takva pravica, kakvu već imadu naša gospoda? 

Mjesto toga, oni naši ljudi, koji čitaju »Hrvatski Narod« ili 
»Prijatelj Naroda«, odmah me salete pitanjem: »A što će biti 
s timi Srbi? Hoće li ih zbilja odsuditi? — Oni opet, koji čitaju 
Frankovu »Zastavu«, ne pitaju, nego galame: »Eto, vidite tako 
bi trebalo i Vama i svim hrvatskim izdajicama!« Dogadja mi se 
i ovo: Govorim po dva, tri sata o hrvatskom državnom i o se- 
ljačkom pravu; razlažem i tumačim, kako će se za 4 godine, t. j, 
1913. opet obnavljati financijalna nagodba s Ugarskom i kako 
bismo mi Hrvati mogli tada braniti stotine milijune svoje na- 
rodne muke, da nam ne ide više u magjarske ruke. Tumačim, 
kako je već skrajnje vrieme, da se osnuje državna, seljačka 
banka, koja bi postepeno preuzimala seljačke dugove, da nam 



se narod ne raztepe i da nam domovina ne propane. Pripovie- 
dam, što se je u drugim zemljama naše carevine u ovih zadnjih 
10 godina učinilo za seljački stalež, osobito u Donjoj Austriji 
i u Moravskoj. Na koncu velim, kao obično: Ima li tko što pri- 
govoriti ili upitati? — Čekam i čekam i nadam se, da će ih se 
javiti i više, koji će nešto dodati o narodnoj težkoći i o tom, 
što se sviet medju se razgovara, kako bi se dalo pomoći u tom 
i u tom. Ali mjesto toga začujem negdje otraga povik: »A zašto 
vi nas vežete sa Srbijom? Za što vi branite Srbe? Zašto ste vi 
za srbsku zastavu?« 

U svom govoru ja sam, recimo, Srbe samo spomenuo i 
rekao, da su po krvi i jeziku naši ljudi, da su s nama u istoj do- 
movini i da su ju dužni zajedno s nama braniti; ako to učine, 
onda su nam prava braća i mi ćemo njima, kao i sebi; ako to ne 
učine, onda su nam zla braća, koju ćemo i na dalje odvraćati od 
zla i liepom uputom i oštrom riečju, ali nipošto silom, jer time 
bismo Hrvatsku samo još više oslabili i Magjaru ju pod ostruge 
bacili. — Iz tih mojih rieči mogao je svatko prosuditi, da ja 
Hrvatske ne vežem sa Srbijom, i da nisam za srbsku zastavu 
itd. ; pa ipak poslie dugoga i mučnoga razlaganja o državnom i 
seljačkom pravu ja sad moram razlagati o srbskoj politici. Ta se 
opet ne da razložiti bez velike politike, u kojoj na koncu konca 
odlučuju puške i topovi, vladari i vlade, i to vladari i vlade samo 
velikih država ili velevlasti. 

Što sad mislite, je li ovo drugo politička zrelost, kad je ono 
prije bila politička nezrelost? 

Bit će ih, koji će reći, da je ovo drugo politička nezrelost. 
A ako je ovo politička nezrelost, kad narod ne mari za svoje 
životne potrebe, — onda bi ono prije, kad je pitao samo za 
pašnjake i šume, za duhan i rakiju, — ono bi morala biti poli- 
tička zrelost, — pače vrhunac političke zrelosti. A ako je tako, 
onda je očito, da naš narod u političkoj zrelosti ne napreduje, 
nego nazaduje! 

Što je dakle s tom političkom zrelošću i nezrelošću? 

Po našem sudu to je ovako: 

Dok je ono naš narod pitao za »duhan i rakiju«, ono još 
nije bila ni politička zrelost ni nezrelost. Zašto? Zato, što o 
političkoj zrelosti ili nezrelosti može biti govora samo ondje i 
onda, gdje i kada narod hoće, da zajedničkim nastojanjem nešto 

postigne, A toga onda nije bilo, nego je narod, i to posve pravo, 
držao, da mu gospoda imadu dati ono, što su mu uzela, pa ako 
dadu, dobro, ako ne dadu, — nikomu ništa: narod nije znao, da 
o tom odlučuje volja naroda, a nije znao ni puta ni načina, kako 
se narodna volja može očitovati, t. j, nije imao ni pojma o politici. 

Danas je malo drugačije. Danas se sve to više gospode i se- 
ljaka bavi kako-tako politikom, i tu se doista vidi mnogo ne- 
zrelosti. 

A nezrelost je u politici ono, kada tko hoće nješto, što ne 
može, kao što je to u obće obilježje nezrelosti kod ljudi: kad ne 
znadu prosuditi, što mogu, a što ne mogu, što može biti, a što 
ne može. To se opaža, kako smo spomenuli, i u našoj politici. 

Ovakvu nezrelu politiku unesla su naša gospoda u narod. 
No to još nije nesreća, jer tu je malo ili ništa kriv naš narod, 
nego su tu krivi vodje narodni, gospoda, koja još uviek vode 
nezrelu politiku, t. j. glavna im je briga ono, o čem oni, a ni svi 
mi Hrvati ne možemo odlučiti. Glavno je obilježje nezrelosti kod 
ljudi: htjeti biti velik i jak, imati veliko imanje, silno blago i t, d., 
a u politici: veliku domovinu, nikoga se ne bojati, nikoga ne 
trebati, nikoga ne moliti, sve svoje protivnike jednim udarcem 
potući i t. d. A baš je takova naša politika! 

No i toj nezrelosti, koja je — kao i svaka druga nezrelost — 
u početku sasvim naravska, mora biti jednom kraj: ljudi dodju 
k pameti, pak vide, da to tako ne ide, nego da se treba primiti 
ozbiljnoga posla, t. j. onoga, što može biti. Tako će i naš narod 
sve po malo spoznati, da je ludo nas Hrvate goniti »s puškom 
na Beč«, kad ne znaš ni zašto, ni po što, pak će se takvomu 
junaku, koji je željan takvoga marša, samo smijati. I onda će se 
naš narod primiti posla ondje, gdje može odmah doći do uspjeha, 
na ime: u svojoj zemljištnoj zajednici, u obćini, u županiji, u 
osnivanju svojih novčanih i privrednih zadruga i t. d., — a onda 
će tek ovako u svakom pogledu upućen, organizovan i pošto- 
van moći ponešto, ali odlučno djelovati i na veliku politiku do- 
movine i carevine. 

Zato nas ta nezrelost naše gospode i našega naroda, koliko 
narod u tom ide za gospodom, mnogo ne smeta, jer je dobro 
poznato, da bez nezreloga ploda nema ni zreloga. Ali nas zato 
smeta i upravo straši pomisao na to, da bi se naš narod mogao 
prije politički pokvariti, nego dozoriti, A političke pokvare- 

nosti ima u nas na žalost već dosta, a glavna je ova: Naša su 
gospoda dosta nesposobna, ne shvaćaju novih potreba, ne znadu 
naći načina, da narod povedu za sobom, nego se kao pijan 
plota drže starih i nezrelih političkih praznih riječi i onda, kad 
već sama u njih ne vjeruju, ali ipak takvu politiku nose u narod, 
jer narod tobože drugo ništa ne razumije! Tako na pr. Frank ne 
drži do Starčevićeve politike ništa, — ali neprestano govori i 
piše o Starčeviću, jer ne zna drugoga načina, da narod za se 
predobije. 

A onda obična posljedica političke pokvarenosti: Traženje 
koristi u politici, trgovanje politikom, za tim tolike laži i izmi- 
šljotine, u koje ni narod ne vjeruje, a ipak se njima služi proti 
političkomu protivniku, pa onda primanje mita i s njim skop- 
čana nevjera i izdaja, — to je početak političke i narodne pro- 
pasti. No tu je, mi smo uvjereni, u dobar čas došla seljačka 
stranka. 

(.Dom«, God. 1909. Br. 26.) 


Ljudevit Gaj. 

Stogodišnjica njegova rodjenja. 

Sutra, dne 8. srpnja, navršit će se 100 godina od rodjenja 
Ljudevita Gaja. 

Tko je bio Ljudevit Gaj i što je učinio za hrvatski narod i 
domovinu, o tom bi se moglo napisati knjige. Nješto malo ka- 
žemo o tom na drugom mjestu, a ovdje ćemo kazati, što treba 
znati, ako hoćemo da pravo ocienimo Gajevo političko dje- 
lovanje. 

Kakav je bio politički program Gajev u doba njegove mla- 
dosti, to se ne zna i ne će se nikada znati, i to ne zato, što bi 
to možda bila kakva tajna, nego zato, što toga nije znao ni sam 
Gaj. To je i posve naravski. Mladić, bez političke škole života, 
mislio je i snovao zacielo ovako i onako. Ta ni današnji naši 
siedi političari ne znadu još pravo, što bi imalo biti od nas 
Hrvata . . . No o tom sumnje nema, da je Gaj bio žarki, plemeniti 
i oduševljeni hrvatski rodoljub, koji je za svoj mili dom i narod 
bio spreman sve učiniti i cieli život sreći naroda svoga posvetiti. 

No to ne bi bilo dosta, a da Gaj nije znao i za pravi put, kojim 
se do sreće narodne dolazi, a taj je put narodno jedinstvo. 

Nama je danas težko i pomisliti, što je Gaj našao, kad je 
prije 80 godina počeo raditi za jedinstvo hrvatskoga naroda. 
Hrvata gotovo nije ni bilo! Bili su to »Horvati« oko Zagreba, pa 
Slavonci, Dalmatinci, Bošnjaci , . i to ne kao danas što su, 
nego su to bili posebni narodi, i Bože sačuvaj reći Slavoncu, da 
je »Horvat«! Zato je bilo posve naravski, da su i knjige pisali 
svaki na svoj način. Jednoga književnoga jezika hrvatskoga 
nije bilo! 

Pa tko se je tu usudio ne samo pomisliti na kakovo jedin- 
stvo, nego za to i raditi? Tko se nije bojao prigovora od glu- 
posti i sebičnosti, tko se nije bojao neuspjeha? 

To je bio Gaj. I zato je on ono, što se kaže: veliki čovjek, 
veliki ili genijalni um, koji je u duhu svojem vidio: To je moguće, 
to mora biti! Zaludu će se tomu protiviti glupost, neznanje i 
sebičnost! 

Da ne povriedi nijednoga diela raztrganoga naroda, Gaj nije 
hrvatskoga imena narivavao ni »Slavoncima«, ni »Dalmatin- 
cima«, ni nikomu, nego je proglasio: Svi smo mi Iliri! 

Zato su ga kasnije njekoji strašno osudili, veleći, da je od 
Hrvata htio načiniti Ilire, — premda je sav učeni, domaći i tudii 
sviet sve nas skupa sa Srbljima zbilja zvao Ilirima, jer su Iliri 
njekada živjeli i svoju državu imali u ovoj našoj domovini. No 
lako je bilo poslie prigovarati, kad je hrvatsko ime na temelju 
Gajeve misli došlo do časti, i to zato, jer je središte cielomu 
Gajevomu nastojanju bilo u onom dielu naroda, gdje se je hrvat- 
sko državno i narodno ime sačuvalo. Ta Slavonija je bila 200 
godina pod Turčinom, a Dalmacija 400 godina pod mletačkim 
Talijanom. 

No glavni je Gajev grieh, što je bio — »austrijanac«! Već u 
30. njegovoj godini (1839.) cesar mu daruje prsten s dragim 
kamenom, a za deset godina (1848.), kad je išao u Beč, da ce- 
saru Franji I. predloži Jelačića za bana, imenovan je kraljev- 
skim savjetnikom! No to još nije ništa! Kad je bečka vlada 
poslie magjarske bune njemštinom poklopila ne samo Ugarsku, 
nego i Hrvatsku, ukinula dapače i sabor, — toj nasilnoj bečkoj 
vladi predao je Gaj u službu svoje njegda dične »Narodne 
Novine«! 

Da, to je istina. To su Gaju prigovarali odmah, tako da već 
godine 1848., odmah poslije rata, Gaj nije bio više vodja, nije 
bio gotovo ništa sve do smrti (1872,), nije se dapače ni pačao u 
politiku. 

Što je to bilo? 

Mi svega ni pravo ne znamo, a ne znadu još ni mnogi drugi, 
možda nitko. Za sitnice doduše i ne marimo, kao što je na pr. 
to, da je za narodnu stvar potrošio — sav svoj imetak (izjeli 
ga rodoljubi), pa je morao novine predati i prodati, (Poslie mu 
je sabor glasovao i »narodni dar«). Glavno je ovo: Gaj je pri- 
stao uz cesara i cesarsku politiku. To su mu zamjerali odmah, 
toga mu ne praštaju ni danas. O političaru Gaju vole i danas 
šutjeti i oni, koji ga slave; a kada što o tom i kažu, sažaljuju 
ga natucajući koješta, tako da se Gaj na koncu konca ukazuje 
kao njekakav politički jadnik, — a sve radi »Austrije«! 

Ne znamo, hoćemo li time iztjerati na kraj pitanje o care- 
vini Austriji, ali je nuždno kazati ovo: 

Naši su političari u tom pitanju nezreli kao djeca. A evo 
u čem i zašto: 

Preporod hrvatskoga naroda, kako ga je započeo Ljudevit 
Gaj, bio je bez sumnje plod velikoga prevrata ili revolucije. No 
naši revolucionarci hoće da budu vjerniji revoluciji nego Fran- 
cezi, koji su revoluciju započeli! Ta Francezi su skinuli i smak- 
nuli svog kralja, a nije prošlo ni 15 godina, i već su imali cara! 
Isto tako skinuli su Francezi svoga kralja i god. 1848., a već 
za četiri godine imali su opet cara (Napoleona III)! 

A što hoće naši tobožnji revolucionarci? Nikada se ne 
pomiriti ni s carem ni s carevinom! 

Ovo je, kako rekosmo nezrela djetinjska politika, a vode 
ju gospoda do danas. Ljudevit Gaj, koji je malo dublje zaronio 
u sudbinu hrvatskoga naroda, koji je mnogo kušao i izkušao 
tražeći spas i sreću naroda svoga, koji je malo bolje poznao 
i Rusiju i Srbiju, a i Magjare, — on dakako nije mogao prista- 
jati uz ovakvu politiku, koju vode ljudi, koji se za narodnom 
srećom nisu ogledali dalje iz jednoga izbornoga kotara, a možda 
ni dalje iz koje kavane, ljudi, koji se još nikada nisu u narodnom 
poslu ni uznojili! I ovi Gaju prigovaraju! — 

Jedno je osobito, što hrvatski seljački narod ne smije i ne 
će Ljudevitu Gaju nikada zaboraviti, a to je ovo: 

Ljudevit Gaj nije toliko mario za Bog zna kakove planove 
velike gospodske politike, nego ga je na rad za narod poticalo 
ono, što i jest najveće i najplemenitije u svakoga političara, a 
što se ipak vrlo riedko u njih nalazi, a to je čovječna sućut 
prema biednomu seljačkomu narodu. Ljudevit je Gaj sam pri- 
poviedao, da je njega na rad za narod potaklo to, što je u svom 
zavičaju Zagorju, u svojoj Krapini, vidio toliko goli, bosi i gladni 
narod, koji je njegova majka hranila i sinka svoga učila: Vidiš, 
to su naši, a kako su biedni! . , . 

U tom velikoga Gaja ne nasljeduje gotovo nitko od hrvat- 
ske gospode, I zato on nema više pravih nasljednika ni štova- 
telja. Ali ide vrieme, i veliki će Gaj imati slavitelja na stotine 
tisuća — u seljačkom narodu hrvatskom, koji mu već danas, 
koliko ga pozna, kliče: Vječni zahvalni i slavni spomen Ljude- 
vitu Gaju, komu se je prvomu medju hrvatskom gospodom ga- 
nulo srce za hrvatsku potlačenu sirotinju! 

(»Dom«. God. 1909. Br. 27.) 


U Budimpešti se može samo pazariti! 

Mnogi se čude, kako Jos. Frank može tako dugo tolike 
Hrvate uza se držati. »Ta njegovo je šaranje očito! Kako se 
može naći i jedan čovjek, koji toga ne vidi! Taj narod ne će 
nikada progledati! Narodu je svejedno laž i istina! Dapače 
laži više vjeruje!« 

U istinu, ovo može mnogoga smesti. Mnogi može, gledajući 
to, izgubiti vjeru, da je istina jača od laži. Ali je sve to posve 
naravski u narodu, koji nije u politiku upućen, koji još nije 
politički izvježban, ili kako se još kaže: u narodu, koji još 
nema političke zrelosti, o čem smo nedavno pisali. Da bude 
još jasnije što je politička nezrelost, kazat ćemo još jedan znak, 
po čemu se ona pozna. 

Mnogi ste na sajmu vidjeli sljepara ili »crnoga majstora«, 
koji pred očima narodu guta noževe! Čovjek bi se zakleo, da 
je na svoje oči vidio, kako je taj sljepar progutao dugi nož! 
A nije, nego je gledaoce zasliepio. Kako? Učinio je svoju slje- 

pariju tako brzo, da se sve nije pravo ni vidjelo, a udesio je 
stvar tako, da su gledaoci gledali ono, što je on htio, a ne ono, 
što je on radio. A radi sljepar onako, kako se radi s malom 
djecom, kad plaču: Uzme se zvončić ili bubnjić, pa udri zvoniti 
ili bubnjati, — i diete za čas zaboravi na sve. 

Upravo ovako rade i politički sljepari sa nezrelim narodom. 
To bi se moglo liepo pokazati na Frankovoj politici, ali ne će 
nam se gubiti vremena. 

No dogodi se, da sljepar sam odkrije svoju sljepariju, i to 
onda, kad mu drugi sljepar kvari »gešeft«: onda sljepar znade 
kazati ljudima, koji idu k onomu drugomu sljeparu: »Ljudi, ne 
idite tamo, to vam je sljeparija, to on radi ovako!« I onda im 
pokaže kako se gutaju noževi. 

Tako je ovih dana učinio i Jos. Frank, na nesreću dosta 
poznati političar u Hrvatskoj. Vidi on, kako koalicija »s uspje- 
hom« mešetari u Pešti, pa evo što pišu njegove novine (»Hrvat- 
sko Pravo« od 10, srpnja 1909. br. 4090, 1. str. II. stupac, redak 
5 — 8): »U Budimpešti se ne izvojštavaju prava hrvatskoga na- 
roda ... U Budimpešti se doista može samo pazariti«. — Da- 
kako: to sve ide koaliciju. Koalicija dakle ide u Peštu, tobože 
da brani Hrvatsku i njezina prava, a u istinu samo zato, da 
tamo pazari, — jer »u Budimpešti se doista može samo 
pazariti!« 

Treba li sada pitati, što je dr. Josip Frank radio u Pešti, 
kad je ono pet sati bio kod Vekerla? Može li mu se vjerovati, 
da je u Pešti branio Hrvatsku, kad eto njegove novine pišu, da 
se »u Budimpešti može samp pazariti«? Ako se u Budimpešti 
može samo pazariti, onda je tamo pazario i dr. Josip Frank. 

Treba li nam za to drugoga dokaza, kad su to priznale 
njegove novine, koje bez njegova znanja ne pišu barem ovakvih 
stvari? 

Mi na ovo upozorujemo naše pristaše i čitaoce, a oni neka 
upozoruju na to zasljepljenje pristaše Frankove stranke. Neka 
ih pitaju: Ako se u Budimpešti može samo pazariti, po što je 
onda išao u Peštu njihov vodja Jos. Frank? Sjetite ih pri tom, 
da Frank nije išao u Peštu samo na razgovor k Vekerlu, nego 
da je išao u tako zvani »kraljevinski odbor« za obnavljanje 
financijalne nagodbe (i dobivao 15 for. na dan cielo vrieme, 
doklegod je bio u tom odboru, pa makar bio ciele mjesece u 

Zagrebu i radio u svojoj pisarni). Tu ih sjetite i na to, da Frank 
zove svakoga izdajicom, tko je za njekakovu nagodbu s Magjari, 
a on se je sam dao birati u odbor (Magjaroni su ga birali!) za 
sklapanje nagodbe, pa nije Magjarima rekao, da će se s njima 
nagoditi! Nije li možda i onda išao u Budimpeštu samo za to, 
da pazari? 

Moguće, da ćete komu otvoriti oči, ali ima malo nade, 
jer nemojmo zaboraviti, što je sljeparija. Ta pametni ljudi ne 
vjeruju ni vašarskomu sljeparu, i to ne zato, što bi znali, kako 
on izvadja svoje sljeparije, nego zato, što im zdrava pamet 
kaže, da čovjek bez štete ne može na pr. nož progutati. A 
zdrava pamet kaže svakomu našemu čovjeku, da se šarenjak, 
koji je bio već i Židov i bezvjerac i lutoran i sad je katolik — 
ne može boriti za dobro i za sreću našega potlačenoga i siro- 
mašnoga naroda, iz kojega nije niknuo i za kojega nema srca, 
nego da tu mora biti nešto gešefta, pazara. I te zdrave pameti 
ima u našega naroda dosta, — ali je na žalost njekima već po- 
kvarena duša, pa misle: »Sve je to i onako gešeft i pazar, a 
čifut se u to najbolje razumije . . .« Ovakvima ćete badava go- 
voriti, jer oni će biti zadovoljni, makar i znadu, da je Frank u 
Pešti pazario . . . 

(»Dom«, God. 1909. Br. 28.) 


Javna kontrola državne uprave. 

Da u državnoj upravi u banskoj Hrvatskoj ima mnogo samo- 
volje i nereda, to će priznati svatko, tko ikoliko dolazi u dodir 
s narodom ili s tom upravom. Koliko seljaka iz najdaljih kra- 
jeva domovine putuje u Zagreb, »pred bana«, da nadju lieka 
krivici, koja ih tišti! A koliko puta uzalud! 

U zemlji, gdje činovničtvo ima gotovo odlučnu rieč kod 
političkih izbora, gdje vlada ima zadaću, da uzdrži narodu nepo- 
voljnu politiku, gdje je činovničtvo slabo školano i obrazovano, 
a krivim mišljenjem o narodu protiv njega gotovo pobunjeno, 
gdje je narod ustrašen i neuk te ne zna i ne usudjuje se ničemu 
prigovoriti, samovolja i nered mora cvasti. 

Ponešto se kušalo svemu tomu pomoći u saboru, tako zva- 

nim interpelacijama. I doista, često su za Khuenove vlade čitave 
sjednice izpunjene interpelacijama o kakvom nasilnom obćin- 
skom bilježniku! A sabor ima mnogo važnijeg posla. 

Pa i kakva je to kontrola, kad se u saboru iznose samo 
one stvari, koje je zastupnik tek slučajno doznao? 

Nije se mnogo nadati ni od tako zvanoga »upravnoga su- 
dišta«, t. j. nezavisnoga suda, koji bi sudio krivice svih oblasti, 
pa i same vlade. A nije se od toga mnogo nadati zato, što bi 
i onda kontrola ostala tajna, medju gospodom. A mi poznamo 
naše ljude i znamo, kako to ide. Danas je u obće savjest, pošti- 
vanje pravice, ili čak ljubav prema narodu — riedka stvar, tako 
riedka, da se njoj na volju ne smije prepustiti tjelesno ni 
duhovno dobro nijednoga državljanina. 

Kontrola ili nadzor, dok ostaje medju četiri zida, medju 
samom gospodom, nije nikakva kontrola. »Vrana vrani ne će 
očiju izkopati!« To nije prazna rieč. Naš joj narod dobro znade 
smisao, on njezinu istinu kruto osjeća. 

Kontrola nije kontrola, dok nije javna, dok ne dodje pred 
sud narodnoga mnienja. Danas, gdje se cieli sviet buni proti 
nepogrešivosti jednoga jedinoga čovjeka sv. oca pape, koji je 
nepogrešiv samo u stvarima vjerskim, danas da budu nepo- 
grešivi toliki mladići, tek iz škole izašli, podvrženi kojekakvim 
uplivima i strastima, i to samo zato, što su oblast! 

Da kontrola bude javna i uspješna, treba da se zakonom 
uredi ovako: 

1. da se sve pritužbe proti odredbama, rješitbama i odlu- 
kama objave (tiskaju) u posebnom službenom viestniku; 

2. da se u istom viestniku objavi, kako je viša oblast ili 
vlada pritužbu riešila; 

3. da svaka ovim riešenjem nezadovoljna stranka (i pri- 
tužitelj i oblastni službenik, proti kojemu se pritužuje) ima 
pravo zahtievati, da se stvar javno i konačno razpravi ili odluči 
ili pred obć. viećem, ili pred županijskom skupštinom, ili pred 
saborom. 

Zakon bi, naravski, odredio i potanje, što treba. 

Kad bi se stvar ovako uredila, naša bi se uprava brzo po- 
pravljala i posve popravila, te bi krupne i najobičnije nepo- 
dobštine bile za kratko vrieme odstranjene, čim bi se o njima 
počelo javno razpravljati. Zato se nije bojati, da bi županijske 

skupštine ili sabor imao mnogo posla s tim stvarima. Nepo- 
dobštine se dugo mogu držati samo u tami, nipošto na javi. 

Jednako je važna još jedna stvar, koja takodjer dokazuje, 
kako se naša uprava malo bavi pravim narodnim potrebama. 
Poznato je naime, kako često dolaze k vladi i banu razne depu- 
tacije moljakajući ili kakvu cesticu, ili sajam ili podporicu. 
Ovakvo je moljakanje, klanjanje i obijanje gospodskih pragova 
nedostojno slobodnih ljudi i uredjene države. Ovo je upravo 
nakaza, koja najviše podržaje neustavni, pače robski duh i 
učvršćuje vladu gospodske milosti, kojoj danas, kad narod sve 
uzdržava žuljevima, a ne traži ničije milosti, ne bi smjelo biti 
ni traga. Zato je upravo nedostojna nepodobština, kad se obćine 
ili župe zahvaljuju, i to još javno vladi ili banu, što se je udo- 
stojao to i to dozvoliti na narodni trošak, kao da je dao iz 
svoga žepa. A upravo je sramotno, kad se nadje ciela politička 
stranka, koja vladu podupire samo zato, što pojedincima daje 
kojekakve pogodnosti, dakako na narodni trošak. 

I ovomu neka bude kraj! Neka prestanu te sasvim ne- 
ustavne, robske, nedostojne, spekulantske, a često i smiešne, 
a uviek skupe deputacije, već neka se svaka stvar za obće 
dobro javno zahtieva i obrazloži. To bi vlada mogla naredbom 
urediti i zabraniti upravo sve te deputacije i poklonstva i odre- 
diti, da se peticije, predstavke i molbe pojedinih mjesta i obćina 
predaju i obrazlažu javno u posebnom službenom viestniku, 
a isto tako i riešenje neka se daje javno. 

Sve bi ovo bilo ne samo dostojnije i uspješnije, nego i jefti- 
nije. Koliko bi ban i velika gospoda oko njega prištedili vre- 
mena, a pojedinci i vremena i troška! A kad se mogu tiskati 
toliki saborski zapisnici (i veleizdajnička parnica!), mogu se 
tiskati (pa makar na trošak interesenata) i spomenuti službeni 
viestnici. 

Dobro bi bilo, da se ova stvar spomene i na ovogodišnjoj 
glavnoj skupštini seljačke stranke. 


(»Dom«, God. 1909. Br. 29.) 

»Što su Slaveni učinili za Hrvate?« 

Ovako pitaju mnogi naši ljudi, kad se kod nas spomene 
slavenstvo, slavenska »uzajamnost« i slavensko bratimstvo. 

Ovomu se pitanju nije čuditi. Prije svega treba naime znati, 
da su Slaveni jedni za druge zbilja malo učinili, i to ne samo 
zato, što su uz nas svi Slaveni i sami, ne izuzevši ni Rusa, u 
borbi i neprilici, nego poglavito zato, što ni drugi narodi, pa 
bili i srodni, nisu jedni za druge Bog zna što učinili. Zato, tkogod 
prigovara, što Slaveni nisu Hrvatima tobože ništa učinili, neka 
pomisli, da »medjunarodna ljubav« i dobročinstvo nije baš tako 
obična stvar, nego da bi se prije moglo govoriti o medjunarodnoj 
mržnji i zločinstvu, za koje imamo dosta primjera. 

No glavni razlog, što se ovakvim prigovorima ne treba 
čuditi, jest to, što naši ljudi zbilja ne znaju, da su Slaveni nama 
Hrvatima što učinili. A kad njetko prigovara iz neznanja, treba 
mu oprostiti, jer ne zna, što govori. 

Otvorimo dakle knjige, pa da vidimo, što kažu. 

Hrvatima dobro poznati Slovenac dr. Fran Ilešić, profesor 
u Ljubljani, iznio je prošle godine u hrvatskoj knjizi »Hrvatsko 
Kolo«, što ju je izdalo književno družtvo »Matica Hrvatska«, 
kako su Slovenci sabirali god. 1848. novčane prinose za Jela- 
čićevu vojsku. Ne pita se sada, jesu li Slovenci sabrali stotine 
ili tisuće, nego se pita, za dobrovolju, i za bratsku ljubav. Pa 
da Slovenci nisu dali za hrvatsku vojsku ni novčića, i da se 
nisu ni oglasili, ipak je to nješto drugo nego ha pr. Magjari, 
koji su se na Hrvate spremali s oružjem. A kamo li što su Slo- 
venci Hrvatima ne samo svako dobro željeli, što je Hrvatima 
svakako koristilo, nego su im eto po mogućnosti i pomagali. 

No isti marljivi profesor i živi širitelj ljubavi i zajedničkoga 
rada medju Hrvatima i Slovencima priobćuje i u ovogodišnjem 
»Hrv. Kolu« vrlo vriedne i zanimljive dokaze, kako su iste god. 
1848. osobito Česi pošiljali prinose za novoosnovanu »Maticu 
dalmatinsku«. Tu vidimo, kako su češke »Pražke Novine«, 
»Narodne Novine«, »Moravske Novine«, »Novine Slavenske 
Lipe« pozivale na sabiranje prinosa, primale prinose i oglaši- 
vale ih. Tu čitamo, da su mnoge češke obćine darivale daleku 
bratinsku primorsku hrvatsku braću doduše malim, ali od srca 

danim darovima: po 5 for., 25 for., 2 for., 86 novč., 4 for. 64 
novč., 1 for, 54 novč., i t. d,, i t. d. A davale su ne samo obćine, 
nego i čitaonice, obrtničke udruge, pa djaci, osobito bogoslovci 
(s geslom: »Komu mati Slava, tomu (pomažu) svi Slaveni«), 
pače i isti seljaci, makar s 1 ili 2 novčića! 

I opet se ne pita, koliko su dali, nego se pita: A koliko 
su dali Magjari? Koliko Niemci? Koliko Talijani? Koliko domaći 
Židovi? (Koliko je dao otac Jos. Franka?) 

A da potražimo, koliko su Slaveni davali za prije osnovanu 
»Maticu Ilirsku« (danas hrvatsku), našli bismo zacielo takodjer 
primjera llepe bratske ljubavi i pomoći. Zna se na pr., da je 
ondašnji srbijanski knez Miloš dao za »Maticu Ilirsku« 400 
zlatnih forinti, što treba spomenuti ne samo istini za volju, 
nego i sa željom, da se ona bratska ljubav u naša srca povrati. 

Ali kud smo to zašli? Gdje se je to čulo ili vidjelo, da bi 
jedan narod drugomu pomagao novcem, — osim u času velike 
kakve i strašne nesreće (kao što se to iz čovječnih ili humani- 
tarnih razloga ponješto uobičajilo u najnovije vrieme)? Ta spo- 
menuli smo, da se medju narodima više može govoriti o mržnji 
i neprijateljstvu, nego o ljubavi, a kamoli o novčanim daro- 
vima. Narodi mogu biti zadovoljni i prezadovoljni, ako im bliži 
i dalji susjedi nisu neprijatelji, a veseli, ako o njima liepo i 
dobro govore i pišu. A ovo, što smo vidjeli kod Slovenaca i 
Ceha, — to je dokaz, da su Slaveni medju sobom doista braća, 
a ne različni narodi. 

A gledamo li na ono, što jedan narod može od drugoga 
očekivati, naime medjusobnu dobrohotnost, naći ćemo opet 
kud i kamo više, nego što se i medju najprijateljskijim narodima 
može očekivati. Treba naime znati, da su u vrieme našega 
narodnoga preporoda, tamo od god. 1835. do 1848., toliki sla- 
venski učenjaci i rodoljubi ne samo s ljubavlju i veseljem pratili 
naše nastojanje, nego su i glavom dolazili u naš Zagreb, Kar- 
lovac, Krapinu i drugamo te kao naši ljudi, prava naša braća 
s rodoljubima razgovarali i viećali, narod naš gledali i prouča- 
vali i za svaku se stvar zanimali, te o tom svoje zemljake 
ustmeno i po novinama obavješćivali. Tako je onih godina bio 
u Hrvatskoj Rus Sreznjevski i glasoviti slovački pjesnik Kolar. 
Rusa Sreznjevskoga, premda je naravski bio pravoslavne vjere, 

nije nimalo smetalo, da posjeti rodoljubne hrvatske mladiće, 
koji su se učili za svećenike u katoličkom sjemeništu. 

Zar je sve to mala stvar? Ta za Boga miloga ni u ono vrie- 
me, kad su nas Niemci mrzili i prezirali, kad su nas Magjari 
htjeli sbrisati s lica zemlje u banskoj, a Talijani u primorskoj 
Hrvatskoj, — ne bismo bili baš ništa napravili ni stvorili, da 
nije bilo ove pomoći od slavenske braće, mi bismo bili sami, 
kao da smo s neba pali! 

»Da, ali što čine danas za nas ti Slaveni?« — pitaju još 
uviek porugljivo njeki naši ljudi. — Doista, mora se priznati: 
onolike ljubavi nema. Druga su doduše vremena, jer pravoga 
oduševljenja nemaju ni sami Hrvati za svoju stvar, — ali je 
krivo i nješto drugo, naime: Ni mi Hrvati ne marimo za Slavene. 

A bilo bi i čudo, da marimo. Ta slavenstvo je kod nas bilo 
izvrgnuto ruglu (o čem je bolje šutjeti), a dugotrajna Khuenova 
vlada ipak je svoje učinila, dok eto i njegdašnji »slavosrbi« 
nisu počeli prelaziti u tabor Jos. Franka, koji o Slavenima ne 
će ni da čuje . . . I o tom je bolje šutjeti, ali i ne pitati, što za 
nas čine Slaveni, ti poruženi »Pemci, Kranjci i Vlahi« , . . 

Kako smo daleko došli, vidi se po tom, što ni prve naše 
novine ne znadu barem kako-tako prepisati brzojava, kad im 
stigne u kojem slavenskom jeziku, kako se to desilo ovih dana, 
kad su krasni bratski pozdravni brzojavi češki prigodom Gajeve 
stogodišnjice bili u našim novinama tako nagrdjeno tiskani, da 
je upravo sramota! Nitko kod nas gotovo ne zna nijednoga 
slavenskoga jezika! A Kolar se je već god. 1841, razgovarao 
s našim bogoslovima dosta liepo češki, i svi naši preporoditelji 
učili su se od Slavena: Čeha, Poljaka, Rusa. Ta bez njih se ne 
bi znali ni maknuti. A današnji naši novinari ne mogu se mak- 
nuti bez njemačko-židovskih, a po malo ni bez magjarskih no- 
vina: tu im je sve znanje i putokaz. 

Pa neka nam Niemci i Magjari i pomognu! . . . 

(■»Dom«, God. 1909. Br. 34.) 

Kakav je učitelj, pristaša seljačke stranke. 

Nikako mnogi naši ljudi ne mogu dokučiti, zašto to mi 
Hrvati ne možemo napried. Krivimo svadju, nehaj i sebičnost 
medju našom gospodom, krivimo neukost u narodu, koji ne 
samo da ne mari za ovo i ono, nego je u svoj neukosti tako 
lakovjeran, da vjeruje najgluplje i najbezbožnije laži. Krivimo 
i još koješta, pa se i ne varamo, jer je i to sve istina. Pa spo- 
znavajući sve ovo zlo, dolazi nam sad jednomu, sad drugomu 
u glavu, da bi trebalo promieniti i popraviti, da bi trebalo »po- 
krenuti akciju« za ovo i ono. Imamo pače i novine, koje se 
zovu »Pokret«, a to ime kaže, da su ljudi, koji su oko tih 
novina, pokrenuli ili da pokreću nješto veliko. 

Ah, ti naši »pokreti« i te naše »akcije«! Slabo svjedoče, 
osobito u novije vrieme, i što dalje, to slabije. Svi smo omlita- 
vili tako, da već štogod zovemo »pokretom«. Sazove na pr. 
koji od 50 i više zastupnika jednu skupštinicu, i već bezbroj 
naših novina razglašuje taj dogadjaj pod naslovom: »Skupštin- 
ski pokret«. A pokrenulo se dakako nije ništa. 

Sve mi ovo palo na pamet, kad sam ovih dana dovršio 
razgovor s jednim mladim hrvatskim učiteljem. 

— Pa kako ste ono rekli, da si sami kuhate? — upitam 
ga, kao da nisam pravo razumio, što mi je pripoviedao. 

— Da, sam. Znate da nisam oženjen, jer još nisam stalno 
ni namješten, a nisam znao, hoću li dobiti i ovo mjesto. Da je 
bolje mjesto, sigurno ne bi ni toga bio dobio. Ali za ovo se nije 
nitko otimao. 

— Pa kako vi to kuhate? Dospijete li? Ta imate posla i 
u školi. 

— Liepo. Jedna žena donese mi litar mlijeka, pa to na- 
lijem u rajnlu, skuham . . . 

— Na čem skuhate, valjda na špiritu? 

— A zašto bih ja kupovao špirit, kad imam dosta drva? 

— Da, ali treba drva izpiliti, naciepati, oganj naložiti. Tko 
vam to pripravi? 

— Ja sam srežem liepo i naciepam drva za osam dana, 
a sam i naložim. Skuham tu litru mlieka, nalijem polovicu na 
tanjur, a drugu polovicu ostavim za objed, ili za večeru, ako 



za objed spržim kajganu, ili kako drugdje kažu: pražetinu ili 
cvrtje. 

— I nikad ništa drugo: meso ili što drugo kuhano? 

— Nikad. Samo koji put uzmem u jutro mjesto mlieka 
slanine. 

— A tko vam posprema stan? — upita ga moja supruga. 

— Sam. I onako mi je uredjena samo jedna soba, To po- 
metem, obrišem prah . . . 

— A u drugoj sobi nemate ništa? 

— Ne, posve je prazna, kao i kuhinja, u kojoj ima dvie 
rajnle i tri tanjura . . . Ali bila je i ova soba i kuhinja puna, 
kad sam hranio bube, ili kako kažu njegdje, svilce. 

— Svilce ste hranili? Koliko ste dobili? 

— Dobio sam 58 for. Ali sam se i namučio. No sad sam 
već zaboravio na svu muku. Bio sam baš oslabio, i sva sreća, 
da sam se na vojnim vježbama oporavio. 

— Na vojničkim vježbama ste se oporavili? 

— Pa da. Ne samo druga i bolja hrana, nego sam se mogao 
naspavati. Dok sam bube hranio, ustajao sam u tri sata i prvi- 
put hranio bube. Onda sam ih hranio u šest sati, onda o podne, 
pa u tri, šest i devet po podne, i to bi trajalo sve do pol noći, 
a onda ustati opet u tri. Bilo mi već dodijalo. No već onda, 
kad sam primio novce, sve sam to zaboravio. Liepe su bile 
čahure: kao suho zlato. Bilo ih je šest košara, puna kola. Sve 
ih je gledalo. Moje su bile najljepše . , . 

I još je malo govorio taj mladi učitelj a ja sam zašutio i 
mislio. Htio bih i našim čitaocima reći, što sam mislio, ali što 
hasni govoriti! Što hasni govoriti, kad je naš javni život, t. j. 
mišljenje sve naše gospode, a dobrano već i mišljenje naroda 
— pokvareno, te baš ova pokvarenost vlada. Htio sam reći: 
»Takvih nam ljudi treba!« — a bojim se, da se sav sviet ne 
naruga i meni i tomu učitelju: Taj učitelj je luda. Zašto nije 
Irankovac, pa bi dobio mjesto, gdje je škola kao gospodski 
dvorac i gdje živi kao gospodin! — A da rečem, da je taj mladi 
učitelj ne samo pristaša seljačke stranke, nego da je od onih 
58 for., što je poslie tolike muke dobio za svoje bube, odmah 
poslao 50 for. za pet dionica seljačke tiskare . , . 


Da, da još to rečem, morao bih dodati, pa i dodajem: da se 
danas ovakav čovjek može naći samo u seljačkoj stranci, t. j. 
medju nama mučenicima. 

A prodike dalje o tome ne treba nikakove, osim da pri- 
staše i protivnike seljačke stranke upozorim na ovo: Ono, što 
se danas zove seljačka »stranka«, — to nije samo nova i jedna 
više skupina ljudi, koja će se s ostalim strankama natezati za 
otrcane gospodske prazne rieči i otimati za zastupnička mjesta, 
nego je to sasvim drugih duh i misao u shvaćanju cieloga života 
ljudskoga, i to najprije svoga. A ni o tom duhu i toj misli ne 
treba mnogo prodikati, kad je stvar očevidna: Hrvatskomu na- 
rodu i domovini hoće kod nas da tobože pomognu ljudi, koji 
po onom, što svojim radom koristi učine, ne bi imali ni hladne 
vode, a hoće da živu gospodski. A to je moguće samo tako, da 
razni ovrhovoditelji pliene narod, kojemu će ova gospoda to- 
bože pomoći! 

Onaj se mladi učitelj zove Stjepan Kranjčević, a učiteljuje 
u Dragotinu u dol. Hrvatskoj nedaleko Djakova. Dao mu Bog 
snage, da na započetom putu uztrajel 

(,Dom., God. 1909. Br. 35.) 


Prvi naši slobodnjaci i narodnjaci. 

Čitav hrvatski narod, koliko štogod znade o politici i o 
našim strankama, drži danas magjarone za protivnike svakoj 
slobodi i svakomu narodnomu napredku, a sve »narodne« ili 
protuvladine (opozicionalne) stranke drži za hraniteljice slo- 
bode i narodnoga napredka. Magjaroni su, u kratko, siloviti 
branitelji svih starih krivica, dakle natražnjaci, a narodnjaci 
su borci za svaku slobodu i napredak, osobito za slobodu i na- 
predak hrvatskoga naroda, oni su, da tako kažemo, slobodnjaci 
i naprednjaci. 

No kad se ova stvar bolje pogleda, kako je to naime bilo 
u početku, vidimo nješto sasvim drugo, pa je potrebno, jer je 
vrlo poučno, da se to dobro razgleda i to mirno i razložno. A 
potrebno je to zato, što se svi naši političari i novinari u svojem 


pisanju i političkom djelovanju vrlo čvrsto drže tobože prošlo- 
sti, od koje ne popuštaju ni za dlaku, pa zato nikako ne može 
doći do zajedničkoga rada ni medju onim ljudima, koji zapravo 
jednako misle i za jednim ciljem idu. Pogled na prve naše 
stranke i na njihove misli mogao bi tu stvar malo razsvietliti 
te u koječem ljudima otvoriti oči. To bi bilo potrebno osobito 
danas, kad je nestalo stare magjaronske stranke i stare narod- 
ne (obzoraške) stranke, i kad se stara stranka prava raztepla 
a njekadašnji pravaši pristali uz najrazličnije političke misli i 
smjerove. Razgledamo li dobro to, vidjet ćemo ujedno, na koje 
su mjesto stupile nove hrvatske političke stranke: seljačka, 
naprednjačka i »kršćanska« (popovska, »furtimaška«). 

Pogledajmo najprije madžarone. 

Koji put se znade ' čitati u našim novinama, da su prvi 
magjaroni bili oni hrvatski velikaši, koji su god. 1.102. (prije 
800 god.) priznali svojim kraljem kralja ugarskoga. No mi na 
ove »magjarone« ne mislimo, jer je danas težko prosuditi, 
kakvi su ono ljudi bili. Mi ovdje mislimo na prve prave ili mo- 
derne magjarone. 

Pravi, moderni hrvatski magjaroni javljaju se u Hrvatskoj 
odmah iza hrvatskoga narodnoga preporoda, t. j. god. 1835. do 
1848., kad je za naš narod svanulo u svem novo doba i to 
time, što su došle nove misli, novi ljudi i novi način javnoga 
djelovanja. Nova misao je bila sloboda i narod, i to cieli narod, 
osobito seljački, a ne samo velikaši, plemići i svećenstvo; novi 
ljudi — to su bili ljudi iz naroda i za narod, a novi način — 
to su bile novine i knjige. Svemu tomu do sada nije bilo ni 
traga. Ljudi, koji su sve ovo kod nas započeli i dalje u tom 
smislu djelovali, to su bili naši preporoditelji Gaj, Drašković, 
Vukotinović, Rakovac, Vraz, Šulek, Jelačić i drugi. To je bila 
prva naša »narodna« stranka. 

Proti ovoj narodnoj stranci stajali su pristaše dosadašnjega 
mišljenja i vladanja »magjaroni«. Za ovu stvar, koju razlažemo, 
nije tako važno, što su se ove stranke borile u županijskim 
skupštinama, jer je ta borba bila sasvim naravska: novi ljudi 
htjeli su istisnuti stare i doći na njihovo mjesto, a stari se 
nisu dali. 

Mnogo je važnije, koje su misli ili načela branili jedni, a 
koje drugi. Tu je vrlo važno iztaknuti, da su se prvi magjaroni 

javili kao liberalci ili slobodoumnici, t. j. protivnici svake sta- 
rinske vlade, osobito protivnici svećenstva. To se osobito vidi 
iz knjižice, koja je izašla god. 1845. pod naslovom »Srčike«, a 
tiskana je čak u Lipskom (u Njemačkoj). U toj se knjižici kaže 
medju ostalim: 

Susedi dobro, braćo, nam žele, 

Jer kane zlomit stare povele. 

Za čovečanstvo boja 1' ne vode? 

Staru krivicu kane zatresti, 

K slobodi vrata svem nam otpreti. 

»Susedi« koji »nam dobro žele« to su Magjari; oni kane 
»zlomiti« t. j. ukinuti »stare povele«, t. j. stare povlastice, 
plemstva i svećenstva i time staru krivicu »zatreti« i otvoriti 
»svem nam« vrata slobode. Oni se bore za čovječanstvo. 

Još je važnije, što se u toj knjižici piše za svećenstvo, za 
to »crno strašilo«, za koje ima samo jedno »trovilo« (otrov) 
na svietu, a to je »svetlost«, t. j. prosvjeta: 

Samo je jedno u svetu trovilo, 

Od kojeg pogine crno strašilo: 

Svetlost je čemer za te komare, 

Ko strašna bura je za gusare. 

Ovo, jedno i drugo, sasvim je u smislu i u duhu prvašnjih 
i tadašnjih slobodnjaka ili liberalaca, koji su na svoju zastavu 
napisali borbu za pravo čovječanstva proti svakoj tisućljetnoj 
krivici. Ta se borba ima voditi osobito prosvjetom, jer je samo 
onaj strašni mrak, t. j. neznanje krivo, što je čovječanstvo u 
robstvu. 

Zar ne, da su ovo zanimive stvari? Magjaroni eto propo- 
viedaju borbu za slobodu, za prosvjetu, a proti starim povelja- 
ma, proti staroj krivici i proti mračnjačtvu. Oni zahtievaju već 
onda slobodu izpoviedanja vjere, slobodu tiska i porotu (pri- 
sežnike) za sudjenje. Oni pozivaju sve slobodnjake, bili narod- 
njaci ili madžaroni, da se slože u jednu stranku. 

A što su onda mislili naši narodnjaci? Jesu li oni bili proti 
starim poveljama i proti staroj krivici? Jesu li oni bili za pro- 
svjetu? U čem je bila razlika izmedju madžarona i narodnjaka? 

Prije nego što na ovo odgovorimo, kazat ćemo u dvie rieči, 
kako se je stvar dalje razvijala: Jedva je prošlo poslie glaso- 
vite godine 1848. deset godina, javi se Ante Starčević (1861.) 
i diže glas za hrvatsko državno pravo proti Austriji. I on že- 
stoko udara na narodnjake (»slavosrbe«) i na svećenstvo pi- 
šući, da su katolički svećenici »poživinčili« hrvatski narod i da 
hrvatski narod imade svoju nesreću pripisati najviše svećen- 
stvu. Stari narodnjaci naprotiv živu u slozi i prijateljstvu sa 
svećenstvom, pače im je katolički biskup Strosmajer vodja. 
Oni po mogućnosti šire prosvjetu (osnovaše Maticu, Akade- 
miju, sveučilište), a Starčević i njegovi pristaše žestoko i bez- 
obzirno na to udaraju i sve to izvrgavaju ruglu. Malo prije 
svoje smrti pomiri se Starčević sa Strosmajerom i njegovom 
strankom, no time nestade i stare narodne stranke. Starčevi- 
ćeva se raztepla, a javiše se nove: seljačka i napredna, malo 
za tim »kršćanska« (popovska, »furtimaška«). U to nestade i 
starih madžarona (1908.). 

Hoćemo li sada da odgovorimo na pitanje, kakva je razlika 
bila izmedju prvih magjarona i narodnjaka, treba još spomenuti, 
da su naši narodnjaci nada sve uzdizali slavensko bratimstvo, 
kojemu se je, da uz put kažemo, Starčević takodjer rugao, i to 
još više, nego magjaroni. 

A sada da vidimo, kakva je bila razlika izmedju magja- 
rona i narodnjaka. 

Po onom što smo rekli za narodnjake i magjarone, vidi 
se da su jedni i drugi bili slobodnjaci »liberali« t. j. djeca novoga 
vremena, koje je htjelo sav stari red porušiti. Ova misao o no- 
vom redu medju ljudima rodila se u Englezkoj, a dozrela do 
ploda u Francezkoj, gdje je velika revolucija skinula ne samo 
kralja s prestolja i uzela mu život, nego se je odrekla i samoga 
Boga. No Englezi i Francezi bili su slobodni narodi, t. j. nad 
njima nije vladao tudjinac, nego su krivicu trpjeli od domaćih 
ljudi. Kad se je poslie francezke revolucije misao o slobodi 
razširila po ostaloj Evropi, poimence po Njemačkoj, Austriji i 
Italiji, gdje su nad narodom vladali tudjinci (u Njemačkoj Na- 
poleon, u Italiji i Austriji Niemci), sasvim je naravski, da su 
borci za slobodu, dizali svoj glas proti tudjincima, a za slobodu 
svojega naroda. Tako su nastali narodni liberalci, koji su se 

borili za slobodu naroda, dok su se stariji ili čisti liberalci borili 
za slobodu čovjeka i čovječanstva. A kako su onda nad Hrva- 
tima imali vlast Magjari, koji su takodjer bili liberalci, sasvim 
je naravski, da su naši liberalci digli glas proti Magjarima. 
I tako su se naši liberalci razdvojili: oni, koji su imali vlast 
ili su bili u kakvoj vezi s Magjarima, zamrzili su narodne libe- 
ralce, a naši su narodnjaci zamrzili najprije Magjare, a onda 
po malo sve liberalce (jer su se Magjari držali za prve liberalce). 

No ovo nije sve. Kako znamo, naši su preporoditelji na 
srcu nosili slavensko bratimstvo, a došlo je do toga sasvim 
naravski. Kad se je naime počela borba proti tudjincima, sa- 
svim je naravski, da se je pitalo, tko je naš. A onda je sasvim 
naravski, da »naši« nisu bili samo Hrvati, u banskoj Hrvatskoj, 
nego su naši bili i Dalmatinci, i Bosanci, i Istranci, i Srbiji i t. d. 
pače svi, koji su našega plemena i jezika, t. j. svi Slaveni. No 
čim se je ova misao pojavila, magjaroni su ustali još jače proti 
narodnjacima, i to zato, što su Magjari vladali i nad Srbima i 
Slovacima u Ugarskoj. Ta što će biti od Magjara i njihove 
države, ako se sdruže i oslobode i ovi Slaveni! I tako je sla- 
venstvo još više i upravo temeljito razdielilo naše slobodnjake, 
tako, da se kod nas nije više pitalo, je li tko slobodnjak, nego 
je li narodnjak. 

Sad je bilo lakše i svećenstvu, Dok se je pitalo samo za 
slobodnjačtvo, za koje smo rekli, da se je odreklo i Boga, sve- 
ćenici su bili i morali biti proti slobodnjačtvu. Zdrav razum, 
dobro srce i osjećaj pravice i ponosa bio je već prije potaknuo 
gdjekojega svećenika, na pr. župnika Štosa (g. 1831.), da je digao 
svoj glas za narod i domovinu. Sad, kad se je pojavila nova, 
moderna, jednako odlučna i napredna misao narodna, nalazimo 
svećenstvo, osobito mladje, u prvim redovima narodnih boraca. 
I od tuda onaj magjaronski bies na svećenstvo. Narodnjaci su 
naprotiv svećenstvo tako hvalili i uzvisivali, da se kod nas i 
danas obično piše »naše dično svećenstvo«. 

Kad je jednom došlo do toga, kod nas se više nije znalo, što 
je to slobodnjačtvo ili liberalizam. Ta oni, koji su se borili za 
slobodu naroda i radili za njegovu prosvjetu, liepo su se slagali 
sa svećenstvom, koje je bilo razglašeno, da je proti slobodi i 
prosvjeti; a oni, koji su u početku htjeli »zatreti staru krivicu«, 

držali su s Magjarima, koji su nama uzeli sve pravice! Kad je 
još na to stara narodna stranka pristala uz magjarone (1873.), 
a ipak se i dalje zvala »narodna« stranka, izgubili su nazivi 
»liberalac« i »narodnjak« pravo značenje: naziv »narodnjak« 
nije značilo ništa, a biti »liberalac« značilo je — biti protivnik 
»crnomu strašilu«, t. j. svećenstvu, a o zatiranju stare krivice 
više ni spomena! 

Zanimivo je, kako se prema svemu tomu držao Ante Star- 
čević, pa kako se u naše dane javiše novi slobodnjaci i narod- 
njaci. 0 tom drugom zgodom. 

(»Dom«, God. 1909. Br. 36.) 


»Ovako se ne može dalje!« 

Na svojem putovanju po domovini rekao je ovih dana 
podban pl. Čuvaj sakupljenim državnim službenicima, da se 
ovako dalje ne može, t. j. da se ovako bez sabora ne može 
dalje vladati. 

Već je ovo priznanje dosta, da nas sve, koji smo proti ova- 
kovomu vladanju, ohrabri. Bilo je naime već obće uvjerenje, 
da nam je sve nastojanje uzalud. Godine i godine nastojimo, da 
narod pošalje u sabor većinu zastupnika, koja će biti proti 
tudjinskoj vladi, a kad smo napokon do takve većine došli, — 
nitko nije za nju ni pitao, nego je ban, koga su poslali Magjari, 
vladao i trošio novce ne pitajući sabora. Mnogi su i mnogi 
mislili, da će to trajati Bog zna, kako dugo, možda uviek! 

Sad evo vidimo, da sam banov zamjenik kaže gotovo 
skrušeno i pokorno, da se dalje ovako ne može. 

No g. podban rekao je i više, naime ovo po prilici: Ja sam 
morao poći u narod, da vidim, što narod misli i hoće, jer od 
politike kod zelenoga stola nema ništa. 

Politika kod »zelenoga stola« (g. podban je baš rekao tu 
rieč), to je ono, što mi zovemo »gospodskom politikom«, proti 
kojoj se toliko borimo. Bilo ih je, koji su se toj našoj borbi 
smijali veleći, da su gospoda vladala i da će vladati, a to znači, 

da će se politika voditi uviek kod zelenoga stola, t. j. ne 
pitajući naroda, 

I u ovoj dakle stvari kao da je nastala velika promjena, 
koja vlada na usta podbanova javno priznaje: gospoda su kod 
zelenoga stola nemoćna. Do sada su gospoda izdavala od zele- 
noga stola odredbe i naloge svojim županima i predstojnicima, 
koji su imali sve »udesiti«, kako gospoda žele, a danas ne samo 
podban, nego i ban moraju ostaviti zeleni stol, te ići od mjesta 
do mjesta, da dodju u dodir s narodom i s činovničtvom. 

Treba naime spomenuti i ovo treće: podban je u Bjelovaru 
upravo molio činovnike, da pomognu vladi, što više, on ih je 
molio, da poštuju njegovo političko osvjedočenje, jer on po- 
štuje njihovo! Nema dakle ni tu više komande od zelenoga 
stola, pred kojom su činovnici strepili. 

Sve bi ovo svjedočilo, da kod nas u Hrvatskoj kreće poli- 
tika na bolje, i to poglavito u tom, što se vlada počela ravnati 
po volji naroda. 

No kamo sreće, da je tako! Ali banska Hrvatska danas 
za pravo i nema vlade! Ban je na dopustu, podban putuje, drugi 
je vladin predstojnik takodjer na dopustu, a trećega i nemal 
Ovo, što se je čulo od podbana Cuvaja, dokazuje samo, da je 
vlada u velikoj stisci. No svejedno. I ako su ove rieči podba- 
nove plod velike stiske, u kojoj se vlada nalazi, ipak je važno 
to, da vlada, ili barem onaj jedan, podban, komu je vlada ovaj 
čas prepuštena, ne vidi drugoga izlaza, nego da se uteče 
narodu, da pita za njegovu volju. 

I nema sumnje, da će narod skoro biti pozvan, da pokaže 
svoju volju. Kako će ju pokazati? 

Misleći na to i mi smo prisiljeni kazati cieloj opoziciji: 
Ovako se dalje ne može! 

Ostane li naime u našim strankama sve pri starom, za malo 
će biti, kako je već bilo: bit će drugi ban, a sve će biti onako, 
kako je i bilo, a koješta i gore. Na žalost se naime mora kazati, 
da hrvatski prvaci nemaju ni narodnoga, ni političkoga, ni go- 
spodarskoga, ni kulturnoga programa, t, j. u nijednoj stvari ne 
znaju, što bi i kako bi, već svuda vlada ili smetnja, ili nebriga, 
što se tiče obće nebrige, to se je pok. zastupnik Vrbanić u 
jednom pismu osječkomu odvjetniku Neumanu gorko tužio, kako 
u koaliciji nema nikoga, tko bi htio i znao voditi, a jednako 

ne ma nikoga, tko bi htio slušati. Što se tiče političkih pitanja, 
tu naši političari narod samo smućuju: sad su za bratimstvo 
s Magjarima, a za malo proti Magjarima; bore se proti Rauchu, 
a traže proti njemu pomoći kod Magjara, koji su ga poslali! 
Sa srbstvom i s vjerom prave se najgadnije špekulacije: državna 
vlast, koja je Srbe podupirala i dizala protiv Hrvata, sad ih 
radi srbstva tuži i predlaže na vješala, a svećenstvo, koje želi 
tobože katolički preporod, pomaže političkoga sljepara, koji se 
je jedini otvoreno protivio prvomu katoličkomu sastanku u Za- 
grebu (god. 1900.), kojim se je kod nas katolički pokret započeo. 
Slavenska misao, koja je od preporoda okupljala hrvatske rodo- 
ljube, tako je potamnjela, da se je mnogi odriču, a drugi ju s nova 
ruže, 

I tako bismo mogli nastaviti nabrajajući važna pitanja, u 
kojima je naša inteligencija ili smetena, ili nebrižna. Nigdje ni- 
kakve ozbiljne i odlučne misli ni cilja! 

No što je glavno: hrvatska gospoda ili inteligencija sasvim 
je izgubila i sam smisao za narod, posebice za seljački narod, 
i to tako, da se oduševljene rieči za narod ne mogu više čuti 
ni u zdravicama stoloravnatelja, ni u pjesmicama naših pje- 
snika. 

Sve ovo sili i nas, da ponovimo: Ovako se dalje ne može! 
Hrvatska inteligencija treba da obnovi ili revidira naš narodni 
i politički program. Ne velimo, da će to biti sutra ili prekosutra, 
ali ta stvar svakako sazrieva. Taj će program, mi nimalo ne 
sumnjamo, biti zadahnut duhom pravoga narodnoga, t. j. seljač- 
koga života i mišljenja, a glavna mu težnja za pravicom seljač- 
komu narodu, 

(,Dom., God. 1909. Br. 37.) 

Komu će biti 70.000 jutara hrvatske zemlje? 

(Virovitičko vlastelinstvo.) 

Već dulje vremena pišu hrvatske novine o prodaji virovi- 
tičkoga vlastelinstva, koje ima oko 70.000 jutara, a sadašnji ga 
vlastnik, knez Šaumburg-Lippe, želi prodati. 

Za tu se je stvar zanimala i Pejačević-Nikolićeva (koali- 
ciona) vlada prije tri godine, a sada pišu novine, da se za tu 
stvar zanima i ban Rauch. Radilo se i radi se o tom, da to 
zemljište ostane u hrvatskim rukama, a da ga ne kupe tudjinci, 
koji bi tu naselili svoje zemljake, valjda Magjare. Koaliciona 
vlada je nastojala predobiti za tu stvar hrvatske novčane za- 
vode, banke i štedionice, ali uzalud, a ban Rauch nastoji, kako 
se čuje, sklonuti bogatu brodsku imovnu općinu, da ona ovo 
imanje kupi i onda razproda. Novčani hrvatski zavodi nisu se 
htjeli upuštati u taj posao, jer nemaju, kažu, toliko novaca, a 
proti tomu, da stvar uzme u ruke brodska imovna obćina, digao 
je njetko glas i u novinama hrv. stranke prava, u »Hrvatskoj« 
(dne 6. i 7. rujna o. g.). 

Nema sumnje, da je ovo vrlb važna stvar, jer se radi o tom, 
da dvije do tri tisuće hrvatskih obitelji, t. j. oko 10 do 12 tisuća 
duša, dobije dom u svojoj domovini, mjesto da idu za kruhom u 
tudjinu, a k nama da se doseljuju tudjinci. Zato je vriedno, da o 
tom više progovorimo. 

Što hrvatski novčani zavodi nisu htjeli ove stvari uzeti u 
svoje ruke, mi to razumijemo. Svi naši novčani zavodi idu samo 
za što većim dobitkom, tako, te se kod nas obćenito misli, da 
banke i štedionice i nemaju druge zadaće, nego vući što veći 
dobitak. To je mišljenje tako utvrdjeno, da bi bilo uzaludno 
protivno dokazivati. Zato je došlo i do toga, da mnogi naši nov- 
čani zavodi beru 15 po sto, pa i više, dobitka na svoju glavnicu, 
i to bez ikakve brige, bez najmanjega razbijanja glave, bez ika- 
kvoga truda i posla. Zato nije čudo, što naši novčani zavodi nisu 
imali volje za ovaj posao, jer bi ovo bio posao. Tu bi trebalo 
imati posla s ljudima, s narodom, — a čemu sve to, kad se novci 
i onako legu, i to još mnogo brže, jer ovaj posao ne bi donio 
toliko sigurnoga dobitka, na koliko su naši novčari naučni. 

Zanimljivo je i razlaganje u »Hrvatskoj«, gdje se dokazuje, 

da bi to bila propast za brodsku imovnu obćinu, kad bi kupila 
ovo vlastelinstvo. Brodska imovna obćina ima gotovih novaca 
20,000.000 (dvadeset milijuna) K a njezine šume vriede 30,000.000 
K. Virovitičko vlastelinstvo stajalo bi 42,000.000 K., a s troško- 
vima prenosa i kamatima za prve dvie godine i do 50,000.000 K. 
Morala bi dakle brodska imovna obćina uzajmiti oko 30,000.000 
K, na koje bi morala plaćati kamate, dok bi se kupljeno vlaste- 
linstvo razprodalo, a to bi, tvrdi »Hrvatska«, dugo trajalo. Dok 
bi se vlastelinstvo razprodalo, trebalo bi na njem voditi gospo- 
darstvo, a to je za imovnu obćinu vrlo neprilično. Za gospoda- 
renje, za prodavanje kupljenoga zemljišta, za pobiranje kupov- 
nine i kamata trebalo bi, kaže, osnovati posebna dva ureda, a 
tko bi sve to nadzirao? Zar su za to sposobni imovinski viećnici 
većinom seljaci? Napokon zaključuje »Hrv.« dugo svoje razla- 
ganje: Ciena je preskupa, jer bi jedno jutro došlo na 800 K. 
Prije njekoliko godina cienio je vlastnik cielo imanje 35,000.000 
K, sada je predao pogadjanje njekomu mešetaru, knez Wrede, 
koji cieni 42 milijuna, jer želi pri tom zaslužiti. Kad bi taj posao 
mogao nositi koristi, već bi se Magjari i njihove banke za tim 
polakomile, a ne bi toga nama prepuštale i nudile brodskoj 
imovini zajam od 30,000.000, što joj još treba za kupovninu. 

Mi ne možemo točno prosuditi, ima li »Hrvatska« u svem 
pravo, jer ovaj čas ne znamo točno, koliko imanje ima jutara. 
»Hrvatska« piše »30 do 40 tisuća jutara«, a 30 i 40 je razlika! 
Još govori o njekim šumama, koje bi brodska imovina zadržala 
za sebe, a ne kaže, koliko je tih šuma. I još koješta nije nam u 
tom razlaganju jasno. Jasno je samo to, da bi pisac u »Hrv.« 
svakako htio odvratiti brodsku imovinu od te kupnje, jer se boji, 
da bi mogla stradati: zadužiti se kod magjarskih banki (zašto 
baš kod magjarskih?) te izgubiti i svoju gotovinu, i svoje šume 
i kupljeno zemljište, a sve u korist Magjara! Kako kod nas ide, 
Bože prosti, vrag po vragu, ovakvoj se bojazni ne smijemo do- 
duše čuditi, pače je dobro upozorivati na zlo i štetu, koja bi nas 
m °gla i opet zadesiti, ali nama se uza sve to čini, da pisac u 
»Hrvatskoj« previše crno gleda, jer po njegovom dokazivanju 
12 az i, da bi pri ovoj kupnji morao svatko izgubiti, pa da o njoj 
ne može biti ni govora. To je doduše takodjer vrlo dobro, da se 
za to vlastelinstvo ne lakomimo, jer kad trgovac vidi, da se 
kupci za njegovu robu otimaju, odmah ju skuplje cieni. Zato je 

možda ovomu imanju i skočila ciena od 35 na 42 milijuna, jer 
su naše novine digle hajku, da to vlastelinstvo moramo kupiti 
baš mi Hrvati po što po to! Dobro je zato, da se previše ne 
jagmimo i ne vičemo, da se to baš mora kupiti. 

Što se posebice tiče brodske imovne obćine, a i drugih 
imovnih obćina i zemljištnih zajednica, mi mislimo ovako: Bože 
sačuvaj, da itko traži od brodske ili koje druge imovine, da se 
ona upropasti, samo da narodu i domovini pomogne! No sva- 
kako treba na umu držati ovo: Brodska imovina ima, kažu, 
oko 20 milijuna novaca u državnim papirima. Taj novac jedva 
joj nosi više od 4 po sto. Kad se to zna, a kad se zna, da naš 
narod, koji kupuje zemlju, plaća i 10 po sto, i još više, onda je 
doista na mjestu pitanje, je li to dobro. Ako brodska imovina ne 
može svojih novaca dobiti i okrenuti ih narodu na korist dru- 
gim putem, nego da kupi ovo vlastelinstvo, pa da joj dužnici 
budu hrvatski seljaci, koji će od nje kupiti zemlju i plaćati joj, 
recimo, šestpostotne kamate, koliki je to dobitak za nju i za te 
kupce seljake! Isto vrijedi i za druge imovine, na pr. za turo- 
poljsku, koja takodjer ima svojih novaca oko dva milijuna u 
državnim papirima, gdje nose 4 po sto, dok mnogi vlasnici tih 
novaca plaćaju i 12 po sto! Tu je očito, da se našom imovinom 
bogati ugarska država i njezini novčari. 

Ovomu bi trebalo učiniti kraj, pa zato ovo najviše i pišemo. 
Naše imovine i zajednice imadu toliko imetka, da bi mogle 
osnovati svoju zajedničku banku i obavljati u prvom redu ova- 
kve poslove, kao što je kupovanje vlastelinstva mjesto da i tu 
profit vuku magjarske banke, dok naša muka služit bogzna 
komu. Dakako, da za to treba voljnih, sposobnih, poštenih i 
marljivih ljudi, i to najprije na prvim mjestima, kod vlade, na što 
se uz današnje neprilike ne može na žalost ni misliti. 

Još jedno uz put. Pisac u »Hrvatskoj« kaže, da bi se kup- 
ljeno vlastelinstvo moglo naseliti samo narodom iz zagrebač- 
koga Zagorja, no zagorči se, kaže nerado sele. 

Istina je, zagorči se nerado sele, ali se ipak na žalost mo- 
raju seliti, jer je nužda jača od njihove ljubavi prema očinskomu 
domu. No zar je baš nuždno, da zagorči ostavljaju rodni dom? 
Englezi imadu posjeda čak preko mora u Australiji, mjesec 
dana i više brze vožnje na parobrodu, pa ipak tamo gospodare. 
Slično bi mogli raditi barem njeki zagorči, kojima je težko ostav- 

ljati dom. Pa kad zagorči mogu danas ići čak u Podravinu, da 
mlate za koru kruha tudje žito, valjda bi im se isplatilo ići na 
rad na svoje zemljište, pa kad prodje radno vrieme, vratiti se 
stalnomu domu. Danas, u vrieme željeznica, ne bi to bila ni- 
kakva težkoća. U ostalom kad s napredkom prometa i pro- 
svjete zagorski narod bolje upozna domovinu i prilike u njoj, 
lakše će se i seliti. Danas, u neukosti i neupućenosti, gdje mu 
nitko nije na pomoć, selitba je naravski seljaku kao prava 
smrt. Ovu smrt olakšati bilo bi za dušu svakomu, pa i onomu, 
tko bi ovih 70.000 jutara nabavio našemu narodu. 

(»Dom«, God. 1909. Br. 37.) 


Zasluge svećenstva. 

Vrlo često čujemo i čitamo, kako naši svećenici i njihovi 
prijatelji uzvisuju zasluge katoličkoga svećenstva za narod i za 
domovinu hrvatsku. U novije vrieme, od kada se svećenstvo sve 
to manje slaže s ostalom gospodom, čuju se ili čitaju sve više 
ovakove pohvale hrvatskomu katoličkomu svećenstvu. Tako se 
i ovih dana javio jedan svećenik, pa spominje Akademiju, »Ma- 
ticu«, sveučilište: svuda su tu katolički svećinici bili prvi. 
»Obzor« i Radićev »Dom« (onaj stari, mali) — i to su pomogli 
i podigli svećenici. A za sve to doživljuju crnu nezahvalnost. 
Dok treba pomoći, svećenici su dobri, a kad je sve gotovo, kad 
se njihovom pomoću iz ništa napravi nešto, onda se svećeni- 
cima pokažu vrata, onda može biti i bez njih, pače: udri po 
njima! Zato, braćo (čitamo u tim ogorčenim jadikovkama): bu- 
dimo oprezni i pametni! Ne vjerujmo svakomu i pazimo komu 
pomažemo. Dosta smo se opekli. Budimo mi medju sobom složni, 
ne dajmo se izrabljivati! 

Vriedno je promotriti, koliko je u svem ovom istine i što 
nam je do toga držati. 

Prije svega treba kazati, da je istina, da su posebice kod 
nas Hrvata katolički svećenici bili još do jučer gotovo svuda 
na prvom mjestu. Pustimo staro vrieme, kad su biskupi bili 
namjestnici banske časti i glavni državnici (biskupi su na pr. 

bili većinom kraljevi pouzdanici) i kad su isti kanonici pašući 
sablju i jašući konja branili domovinu od Turaka-Osmanlija. 
Jednako ostavimo na strani prve knjige hrvatske, koje su u po- 
četku sve do jedne, a kasnije većinom pisali svećenici. Držimo 
se samo najnovijega vremena, recimo, posljednjega stoljeća. Tu 
vidimo ovo: Biskup zagrebački Maksimilijan Vrhovac, rodjen 
Karlovčanin (umro 1827.) daje upute, da treba zapisivati na- 
rodne pjesme i poslovice, t. j. pokazuje brigu za pravi narodni 
jezik i književnost, bez koje narodu danas nema napredka. Sve- 
ćenik Pavao Štos jadikuje (god. 1831.) u pjesmi nad tužnom 
domovinom, nad nemarom Hrvata, koji se srame svoga jezika 
te hoće »drugi narod postati«. A onda (od 1849.) dolazi glaso- 
viti biskup Strosmajer (rodjen u Osieku), koji se glasno javlja 
od god. 1861., te u bečkom državnom vieću i u zagrebačkom 
hrvatskom saboru brani Hrvatsku i njezina prava, a nada sve 
se stara za narodnu prosvjetu: za učeno družtvo (Akademiju, 
koja je otvorena 1867.) i za visoku školu ili sveučilište (otvo- 
reno 1874.). Prvi predsjednik Akademije opet je svećenik, ka- 
nonik Franjo Rački (umro 1894.), a prvi rektor (ravnatelj) sveu- 
čilišta svećenik Matija Mesić. Biskup Strosmajer ujedno je vodja 
svih obrazovanih i rodoljubnih Hrvata (umro 1904.). — U dal- 
matinskoj Hrvatskoj, gdje se je rodio i djelovao glasoviti, pravi 
narodni i svakomu hrvatskomu djetetu poznati pjesnik Andrija 
Kačić Miošić, redovnik (fratar) franjevac (umro 1760.) istakao 
se kao vodja hrvatskih rodoljuba — pravaša glasoviti Mihovilo 
Pavlinović (umro 1887.). O hrvatskoj Istri ne može se ništa ni 
govoriti, a da se ne spomene pok. biskup Dobrila i svećenik 
Vjekoslav Spinčić. U Bosni pak i Hercegovini svećenici-redov- 
nici jedini su do jučer bili prosvjetitelji naroda i čuvari hrvat- 
ske misli, a osobito se medju njima iztakao pred koju godinu 
preminuli pjesnik Grgo Martić. 

Ovo je samo nješto, a da i nema ništa više, ovo je vrlo 
mnogo i sasvim dosta, da se uzmogne kazati, da hrvatsko kato- 
ličko svećenstvo ima velikih zasluga za narod i domovinu hrvat- 
sku, osobito za prosvjetu. 

No i ako je to tako, tužbe, jadikovke, prigovori i zahtjevi, 
koje svećenstvo u obće, a današnje hrvatsko svećenstvo napose 
u svezi s ovim zaslugama iznosi, nisu ni iz daleka onoliko 
opravdane, kako to čujemo i čitamo. 


Prije svega treba držati na umu ovo: Poznato je i sasvim 
naravski, da i cieli narod, kao što i pojedini čovjek, što manje 
zna, tim više mora vjerovati drugomu, i što je slabiji i nemoć- 
niji, to više mora tražiti pomoći od drugoga, a kad mu nitko po- 
moći ne će ili ne može vapi pomoć od Boga. Zato je sasvim 
naravski, da svaki narod u početku uz strah pred silnim i nasil- 
nim vladarima najviše poštuje i časti one ljude, koji mu mogu 
izmoliti pomoć od Boga, ili mu kazati kakvu spasonosnu tajnu. 
A to su od vajkada bili svećenici, kojii su kod krivobožnih na- 
roda često bili obični vrači. No ostavimo staro i krivobožno 
vrieme. 

U naše kršćansko vrieme bili su svećenici stotine i stotine 
godina ne samo jedini pismoznanci, nego i jedini ljudi, koji su 
znali misliti i raditi i nješto drugo, a ne samo za sebe: oni su 
jedini dugo vremena gojili misao o obćem dobru, i to ne samo 
za ovaj, nego i za drugi sviet. A morali su biti pismeni već za to, 
što se kršćansko naučanje i služba božja ne može pravo ni po- 
misliti bez pisma. Za malo su svećenici povrh toga dobili takav 
položaj, da se nisu brinuli za kruh svagdašnji, te su se mogli 
baviti razmišljanjem, snovanjem, učenjem i naučanjem. To je 
trajalo dugo, pa je zato sasvim naravski, da su svećenici bili 
prvi, kad se je gdje radilo o književnoj prosvjeti i o obćem do- 
bru, o dobru naroda, jer im je vječno i vremenito dobro bilo ne 
samo vazda na jeziku, nego i na misli, a osim toga su oni jedini 
bili bez ostalih briga (nisu na primjer morali ratovati i t. d.). 
Svećenička je inteligencija u kratko prvorodjenac, medju inte- 
ligencijom. No kao što nije liepo ni opravdano, ako sin-prvo- 
rodjenac spočitava mladjoj braći, da je on to i to učinio i stvorio 
i da bez njega ne bi bilo ništa, jer je on mladju braću pomagao 
odhranjivati itd., tako treba znati pravu mjeru i u tom, kad se 
iztiču zasluge svećenstva za narod i prosvjetu. Kao što naime 
sin-prvorodjenac ne može razložno kazati, da je to njegova za- 
sluga, što se je prvi rodio, tako ni svećenički stalež ne može 
razložno sebi pripisivati u zaslugu, što se je po naravi stvari 
prvi na javnom polju pojavio. 

No iz ovoga, što smo spomenuli, izlazi svakako ovo: Nije 
opravdano tvrditi, da svećenički stalež nije učinio ništa za na- 
rod i za prosvjetu, ili dapače da i ne može ništa učiniti, te radi 
toga svećenički stalež grditi, ponizivati i mraziti. Naprotiv kao 

šio sin — prvorodjenac uživa izvjestno prvenstvo pred mladjom 
braćom, tako i svećenička služba i sama po sebi i po svojoj 
prošlosti ima uživati izvjestno prvenstvo i poštovanje. 

Pita se sada, ako je tomu tako: Kako je u toj stvari došlo 
do nesklada i nesporazumka medju svećeničkom i ostalom inte- 
ligencijom? Zašto naime ostala inteligencija ne priznaje sada- 
njemu svećenstvu spomenutih zasluga, nego se svećenici tako 
rekući moraju sami hvaliti? — Odgovor na važno ovo pitanje 
dat će si svatko sam, kad prosudi ovo: Spomenuti na pr. biskup 
Vrhovac bio je takav pristaša napredka i novih misli, koje su 
vladale u njegovo vrieme, da su ga njeki držali »framasonom« 
ili t. zv. »slobodnim zidarom« (t. j. pristašom posebnih slobod- 
njačkih misli, koje se protive Crkvi i njezinu naučanju, a tako- 
vih je ljudi onda bilo mnogo). To je zacielo samo nječije domi- 
šljanje, no svakako stoji, da je biskup Vrhovac bio barem u prvo 
vrieme u crkvenim stvarima pristaša cara Josipa II., koji se je 
u koječem protivio papi. To sudimo po tom, što je Vrhovac bio 
postavljen za ravnatelja novoga svećeničkog sjemeništa, koje je 
po svojoj zamisli osnovao car Josip II. No kako bilo u toj stvari, 
poznato je i to, da se je biskup Vrhovac družio s Francezima 
(koji su onda držali Hrvatsku s desne strane Save), a Francezi 
su bili svi slobodnjaci ili liberali. Pa bilo i s tim, kako mu drago, 
svakako je Vrhovac stupao uporedo sa mislima svojega vre- 
mena, kad se je, kako smo spomenuli, starao za narodni jezik. 

Sasvim isto vidimo u tom pogledu i kod svih drugih naših 
glasovitih svećenika. Biskup Strosmajer došao je na pr. na glas 
time, što je na crkvenom saboru ili koncilu (god. 1869/70) odu- 
ševljeno i odlučno branio slobodu, i to u skladu s mišljenjem 
svega prosviećenoga svieta, a proti većini ostalih katoličkih bi- 
skupa. Rački je opet bio tako oduševljeni prijatelj Rusije, da je 
meni jednom rekao: »Kad ne bih vidio, da sam potreban u 
Hrvatskoj, ja bih bio u Rusiji.« Pristao je dakle uz narodnu sla- 
vensku misao, ne izključujući iz nje ni Rusije, premda Rusi nisu 
katolici. Jednako je važno ovo: Premda je pok. A. Starčević 
znao ljuto ošinuti popove, svećenstvo je hrvatsko gotovo listom 
pristalo uz njegovu stranku. 

I tako bi mogao i dalje nabrajati primjere i dokaze za to, 
da je hrvatsko katoličko svećenstvo sticalo zasluge i zasluženu 
hvalu samo onda, kad je ne samo pristajala uz obće narodne i 



159 

svjetske misli, nego im se postavljalo i za vodje. Danas naprotiv 
vidimo nješto posve drugo, naime ovo: Svećenstvo ne samo sa 
s njekim nepovjerenjem gleda sve, što drugi, t. zv. »svjetov- 
njaci«, rade i počinju, nego se organizuje samo za sebe, za inte- 
rese Vjere, Crkve i svoga staleža, te pri tom izključuje sve, što 
nije katoličko. Zato se na pr. danas ne može ni zamisliti hrvat- 
ski katolički svećenik, koji bi — kao Rački — ljubio Rusiju. 
Ovo odjeljivanje svećenstva od ostaloga naroda tako je oče- 
vidno i ide tako daleko, da se često čuje ovakvo umovanje, 
kada tko zove svećenstvo na pomoć u narodnoj stvari: »Aha, 
sad nas zovete, dok nas trebate, a poslie za nas ni pitanja«, — 
kao da je svećenstvo izvan naroda te bi radi svojih interesa 
smjelo i ne pomoći narodnoj stvari. 

Ovo je svakako novi put, kojim je hrvatsko (a i ne samo 
hrvatsko) svećenstvo udarilo. To je sasvim nješto drugo, nego 
što smo mi Hrvati do sada bili naučni gledati i vidjeti u našem 
svećenstvu. Zato je vrlo čudno, kad se današnje naše svećen- 
stvo poziva na zasluge prvašnjega našega svećenstva, na pr. 
na zasluge jednoga Račkoga! Tako na pr. o Rusiji misle današnji 
naši svećenici, kako o njima pišu naše katoličke novine (»Hrvat- 
stvo«)! 

Tužbe dakle našega kat. svećenstva na nepriznavanje nje- 
govih zasluga treba prosudjivati, štono rieč, »sa zrncem soli, 
t. j. razložno — i bez obzira na to, što pojedini hrvatski svećenik 
nema baš nikakve zasluge u tom, što su prije njega učinili naši 
i drugi po svietu svećenici, pa je često vrlo smiešno, kad se 
istom tkogod poziva na ove zasluge i u ime toga zahtieva za 
sebe ovo ili ono. 

Zato mi pravo i ne razumijemo, zašto naše svećenstvo to- 
liko iztiče svoje (t. j. svojega staleža) zasluge i zašto se žali, što 
se te zasluge tobože ne priznavaju. Mi držimo, da se o tim za- 
slugama, koje su nesumnjive, može razložno govoriti samo u 
ovom smislu: Neka rase svećenstvo nasljeduje zaslužne pred- 
sastnike u svojem staležu, pa će biti čašćeno i sada i u po- 
tomstvu! 

No ako tko misli, da bi zasluge njegdanjih svećenika imale 
još i danas nositi komu bilo kakve kamate, t. j. da bismo se mi 
danas na pr. za volju zasluga pok. Račkoga dali voditi, recimo, 
kakovomu g. Zajgeršmidu (proti kojemu uostalom nemamo ni- 

šta, nego spominjemo jedno ime, baš zato, jer o njemu gotovo 
ništa ne znamo), onda je tu potrebno reći, to ne ide. Sviet nije 
nikada trpio, a ni danas ne trpi ljudi, koji drže, da su »zato ro- 
djeni, da potroše gotove plodove« (ili kako se latinski kaže: ad 
fruges consumere nati), ili kako kaže naša rieč: da živi od tu- 
djega sala. A nije to ni pravo. Plodove treba priraditi, a zasluge 
treba — steći! 

(»Dom«, God. 1909. Br. 39.) 


Svietla pojava. 

»Brat će brata i do jame, ali ga u jamu ne će!« Ako ikada, 
to se je sada obistinila ova narodna rieč. Poznato je naime, da 
su uz Frankovce osobito katoličke hrvatske novine, »Hrvat- 
stvo«, vrlo razdraženo i ogorčeno pisale proti obtuženih Srba. 
Čuo se je doduše u tim novinama koji put i glas razbora, ili ba- 
rem njekoga sustezanja, ali u glavnom se je »Hrvatstvo« pribli- 
žavalo u toj stvari frankovcima. No sad, kad je državni odvjet- 
nik predložio pet obtuženih Srba na vješala, sad, dan uoči pro- 
glašenja osude, sad se u »Hrvatstvu« javlja »svećenik miritelj«, 
koji kaže: I ako su nam naša braća nebraća Srbi krivi to i to, 

— Bog im neka sudi, oprostimo im! Oprostimo im i kao kršćani, 
i kao braća, i kao Slaveni, koji smo meka srca! A ako nam i 
poslie toga budu nebraća, sudit će im i osudit će ih cieli sviet. 

Naše će čitaoce ovaj glas hrvatskoga svećenika miroljubca 
i mironosca zacielo isto tako obradovati, kako je obradovao nas, 
i to tim više, što se taj glas čuje iz »Hrvatstva«. Pa komu bi 
ljepše i pristajalo, da navješćuje mir, ljubav i oproštenje, nego 

— svećeniku! Ta, kako kaže odlični hrvatski pjesnik, Franjo 
pl. Marković, u najvećoj svojoj pjesmi: prolazna je mržnja, a 
ljubav je vječna! I doista žalostno bi bilo, kad bi čitavo hrvat- 
sko svećenstvo uztrajalo u onakvoj mržnji na naše Srbe, kakvu 
dan na dan šire Frankove novine. Ta k čemu vodi takova mrž- 
nja i čim će uroditi; Može li ta mržnja viekom trajati? Je li 
dostojno čovjeka, — graditi cielu politiku, cielu budućnost na- 
roda — na mržnji, i to na mržnji na sinove iste domovine, na 
braću našu po jeziku i plemenu? 

Ne, hrvatsko svećenstvo ne bi bilo ono, što je bilo (kako 
je to u posljednjem »Domu« razloženo), i što će opet, ako Bog 
da, biti, — da se nije čuo u ovom času i ovaj glas. Mi, kad smo 
to pročitali, mi smo u duhu gledali ono vrieme, kad će hrvat- 
ski svećenici u svojoj cielosti opet biti ljudi na svom mjestu, 
t. j. ljudi, kojima su svete sve velike misli čovječanstva i na- 
roda, i to još svetije, nego ikomu, jer su oni — svećenici. 

Mi smo čvrsto uvjereni, da će ovaj glas hrvatskoga sveće- 
nika (a to je glas dobroga diela čitavoga svećenstva) i Hrvatima 
i Srbima kud i kamo više koristiti, nego sve ono dugotrajno 
pisanje hrvatskih koalicionaša, jer ovdje govori ljubav i težnja 
za pravicom, a ondje ima dosta političkoga računa i prkosa. 
Hrvatima će koristiti time, što će dokazati, da Srba ne zago- 
varaju samo njihovi politički saveznici, nego da Srbi i kao su- 
gradjani Hrvata i njihova braća, i kao Slaveni mogu dočekati 
bratsku i pravednu rieč i od svojih političkih protivnika. A to je 
opet dokaz, da uza sve zablude srpskih (i hrvatskih!) političara 
Srbi u Hrvatskoj nisu krenuli stazom, na kojoj bi imalo doći do 
smrtne mržnje i nastati rat do uništenja, kako to propoviedaju 
njeki špekulanti. Neka zato sud izreče osudu kakvu mu drago, 
to je njegova stvar. Za budućnost hrvatskoga naroda i domovine 
glavno je, kako sudi hrvatski narod. A čitav hrvatski narod, bez 
razlike političkih stranaka, pokazuje se u ovoj stvari kao brat 
kršćanin i čovjek, koji ne mrzi, ne osvećuje se, ne biesni, nego 
ljubi, prašta i razloži. 

Ne smeta nas nimalo, što se je »svećenik miritelj« uz put 
zadio i o Stj. Radića radi njegova članka u predposljednjem 
»Domu«, o toj stvari. Možda ćemo se na to drugi put vratiti, 
a sada prelazimo preko toga, — da ne kvarimo, liepoga razgo- 
vora. To nam je tim lakše što taj plemeniti »svećenik miritelj« 
kaže ne samo to, da se je ona misao Stjepana Radića u onom 
članku proti vješalima: da će stotine hrv. svećenika dići svoj 
glas proti tim vješalima, — upravo sretno pojavila zajedno s jed- 
nakom mišlju toga svećenika, — nego još dodaje, »da bi se mo- 
gli uz dobru i u drugim (mislima) složiti i na istoj meti (cilju) 
naći«. 

Dakako, da bi. Mi smo i na posljednoj našoj skupštini javno, 
jasno i glasno odbili od naše stranke prigovor, da smo proti 
Vjeri, Crkvi ili proti katoličkomu svećenstvu. No na veliko naše 
11 


162 


163 


čudo našlo se ljudi, koji nas uzprkos toj našoj otvorenoj i javnoj 
izjavi na svu silu turaju medju protivnike Vjefe, Crkve i kat. 
svećenstva, — kao da bi im to bilo milije! 

No ostavimo to! Nama nije bilo nikada do inata, pa kako 
da nam bude sada, u času, kad se u »Hrvatstvu« čuje glas: da 
bismo se mi sa svećenstvom našli na istom cilju! 

Nas to, kako rekosmo, napunja radošću. Mislit će tko, da 
je to radi Srba. Nije. Mi do Srba ni iz daleka ne držimo toliko, 
da bi nas to moglo dieliti od koje hrvatske stranke. Ta Srbi su 
politički protivnici i nama — nama »cesarevcima«. 

Drugo je po sriedi, i to mnogo važnije. Nije to samo slučaj* 
što se je glas za slogu javio u svezi s ovom stvarju, u kojoj se ne 
radi toliko o Srbima, koliko o temeljnim kulturnim i političkim 
nazorima. Radi se eto o životu i smrti nekolicine naših sugra- 
djana i braće naše; radi se o ogorčenoj političkoj mržnji i osveti 
proti cielomu bratskomu plemenu; radi o izrabljivanju narodne 
naše nesreće u korist nizke špekulantske politike. A u svezi 
s ovim radi se o tom, da mi Hrvati sačuvamo svoju čast i kao 
Hrvati, i kao Slaveni, i kao kršćani. I tu se mi nadjosmo s ple- 
menitim »svećenikom miriteljem« složni u misli: da naše hrvat- 
stvo ne stoji poglavito u mržnji na bilo koga, a najmanje na 
Srbe; da naše Slavenstvo ne stoji poglavito u slavljenju ruskoga 
samodržavlja i pravoslavlja; da naše kršćanstvo ne stoji u vječ- 
nom ratu sa svim, što nije rimsko, — već da rieči Hrvat, Sla- 
ven, kršćanin imadu i drugi, mnogo širi, viši i dublji, a nada sve 
medju sobom skladni sadržaj, koji se je bio već tako liepo usta- 
lio kod mnogih naših otaca, da je bio postao našim narodnim 
ponosom. Kasnije se na žalost naše hrvatstvo, slavenstvo i krš- 
ćanstvo počelo jedno od drugoga dieliti i u sebi tamnjeti, dok 
ne potamnješe toliko, da predstavnici njihovi jedan drugoga 
već i ne vide te se medju sobom gotovo poklaše. 

Sad opet sviće. Mi i opet s radošću i najljepšim nadama 
bilježimo, što novi sklad izmedju glavnih misli, koje su vazda 
vodile velike naše otce, naviešta jedan svećenik. 

( »Dom «, God. 1909. Br. 40.) 



»Pa šta, ako podpadnemo pod Srbiju . . . ?« 

Pred nedjelju dana osudjeni su u Zagrebu Srbi, koji su bili 
obtuženi, da su htjeli pod Srbiju i Crnu Goru. 

Većina hrvatskih novina stoji u ovoj stvari na strani Srba 
veleći, da su ti Srbi vjerni kralju, domovini i carevini, te da je 
po tom obtužba osnovana na izmišljotinama, a sve zato, da se 
Srbi odvrate od Hrvata i od Hrvatske, za koju se sada složno 
s Hrvatima bore. Srbi su dakle, kažu te novine, obtuženi radi 
politike. To je dakle bila politička parnica. Trebalo je, kažu 
jedni, svietu dokazati, da se Srbi spremaju na bunu, pa da je 
nuždno sjediniti Bosnu. Trebalo je zavaditi Hrvate i Srbe. Tre- 
balo je dati izgovor Franku, da može pristati uz Rauha, 

Uz većinu hrvatskih novina pristaju malone sve uglednije 
novine po cieloj Evropi, t. j. prigovaraju cieloj toj parnici i brane 
Srbe veleći u glavnom, da Srbi u Hrvatskoj vode srbsku poli- 
tiku, a radi politike, se danas ljudi ne obtužuju na vješala, jer 
to, kažu, više koristi obtuženima, nego onomu, koji tuži. 

Po svem tom nije čudo, da su se i narodni zastupnici, i to u 
banskoj i dalmatinskoj Hrvatskoj, oglasili u prilog odsudjenih 
Srba. Zastupnici hrvatsko-srbske koalicije, boraveći u Pešti 
poslali su odanle izjavu u tom smislu, a u dalmatinskom saboru 
u Zadru prekinuta je u znak žalosti sjednica, čim je tamo došao 
glas, da su Srbi u Zagrebu osudjeni. Dakako, da se onda lako 
razumije, što su onda obtuženi Srbi, koji nisu odsudjeni, bili u 
Zagrebu oduševljeno pozdravljeni i čašćeni, kad su pušteni iz 
zatvora. 

Tako je na jednoj strani. 

Na drugoj strani novine Frankove stranke, za tim »Hrvat- 
stvo«, pišu, da je bilo već zadnje vrieme, da se Srbima »odbiju 
rogovi« ili »stane na rep«, jer su zbilja već ne samo preveć 
bezobrazni, nego su očito radili, da se otrgnu od carevine i da 
upropaste Hrvatsku. Srbska propaganda nije se dalje smjela 
trpjeti. Hrvatski sudci, na koje su domaće i strane novine toliko 
vikale i grdile ih, sudili su blago (nitko nije osudjen na smrt), ali 
zato treba da vlada sada pritegne uzde, pa neka zabrani ćirilicu, 
srbske škole, srbsku zastavu, srbske zadruge i t. d. A što se tiče 
onih Hrvata, koji Srbe brane, — to su izdajice, podplaćene iz 


164 


Beograda. Oni to sve rade i pišu za novce, za beogradske pare. 
To su posrbice, — ti vajni, tužni Hrvati. Dapače i svjetske no- 
vine — i one su podplaćene iz Beograda ili od framasuna. 

Razumije se, mi smo s jedne i druge strane zabilježili samo 
nješto, valjda ni stoti dio stotoga diela. Ta o tom se piše već 
preko godinu dana, a poznato je, kako naše novine pišu! 

Pa znate, što je napokon izašlo na vidjelo poslie sve ove 
hajke na veleizdajnike Srbe i poslie tolike omraze medju samim 
Hrvatima radi tih Srba? Izašlo je na javu, da i oni Hrvati, koji 
su radi veleizdaje dizali hajku na Srbe, misle o carevini upravo 
tako, kao i Srbi. 

Evo naime, što čitamo u »Hrvatstvu« dne 8. listopada u 
članku: »Nakon osude«, koji je po običaju pun ogorčenih i bies- 
nih upravo navala na Srbe, a pohvale sudcima, koji su ih odsu- 
dili: 

»Sva dosadanja politika monarkije (carevine) na jugu išla 
je direktno (ravno) i sustavno (redom) za tim, da zatre, potlači, 
pogazi, uništi hrvatsku političku i narodnu ideju (misao). Hoće 
li dinastija (vladarska kuća) i monarkija, da se ta politika i dalje 
prosljeđuje (nastavlja) ? Ako hoće, dobro, mi ćemo Hrvati kao 
narod propasti; ali zlo će pri tom proći i njetko drugi. Neka 
znadu i dinastija i monarkija, da se ovdje na jugu grle i izpre- 
pliću dvie po dinastiju i monarkija najopasnije ideje: ideja ma- 
gjarska i ideja srbska. Jedini uztuk proti njima jest ideja hrvat- 
ska. Ne će li dinastija i monarkija toga da uvide, to je njihova 
stvar. No mi dozvoljujemo smjernu primjetbu, »da bi u hrvat- 
skim do sada lojalnim« (kralju vjernim) redovima znala zauzeti 
veće dimenzije (t. j. razširiti se) resignacija (odreknuće), kakvu 
smo čuli prije kojih 10 godina iz ustiju jednog hercegovačkog 
fratra: »Pa šta, ako podpadnemo pod Srbiju ili Crnu Goru? Što 
nam one mogu oduzeti? Jezika nam ne mogu oduzeti. Gore 
nam nikako ne može biti, nego li nam je pod Švabom.« 

Pročitajte još jednom, ne zaboravite, da to piše »Hrvat- 
stvo«, promislite, a onda pograbite kamen i bacite na — Srbe, 
koji su ovih dana jedva izmakli vješalima, a dobili i po 12 godina 
tamnice zato, što su nastojali, da dodju pod Srbiju i Crnu Goru. 
A kakova je razlika izmedju njih i »Hrvatstva«? 

Mislite o tom, a mi ćemo nastaviti. 

('»Dom«, God. 1909. Br. 41.) 

S kim ćemo? 

»Obzor«, a osobito »Pokret«, bučno razglasuju ovih dana 
znameniti — valjda — dogadjaj: da je seljačka stranka prešla 
u tabor »crnih klerikala« kranjskih, pače im se prodala! Tom 
prilikom osobito iztiču, kako u seljačkoj stranci, posebice u nje- 
zinoga vodje, nema stalnosti, već je sad uz ovoga, sad uz onoga. 

Doista, seljačka stranka, kao i svaka živa stranka, kušala 
je osobito u ovo posljednje mrtvo vrieme, od kad nema sabora, 
da bilo gdje probije led, kojim smo svi zakovani. Tako je, pobi- 
jajući i dalje riečku rezoluciju, pristala i uz hrv. srb. koaliciju 
u njezinoj borbi proti nezakonitosti magjarštine u Hrvatskoj i 
proti neustavnoj vladi Rauchovoj; na poziv naprednjaka pristala 
je na dogovore za sporazum s njima, a sama je tražila sporazum 
i slogu sa starčevićancima. I zato je nestalna! I to joj zamje- 
raju i prigovaraju ne samo oni, koji se tuže na premnoge »stranke 
i strančice«, te uzdišu za slogom zahtievajući za to »žrtve i pre- 
garanje« nego i oni, koji su sami tako stalni, da su danas proti 
Magjarima, a jučer su se s njima bratimili; danas su s Pejačevi- 
ćem, a nedavno su bili proti njemu; danas su proti Rauchu, ju- 
čer su bili s njim u jednom kolu! A što je najviše, to nam pri- 
govaraju ljudi, koji, da nije bilo veleizdajničke parnice, ne bi pod 
Bogom znali, ni što ni o čem bi pisali, a kamo li, što bi radili! 
Napokon svi ovi zaboravljaju za dokaz naše nestalnosti kazati' 
kada smo bili uz Raucha i Franka, a to je barem po njihovom 
pisanju — glavno. 

Svi ovi prigovori ne dokazuju medjutim, da je seljačka 
stranka nestalna, nego da je samostalna, jer su i njezini prvaci 
i njezini pristaše i njezini novinari sasvim samostalni ljudi, a 
budući takvi nisu se pokoravali ničijoj komandi, nisu se ravnali 
po glasovima bilo iz čijega kabineta, nego su radili, kako su 
najbolje znali — i zato je stranka »nestalna«! Dobro mi to razu- 
mijemo: Seljačka stranka nije progutala ničije udice, nije bila 
ni na čijoj uzici, nije bila zakaparena, pa se s njom nije moglo 
računati, i zato je — »nestalna«! 

Vrlo je zanimljivo paziti, kako se razni naši protivnici pletu 
i motaju radi našega približenja »Slovenskoj Ljudskoj Stranci«. 
Ta to su »klerikalci«, popovska stranka, a mi, što smo mi? Tu su 

naši protivnici u neprilici. Znadu, da naše svećenstvo ne pristaje 
uz seljačku stranku; znadu, da se seljačka stranka organizuje 
bez svećenstva, pače proti volji svećenstva i uzprkos njegovim 
navalama; — a sad smo pristali uz slovenske »klerikalce«, koji 
su tobože još i gori od naših! Kako je to? 

Stvar je sasvim jasna. Pitajte naime stotine hrvatskih sve- 
ćenika, pa će vam priznati: da nije zagrebački nadbiskup g. 
1906. izdao na svećenstvo okružnicu, u kojoj odvraća svećen- 
stvo od »braće Radića«, svećenstvo bi bilo već danas većinom 
u seljačkoj stranci. No mi znamo vrlo dobro, da se je u vrieme, 
kad je državni odvjetnik zaplienio program Hrvatske Pučke 
Seljačke Stranke, vlada obratila na nadbiskupa radi toga pro- 
grama. Tako mi sebi tumačimo postanak one okružnice. Zato 
nas nije ni najmanje uznemirivala, tim manje, što je uvodničar 
»Hrvatstva«, novina naših »klerikalaca«, čim je program izašao, 
denuncirao seljačku stranku s nelojalnosti vladaru i kritizirao 
zahtjev »referenduma«, a prigovorima kulturno-vjerske naravi 
— ni traga! 

Tako je došlo do toga, da je svećenstvo ustalo proti seljač- 
koj stranci. A što su »braća Radići«, ili koji od njih kada »re- 
kao« i »napisao«, to je bila samo izlika, jer programu i radu 
seljačke stranke nije moglo biti razložnog prigovora prosto zato, 
što ta stranka ne samo da nije osnovana proti Crkvi i svećen- 
stvu, pa ni proti »klerikalizmu«, nego je naprotiv u tim pita- 
njima konservativna, t. j. zadovoljava se u glavnom sa svim 
onim, što je i »kako je do nas došlo«. 

Zato je nama bilo lako približiti se Slovenskoj Ljudskoj 
Stranci, premda smo za nju čuli, da je »klerikalna«. No kad smo 
i vidjeli, što je ta stranka, u nama se doista dogodio odlučni 
preokret. 

Mi ćemo o tom svem, dakako još više pisati i razlagati. 
Za danas će biti dosta, da iztaknemo glavnu misao, koja se je 
nama za boravka u Ljubljani rodila: Stvorimo u Hrvatskoj ono, 
što je Slovenska Ljudska Stranka! A to se ne može stvoriti — 
ni bez svećenstva, ni bez pučke inteligencije. 

U ovoj misli imala bi se danas, kad se sve hrvatske stranke 
ili razpadaju, ili su sasvim nemoćne, stvoriti zbilja jaka hrvatska 
pučka i narodna stranka. Seljačka bi stranka pri tome imala 
znameniti dio, jer je nesumnjivo, pa toga nitko i ne poriče, da 


167 


je ona osvieštila i okupila najveći dio seljačkoga : naroda: ona 
je stvorila temelj za pravu pučku ili demokratsku stranku. 
Llkloniti uzroke, koji do sada . smetahu, da na taj temelj stane 
svećenstvo, a izmedju ostale inteligencije i svećenstva ukloniti 
uzroke medjusobnoga nepovjerenja — to bi nam svima, koji ni- 
smo već »zakapareni« u bilo čiju službu, imao biti najpreči po- 
sao. Stvar je to moguća, a upravo nuždna. Mržnje i nedostoj- 
noga nadmetanja već je odavna previše, a pogibelj za narod, 
domovinu, njezinu sreću i čast prevelika. 

Glavni odbor naše stranke za stalno će mahnuti rukom na 
sve nesporazumke i krivice, te s cielom dušom pristati uz ovu 
misao i poraditi, da što prije postane činom. 

( »Dom*, God. 1909. Br. 42.) 


Obračunaj mo ! 

Čujmo prije svega: 

Doktor Mihajlo Medjimorec, sisački župnik, piše u »Hrvat- 
stvu« dne 6. stud. o. g. medju ostalim od rieči do rieči i ovo: 

»Borili smo se sa seljačkom strankom, sa pristašama g. 
Stjepana Radića. Spomenuo sam, da je borba bila lagana, i mi, 
pravaši, vodismo ju nekako teška srca, jer napokon tko će ići 
daviti Stiiće, Hatiće, Mariće, Uzelce, Juhoviće, Karamarkovi- 
će, Blažutiće, Kraljičkoviće — ta to su ipak naši ljudi! A njihov 
naprednjački bojni klik bio je: u Savu s njim, s Radićem!!! U 
Savu, razumije se, nije otišao nitko, ali je bilo mnogo nepotreb- 
nih uvreda, pogrda i svakojakoga zla. Najveće pak zlo bilo je 
to, što je, da se svlada seljačka stranka, šaka ljudi potrošila 
u kortešaciju deset puta više novaca, nego kad smo vodili boj 
s madžaronima! Trebalo je, što ćemo, stotinu sastanaka, na 
svakoga pristašu seljačke stranke dva, a na suho nije moguće!« 

Pravdo božja i istino sveta, mogućna li si! 

To je prva misao, koja nam je sinula u umu i razblažila 
dušu, kad smo ovo pročitali. 

Pet godina radimo kao mučenici i svih pet godina cvilimo 
upravo, jaučemo i vapimo nad nebratskim, nepravednim, pače 

bezbožnim postupkom naših gospodskih stranaka proti nama , 
i nitko nam od te gospode ne vjeruje! Vi bunite narod, kažu 
gospoda, — i to je sve, što mogu proti nama govoriti. Ali je 
dobri Bog u svojoj providnosti sačuvao nas i od toga prigo- 
vora, jer uza svu hajku na nas — bune, hvala Bogu, nije bilo, 
pače nije bilo ni tučnjave, pa ni najmanjega nereda, ni na jednoj 
od stotina i stotina naših skupština i sastanaka. Čisti smo dakle 
kao sunce, — ali gospoda ne vjeruju, već vode protiv nas rat 
kao protiv dušmana. — »Nije istina! Mi se na vas i ne obazi- 
remo! Vas niti nema! To je par zavedenih seljaka, koje su Ra- 
dići zaludili, da će biti zastupnici i veliki župani!« — Tako na 
naš jauk i na naše proteste odgovaraju dan na dan novine gos- 
podskih stranaka. 

Kad eto našao se čovjek pravednik, kojemu politika nije 
gešeft, i priznade istinu: da je njegova vlastita stranka, Hrvat- 
ska Stranka Prava, u spregi s naprednjacima, potrošila na borbu 
sa seljačkom strankom deset puta više novaca — novaca! — 
nego u boju proti madžaronima! A potrošila je te novce na 
opijanje naroda, — jer »na suho nije moguće«! 

Ah, ali je Bog pravedan! Da smo mi izpisali vagone novina 
i izderali svoja prsa optužujući rodoljubnu našu gospodu radi 
ovoga zločinstva, — nama se ne bi vjerovalo. Sad su priznali 
sami. 

Nisu priznali sve. Nisu priznali, da su na seljačku stranku 
polazili u čitavim kolijama oboružani i s pijanom četom za na- 
valu. Nisu priznali, — ali dosta je, previše je i ovč, što su pri- 
znali, jer je ovo strahota. 

Za opijanje naroda deset puta više novaca proti seljačkoj 
stranci nego proti madžaronima! 

I to sve u najvećem kotaru u cieloj banskoj Hrvatskoj, gdje 
je kandidat te rodoljubne gospode prošao ogromnom većinom! 

A kako se je onda moralo raditi u onim kotarima, gdje 
kandidati te gospode nisu bili tako sigurni?! 

A kako je morao raditi i koliko je morao potrošiti Frank 
proti kandidatima seljačke stranke, kad su rodoljubna gospoda 
tako radila i deset puta više novaca potrošila nego proti 
madžaronu? 

A što je morao raditi Rauch u ludbrežkom kotaru, kad su 
ovako radila i ovoliko potrošila rodoljubna gospoda? 



Je li onda čudo, što su ova rodoljubna gospoda, kad su 
dobila vladu u ruke, u mjesec dana zabranila seljačkoj stranci 
16 skupština? Nije li to bila krasna narodna vlada? 

Ali sve je to ništa prema ovomu: 

Kad su ova rodoljubna gospoda mislila, da moraju u tako 
sigurnom kotaru potrošiti te su zbilja i potrošila deset puta 
više novaca proti seljačkoj stranci nego proti madžaronima, i 
kad su morali držati proti svakomu pristaši seljačke stranke 
dvie pijanke (jer »na suho nije bilo moguće«) pitamo mi, a pita 
i svaki razuman čovjek: 

Odkuda toliki strah pred seljačkom strankom? 

Odgovor na ovo pitanje — to je ona najveća strahota, o 
kojoj govorimo. 

Toliki strah pred seljačkom strankom mogao je — i morao 
je — nastati samo zato, jer su ova gospoda bila duboko uvje- 
rena, da rade zlo, a seljačka stranka da hoće pravo i da radi 
dobro. Da su ova gospoda bila uvjerena, da rade pošteno i 
dobro, da seljačka stranka ima krivo, — bila bi se mirne duše 
pouzdala u narod i u njegov razbor. Ali je misao seljačke 
stranke o pravu i poštovanju potlačenoga i zametavanoga se- 
ljačkoga naroda i o svoj jadnosti i odurnosti pokvarene gospod- 
ske politike bila tako jasna i tako jaka, da je potresla i tisućom 
duša do sada vazda »stalnih« sisačkih izbornika. I protiv ova- 
kove snage narodnoga uvjerenja rodoljubna sisačka gospoda 
nisu znala drugo, nego upriličivati pijanke, i to s deset puta 
većim troškom, nego protiv madžarona! Nije više bila dosta 
»Posavska štedionica«, već je trebalo od sela do sela, na sva- 
koga pristašu seljačke stranke dvie pijanke, — da se u vinskoj 
bezsvjestici potamni jasno spoznana misao o izbavljenju naroda 
ispod nedostojne komande pokvarenih gospodskih bećara i guli- 
jaša. Doista, to su rodoljubi! 

Ili ako nije ovako, neka kažu rodoljubna sisačka gospoda: 
po čem je seljačka stranka deset puta gora i pogibeljnija od 
madžarona, — kad je vriedno bilo proti njoj potrošiti deset 
puta više novaca? Ili neka kažu, kad znadu, da seljačka stranka 
nije na opijanje svojih pristaša potrošila ni filira niti im dala 
što drugo osim nauka, od kuda tim pristašama tolika jakost 
i stalnost uvjerenja, da su proti svakomu pojedinomu morala 
gospoda prirediti dvie pijanke? 

G. župnik sisački, dr. Medjimorec, koji je djetinjom beza- 
zlenošću, a za stalno i s rodoljubnim i kršćanskim bolom i tu- 
gom iznio i priznao žalostnu ovu istinu, — kaže, da su tako 
htjeli naprednjaci. 

I ovim »odkrićem« učinio je g. župnik sisački veliku uslugu 
pravednoj stvari u našoj domovini, — ako kod nas još tko ima 
osjećaja pravice. Ta nismo li pred koji dan u istom ovom 
»Hrvatstvu«, u kojem g. župnik iznosi žalostna ova odkrića, 
nismo li čitali, da su naprednjaci »jednomišljenici« Stjepana Ra- 
dića, a g. župnik sisački s negodovanjem piše, da su napred- 
njaci htjeli Stj. Radića u Savu! Što je dakle istina? Ako je 
istina, što piše g. župnik sisački (a cielo njegovo pisanje odiše 
bezazlenom istinom), onda je laž, da su naprednjaci jedno- 
mišljenici Stj. Radića. Čemu vam je, sveta gospodo, nuždna 
ovakva bezbožna laž? Nije li ova laž isto, što i opijanje naroda? 
Ili zar ćete se i vi, kad ne bude kud kamo, izgovarati, da ste 
vi to uviek osudjivali, ali da je i medju vama bilo vaših »na- 
prednjaka«, koji su tražili glavu Stj. Radića? Moguće. Ne će 
biti doduše kasno, ali ne će biti ni častno. 

A što se tiče naprednjaka u sisačkom kotaru, opažamo za 
sada samo ovo dvoje: prvo, da je kod svih većih tučnjava i 
smutnja u slavnoj borbi sisačkih rodoljuba proti seljačkoj stranci 
bio glavni vikač i vodja kapelan Fran Evgenije Petreković: 
jedan kapelan je dakle izvršivao bojni poklik naprednjački: 
Radića u Savu! Ali zato su naprednjaci jednomišljenici — Stj. 
Radića, a ne jednomišljenici — kapelana Petrekovića! — 
Drugo: G. župnik sisački piše, da je ovakovu borbu proti se- 
ljačkoj stranci najviše osudjivao sisački zastupnik g. Grga 
Tuškan. No bez obzira na to, što mi do takvoga osudjivanja, 
koje ništa ne hasni, ne držimo ništa, mi još pitamo: A tko je 
dao za borbu »deset puta više novaca« nego za borbu protiv 
madžarona? Naprednjaci sisački? . . , 

Ali — dosta! 

G. župnik sisački, dr. Medjimorec, priznao je, kažemo već 
po treći put, djetinjom bezazlenošću jednu strahotu i odkrio je 
onu grdnu i smradnu ranu u politici naših rodoljuba, »ljudi ime- 
na i prošlosti«. On kao »pravaš« pere ruke. Mi ga razumijemo: 
on ne pere sebe, već hoće da spasi pravaštvo i njegove prva- 
ke? Zaludu! Sebe dr. Medjimorec ne treba prati, i to ne samo 


zato, što je svatko, tko ga pozna, uvjeren, da nije nježna i 
umna njegova duša visoko i daleko od svake gadosti i divljačke 
strasti, nego već i zato, što se je on ovih gadarija, koliko je 
silom neprilika došao u njihovu blizinu, odrekao otvorenom, 
javnom izpoviešću, štedeći dakako u svojoj plemenštini i vjer- 
nosti staroj zastavi uzročnika svemu tomu zlu, tužno glasovi- 
toga Grgu Tuškana. No staru su zastavu sami zastavnici i voj- 
nici ne samo bez straha razderali, nego i bez srama pogazili i 
obezčastili. Liepo geslo »Bog i Hrvati!«, koje je desetke ljeta 
visoko lepršalo na toj zastavi, prhnulo je, odkinuvši se od po- 
gažene i obezčašćene zastave, iz blatnoga niza strasti i opa- 
kosti u slobodno podnebesje, kamo prema njemu upiru oči svi 
dobri Hrvati, pa i g. župnik dr. Medjimorec. No to geslo nije 
više vezano ni na koju zastavu, ne pripada nijednoj četi. Treba 
da se kupi nova četa. 

Ta je četa već skupljena. Snagu joj je osjetio najveći i naj- 
jači kotar u domovini. Za to joj je dao župnik Medjimorec 
svjedočanstvo prvoga reda: na svakoga pojedinca te nove čete 
trebale su po dvie ciele čete podivljalih i s naprednjacima sve- 
zanih pravaša i deset puta više novaca nego protiv čitavoga 
aparata bana Khuena! To je utvrdjeno, to treba znati i pamtiti. 

To je jedno, naime snaga misli seljačke stranke, što bi naša 
gospoda, koja se bave politikom, imala uzeti na um. Ali to, 
kolikogod mi mnogo držimo do te misli, nije ni nama samima 
glavno, već je glavno ovo: Strahote, što ih je opisao g. župnik 
sisački, dokazuju, da su sva naša gospoda, pa i pravaši, jednaka. 

Nismo li svi desetke godina proklinjali madjarski gulaš i 
pijanke, kojima su se dobivali i čuvali mandati, a sada ih isto 
tako stiču i čuvaju glasoviti rodoljubi! I sve to da im bude slo- 
bodno zato, što su »pravaši«! 

Ne, ovako ne ide dalje! 

»Državno pravo«, to jedino tobože hrvatsko evangjelje, 
dopušta eto opijanje — ubijanje naroda. Domovina se osloba- 
dja i ujedinjuje pijankama! »Bog i Hrvati« postaje poruga i na 
Boga i na Hrvate. Slobodna i ujedinjena Hrvatska sasvim je 
odieljena od naroda, kad se eto domovina oslobadja, a narod 
ubija! 

To je pravaštvo! 

I nitko još nije smogao dovoljno snage, da ovu nakazu, 

koja evo desetke godina vriedi kao narodni program, iz našega 
života makne. 

Istina je: Pravaši se raztepoše i poklaše. Ostaviše stvori- 
telja i učitelja svoga, a on njih prezreo sve i pojedince, a bla- 
goslovio čivutina! 

Očito je, da tu nema blagoslova. 

Zašto? 

Reći ćemo, iz dna duše, svoje uvjerenje: Stvoritelj prava- 
štva i učitelj pravaša bio je čovjek po naravi surov; po školama 
hladni, oholi Rimljanin, bez trunka čuvstva u obće, posebice 
bez traga temeljne kršćanske crte: ljubavi i sućuti prema ma- 
lenima i slabima. To nije dostojno Rimljanina! To je ludost! U 
skladu s tim iznio je prokletu nauku o slobodnoj domovini — • 
bez slobodna naroda. Rimljaninu, neznabožcu, podjarmitelju 
naroda, gospodaru svieta — to je razumljivo; nama kršćanima 
nije. Zato nam zamagliše mozag Tomislavi, Krešimiri, i »180 
malih i (koliko ono?) velikih brodova«, Zrinski i Frankopani. — 
A grdi li naduta činovničad seljaku Boga, otca i majku; globi 
li ga i zatvara, stvara li mu u obiesti i neznanju na dan trista 
jada, — gdje bi na to mislili »sinci Zvonimira« i unuci Zrinskih 
i Frankopana! 

Ova zasliepljenost traje desetke godina — i još je prava- 
štvo svetinja, pravaški program — hrvatsko evangjelje! 

Plodovi se vide. G. župnik sisački kao da ne razumije, 
kako je dospio u kolo naprednjaka, a ipak ništa naravnije. 
Svoji se nadju prije ili kasnije. A oni, kojima je uzor »nadčo- 
vjek« odpadnika od kršćanstva Niemca Ničea, koji jedinu za- 
preku pravomu napredku čovječanstva vidi u kršćanskom mi- 
losrdju prema malima i slabima, nisu se slučajno našli s učeni- 
cima ledenoga Starčevića, s kojim se u ostalom slažu i u hajci 
na popove. 

I još ima svećenika, kojima je Starčević uzor! Kažu do- 
duše: samo u politici. Još stoputa gore, jer baš time pokazuju, 
da od politike ne traže više, nego što je on tražio. A on je u 
politici bio poganin: bez trunka mara za narod, s vječnim na- 
glašivanjem »prava«, staroga prava, t. j. prava za one, koji ga 
imaju. A za one, koji ga nemaju? Ta zar niste još prozreli, 
da je u njegovu naglašivanju, zajamčenoga prava — sva nje- 
gova politička mudrost? No to je politika privilegovanih, bla- 

ženih posjedujućih, sasvim u skladu s rimskim pravom (stranka 
prava!). I naša poluinteligencija, pače i naše svećenstvo prisiže 
na to! A medjutim je baš kršćanstvo stvorilo sasvim novi sviet 
i otvorilo novu borbu za sticanje i stvaranje prava, onima, koji 
ga nemaju. 

Sav je prosviećeni sviet danas u toj i takvoj borbi. Da ne 
idemo daleko: Čim su »najfanatičniji klerikalci« kranjski smrvili 
u svojoj domovini liberalce? Marom i radom za živi narod, koji 
svima liberalcima baš — smrdi. 

To ih jest uz ostale griehe najviše zatuklo, a nas evo pri- 
bližilo »crnim klerikalima«. 

G. župnik sisački traži obračun s pravašima — radi krš- 
ćanstva, koje njihovi saveznici naprednjaci zametavaju. Nisu 
ludi pravaši, da iz oportuniteta ne osude naprednjačke ludarije. 
Ali tim nije postignuto ništa. Treba obračunati sa starčevićan- 
skom, sa ledenim, suhim, surovim, grubim, ukočenim i bez- 
krajno ograničenim — starčevićanskom! 

Obračunajmo i naći ćemo se mnogi i mnogi, bezbroj nas, 
složni na vedrini punoga narodnoga života u veselom i živom 
radu za živi, života željni i za život sposobni narod. 

Obračunajmo, g. župniče — ? 

( ,Dovi «, God. 1909. Br. 45.) 


Program smrti. 

Ban hrvatski grof Petar Zrinski napisao je svojoj ženi nje- 
koliko sati prije, nego što mu je krvnik imao odrubiti glavu: 
Sutra budu, piše ban banici, meni i kojemu bracu glavu sekli, 
ali se ti nemoj zato žalostiti ni bantuvati, kaže, — »ar je to 
tako moralo biti«; moralo je tako biti, da ban hrvatski i njegov 
šurjak knez Frankopan izgube glavu — radi svoje politike, koja 
je išla proti Beču i bečkomu dvoru, proti »Nimcu«. 

Davno je to bilo, malo ne prije 300 godina, i mi sebi pravo 
ne možemo ni pomisliti, kako je to sve bilo; ali svakomu, tko 
je čitao povjest o toj stvari, za stalno su duboko u dušu prodrle 
ove zadnje rieči glasovitoga bana: da je tako moralo biti, t. j. 
da je on morao voditi takvu politiku, koja ga je stajala glave. 

Te rieči nisu samo prazna utjeha, nego je to odlučna politička 
vjera, s kojom je i za koju je ban Petar Zrinjski umro. 

Ban Petar Zrinjski izpovjedio je ovu svoju vjeru malo sati 
prije sigurne svoje smrti. Što čovjek osjeća i kako mu je pri 
duši u tim časovima, to od nas nitko ne zna. No svakako je 
stalno, da ljudi živi, i oni, koji hoće da živu, ne mogu imati isti 
program života kao oni, koji umiru. Banu Petru Zrinjskomu 
moglo je u predsmrtnoj tugi i muki biti sve svejedno; on je 
mogao napisati i podpisati program smrti, kad je već bio za 
sviet, a za koji sat i u istinu mrtav. 

No da bi i živi čovjek, koji hoće da živi, mogao sebi po- 
staviti ovakav program smrti, može li se u to vjerovati? Može 
li se vjerovati, da ima političara, koji javno izpoviedaju ovu 
političku vjeru bana Petra Zrinjskoga? 

Na ovo će mnogi odgovoriti, da može i da ima takvih poli- 
tičara. Ta — koliki drže, da su Zrinjski i Frankopani uzor pra- 
vim Hrvatima, a što se tiče smrti, dakako da je »bolje umrieti, 
nego umirati« i da je samo častno slavno poginuti i život svoj 
dati za domovinu. 

No svi mi znamo, da su ovo samo rieči, jer se ovo i ovako 
dugo već govori, a nikakvih mrtvih nitko ne vidi. Zato mi i ne 
pitamo za one, koji ovako govore u zdravicama ili gdje dru- 
gdje, gdje se ne pazi baš na svaku rieč, nego i opet pitamo: 
Ima li hrvatskih političara, koji ozbiljno vode politiku, s kojom 
je i radi koje je ban Petar Zrinjski pošao u smrt veleći, da je 
to tako moralo biti, t. j. znajući, da ta politika vodi u smrt? 
Ima li hrvatskih političara, koji znalice i hotice vode takvu 
politiku, koja hrvatski narod vodi u smrt? 

Ima. 

Čujmo prije svega, po čem to sudimo: 

»Hrv. Slob.«, novine »Starčevićeve stranke prava«, pišu u 
prekjučerašnjem broju (od 6. prosinca 1909.) medju ostalim 
i ovo: 

»Beču za Hrvatsku nije stalo. (Beč) voli, da se Magjar s na- 
ma kolje za dugi niz godinah, dok nas ne upokori i uništi, nego 
da budemo mi i Ugarska nezavisni i zadovoljni u svojoj kući. 
To Beč smatra za sebe najvećom pogibelji. Žrtvovat će nas 
Magjarima, a potajice će nas razjariti i podupirati proti njima, 
kako podupire i razjaruje Slovake i Rumunje, da Magjari ne 

uzmognu nikada biti sasvim sigurni u svojoj kući. Zato je veoma 
težak i kritičan položaj hrvatskoga naroda. Nu Beč snuje, a 
Bog odlučuje. Nikad se ne zna, što se može dogoditi. Na unu- 
tarnju politiku monarkije utiče i vanjska politika. Sve te osnove 
bečkih krugova mogu od časa do časa pasti u vodu. Ako trojni 
savez izdahne, nastati će sa svim novi kurs u nutarnjoj politici 
monarkije, tada će hrvatski narod doći do važnosti i do odluč- 
nosti po velevlastni položaj monarkije. Tada će trebati bečka 
gospoda zadovoljne Hrvate.« 

»Kad vidimo, kako se na Balkanu mieša, kako se ustra- 
jaju savezi proti monarkiji, kako se Italija povlači iz saveza 
sa dvimi njemačkim! državami, moramo se radovati ne tim pod- 
hvatima neprijateljstva proti monarkiji, nego li posljedicama tih 
podhvata. A posljedice su ojačanje i udovoljenje hrvatskoga 
naroda.« 

»Taj čas mora nastupiti prije nego se nadamo, a za taj čas 
mora da je hrvatski narod pripravljen i dorasao, da uzmogne 
izrabiti sebi prijatne prilike vanjske politike.« 

Jeste li čuli i razumjeli? Magjari su proti Beču, »na Bal- 
kanu se mieša«, t. j. Srbija traži pomoć proti Beču, — pa i 
hrvatski narod mora biti »pripravljen« — dakako proti Beču, 
jer tek tada će hrvatski narod doći do »odlučnosti«. 

Nama nad ovim pamet staje. 

Mi bi mogli pitati: Čim će hrvatski narod odlučiti u »onaj 
čas«, kad se na našu carevinu dignu Magjari, Talijani i Srbija? 

Mogli bismo pitati: Hoće li hrvatski narod osloboditi i 
Hrvatsku stvoriti Magjari, ili Talijani, ili Srbi, ili svi zajedno? 

Ili će to možda učiniti Rusija? 

Ali tu nije vriedno pitati ništa niti razpravljati. Ovo, što 
rade naša gospoda, i to sva bez razlike (ne izuzimajući ni go- 
spode oko »Hrvatstva«, koja su nedavno pisala: »Pa što, ako 
padnemo pod Srbiju ili Crnu Goru?«), to više nije novinsko na- 
klapanje, nego je to u ovo ozbiljno vrieme tako važno i odlučno 
političko držanje, po kojem je cieli hrvatski narod došao na 
glas, da je proti carevini, da je veleizdajnički. Sudeći po pisa- 
nju svih naših novina, to je za hrvatsku gospodu podpuna isti- 
na. Srbi, koalicija, starčevićanci i furtimaši — to je sve ista 
politika. Mi zato ne pozivamo državnoga odvjetnika, da on po- 
digne tužbu, jer to ne bi koristilo, nego mi pozivamo hrvatski 

narod, neka on sudi. On neka sudi, što zaslužuje novinarski 
črčkar ili njegov gospodar, koji piše ili daje pisati, da će golo- 
ruki hrvatski narod odlučivati, kad se zametne rat izmedju ca- 
revine i njezinih neprijatelja? Ta ne vidimo li, kamo je takva 
politika dovela Srbiju, koja ipak ima kakvu takvu vojsku i 
barem nadu u Rusiju, ili čak Englezku? A kamo će nas dovesti? 

I još ih ima, koji pitaju, zašto kralj ne saziva sabora! 

I još ih ima, koji se tuže, što nas Beč uviek žrtvuje Magja- 
rima, kojima sami pod kopito plazimo! 

Ta trpa li nas »Beč« pod Ugarsku, kad starčevićanci eto 
pišu »mi i Ugarska svoji u svom« i rone suze, što Magjari 
nisu gospodari u svojoj kući — baš po onoj, da je ta magjarska 
kuća — »sveta naša zajednička domovina«, kako je pisao A. 
Starčević! 

I još ih ima, koji se čude, što sviet ne vjeruje, da Magjari 
tlače Hrvate, Slovake i Rumunje, kad evo »Hrv. Slob.« piše, 
da to samo Beč razjaruje i podupire ove narode proti Ma- 
gjarima! 

Ovo je sve očito, to je uzrok svih naših neuspjeha, to je 
naša smrt! Tu ne hasni razlagati i naučati, nego tu mora doći 
do preloma; na jednu stranu sva veleizdajnička naša gospoda, 
»koli Hrvati, toli Srbi«, koji bi htjeli s kožom hrvatskoga na- 
roda na pazar, — a na drugu stranu hrvatski narod, koji je, 
kolikogod je neupućen, toliko ipak pri sebi, da zna, što je to: 
ići s Magjarom, Talijanom (i Srbijancem, ako prije ne uteče) 
proti svomu kralju i njegovoj državi. Jer, ne skrivajte se, rdje 
novinarske, »Beč« — što je to, nego naš vladar i njegova 
država? 

I tek onda, kada dodje do toga preloma, do preloma s go- 
spodskom magjarsko-talijansko-srbijanskom ludošću, koja oče- 
kuje spas hrvatskoga naroda od »vanjske pljuske« i od propasti 
carevine, — a zarazila je ta ludost svu našu gospodu, tek onda 
ćemo moći misliti na prelom s Magjarskom, o kojem, kako se 
vidi, Mile Starčević samo bunca, kad njegovi ljudi rone suze, 
što »mi i Ugarska nismo svoji u svom«. 

Hoće li hrvatski narod da živi, ovaj je prelom nuždan više 
nego išto. A hrvatski narod hoće još da živi, pa mu ne treba 
»programa smrti«, — ar to tako — ne mora biti! 

(.Dom., God. 1909. Br. 49.) 



Borba za »korito«. 

Najveći i najjači prigovor našoj stranci jest to, da ona to- 
bože buni narod proti »gospodi«. Seljačka stranka radi tobože 
zlo, zlo rade njezini prvaci i vodje, što seljačkom narodu tobože 
bez prestanka najviše govore o tom, kako gospoda rade za sebe, 
za svoj žep. Tim seljačka stranka razdvaja narod, dieli seljačtvo 
od gospode, inteligencije, a to je zlo, strašno zlo, koje se seljač- 
koj stranci ne može nikako oprostiti. To je jedna strašna i zlobna 
zabluda seljačkih vodja, to je velika jedna rak-rana, koju će 
trebati dugo liečiti, dok se opet »naš dobri narod« ne povjeri 
svojoj gospodi, koja su za njega uviek radila i t. đ. i t. d. 

Ostavimo na strani »razdvajanje naroda«, kad je na žalost 
dobro poznato, da je to i pok. A. Starčević u poznatom naputku 
svojim pristašama napisao, da izmedju hrvatskoga seljačtva i 
inteligencije postoji veliki jaz, ponor, nepovjerenje. Nema dakle 
nikakvoga smisla prigovarati seljačkoj stranci radi razdvajanja 
naroda, kad je to postojalo i prije nje. A ako bi tko ovo i pri- 
znao, ali ujedno uztvrdio, da seljačka stranka povećava jaz i 
ponor izmedju gospode i seljačtva, to se proti takvoj tvrdnji 
može mirne duše pokazati već petgodišnji zajednički rad seljač- 
tva i doduše malobrojne inteligencije u seljačkoj stranci: u nje- 
zinom glavnom odboru i na njezinim glavnim skupštinama i na 
običnim sastancima. Ta toga prije seljačke stranke nije ni bilo, 
da bi seljaci zajedno s gospodom kao jednaki članovi viećali i 
dogovarali se. To je uvela seljačka stranka. A koliko je to kadro 
seljaka ne samo podići, nego i približiti gospodi, toga ne treba 
tek dokazivati. 

No kako je spomenuti prigovor proti seljačkoj stranci ne 
samo bez smisla, nego i bez srama, vidi se po ovom: 

Tko je u Hrvatskoj samo malo čuo za politiku, tomu su do- 
bro poznate rieči »korito« i »mešine«. To su rieči pok. A. Star- 
čevića. U tim je riečima njegova politička mudrost, to je nje- 
govo glavno oružje. A što te rieči kažu? Ni više ni manje, nego 
to, da naši političari — a to su valjda naša gospoda — vode 
politiku samo za svoje trbuhe ili »mešine«, samo za to, da dodju 
na »korito«, t. j. na vladu, gdje će moći dobro debelo, da opro- 
stite, žderati, pa makar se i prodali tudjincu, kao što su se po 
12 

sudu pok. A. Starčevića i prodavali, pa ih je zato i nazivao »pro- 
danim mešinama«. 

Sad mi pitamo svakoga pravednoga čovjeka: Je li tko ikada 
očitije i grublje prikazao hrvatsku gospodu kao ništarije, nego 
što je to učinio pok. A. Starčević? Pa da li tko njega i njegove 
pristaše osudjuje, da bune narod proti gospodi? Ta on je tako 
pisao o svoj hrvatskoj gospodi, jer su njemu osim dvojice trojice 
njegovih pristaša sva hrvatska gospoda bili »slavosrbi« i »pro- 
dane mešine«! Ne prigovara! A zašlo? Zašto se na pok. A. Star- 
čevića, koji je tako bezobzirno grdio našu gospodu bez izuzetka, 
zašto se na njega i na njegovu stranku nije dizala radi toga go- 
tovo nikakva, a pogotovo ovakova hajka, kako se diže na se- 
ljačku stranku? 

Ne znamo do duše, što bi na ovo odgovorili oni, koji kude 
seljačku stranku, a slave Starčevića, no čini nam se, da bi odgo- 
vorili ono isto, što odgovaraju, kad im se spomene, kako je 
Starčević napisao, da su »popovi poživinčili narod« : odgovorili 
bi, da su narod poživinčili — slavosrbski popovi, obzoraši. Tako 
bi rekli valjda, da pok. Starčević nije ni svu gospodu nazivao 
»prodanim mešinama«, nego samo »magjarolce« (kako je on 
zvao magjarone) i »slavosrbe«. 

No premda je ova obrana slaba, jer osim »madžarolaca« i 
»slavosrba« nije gotovo ni bilo gospode, ipak u njoj ima 
istine. To je naime ovako: 

Starčevićevi »slavoserbi« i »magjarolci« — to su bili ljudi, 
koji ili nisu znali, što je ljubav domovine, ili ako su znali, nisu 
za to marili, jer im je domovina bila — njihova mešina. Oni su 
to na svoj način priznavali i sami: A, što domovina! Bili su to 
dakle ljudi ili neosviešteni, ili pokvareni. A takvih je bilo i bit 
će uviek, više ili manje, i politika s njima nema posla (jer poli- 
tici zapravo nije zadaća, da ljude osvješćuje i popravlja, nego 
da ih za koji zajednički cilj organizuje). Današnji pak gospodski 
političari ne samo da znadu, što je domoljublje, nego oni hoće 
da ih narod drži rodoljubima. A što se oni otimaju za vladu, za 
»korito«, te što se pri tom služe raznim mudrijama, pa i lažima, 
to nije nikakav grieh, kažu oni, nego to i jest politika. 

I tako je došlo do toga, da širenje lažnih viesti, »podme- 
tavanje noge« protivniku, podmićivanje i zatvaranje izbornika 
i t. d. i t. d. — da to nisu nepošteni čini, nego sasvim obična 


politička sredstva. Pa tko bi se usudio kazati na pr. bivšem 
banu Khuenu, da nije pošten čovjek zato, što je dao zatvarati 
izbornike? Tko bi se usudio kazati bivšemu podbanu Nikoliću, 
ili zast. Tuškanu, da nisu pošteni ljudi zato, što je prvi zabra- 
njivao skupštine seljačkoj stranci a drugi na opajanje izbornika 
potrošio silne novce! Sve to nije grieh, jer se tim putem dolazi 
na »korito«. A kad si na »koritu« svejedno je, kako si na njega 
došao. Protivnici se mogu radi toga ljutiti, ali prigovarali ne 
smiju. 

Ovakova politika vlada već poduže u Ugarskoj i u Srbiji, 
a sada je zavladala i u Hrvatskoj. Nas hvata groza, kad čitamo, 
kako se Rauchove, Frankove i naprednjačke novine (»Ustav- 
nost«, »Hrv. Pravo«, »Pokret, a i »Obzor«) otvoreno i bez sva- 
koga srama upravo trgaju i grizu, tko će doći na vladu, na »ko- 
rito«, O domovini, o narodu — tu više nema ni spomena, to na- 
šoj gospodi nije više ni na jeziku: glavno je — na »korito«! 

Gadi nam se a nije ni vriedno, da potanje ocrtamo to vučje 
ili pasje, da prostite, natezanje i klanje. Držali smo samo po- 
trebnim upozoriti narod na to, kako je sva gospodska naša poli- 
tika pala na to, da će i skori izbori voditi pod geslom: Na 
korito! 

(»Dom«, God. 1910. Br. 2.) 


Jesmo li u Turskoj? 

Ima ljudi, koji na svaku nepravdu odmah viču i pitaju: 
»Jesmo li u Turskoj?« Mi ni tima ne zamjeramo, jer znamo, da 
je svakomu težko podnašati krivicu i da ima pravo barem vi- 
kati, ako drugo ne može. 

No mi pišući ovo nemamo na pameti ovakove pojedine do- 
gadjaje, nego ovo pišemo u podpunom uvjerenju, da danas u 
banskoj Hrvatskoj nema baš nikakvoga reda ni pravice. 

Za dokaz ćemo spomenuti danas samo dva primjera, a ima- 
mo ih mnogo. Svatko će pak priznati, da k nama ne dolaze svi, 
kojima se ovako dogadja, kao ovoj dvojici, od koje smo saznali 
evo ovo: 

Gjuro Horvat iz Kopčevca, obć. Dugo selo, pripovieda nam, 
da mu je provedena ovrha radi toga, što nije tobože dovezao 
svoj dio pieska (šudera) na obć. sajmište. No on je slučajno sa- 
čuvao (što sve seljak ne mora radi gospodske samovolje i ne- 
marnosti čuvati!) — sačuvao je potvrdu, da je zbilja dovezao, 
što mu je bilo naloženo, i podje s tom potvrdom obć. bilježniku 
Knivaldu, da ga pita, zašto mu obć. poglavarstvo dalo provesti 
ovrhu, kad je svojoj dužnosti udovoljio. Ujedno mu pokaže 
potvrdu i dodade: »Tako ste mi dali provesti ovrhu i radi 
poljske štete grofu Draškoviću, premda sam ja tu štetu namirio«. 
Dakako, da je bilježniku u lice rekao, da sve to nije u redu. 
A bilježnik Knivald na njega: »Izdiri van, ti pijandura i prasica 
pijana!« Gjuro Horvat mu na to uzvrati, da je prasac onaj, koji 
nije upisao, da sam ja, kaže, svojoj dužnosti udovoljio, te mi 
time napravi nepotrebna troška. Knivald na to pozove obć. 
stražare Stjepana Krčmara i Gjuru Vrbanića i zapovjedi im, da 
Gjuru Horvata svežu i u zatvor odvedu. Gjuro Horvat nije se 
dakako dao na pravdi Boga natezati i vezati, branio se dakle, 
a ova mu dvojica u natezanju slomiše srednji prst desne ruke i 
zatvoriše ga, a tek na njegovu viku i lupanje, jer ga je slomljeni 
prst bolio, izvedoše ga poslije nekoliko sati, da može poći k li- 
ječniku. 

Razumije se, da je Gj. Horvat tužio bilježnika i stražare, ali 
se na žalost razumije i to, da nije dobio pravo. Ali je zato pre- 
sudom kr. kot. oblasti od 13. siečnja 1910. br. 7960/1909. dobio 
na tužbu Knivaldovu — deset dana zatvora. U kakvoj je g. bi- 
lježnik Knivald bio stisci i kakav je to morao biti sud, neka 
svatko sudi po tom, što je svjedok proti Gjuri Horvatu bio sin 
bilježnika Knivalda, inače obć. pisar kod iste obćine (liepo, 
doista!) koji je posvjedočio, da se je Gjuro Horvat i rodio sa 
slomljenim prstom, t. j. da mu je prst onakav od poroda! To 
svjedoči mladić, koji je u Dugom selu tek treću godinu, svjedoči 
o vremešnom čovjeku, kojemu ima blizu 50 godina, — a cielo 
selo može posvjedočiti, da je Gj. Horvat do onoga dana imao 
zdrav prst! Ni to nije sve: Na tužbu Knivaldovu bio je Gj. Hor- 
vat pozvan na dan obć. izbora, pa dodje kot. predstojniku i za- 
moli ga, neka ga presluša, jer moram, kaže, na izbor. »Dobro, 
dobro, idite samo, idem i ja, a vas ću pozvati drugi put«. A pre- 
sudjen je iz ogluhe! Dakako, da u presudi stoji, da može uložiti 

utok na županiju u roku od tri dana, tako da bi, kao da nema 
druge brige, morao odmah sutra letjeti u Zagreb k županiji. 

Dakle u kratko: čovjeku ni krivu ni dužnu provedoše ovrhu, 
opsovaše ga, osramotiše, zlostaviše, prst slomiše i još odsudiše 
na 10 dana zatvora. To je Turska. 

Drugi čovjek, dakako seljak, Josip Pohižek iz Svinjarca, 
obć. Dubrave, pripovieda: Rodjen sam u Zagorju, pa sam se 
odlučio preseliti u Dubravsku obćinu te prodao svoje zemljište 
i dobio od kupca mjesto kupovnine mjenicu na pogodjenu svotu. 

Kad je mjenica dospjela, predade ju odvjetniku Tonkoviću 
u Zlataru i odvjetnik zbilja utjera kupovninu od kupca, ali je 
Pohižeku nije dao, nego ga zvao za osam dana, pa opet za osam 
dana, dok Tonkovića nije na nesreću njetko ubio, kako je po- 
znato. Pohižek se se prijavio medju vjerovnicima, ali do danas 
svojih novaca nije dobio. Zvali su ga na licitaciju Tonkovićeve 
ostavštine. Došao je i rekao upravitelju ostavštine, odvjetniku 
Krigloviću: »Što ste me zvali? Ja kupiti ne ću ništa, nego dajte 
i moje novce« — »Dodjite za tri dana« reče mu taj odvjetnik. 
Došao je, a odvjetnik mu rekao — prosto, ne može se napisati: 
idite v . , ,, ja s tim nemam posla, to je sad pri sudu. Išao je 
sudcu, premda ima pješice tri dana hoda, — ništa, za badava! 
Pisao sudcu 13 preporučenih pisama pitajući, hoće li kada dobiti 
svoje novce. Nikad odgovora! Obratio se četiri puta na kr. ban- 
ski stol, koji naravski nijedamput nije obnašao »ništa odrediti«. 
Ima taj Pohižek poziv od kr. sudb, stola u Varaždinu, da se po 
tom i po tom paragrafu stečajnoga reda ima prijaviti, pa ide 
čovjek po Varaždinu s tim pozivom, bio je »u četiri kancelarije« 
i svuda su ga iztjerah! Šalju ga advokatu, tjeraju ga u neza- 
sitne odvjetničke ralje, — a advokat ga je na to spravio, da 
mora svoju sirotinju ovako po svietu tražiti. 

Što vele na to tolike naše stranke i toliki rodoljubi, koji su 
svi »za narod«? 

Ali, imadu oni drugoga posla: bore se i pogadjaju za to: 
Tko će, oni ili tko drugi, opet dvie-tri godine globiti i zatvarati 
ovaj nesrećni narod, te mu otimati i ono malo sirotinje, što je 
ima. To i ništa drugo je politika naše gospode, kad su na sve 
ovo gluha i sliepa. 

Mi smo u Turskoj, — ili još gore. 

/ »Dom«, God. 1910. Br. 5.J 

Preokret koalicije. 

Za ono, što se je ovih dana dogodilo u hrvatskoj politici, pi- 
sale su novine, da je to »za bogove«. Da se razumije, sto to 
znači, treba znati, da su krivi bogovi, u koje su Grci i Rimljani 
vjerovali, bili po vjerovanju i. pričanju svojih vjernika velike 
bekrije i ništarije, koje su se viekom medju sobom varale, sva- 
djale, tukle, ubijale, žene jedne drugima otimale i razne lopov- 
štine pravile i tepnarije zbijale, a kad bi kojega uhvatili u ma- 
snoj kakvoj tepnariji ili lopovluku, onda bi se ostali upravo 
bogovski smijali i radovali. Tako bezposleni stari grčki črčkan, 
inače glasoviti ili »klasični pisci« zvani, pričaju, kako je jedan 
takav njihov bog hodao za jednom božicom, koja je imala muza, 
pa ih muž oboje ulovio u njekakvoj mreži, — a bogovi se smi- 
jahu kao konji — rekli bi naši ljudi. To je bio prizor »za bogove«: 
smijati se lopovštinama i tepnarijama. Takav je prizor ili slika 
(kaže »Pokret« i »Hrv. Pravo«) bilo i poklonstvo naše saborske 
većine, koalicije, pred Khuenom u Pešti i njezina pomirba 
s njime. 

I odista naša gospoda imadu pravo. Ovo je zbilja za onakve 
bogove, kad se od najsvetije stvari napravi sprdnja, od najozbilj- 
nije šala, sve bez ikakvoga srama i straha. 

Prosudite samo malo: Što sve nisu pisale naše novine, sto 
se nije govorilo u saboru o Khuenu i khuenovštini, o zakonu, 
koji je pogazio, o domovini »ljubljenoj« i »miloj« koju je poni- 
zivao, o »milom našem narodu«, kojega je tlačio sa svojim »pro- 
danim mešinama«, magjaronima, — a sada ovi, koji su tako pi- 
sali i govorili, zajedno s tima istima mešinama idu pred Khuena 
i primaju od njega vladu, — brane ga i hvale ga! 

Da, to je doista bogovski! Sita i pijana, od svakoga obilja i 
od obiesti jedna drugima jalna gospoda — počupaše se i poke- 
faše, uhvatiše se gdjekoji i za grkljane, no kad ogladnješe, pre- 
kinuše boj, spremiše se za pune stolove i nikomu ništa. Ako 
je tko kojega nespretnjaka i slabića i oborio ili osramotio, oso- 
bito pak, ako je tko komu vješto podmetnuo nogu, ili na k°™ 
izkalio davni bies i mržnju, sad se imadu barem čemu smijati i 
veseliti za punim stolom. A domovina, narod, zakon, pravica . . . 

Ah! Zar ne, da i vi, koji nikada niste čuli za bogove, da i vi 

sad vidite, da bi bogovski smiešno bilo -- sada, poslije svega, 
što vidimo, govoriti našoj saborskoj većini o domovini, o narodu, 
o zakonu, o pravici ? 

Naši su dakle politički prvaci počinili opet jednu bogovsku 
lopovštinu? Jesu li? 

Jesu, o tom nema sumnje. No što ćemo im? Što im možemo? 
Hoćemo li udriti u viku: Vi izdajice, vi varalice, vi lopovi? Ne 
ćemo: Gdje bi nam pamet bila! Ta tko već što drži do tih i ta- 
kvih rieči?! Nisu li eto ti ljudi, o kojima pišemo, vikali do bjeso- 
mučnosti na Khuena i njegove magjarone, a danas su s njima 
za istim stolom, da ne rečemo koritom? Šta to hasni? Naša bi 
vika potvrdjivala samo uvjerenje cieloga našega naroda da su 
sva gospoda jednaka i sva skupa da su lopovi. A toga na žalost 
ne treba potvrdjivati, jer je to uvjerenje i opet eto na očigled 
dokazano. No kako rekosmo: do tih izdajica i lopova ne drži 
nitko upravo tako, kao što ni do tolikih »dičnih rodoljuba«, 
»čelik Hrvata« i t. d. Sva se ta imena daju već i pravima i kri- 
vima, i vriednima i nevriednima, pa do toga ne drži nitko ništa. 

A preokret, koji je eto koaliciju i magjarone s Khuenom 
doveo u isto kolo, učinio je svaku viku na »izdajice« i »pro- 
dane mešine« odurnom sljeparijom. 

Ne ćemo govoriti o političkim razlozima, koji su koaliciju 
natjerali na ovaj korak. O tom će još biti govora. No ti politički 
razlozi nisu za nas nipošto tako važni, kao što je važno ovo: 

Koalicija je političku borbu našega naroda izvrgla ruglu. 
A koalicija — osobito, ako držimo na umu, da joj nisu protivni 
ni starčevićanci, a frankovci da su takodjer bili spremni primiti 
od Khuena vladu, — koalicija dakle — to je sva naša inteligen- 
cija, koja je eto narod gadno prevarila, pošto ga je pet godina 
mučila i za nos vodila. 

Poslije toga mora u narodu nastati temeljita promjena: to 
mora u narodu ubiti svako povjerenje u svu našu inteligenciju, 
koja je preokretom koalicije konačno pred narodom, koji išto 
razumije, izgubila svaku vrieđnost: ona je bankrotirala. 

To osobito vriedi za dvie inače protivne, ali vrlo slične 
grupe, za naprednjake i frankovce. Naprednjaci su bili podigli 
takovu, štono rieč, kolosalnu dreku: proti prodiranju na iztok. 
proti tiraniji, korupciji itd, i zbilja se tom drekom nametnuli 
našoj dobroćudnoj javnosti. Sad će tomu biti kraj. A kako je 


184 

narod, koji što razumije, na čistu i s frankovskom politikom, 
možemo se nadati, da će ta naša inteligencija malo zamuknuti, 
a onda možda udariti drugim ozbiljnijim i — poštenijim putem. 
Drečanje i lajanje ne će više biti u tolikoj cieni — a nama, koji 
smo od početka radili drugačije, bit će posao olakšan. 

(»Dom«, God. 1910. Br. 6.) 


Furtimaština u Gjurgjevcu. 

Ne znam jesam li više od dva, tri li puta napisao rieč »fur- 
timaši«, premda sam u svojem malom »Domu« prvi, mislim, 
upozorio na riečcu »furtim«, kojom je pokojni biskup Strosmajer 
okrstio postupak onih svećenika, koji su ga nagovorili, da pri- 
stane na osnivanje posebnih katoličkih novina, t. j. »Hrvatstva«. 
Biskup je naime rekao, da su oni svećenici »furtim«, t. j. tatski i 
s prevarom izmamili od njega privolu, govoreći mu, da osni- 
vaju novine za obranu katoličke vjere, a kad tamo, snovali su 
i osnovali sasvim nješto drugo. Od onda su ljudi oko »Hrvat- 
stva« dobili to ime i nose ga i danas, pače se kadkada i sami 
tako zovu. No ja, a ni naš »Dom« nije se rado služio tim imenom 
jedno zato, što je doista pogrdno ili barem malo ozbiljno, a 
drugo zato, što se je to ime često nadjevalo koječemu, što je u 
svezi s katoličkim svećenstvom, premda baš nije ili ne mora biti 
furtimaština. Osim toga ja nisam bio na čistom, što je zapravo 
»furtimaština«, a ni naša stranka nije do hajke na furtimaše 
držala više, nego do ostalih naših malo ozbiljnih novinarskih 
»pitanja« i »pojava«. No ovih sam dana boraveći dne 27. i 28. 
veljače u Gjurgjevcu imao prilike, da furtimaštinu vidim na djelu 
i da sebi o njoj stvorim sud. Evo dakle, što sam čuo, vidio i što 
sudim. 

Noć od prošle subote na nedjelju prospavao sam u kući 
Valenta Hodalića ili pravije njegova starca otca: Sin je davni 
i revni pristaša seljačke stranke. U večer smo sa još dva pri- 
jatelja razgovarali o politici, pa o gospodarstvu. Domaće žene, 
starica majka Valentova, pak njegova supruga, nisu utjecale u 
razgovor, osim kad je bio govor o krasnoj kravi-simentalki, s ko- 

jom je snaha Hodalička bila u Zagrebu god. 1906. na izložbi. U 
jutro ustadosko po seoskom običaju u 5 sati. Mladi odoše po 
poslu, da prostite, u štalu, a ja ostadoh sa starom mamicom, 
koja se za malo počela spremati k misi. Ne znam, jesmo li 
koju rieč o čemu drugom progovorili, kadno mamica, 70-godiš- 
nja starica, češljajući se počne meni razlagati od prilike ovako: 

Sve bi to drugačije bilo, da nije bilo kapelana Kubovića. 
On je počeo skupljati tercijarce i tercijarke i načinio takovo 
zlo, da se to premisliti ne može. Uviek je govorio, da to nije 
nikakva politika, a što je od toga nastalo! Medju narodom je 
nastala takva mržnja, da se to ne može izreći. Ovi tercijarci i 
tercijarke, koji se svaki tjedan izpoviedaju, a svaki dan pričeš- 
ćaju, drže sebe za druge ljude od nas, koji nismo u tom dru- 
žtvu. Oni imaju i svoje posebne prošencije, pak idu posebice i 
na skupnoj prošeciji! I Bože sačuvaj, da bi koji od njih išao 
uporedo s kojim od nas! Mi smo drugi za njih kao bezvjerci. A 
kolika je iz toga nastala mržnja! Sestra sestre ne će ni pogle- 
dati. Oni se nam nijednomu ne će ni pokloniti (tj. pozdraviti). 
Mene moja sestrična, koja je tercijarka, kad smo se sastale 
pri kapelici na proštenju, nije ni pogledala, a kamo li bi mi se 
poklonila. Znate, da su me suze oblijale. A ovaj naš susjed, 
koji je uviek liepo živio s mojim starim, sad njegov sin ne će 
nas nijednoga ni pogledati. I što su, vidite napravili! Sviet su 
medju sobom omrazili i posvadili, da sestra sestre, kako sam 
rekla, gledati ne može. A što je toga treba? Što treba svaki 
dan na izpovied i onda ostati u crkvi do 10 i 11 sati? Mi za to 
nemamo Bože moj, ni vremena. Što nije dosta, kako je pri nas 
od starine, u nedjelju k misi, pak na izpovied, kako je do sada 
uviek bilo? A kakva korist od toga? Sviet su omrazili, sestra 
sestre gledati na može! 

Ovo nije rieč po rieč, ali ovo je redom ovako i u ovom 
smislu rečeno, samo je toga rečeno više, a osobito je ona mržnja 
razložena mnogo življe, s mnogo više zabrinutosti, žalosti i boli. 
Kad je starica pripoviedala svoj susret sa sestričnom, činilo mi 
se, da plače. 

Slušajući ovo, ja sam jedva koju rieč progovorio, a kad je 
starica svršila i otišla u crkvu, ja sam se zamislio. Meni je ovo 
razlaganje ove starice više vriedno od svih knjiga, brošura i 
novina protiv klerikalizmu, jer ovo je pravi život, ovo je živi 

osjećaj, ovo je istina, bez strasti, bez ikakve tendencije. Zato 
ja ovo razlaganje od početka do kraja uzimam kao pravu živu 
istinu, koja se ne dade ničim oboriti. 

Ja ne znam, što o djelovanju tih crkvenih udruga ili kon- 
gregacija, koje su se i u nas u novije vrieme počele osnivati, 
misle izkusni, priznati pastiri-dušobrižnici, i jesu li i oni opazili 
mogućnost, da će se tim kršćansko stado u istinu razdvojiti na 
vriedne i manje vriedne sa svim onim posljedicama što ih sviest 
ili umišljanje o većoj vriednosti u čovjeku stvara. Da u kato- 
ličkoj Crkvi nije prihvaćeno načelo: da laici (nesvećenici) ne- 
maju rieči u ravnanju kršćanskog života, ja bih bio protiv ova- 
kvomu stvaranju Crkve u Crkvi. Ali, kad je već tako, o tom 
neka sude crkveni poglavari, kako to djeluje u crkvenom živo- 
tu. No kako djeluje u družtvenom i političkom životu, o tom 
svakako treba da vodi računa svaki političar. 

Evo naime, što se dogodilo u Gjurgjevcu: 

Tercijarci i tercijarke nadjoše se najedamput u posebnom 
političkom kolu pod vodstvo svećenstva, koje si je za kandi- 
data izabralo starčevićanca-milinovca odvjetnika, Balaška. Ko- 
liko je tu političke sviesti i uvjerenja, za to se ne pita, već se 
samo po sebi razumije: tko je u tercijarskoj družbi, taj ne spada 
medju »bezvjerce«, a »bezvjerci« su sve osim njih. — Uz put 
samo budi spomenuto, da osoba, nazori i život njihovoga kandi- 
data divno pristaje na čelo ovoj družbi. 

A sad evo, što sam vidio: 

Na javnoj skupštini, što su ju dne 27. veljače sazvale pri- 
staše seljačke stranke u Gjurgjevcu, zatražio je i dobio rieč 
i domaći kapelan Jakupek. I premda je bio najprije upozoren, 
a onda opomenut, neka govori o onom, o čem su govorili drugi 
pred njim i radi čega je skupština i sazvana, on je strastveno 
i razdraženo prihvatio rieč samo za to, da iznese o nazočnom 
dru Anti Radiću jednu klevetu, na ime: da se je dr. A Radić 
u svojem »Domu« rugao sv. pričesti. Kad sam ga ja upozorio, da 
to nije istina, i pozvao njega neka opetuje, što je rekao, a slu- 
šateljstvo neka dobro pamti, što g. kapelan govori, počeo se 
izmotavati, da nema »Doma«, da je to pripoviedao jedan seljak, 
napokon da je to bilo u novinama. No ja ga nisam tako lako 
pustio, nego sam mu pred cielom skupštinom rekao ovo: Nije 

zamjeriti kapelanu, što laže, kad laže njegov biskup Krapac, i 
to pod službenim brojem duhovnoga stola. Biskup je Krapac 
pod službenim brojem podpisao laž, da je dr. Ante Radić ruga- 
jući se sv. pričesti govorio o krušnom Bogu, a dr, Ante Radić 
javno mu je u novinama (u »Domu«) rekao, da pod službenim 
brojem širi izmišljotine, i pozvao ga, neka ga tuži sudu. Biskup 
Krapac nije ga do sada tužio, A dok biskup Krapac ne tuži radi 
toga, što mu se kaže, da je laž podpisao, može njegov kapelan 
lagati, što hoće. 

Svatko si može misliti, kako je bilo jadnomu kapelanu pred 
velikom skupštinom. Nije pomoglo ni to, što je drhtureći doka- 
zivao, da je bio pristaša seljačke stranke, dapače njezina žrtva, 
da je i on dušom i tielom i sada uz seljačku stranku, samo da 
joj vodstvo nije »dostojno«, — sve nije pomoglo, nego je jadni 
kapelan bio u očima naroda još jadniji. 

A to ima zahvaliti »furtimaštini«. Furtim je došao do rieči 
i izvalio klevetu, furtim se htio izvući iz škripca. I sad će biti 
kriv »Radić« što je jedan svećenik, pače i biskup pred narodom 
osramoćen! 

A znate li, kako je imao raditi katolički svećenik, koji nije 
furtimaš? Ovako: Imao je doći na skupštinu, govoriti o onom, 
o čem je govorio Radić, i — pobiti ga, ako ima krivo, a nad- 
kriliti ga jasnoćom razlaganja i snagom uvjerenja, ako ima 
pravo! Tako radi svećenik Slovenac dr. Krek, pa mu u bečkom 
saboru plješču i — socijalisti! 

Jest, ali kapelan Jakupek ne zna ni beknuti o onom, o čem 
se je tu govorilo, pa dolazi na političku skupštinu kao iz 
neba u rebra — sa sv. pričešću, koje nitko ni spomenuo nije, 
kao što u obće o vjeri nije bilo ni govora. 

A to je nedostojno sljeparenje - — to je furtimaština. 


(»Dom«, God. 1910. Br. 9.) 

Seljak u gradu. 

Dugo mi je ova stvar na srcu, pa hajde da ju jednom iz- 
nesem. Prije svega da vam pripoviedam: 

Jedne jeseni prije dvie godine dodje rano u jutro k meni 
znanac iz mojega sela, seljak dakako, i iza malo rieči kaže mi, 
da je tu u Zagrebu jedan moj prijatelj iz našega sela u zatvoru 
s još jednim susjedom: uhvatili ih, kaže, gradski panduri i zatvo- 
rili kod »crvene lampe«.. Ja brže tamo, na redarstvo, gdje su 
mi rekli da su ti ljudi napravili »izgred«, tj. da su se rdjavo 
ponašali, pa da će biti preslušani, globljeni i pušteni. I zbilja, 
pustiše ih prije podne, a kad se sastadosmo, izpripoviedi mi 
prijatelj da su se kao jučer vraćali nješto prije 11 sati iz grada 
Petrinjskom ulicom na Sajmište, gdje im stoje kola sa sienom, 
pa smo, kaže, malo zapjevali, a stražari nas, odmah pograbili 
i s nama u zatvor. Badava mi dokazivali (bili smo triezni), da 
nismo znali da se ne smije pjevati, i da nije tako kasno, i da 
nikoga ne bunimo, jer je sila svieta još na nogama i po gradu, 
— ne pomaže: vodi nas u zatvor i psuje nas i grdi, oh, da je 
mrzko kazati. »Ali to još nije ništa«, kaže dalje, »nego kad nas 
je drugi jedan zatvarao, udario taj mene čitavom rukom, u 
kojoj je držao svežanj ključeva, udario me tako po licu, da sam 
sve zviezde vidio. Ali što za zviezde, nego kako me je bilo 
sram pred samim sobom: što se to sa mnom radi? Ničija se 
ruka nije još dotakla moga obraza, a sad eto njetko od njekuda 
udara me po licu. Oh, majku ti tvoju! škrinem zubima i da ću 
ga« (a mogao bi onakva tri) — »da ću ga medju šakama potrgati 
kao repu i zgnječiti kao kupus! Ali sjetim se na ženu, na djecu, 
na svoje sieno na Sajmištu, na sramotu i na sve, što iz toga 
može izaći. Pozvat će oni svu tu svoju kasarnu, grom u nju 
udario, svladat će me, svezat će me, pa šta imam! Pustio sam 
mira, pa ni onomu u jutro njihovomu komandantu, koji li je 
vrag, nisam ništa kazao — od sramote, brate! Nego da mi koji 
od tih kosturaša, sveca im ljubim, da mi dodje u šake, pamtit 
će on seljačke šake . . .« 

Što ću da vam dalje govorim, nego zakipjelo i u meni od 
srama i jada! U glavnom »našem« gradu, u bielom Zagrebu, u 
toj »diki« našoj, u tom srcu našem — naš je seljak tu kao ciganin, 



i još gore! — Odem gore na poglavarstvo, i prijavim cielu stvar. 
Poznati me činovnik tamo liepo poslušao, sve popisao — i do 
danas nikomu ništa, osim što je moj prijatelj doma na obćini 
platio 5 K, što je u Zagrebu zapjevao i dobio šakom po obrazu! 

A evo i druga pripoviest, kako je seljaku u gradu: Jedno 
prije podne dodje mi supruga sva uzrujana iz grada: — »Po- 
misli«, kaže što mi se dogodilo. Malo da me ne zatvoriše! A, to 
je zbilja škandal!« — »Što je?« upitam ju. — »A, tomu ipak 
mora jednom biti kraj! Siromašni taj sviet . . . Vraćam ti se ja 
Zrinjevcem s trga kući i vidim, kako se stražar dere nad jednom 
seljakinjom. Pristupim i čujem, da ju psuje i tjera, da se tu ne 
smije sjedjeti. A ona sirotica bila sjela na jednu klupu na Zri- 
njevcu, i to dosta po strani, da pojede nješto malo, što je imala 
u svežnjiću. Ja sam rekla stražaru, neka ženu pusti u miru, što 
joj smeta, a on na me, što mu smetam »uredovanje«, da on zna 
svoje propise, i kako se ja zovem, da će me prijaviti! A ja 
mislim: Prijavi ti, što ti drago, ali ova će sirota to svoje bogčije 
pojesti, ma ja bila zatvorena! Ali valjda nema takvih propisa! 
»Samo vi ostanite tu«, rečem ženi, a ja ću tu uz vas stajati. 
Budemo vidjeli ... I zbilja stražar pusti sirotu u miru i po malo 
se mrmljajući udalji. A da si vidio ono siroče! Onaj strah, ona 
plahost, kao u progonjene živine, a onda onaj zahvalni pogled 
prema meni, ah, tako mi se sirotica smilila! . , . 

I tako bismo mogli još dugo pripoviedati, i još ne bismo 
izpripoviedali svih neprilika i sve sramote, što seljaka može 
stići u gradu, posebice u »našem« Zagrebu. 

Krivo bi mislio, tko bi krivnju za ovakve dogadjaje sva- 
ljivao na gradske stražare, koji nisu dosta obrazovani i upućeni, 
kako imadu postupati. Mi znamo, da su ti stražari i sami ve- 
ćinom seljaci, ali znamo i ovo: Gospoda gradjani bez razlike, 
pače i isti manji trgovci i obrtnici, drže seljaka nečim nižim od 
sebe, tj. ne drže ga sebi ravnim čovjekom, koji ima pravo na 
jednako poštovanje. Ovo glupo preziranje seljaka tako je jako 
da se brzo uciepi svakomu gradskomu stanovniku, pa tako i 
stražaru, osobito kad vidi, kako njegovi poglavari postupaju 
sa seljacima i kako se prema njima vladaju. Ovakav stražar 
brzo izgubi onu nježnu vezu sa seljačtvom, on se počima sve 
v iše stiditi svojega seljačkoga roda, onda ga počne tajiti, na- 

pokon mrziti i prezirati i držati sebe sretnim, što više nije 
seljak, što se je »civilizovao« ■ — pogospodio. 

Kako je ovakvo mišljenje i postupanje sa seljačtvom nera- 
zumno, ne treba dokazivati. A osobito je to nerazumno kod nas 
Hrvata, koji smo seljački narod. Ta što je Hrvatska bez se- 
ljačtva? Što bi Zagreb bio bez seljačtva? Od koga živu zagre- 
bački gradjani? Tko uzdržava tolike oblasti, po kojima je 
Zagreb središte domovine? 

Sve bi ovo imali promisliti oni, koji imadu u rukama vlast 
nad Zagrebom. To bismo osobito preporučili novomu grad- 
skomu vieću. Seljak je jezgra hrvatskoga naroda, temelj domo- 
vini. On treba da u Zagrebu bude kao u svojem, da u njega 
stupi s ponosom i sigurnošću, a ne sa stidom i strahom na 
svakom koraku. 

(,Dom., God. 1910. Br. 10.) 


Novi izborni zakon. 

Proširenje izbornoga prava. 

Svemu zlu u našoj politici i u obće u našem narodnom 
životu: nasilnom i nepravednom vladanju, gadnomu klanju 

gospodskih stranaka — svemu je tomu krivo to, što u banskoj 
Hrvatskoj većina naroda nema nikakvoga prava, nego tako 
rekući šaka ljudi bira zastupnike, koji onda rade, što hoće, jer 
vlada može napraviti izbore kakve hoće. 

Gospoda i gospodske stranke znadu vrlo dobro za ovu 
krvavu krivicu; one znadu i to, da je ta krivica tako velika i 
težka, da bi narod dao i žrtvovao sve, samo da se ta krivica 
ukine. To vrlo dobro zna i sadašnja saborska većina, koalicija, 
pa se je zato i usudila sporazumjeti sa starim magjaronima, 
dobro računajući, da će joj narod sve odobriti, samo neka se 
proširi izborno pravo. I doista: novine od koalicije bubnjale 
su upravo zaglušno, da će sada najednom preko 300.000 (trista 
tisuća) naroda dobiti pravo glasa! Pa nije li se za tu cienu 
vriedno složiti i sa samim vragom, budi Bog s nama, a kamo li 
ne bi s madžaronima! 

No nije dugo potrajalo, a te novine počele šeprtljati. O 

proširenju izbornoga prava znade se naime još uviek vrlo malo. 
Toliko su ipak javile i vladine novine, da će se kod toga pro- 
širenja najviše paziti na to, da u Hrvatskoj ne bude razmjerno 
više izbornika — nego što ih je u Ugarskoj. U tom je smislu 
ban Tomašić, viećao s ministrom-predsjednikom Khuenom dne 
9. ožujka i premda je u kratkom službenom izvještaju o tom 
viećanju naglašeno, da je proširenje izbornoga prava naša do- 
maća stvar, ipak je eto stalno, da mi Hrvati ne smijemo dobiti 
više izbornoga prava, nego što ga razmjerno imade Ugarska 
već tolike godine. Tamo preko Drave već odavna imade izborno 
pravo svatko, tko plaća deset kruna poreza, te jednoga zastup- 
nika bira obično par tisuća izbornika. Samo su magjarska go- 
spoda stvar tako udesila, da za Slovake, a još više za Rumunje 
vriedi drugi izborni cenzus, nego li za Magjare, a budući da 
većina magjarskoga seljačkoga puka nema svoje zemlje, nego 
su to prosti nadničari, to i po tom proširenom izbornom pravu 
u Ugarskoj vladaju, kako to vidimo i znamo, samo magjarski 
velikaši s magjarskim Židovima. Od svih 413 kotara devet mili- 
juna nemagjarskih naroda nema ni trideset zastupnika, a osam 
milijuna Magjara ima ih preko 380, od toga je 150 Židova. I gle, 
sad bi nješta slična htjeli uvesti i u Hrvatsku, kao da nije dosta 
nepravde i sile po ovom današnjem izbornom zakonu! 

Iz svega onoga, što se o proširenom izbornom pravu u služ- 
benim novinama piše, a još više iz onoga, što se o njemu ne 
piše, vidi se naime već sada posve jasno, ovo dvoje: Prvo, da 
ne će svi dosadašnji birači postati izbornici, tj. da ne će pravo 
glasa dobiti svaki onaj gospodar, koji plaća 10, dotično 6 kruna 
izravnoga poreza, nego da će se zahtievati mnogo veći izborni 
cenzus, i to 15 ili 20 kruna. Drugo je ovo: U gradskim kota- 
rima, gdje je već sada cenzus za pol manji nego u kotarima se- 
oskim, tražit će se i u buduće daleko manji porez za pravo 
glasa, nego na selu, po svoj prilici 6 K. 

Ona prva stvar, da naime svi birači ne postanu izbornici, 
jer bi to bilo tobože previše prava za narod, ta prva stvar, 
ako se zbilja dogodi, sramotna je i gadna prevara; no ako se 
dogodi još i ovo drugo, t. j. ako u gradskim kotarima bude i opet 
za pravo glasa dosta plaćati pol poreza manje, nego u kotarima 
seoskim, onda je to opet jedna u nebo vapijuća krivica, pravo 
zločinstvo proti narodu. 

Seljačkoj stranci prigovaraju sa svih strana, naravski bez 
svakoga razloga, da ona ciepa narod i da sije mržnju medju 
seljačtvom proti gospodi. A pitamo mi, što može seljaka više 
ogorčiti, nego kad već danas vidi, da je na selu potrebno pla- 
ćati 60 kruna za pravo glasa, a u gradu je dosta trideset, te je 
sva sila gradjana, koji, kako se ono kaže, nemaju ni grunta, ni 
funta, a ipak biraju narodnoga zastupnika, a ogromna većina 
dobrih seljačkih gospodara ne smije na biralište, kako se kaže, 
ni Boga moliti. I sad bi se ta krivica imala još povećati i to sve 
s razloga, što su gradjani sami po sebi prosvjećeniji, a seljaci 
kako se fino veli, zalupaniji. I ovakvo posebno pravo za gradove 
zagovara »Hrv. Sloboda«! 

Proti toj krivici i zločinstvu treba unapred ustati oštro i 
odlučno izvan sabora i u saboru, i to na temelju ovih neoborivih 
istina: 

1. svaki onaj stalež, koji se mora boriti za koru svakdaš- 
njega kruha, spada jednako medju narod, dotično medju puk. 
S gledišta gospodarske potrebe narod je dakle jedna cjelina, 
koja se ne smije pod nikakovom izlikom dieliti na tobože više 
i niže staleže. 

2. Ako u gradu čovjek više svakojakih novosti vidi i čuje, 
te na prvi pogled izgleda pametniji, to umjesto toga živi seljak 
u takvoj svezi s prirodom, i tako se težko pati u životu, da je 
po svom izkustvu, a pogotovo po svojoj vjeri u Boga, po svojoj 
stalnosti i poštenju poprečno vredniji od gradjanina. Zato su se 
seljački kotari na pr. pod Khuenom opirali svekolikomu služ- 
benom nasilju i pokvarenosti i onda, kad već gradski kotari, 
a na čelu im sva tri kotara zagrebačka, bijahu u magjaronskim 
rukama. 

Da nema ništa drugoga, ova sama stvar bila bi dovoljnim 
razlogom, da koaliciona saborska većina ne učini te nepravde 
i toga zločinstva. Ako to ipak učini, bit će to jasnim i nepo- 
itnim dokazom, da se je do kraja pomagjaronila i da samo 
takvom krivicom misli zadržati svoju većinu. 

Možda će joj to na neko vrieme i uspjeti. Ali kad dodje 
do obračuna, bit će taj ozbiljniji i strašniji, nego je bilo sa 
starim magjaronima. 

Pučka politika, osobito kako ju vodi seljačka stranka, ne 
da se više ničim ugušiti i uništiti. Ovakva krivica, kakva se 

proti seljačkom staležu sprema, sa sasvim drugim izbornim 
redom, nego što je bio obećan, takva krivica može učiniti samo 
to, da seljačka stranka dodje nešto kasnije do odlučne većine 
u saboru. A bilo proširenje izbornoga prava kakvo mu drago, 
bit će to ujedno i takvo proširenje seljačke stranke ne samo 
izvan sabora, nego i u saboru, da će današnja koalicionaška 
većina još ljuto požaliti, što žrtvujući sveobće izborno pravo 
nije znala ni htjela postići barem takvo proširenje, po kojem 
bi sav puk »osim tvorničkih radnika i poljskih nadničara« 
(srećom kod nas još dosta malobrojnih), i seoski i gradski 
postao velika politička cjelina, glavni i prvi faktor za našu 
gospodarsku i političku slobodu. Ovom svojom lukavom i ludom 
popustljivošću koalicija mjesto da se ojača, na koncu će se 
pred narodom do kraja osramotiti i upropastiti. 

Razdieljenje izbornih kotara. 

No po svem sudeći koalicija bi jedva dočekala, da ne dodje 
do nikakvoga proširenja. A tu bi joj mogli pomoći frankovci. 
Proti ovomu kakvomu-takvomu proširenju izbornoga prava 
ustaju naime, kako smo već javili, frankovci i priete se, da će 
na svaki način ovo proširenje spriečiti. To bi koalicija jedva 
dočekala i rekla: Mi smo htjeli, ali nisu dali frankovci! Zato je 
upravo nuždno prosuditi, što to hoće frankovci. 

Frankovci (na svoj već način, t. j. grdnjama i bukom) doka- 
zuju ovako: Ovo proširenje ojačat će samo Srbe, koji i danas 
imadu kud i kamo veći broj zastupnika, nego što ih ide, Novi 
naime izborni zakon, kako ga je zasnovao bivši podban Nikolić, 
a prihvatio ban Tomašić i koalicija, zadržat će isto razdieljenje 
kotara, kakvo je i danas. A danas su kotari tako razdieljeni, da 
70 Srba u Lici bira jednoga zastupnika upravo tako, kao i deset 
i dvadeset puta toliko Hrvata na pr. u dugoselskom i sisačkom 
kotaru. To je razdieljenje zamislio i stvorio Khuen, samo da 
oslabi Hrvate. Za to će se frankovci svim sredstvima boriti 
proti tomu novomu zakonu. 

Ovo, što frankovci pišu za izborne kotare, nije ništa 
nova, čudno samo, što oni ovu krivicu vide, a kao da ne vide 
i drugih strašnih krivica, kao što je na pr. ono, da seljak, koji 
spada pod Zagreb ili Petrinju i t. d., ima pravo glasa, premda 

plaća 30 K poreza, a njegov susjed preko gradske medje, koji 
plaća na pr. 50 K poreza, nema prava glasa! Ali to nije glavno, 
što nama u ovom frankovačkom dokazivanju smeta, nego nas 
smeta ovo: Frankovci pišu, da bi ban Tomašić mogao počekati, 
dok se obće izborno pravo uvede u Ugarskoj! Frankovcima je 
toliko stalo do toga, da se izborno pravo ne proširi sada, da 
se služe i izvraćanjem, te pozivaju u pomoć i kraljevu rieč, 
sjećajući naime bana Tomašića, da je kralj odredio novi izborni 
zakon za Hrvatsku istom za onda, kad se uvede u Ugarskoj, 

— a nije tako! Kralj je naime pisao saboru, da će se obće 
izborno pravo uvesti u Hrvatskoj onda, kad se uvede u 
Ugarskoj, — ali sada se ne radi o obćem izbornom pravu, nego 
samo o proširenju. 

Ovim su se frankovci odali. iNije njima, po svem se vidi, do 
obćega prava glasa i t. d., nego im je glavno do toga: ili da se 
izbori obave po starom izbornom zakonu, tj. po starim listi- 
nama (koje su sastavljene po Rauchovom nalogu i uz sudjelo- 
vanje mnogih frankovaca!), ili barem da ostane, kako jest, tj, 
da se izbori još jedno vrieme ne razpisuju, nego da frankovački 
zastupnici zadrže svoje kotare, jer kakvogod bilo proširenje, 

— frankovci se ne boje, da će njih biti manje. 

Ako nije ovako, mi nikako ne razumijemo zašto vole stari 
izborni zakon — koji ima jednako nepravedno, a za Srbe po- 
voljno razdieljene kotare — nego kakvo-takvo proširenje. 

A što se tiče razdieljenja kotara, o tom nema sumnje, da 
je to jednaka krivica kao što i izbornički cenzus (visina poreza), 
pa ako koalicija ne će da bude ona ista staromadžaronska četa 
prodanaca i nasilnika, ona će uz proširenje izbornoga prava 
ukinuti i sadašnje khuenovsko razdieljenje kotara. Ne će li, 
ona se pred narod ne će smjeti ni pokazati. To joj mi jamčimo. 
Ne radi se tu naime samo o Srbima, premda je na žalost istina, 
da je to razdieljenje stvoreno radi Srba. I ako Srbi imadu i 
prst obraza, te ako ne će da i dalje sve Srbe, pa i Srbe samo- 
stalce smatramo toporištem, na koje se može nasaditi svaka 
- magjarska i magjaronska sjekira, — oni moraju sami zahtievati, 
da se ukine ova sramota, koju im je Khuen namienio. Tu će se 
vidjeti, jesu li Pribićevići i Banjani drugi Srbi, nego što su bili 
Gjurkovići i Gjurdjevići. Ali ne radi se, rekoh, samo o Srbima, 
nego se radi o jednoj rugobi, koje se mora stidjeti svaki pošten 

političar. Pa ako koalicija doista pristane na staro razdieljenje 
kotara, onda će biti očito, da su frankovci uza sve svoje Arguse 
i Fridjunge prema njoj — pravi poštenjaci. 

Mi smo dakle za proširenje — pa bilo šire samo za vlas, 
ali smo u isti čas i za drugo razdieljenje kotara. Ne kažem, da 
smo za »pravedno« razdieljenje kotara, jer bi se kod vlade 
počeli izgovarati, da moraju tek »proučavati« broj žiteljstva 
i t. d. Ali očite nakaze, kako smo spomenuli i za koje svatko 
znade, — to se mora i može jednim saborskim glasovanjem i 
jednim glasom ukinuti. 

A da su oni, koji su proti proširenju, a kažu, da su za obće 
pravo glasa, da su to ili prkosnici ili bilo kakvi spekulanti, — 
to je očevidno, pa to ne treba ni dokazati — i bez obzira na 
to, što je kralj odredio, kada će se kod nas moći uzakoniti obće 
pravo glasa, a kraljevska se ne poriče. 

Napokon tako prošireno izborno pravo, da svatko, tko 
plaća 10 K poreza, dobije pravo glasa, to je za seljačtvo u 
istinu obće pravo glasa. Mi žalimo doduše, što će koja tisuća 
radnika ostati bez prava glasa, ali pitamo: Je li veća krivica, 
da ga ne dobije deset tisuća (to je najviše radnika), ili da ga 
ne dobije trista tisuća (to je najmanje!) seljaka? 


( »Dom« , God. 1910. Br. 11.) 


Nova hrvatska vlada pred saborom. 

Kad naši čitaoci pročitaju govor bana Tomašića, što ga je 
dne 20. ožujka izrekao u hrvatskom saboru, za stalno će pomi- 
sliti, ako i ne će uzviknuti: Nešto se je promienilo! 

I u istinu se je promienilo. 

I da odmah kažem, nije promjena u tom, što je jedan od 
zastupnika seljačke stranke i ujedno predsjednik glavnog od- 
bora, Stjepan Radić, po više puta odobravao govor bana To- 
mašića, i što je drugi zastupnik seljačke stranke, Vinko Lovre- 
ković pridružio zastupnicima većine i dopratio bana u sabor, 
je sabor ustanovio, te bana dopratio u sabor. Ta sve se stranke 
znadu hvaliti i obećavati, da će uviek odobravati sve, što je 

dobro, pa dolazilo to od koga mu drago, a narod drži, da je to 
zastupniku upravo dužnost. A i ono, što se je zastup. Lovre- 
ković pridružio zastupnicima većine i dopratio bana u sabor, 
ne bi još samo po sebi morala biti nikakva osobita promjena, 
jer kad se u družtvu, u kojemu se sastanu različni ljudi, imade 
udovoljiti uljudnosti ili običaju, često se dogadja, da uljudjen 
čovjek izkaže čast i onomu, koga inače ne gleda. Sve ovo dakle 
ne bi bilo još ništa. No nije samo to, nego je poslije prvoga ba- 
nova govora u saboru očevidno, da se vlada u istinu promie- 
nila, t. j. da je vlada drugačija, nego što su bile magjaronske 
vlade. Pročitavši taj banov govor naši će se čitaoci i sami o 
tom uvjeriti, a ovdje će biti potrebno, da se posebice spomene, 
na što u banovom govoru treba osobito paziti. 

Prvo, što treba zapamtiti i iztaknuti, a što se razlikuje od 
dosadašnjih govora svih magjaronskih banova, pa i bana za 
»narodne« vlade, Pejačevića, jest ovo: Ban Tomašić kaže, da 
je na stolicu hrvatskih banova došao po povjerenju predstav- 
ničtva naroda, t. j. po povjerenju većine sabora. Ne kaže dakle 
ban Tomašić, kao što su do sada svi nagodbeni banovi bez izu- 
zetka pred saborom govorili: da su na bansku stolicu zasjeli 
»povjerenjem ugarskoga ministra-predsjednika«. Nešto je do- 
duše o tom »povjerenju ministra-predsjednika« kazao i ban 
Tomašić, ali na drugom mjestu i s drugačijom nakanom. No o 
tom kasnije. Ovo dakle ne bi imao biti ban, kojega su nam 
Magjari »poslali«, nego ban, koga hoće narod, t. j. većina za- 
stupnika, koje je narod izabrao. 

Drugo je ovo: Ban Tomašić nije ni jedne rieči potrošio na 
to, da je novoj vladi zadaća čuvati »osamgodišnju vezu s Ugar- 
skom«, da joj je čuvati i paziti na »interese zajednice«, — kako 
su to bez izuzetka svi banovi otvoreno, odlučno i kao njekakvu 
višu zapovied pred saborom izjavljivali. Bilo je pače banova, 
koji su se najbezobzirnije, kao pravi tudjinski komisari, prietili, 
da će najodlučnije progoniti one, koji budu radili proti toj 
osamgodišnjoj vezi, Novi je ban spominjao Ugarsku samo kao 
jednu stranku jednoga ugovaratelja, proti kojemu hrvatski ban 
ima posebno, hrvatsko stajalište, od kojega ne odstupa. 

No glavno je ovo: Ban Tomašić govorio je tako uvjereno 
0 potrebi, da se naš narod novim izbornim zakonom ojača, t. j. 
da se izborno pravo proširi i što prije na cieli narod protegne, 

— da je to moralo zadovoljiti svakoga, tko doista hoće, da hr- 
vatski narod dobije odlučivanje o svojoj sudbini u svoje ruke. 

Pita se sada samo ovo: iNo nije li današnji ban Tomašić 
njekdašnji khuenovac, pače vodja njegovih magjarona, kojima 
je i uspomenu prokleo čitavi hrvatski narod? Je li moguće, da 
taj čovjek, kojega je toliko proklinjani Khuen predložio Nj. Ve- 
ličanstvu za bana, je li moguće, da taj čovjek hoće dobro 
Hrvatskoj? Je li moguće, da je Khuen predložio kralju tako- 
voga čovjeka, koji bi htio dobro Hrvatskoj, koji bi smio braniti 
njezino pravo i proti Ugarskoj? Nije li naime, kako je to i u 
saboru kazao zast. Elegović, protuslovlje, kad ban Tomašić 
kaže, da stoji na hrvatskom stanovištu, a uživa povjerenje mi- 
nistra-predsjednika Khuena, koji stoji na magjarskom stajalištu. 

Ovo i ovako mogu pitati ne samo strančari, koji nikako ne 
će da priznadu isto dobra komu drugom, i koji za drugim ničim 
i ne idu, nego da se kao opozicija iztaknu, te time na glas 
dodju i što više pristaša steku, — nego ovo i ovako može i 
mora pitati i svaki Hrvat, koji još nije zaboravio, što je bio 
Khuen i njegovi magjaroni. I dobro je, da se tako pita, jer se 
samo na takova pitanja može odgovoriti ovako: 

Ako nam je što držati do rieči novoga bana Tomašića, onda 
je očevidno da se je nješto sasvim promienilo. No ta se pro- 
mjena nije dogodila prošle subote, kad je novi ban onako go- 
vorio. Ta se promjena dugo spremala. Borba naime naših rodo- 
ljuba Kvaternika, Strossmajera, Račkoga, Starčevića, Makanca 
i t. d. nije bila uzaludna, pa premda je mnogi iz njihovih redova 
prešao medju magjarone, baš zato je i medju magjaronima 
znalo biti ljudi, koji su mislili i htjeli ovo i ovako, kako to 
danas govori ban Tomašić, pa su ovi ljudi znali i većinu hrvat- 
skoga sabora sklonuti, da kako-tako ustane barem na obranu 
nagodbe protiv samovolje ugarske vlade. Ban Tomašić pače 
kaže, da je »narodna« (magjaronska) stranka i onda rodoljubno 
radila, kad je bila na vladi, ali da nije imala uspjeh, pa ju je on, 
kaže, htio opet uzkrisiti, da dokaže da je doista tako. 

No ban Tomašić priznaje doduše mnogo, ali ne priznaje 
sve. On priznaje, da magjaronska »narodna« stranka nije imala 
uspjeha, jer nisu bile prilike povoljne, t. j. jer su Magjari bili 
prejaki; on priznaje pače, da u toj »narodnoj«, magjaronskoj 
stranci ima ljudi, koji ne pitaju za domovinu, nego za sebe. 

Ban Tomašić napokon priznaje, da je narod tu stranku odsudio, 
i nijednom riečju ne prigovara, što je to narod učinio, pa tim 
priznaje, da je narod pravo učinio. Ali jedno je težko banu To- 
mašiću priznati, a to je ovo: Rodoljubni Hrvati ne krive ma- 
gjarona, zato i nisu na njih ogorčeni zato, što nisu domovine 
oslobodili od Magjara, i još ju možda ujedinili, nego hrvatski 
narod krivi magjarone zato, što su progonili prave rodoljube, 
pače svaku rodoljubnu misao i pokušaj, što su bili nasilnici i 
tlačitelji rodjene svoje braće. To je ono, što boli i što se zabo- 
raviti ne može. 

Zato je bilo uzaludno nastojanje bana Tomašića, da uzkrisi 
narodnu stranku, jer se je tomu uzprotivila i sama koalicija, 
premda ban nije valjda išao za tim, da uzkrisi nasilnike i tlači- 
telje vlastitoga naroda, nego da uzkrisi iskrene prijatelje 
Ugarske. 

Ali mi niti toga ne možemo odobriti. — Mi seljačka stranka, 
a i čitavo seljačtvo — ne možemo i ne ćemo ni toga odobriti, 
jer su »iskreni prijatelji Ugarske« bfli uviek zakleti neprija- 
telji ne samo opravdanih težnja hrvatskoga naroda, nego i naj- 
ljući i najsuroviji tlačitelji seljačkoga naroda. Zato je pred- 
sjednik seljačke stranke i naglasio, da će seljačka stranka 
vladu i većinu u saboru i izvan sabora podupirati kod proši- 
renja izbornoga prava i kod odstranjivanja činovničke samo- 
volje, ali da će se i vladi i većini najoštrije, upravo nepomir- 
ljivo uzprotiviti, čim samo pokušaju Hrvatsku možda još jače 
svezati s Ugarskom, nego što je danas, jer za nas Hrvate bit 
će to bolje, što manje budemo imali posla s Peštom i s Ma- 
gjarima. 

(»Dom., God. 1910. Br. 12.) 

Vlada, većina i opozicija. 

Naš hrvatski državni sabor imao je do sada samo četiri 
sjednice, a to nije dosta, da se vidi, kakva je nova vlada, kakva 
je saborska većina i kakva opozicija. 

Vlada je kod nas u Hrvatskoj, kakav je ban: ban je takav, 
kakav je položaj u carevini, u Ugarskoj i u našem saboru. 

A položaj je u kratko ovakav: Bosna je sjedinjena, — sa 

Srbijom, dakle i sa Srbima »svima i svuda« — mir. Zato je ban 
Rauch, koji je baš radi položaja u carevini bio udario na Srbe 
u Hrvatskoj svom silom svoje vlasti, morao otići. 

Ovo je djelovalo i na Ugarsku, gdje su Magjari cielo vrieme, 
dok je prietila pogibelj rata, radili što su htjeli, a moralo im se 
popuštati, jer su se grozili, da će uzkratiti novac za vojsku 
i t. d. Čim je nestalo pogibelji rata, osjetiše Magjari uzde, a 
kad ne poslušaše, dobi uzde u ruke Khuen. Magjarske se stranke 
preko noći raztepoše videći, da ne će golim velikim obećanjima 
i dalje moći svoj narod voditi. A kako je tamo politika dobrim 
dielom spekulacija, nagrnuše svi Khuenu nudeći mu se za za- 
stupnike. Novine pišu, da se je Khuenu ponudilo za svaki kotar 
do 20 kandidata! 

A u Hrvatskoj? Koalicija se dobrano raztrieznila: Prvo — 
ne diči se više magjarskim bratimstvom, dapače pljuje na one, 
s kojima se bratimila; ne ide s puškom na Beč, dapače usred 
Beča sklapa s Austrijom mir, i to ne samo Hrvati, nego i Srbi. 
A Srbi se pogotovo raztriezniše, videći, da ne samo ni Englezka, 
ni Turska, nego ni Rusija ne će u rat, da Bosna bude Srbiji. 

Ovako raztriežnjena koalicija nije mogla imati druge želje, 
nego da se ukloni Rauch. A to je lako, to je dapače nuždno. 
1 to je učinio, Khuen! 

I mi da primimo bana od Khuena?! Od Khuena, koji je . . .! 
— »Zašto ne? S Košutovcima smo se bratimili, i to ne samo u 
Pešti, nego i u Beogradu, a oni ne samo da su povukli rep, nego 
su na banskoj stolici držali Raucha, koji je gnjavio Srbe radi 
onoga, o čem smo mi, Hrvati i Srbi, s njima divanili i što smo 
ponešto i u riečku rezoluciju metnuli. To su hulje, ti košutovci, 
a prva je hulja sam Košut! Neka Raucha makne i sam vrag, 
samo da ga makne!« 

I maknuo ga je — i dobro je. 

Ali to nije sve. Khuen je mogao maknuti Raucha, a pred- 
ložiti kralju za bana — Josipovića, ili Stjepana Kovačevića. Ali 
nije, nego je predložio Tomašića, koji je malo prije toga napisao 
učenu knjigu o hrvatskom državnom pravu, u kojoj knjizi do- 
kazuje na temelju starih pisama, da je hrvatsko kraljevstvo 
bilo uviek slobodno. Zašto je profesor Tomašić pisao knjigu 
o državnom pravu, a nije pisao o financijama, što bi svatko 
očekivao, jer je Tomašić o financijama naučao u sveučilištu? 

Nema sumnje, profesor je Tomašić pisao knjigu o hrvat- 
skom državnom pravu zato, jer je to trebalo. Komu? Valjda nije 
to trebalo Magjarima, nego Hrvatima, jer treba znati, da je na- 
rod u hrvatski sabor birao većinu zastupnika, koji su za hrvat- 
sko državno pravo, naime: preko 20 pravaša u koaliciji, 16 uz 
Franka, 9 uz Milu Starčevića, 3 u seljačkoj stranci, t. j. sve osim 
Srba, naprednjaka i ono nešto presvietle gospode. 

No za čudo — nitko i ne zna, da je u saboru, recimo tako, 
već sada hrvatska državopravna većina, ili ako zna, ništa do 
toga ne drži, nego se Srbi, naprednjaci i presvietla gospoda 
drže, kao da je Tomašić njihov ban, a pravaši im ga još pokla- 
njaju i naturuju! Sve još misli, da je u većini koalicija, ona ko- 
šutovsko-srpska koalicija, koja je sklopila riečku rezoluciju! 

I tako doživjesmo čudnu stvar, naime: da su bana Toma- 
šića, koji se je za banstvo pripravio proučavanjem i iznašanjem 
starih, tisućljetnih pisama i uspomena, pozdravili kao svoga 
bana baš oni, Srbi i naprednjaci, koji ne samo da do tih starih 
pisama i uspomena ništa ne drže, nego su im se znali i te kako 
narugati! 

Ovoliko je za sada bilo dosta natuknuti, a što bi se iz ovoga 
moglo izleći, još u ovom saborskom zasiedanju, to ćemo možda 
doživjeti. Iz ovoga naime jasno izlazi, da se danas još ne zna, 
tko je i kakva je banova ili vladina većina, a tko je i kakva 
je opozicija. Čini se doduše, da je t. zv. koalicija većina, a sve 
ostalo da je opozicija. No kad se prosudi, da su razciepani pra- 
vaši izvan koalicije, tj. frankovci i starčevićanci, više opozicija 
jedni drugima nego vladi, za tim, da se bivši frankovci vrlo 
obzirno, pače prijateljski drže i vladaju prema tobožnjoj ve- 
ćini, a sadašnji su frankovci još jučer podupirali nagodbenog 
Raucha, onda je doista očevidno, da se ni za pravu opoziciju 
još ne zna, i to tim manje, što je ban tako govorio, da su mu 
pljeskala i dva zastupnika seljačke stranke. 

Mnogo bi trebalo razlagati, zašto je to ovako u- hrvatskom 
saboru, tj. zašto su razciepani i raztepeni oni, koji visoko dižu 
' * neprestano naglasuju hrvatsko državno pravo, a zašto su 
složni tako različni ljudi u koaliciji koja se po tom čini kao 
većina, a nije većina. Ovo se ipak može reći: Samo obće ili 
prošireno izborno pravo može ovu ranu izliečiti, tj. dovesti u 
sabor druge ljude. 

(»Dom«, God. 1910. Br. 13.) 



Hrvatska i katolička misao u Bosni 
i Hercegovini. 

Smutnje medju katoličkim Hrvatima dovele su napokon 
do toga, da biskup ustaje proti biskupu, ili bolje: biskup proti 
nadbiskupa. 

Ove su smutnje vrlo važne za budućnost našega naroda, 
a razjašnjuju nam i mnoge današnje prilike i neprilike u banskoj 
Hrvatskoj, pa je zato potrebno, da i naši čitaoci barem u kratko 
saznadu, o čem se radi. Za bolje razumievanje treba segnuti 
i koju stotinu godina natrag. 

Katoličkih biskupija bilo je u Bosni i Hercegovini od sta- 
rine, t. j. tamo prije 700 — 800 godina, a spadale su pod gla- 
varstvo nadbiskupa spljetskoga u primorskoj Hrvatskoj (t. j. u 
Dalmaciji) ili barskoga (u Baru, u današnjoj Crnoj Gori). No 
kako su se ove nadbiskupije otimale za crkvenu vlast nad 
Bosnom i Hercegovinom i kako se je radi razdvojenja kršćanske 
Crkve na iztočnu (grčku) i zapadnu (rimsku) i naš narod već 
u to doba razdvojio na dvie Crkve, moralo je biti mnogo nereda 
i nezadovoljstva, pa je narod odstupao i od jedne i od druge 
Crkve, te prihvaćao novu kršćansku vjeru, bogomilsku, koja 
nije priznavala nikakvih biskupa ni biskupija. Proti ovoj novoj 
vjeri i njezinim pristašama ustade i Crkva i država, pa su se 
proti bogomilima vodili i krvavi ratovi. To je bilo tamo za 
Kulina-bana bosanskoga, t. j. prije 700 godina, a ratovi su tra- 
jali još 100 i više godina poslije toga. Zato je Turcima-Osmanli- 
jama, koji su god. 1463. (prije 450 godina) u Bosnu provalili, bio 
lak posao: našli su narod razciepan, zavadjen i zaraćen. Većina 
velikaša bosanskih, koji su pristajali uz bogomilsku vjeru, pri- 
hvati sada vjeru Muhamedovu, postanu muslimani. Što je ostalo 
kršćanskoga naroda, podpalo je pod grčko-iztočnu Crkvu u 
Carigradu, koja je sada i sama došla pod osmanlijsku vladu, a 
kašnje su se vjernici ove Crkve radi vjerskoga jedinstva s na- 
rodom u susjednoj Srbiji počeli sve to više nazivati srbi, razu- 
mievajuć pod tim nazivom jedino vjeru. 

I tako je uredjenje katoličke Crkve u Bosni i Hercegovini 
sasvim zatrto, t. j. nije više bilo ni župa, ni biskupija, nego su 

ostali, poslije se dizali samo samostani, u kojima su živjeli re- 
dovnici (fratri) franjevci, koji su od onda, pa za čitave osman- 

, 1,S . ^ kde ’ 1 h preko 400 godina sve do god. 1883., bili jedini 
katolički svećenici i pastiri katoličkih vjernika u tom dielu 
naše domovine, pa što se je katolička vjera u Bosni i Herce- 
govim sačuvala, to se ima zahvaliti njima. 

Malo iza toga, što je Bosna i Hercegovina došla pod vladu 

S%^r P0S, ^'” a 16 “ " i0i ‘ ka ‘° bćka crkvena 

Osnovana je jedna nadbiskupija, vrhbosanska, sa sjedištem 
u oarajevu i dvie biskupije, i to u Banjaluci i u Mostaru. Nad- 

s ;: k r° m lmen ° van svećenik iz banske Hrvatske Josip 
otadler, biskupom banjalučkim franjevac Marijan Marković a 

nednntr ^ ° SnOVano J« ■ vremenom 

i jedno 10 novih župa, na koje su postavljeni svjetski svećenici 
a ne franjevci. ’ 

Vec u početku opažala se njeka protivština izmedju fra- 
njevaca i novih svjetskih svećenika, a to je bilo i sasvim na- 
. aVSklf ’ er j e ^postavljena crkvena vlada, t. j. nadbiskup na- 

S 0 ' ^ n‘i 1ČkU CrkvU Uredi ° nako - kako l’ e uredjena po 
ostalom katoličkom svietu, naime, da upravljanje župe predade 

svjetskim svećenicima, a franjevci da se vrate u svoje samo! 

n V t0 d ° đie i T Vi POkret narodni 1 katolički. Hrvatska 
narodna misao javlja se po malo u Bosni i Hercegovini već 

franlvci k na ’ ** Vlade ’ a prvi su ’ u P°P™ili oni 

svoilm sv ' e -i e ° bi8kUP d > akovački Strosmajer u 

svojem svećeničkom sjemeništu. Poslie okupacije Bosne ojačala 

’* h h r ™ tska ” a ? d ” a ■*»<> naukom p„ k . A Starčevića, ko i L 
osobito cienio bosanske muslimane i njihovu vjeru, pa je bilo 

Z'hZZ* .7 ^°?? raladiih ' koii » 

katolichna H Z ° d ° ŽeS ‘° kib opreka »»ta 

kako Idrvat “”a, 1 10 već P r ‘i e kojih 12 godina. A evo, 
kako se je to prvi put pokazalo. 

bevir U S r aieV “ se ° Sn ° vaio h ™‘*° Pjevačko družtvo »Tre- 
obS Z * d • ”, baV “ 0 drUŽtv “‘ bar '' ak Bi zastavu. Po 
blaSvHi n' fk Z ' “ 4 ''u' ‘ rebal ° ie bariak Posuti« ili 

ima i muslimana ° ^ * ^ d,C C6 ^ posvetiti, kad u družtvu 

usumana, a muslimani ne mogu prisustvovati posvećenju 

u katoličkoj crkvi? — Oko tog pitanja vodila se žestoka borba 
malne cielu godinu. 

Nadbiskup je Stadler naime sa svojim ljudima, kanonicima 
i svećenstvom zahtievao, da barjak ima posvetiti katolički sve- 
ćenik, a tomu su se protivili ne samo muslimani, članovi družtva, 
nego i oni katolici, koji nisu htjeli, da muslimani radi toga iz 
družtva izstupe. Napokon je došlo do preloma i barjak nije bio 
nikako posvećen, nego samo svečano prvi put razvijen. 

Već tom zgodom pokazale su se velike opreke izmedju 
nadbiskupa Stadlera, pa njegovoga svećenstva, i izmedju ostalih 
Hrvata katolika, uz koje su većinom pristajali ne samo fra- 
njevački svećenici, nego i njihovi biskupi. Po onom naime, što 
je Stadler želio i zahtievao, moglo se je misliti, pa su mnogi 
i mislili, da on hoće ovo: Sve, što je hrvatsko mora biti i kato- 
ličko. Po tom se samo po sebi razumije, da Hrvati mogu biti 
samo katolici, a to znači od Hrvata goniti i muslimane i pravo- 
slavne (»Srbe« po vjeri). I doista je ova misao izrečena na kato- 
ličkom kongresu (sastanku) u Zagrebu god. 1900,, kod kojega 
je kongresa prvu rieč vodio nadbiskup Stadler. 

Kamo vodi ova misao, po kojoj bi svi Hrvati imali biti 
katolici, to se vidi iz današnjih smutnja medju samim katoli- 
cima Hrvatima u Bosni i Hercegovini, naime u protivštini iz- 
medju nadbiskupa Stadlera i biskupa Markovića. O tom još 
rieč. 

Kad se je slutilo, da će se i u Bos.-Herc. uvesti sabor, dopu- 
stila je vlada, da se i Hrvati njekako za to priprave, i tako bi 
osnovana »Hrvatska Narodna Zajednica« (HNZ), družtvo, koje 
bi se imalo starati za prosvietu i gospodarski napredak Hrvata 
u Bos.-Herc. Da dugo ne pripoviedamo, reći ćemo odmah, da 
je proti ovoj Zajednici nadbiskup Stadler osnovao »Hrvatsku 
Katoličku Udrugu« (HKU), a svim svećenicima i vjernicima 
zapoviedio, da izstupe iz HNZ. Uz prkos toj zapoviedi, koju je 
nadbiskup Stadler proglasio u svojoj korizmenoj poslanici, javio 
je biskup Marković u novine, da on ostaje u HNZ, a ostao je 
u njoj i jedan svećenik-franjevac, koji ne spada u biskupiju 
Stadlerovu. Razumije se, da su svega toga pune tamošnje novine 
i da se o tom mnogo govori i piše. 

Da je ovo smutnja, i to strašna smutnja, jer je to otvoren 
sukob i rat medju svjetovnim i redovničkim svećenstvom jedne 

vjere i Crkve, to je očevidno. A tko je kriv ili što je krivo? 
Kako je i zašto je do toga došlo? 

Nadbiskup Stadler zahtievao je od HNZ, neka se postavi 
na katoličko stajalište. Da zaprieči razkol medju Hrvatima- 
katolicima, ljudi u HNZ primili su u svoja pravila, da će se 
Zajednica u vjerskim i prosvjetnim stvarima prema svojim čla- 
novima katolicima držati nauka katoličke Crkve. Ali to nije 
bilo Stadleru dosta, već on zahtieva, da se Zajednica i u poli- 
tičkim stvarima, i ne samo prema katolicima, nego u svem i 
prema svakomu ima držati nauka katoličke Crkve, jer pravi 
katolik ima biti svagda i svagdje podpun katolik, držati se 
nauka svoje Crkve i naredaba crkvenih poglavara, posebice 
biskupa. Naročito sva katolička družtva treba da budu pod 
pazkom i nadzorom svoga biskupa. 

Ne možemo i ne ćemo za sad potanko razlagati, što o svem 
tom mislimo. Kažemo samo u kratko: Svatko razborit vidi, da 
po ovom, što hoće nadbiskup Stadler, Hrvati različne vjere ne 
mogu nikako i ništa zajednički raditi, dapače i Hrvati katolici 
morali bi biti svi u jednoj stranci, i to pod vodstvom svojih 
biskupa. Katolička misao, kako ju shvaća i provodi nadbiskup 
Stadler, protivi se dakle ne samo hrvatskoj narodnoj misli, 
nego i svakomu slobodnu razvoju, a do čega vodi, to se već 
dovoljno vidi po načinu borbe i po neslozi i mržnji medju kato- 
ličkim svećenstvom u banskoj Hrvatskoj, a sada evo po ovoj 
strašnoj smutnji medju samim katoličkim biskupima u Bosni 
i Hercegovini. 

(»Dom«, God. 1910. Br. 14.) 


Seljačka stranka i Slovenci. 

Pod naslovom »Radić i Slovenci« bio je u »Hrvatstvu« u 
ponedjeljak 18. travnja članak, u kojem, kako kaže uredničtvo 
»Hrvatstva«, dobar poznavalac slovenskih prilika razlaže, zašto 
hrvatsko svećenstvo ne može pristati uz seljačku stranku. 
Članak nije, kao inače u »Hrvatstvu«, samo psovanje, lomatanje 
i izrugivanje, nego ima nešto i stvarnih prigovora, koji dakako 
ne stoje. Tako se sad najedanput prigovara seljačkoj stranci. 

što je uz vladu bana Tomašića, i to »Hrvatstvo« debelo tiska, 
te je očito, da do toga mnogo drži, pa pita Slovence: Što će 
oni na to? Već se po ovom vidi, kako su razlozi »Hrvatstva« 
proti seljačkoj stranci slabi ili nikakvi. Ta svatko, tko hoće 
znati, znade, da je Radić u saboru izjavio, da će novu vladu 
podupirati samo u proširenju izbornog prava. Ili zar pisac 
ovog članka u »Hrvatstvu« ne zna, da je Stj. Radić jasno, od- 
lučno i otvoreno izjavio, da seljačka stranka ne priznaje »ma- 
gjarske krune« i da mu je na to ban odmah i odgovorio? Je li 
onda, recimo odmah, pošteno, prikazivati seljačku stranku 
tako, da ona pristaje u magjaronsku vladu? 

Ali pustimo »Hrvatstvo«, jer mi od njega, kako se po svem 
vidi, ne ćemo dočekati ozbiljnoga i pravednoga suda, pa makar 
bio i nepovoljan za nas. Nas više zanima ono njekoliko rieči, 
što ih je u »Hrvatstvu« poslie onoga članka »Radić i Slovenci« 
objelodanio jedan (nama dobro poznat) Slovenac (dakako sve- 
ćenik) (kao što nam je, budi uz put rečeno, poznat i pisac onog 
članka u »Hrvatstvu«), Taj Slovenac (dakako svećenik) piše u 
»Hrvatstvu« dne 23. travnja o. g.: 

»Vaš članak »Radić i Slovenci« je bil prav potreben. Tu 
je treba natočiti čiste vode! Cerkvi naravnost sovražne (nepri- 
jateljske) politike ne moremo in ne smemo podpirati. Mi smo 
seveda (dakako) mislili, da bo Radić, ako se z nami združi, 
krenil v tem oziru na drugo pot. Na preteklost (prošlost) se 
sicer (doduše) nismo ozirali. Če bi hoteli namreč (naime) devati 
besede vsakega politika, ki jih je kdaj v življenju govoril, na 
tehtnico (tezulju, vagu) bi še marsikdo (još netko) odletel. Vsak 
človek se lahko moti (pogrieši). A če (ako) je svojo zmoto (za- 
zabludu), pogrešku spoznal, se mu odpusti. Vse kaj drugega pa 
je, ako zmoto svojo nadaljuje in može odnehati (ne će odu- 
stati) od nje. 

Radić mora vendar (ipak) vedeti (znati), da je naša stranka 
odlučno katolička, da je boj z liberalizmom nje življenjski ele- 
ment, in da je mogočna stavba (zgrada) naše ljudske organiza- 
cije v pri vrsti delo naše duhovščine (svećenstvo), — da torej 
roma, da blatilci cerkve ne morejo biti naši zavezniki! 

Toda povejte mi, ali ni res (istina), kar smo slišali, da je 
Radić sodeloval pri I. hrvatskem katoliškem sastanku? če je 

to res, kako bi mogel potem grditi katoliške institucije?! Tega 
ne razumemo. 

Tu je treba jasnosti. Treba vedeti, pri čem da smo. Veste 
(znate), kako naredimo! Skličimo (sazovimo) jugoslovanski ka- 
toliški sastanak, kjer hoćete: v Zagrebu, ali v Ljubljani, in tam 
se pogovorimo jasno, odkrito! 

Toda če (ako) nam pa z Radićem res ne bo mogoče hoditi, 
na koga naj se obrnemo? Oprostite mi vprašanje (pitanje): Za- 
kaj se Vaša stranka bolj ne posvećuje organizaciji hrvatskega 
seljaka? Zakaj prepuščate polje samo Radiću? Zakaj stojite 
nekako visoko nad ljudstvom? 

0 vsem tem treba jasnosti! — Eno (jedno) pa je jasno sedaj: 
Liberalne agrarne stranke mi ne smemo in ne borno podpirali«. 

Mi se doduše s ovim ne slažemo, ali se o ovakovom pisa- 
nju ipak možemo razgovarati, pa se možda složimo. 

Vrlo dobro piše brat Slovenac, da se ne treba obazirati 
na to, što je tko kada rekao, jer čovjek lako pogrieši. A mogao 
je dodati: i zato, što protivnici mnogo toga izmisle i podmetnu. 
Za to smo imali ovih dana primjer, kad se je toliko navaljivalo 
na nar. zastupnika Stj. Radića zato, što je u saboru kazao, da 
je seljačka stranka i proti popovskomu zaglupljivanju naroda. 
Nema sumnje, da se je zast. Stj. Radić, kad se je poslužio onim 
riečima, svakako prenaglio. One rieči: da »popovi zaglupljuju 
narod«, uviek su na jeziku protivnicima katoličke Crkve, oso- 
bito socijalistima, i oni to kažu za sve popove za svećenstvo 
bez razlike, jer tvrde da vjerovati može samo glupan. Zast. Stj. 
Radić kazao je doduše jasno, da je danas većini hrvatskoga 
svećenstva uzor pokršteni Židov i tudjinac Frank, i da to sve- 
ćenstvo zaglupljuje narod. A da nije mislio ni mogao ijiisliti na 
čitavo hrvatsko svećenstvo, a kamo li na svećenstvo u obće, 
to može svatko suditi po tom, što je u istom svojem govoru 
slavio Strosmajera i Račkoga, koji su takodjer bili svećenici. 
Krivo mu dakle čine oni, koji ovim riečima u zloj namjeri pod- 
meću drugi smisao. Naprotiv ne može se zamjeriti onima, koje 
su ove rieči ozlovoljile već zato, što su izrečene, jer se tim 
riečima, kako smo spomenuli, služe otvoreno protivnici kat. 
Crkve. Tu se je dakle zast. Radić bez sumnje prenaglio, i on 
bi sam, kako je nama dobro poznato, bio one rieči požalio, da 
mu je predsjednik dao izgovoriti. Da su baš one rieči pale, to 



žali svaki pravi pristaša seljačke stranke, premda znade, da 
doista ima popova, i to ne samo frankovaca, koji »zaglupljuju 
narod«. Mi za to, nažalost, imamo dosta dokaza. Ali od toga, 
pa do tvrdnje, da svi popovi već po svojem zvanju zaglupljuju 
i moraju zaglupljivati narod — do toga je daleko. 

No kako se čovjek lako zaleti, dokazuje evo i sam brat 
Slovenac, koji se je sigurno takodjer zaletio, kad je napisao, 
da je »boj s liberalizmom življenski element« Slovenske Ljud- 
ske Stranke, tj. da S. Lj. S. ne bi mogla ni živjeti, da nema 
boja s liberalci! Ta za Boga, to tvrde sami liberalci! A mi mi- 
slimo, da bi S. Lj. S. mogla tek onda pravo živjeti i raditi, da 
se ne mora boriti još i s liberalci! 

Sasvim pravo piše brat Slovenac, da S. Lj. S. ne dade 
blatiti Crkve. No neka nam kaže, čim i kako blati Crkvu se- 
ljačka stranka ili Radić? Mi otvoreno priznajemo, što se i bez 
toga vidi, da nam je kat. svećenstvo protivno i da se moramo 
ovdje-ondje s njim i boriti. No je li to blaćenje Crkve i njezinih 
institucija? Ako jest, nisu li onda novine biskupa Mahnića 
(»Jutro«) i nadbiskupa Posilovića (»Hrvatstvo«) blatile Crkvu, 
kad se je u njima onako pisalo o svećenicima, — protivnicima, 
pače o cielom katoličkom pokretu u Hrvatskoj? — Prosimo 
odgovor! 

I mi smo, i to oduševljeno za to, da se sazove jugoslavenski 
katolički sastanak, na koji, dakako, imadu pristup svi katolici, 
pristaše svih političkih stranaka iz naših zemalja. Ovaj sastanak 
neka odredi, koju stranku imadu katolici podupirati. To mi 
jedva čekamo! Onda ćemo barem vidjeti, kamo će oni župnici, 
kojima je Židov u njihovom mjestu jedini drug i prijatelj, a 
seljak-katolik nedostojan, da sjedne s njima za isti stol. Onda 
ćemo vidjeti, hoće li i dalje biti moguća rugoba, da u kojem 
kotaru svi do jednoga katolički svećenici glasuju zajedno sa Ži- 
dovima proti većini katoličkoga seljačtva. Na posao za jugosla- 
venski (bolje: hrvatsko-slovenski) katolički sastanak! 

Razumijemo i podpisujemo, da katolička i pučka S. Lj. S- 
ne može podupirati liberalne agrarne stranke. No jednako na- 
glašujemo, da pučka seljačka stranka ne može biti klerikalna 
(»popovska«). A nas je i bez našeg pitanja uvjeravao sam pisac 
ove poruke u »Hrvatstvu«, da ni S. Lj. S. nije klerikalna stranka. 

Čekamo prijateljski odgovor. (»Dom«, God. 1910. Br. n.) 

»Što se čovjek sve više ugiblje, oni sve gori!« 

Primio sam ovo pismo: Veleučeni gospodine! Šaljem vam 
evo Stadlerovo smetište, pak vidite, što piše njekakav: . . . Mato 
Majnarić, ne znam, što je, oli pop furtimaš, oli Frankova i Stad- 
lerova prirepina. Zar ta . . . bagra ne će prestati lajati, što je 
bilo prije 6 godina i nako izkrivljivati, svoje djubre na druge 
bacati! Ama ne imam niti vremena, niti imam sve brojeve »Do- 
ma«, iz kojih on vadi jedno slovo, pa iz njega izvadja veliku 
jamu smrdeža, u kome treba da se sam zadavi. Vi to bolje znate 
i vremena imate, a pri ruki su vam svi oni »Domovi«, pa ga 
odrapite onako, kako bi to ja toj gospodskoj .... skresao. Što 
vas ti .... sinovi ne puste na miru? Ta vidim: što se čovjek 
pošten tim .... više ugiblje, oni su gori! Moje je to: više niti 
za vlas uzmicati, pak bio pop, grof, biskup, papa ili sam vrag! 
Učinite, kako rekoh, neka ta gamad truje narod lažju i kleve- 
tom. Rekoh: obrišite tu šmrkavu kukavicu, ja mu prostiti ne 
mogu. 

S Bogom! Vaš 

čiča Ilija Martinović. 

Da znate radi se o pisanju u sarajevskoj »Vrhbosni« (izlazi 
dva puta na mjesec, gdje pop Mato Majnarić piše na dugo i 
široko o Radićima. Sad piše o meni, pa vadi iz brojeva staroga 
»Doma« po nekoliko rieči, u kojima nema ama baš ništa od 
onoga, što bi on htio, nego se on sam domišlja i onda te rieči 
po svojoj volji tumači i nadopunjuje, samo da dokaže, kako 
sam ja protiv kršćanstvu. 

Ja sam pročitao ono u »Vrhbosni« i snebivao sam se, no 
nisam ni čas mislio, da na to odgovorim. Sad evo odgovara moj 
prijatelj, čiča Ilija Martinović. On je čitao stari »Dom« od po- 
četka, pa zna, što je u njem bilo, a kad sada čita, što ovaj pop 
u njem nalazi, ne snebiva se, nego ga spopada takav bies, da 
je u prvom jadu sasuo na pisca svu silu pogrda, kojih mi ne 
možemo ni natiskati, a onda zaključuje: »Više niti za vlas 
uzmicati«. 

Ovo je vriedno zabilježiti i nad tim se zamisliti. Svatko je 
naime mogao opaziti, da seljačka stranka i svojim držanjem i 
pisanjem pokazuje najbolju volju, da se opreke izmedju nje i 



svećenstva odstrane. To je, osobito poslije našega pohoda u 
Ljubljanu, na skupštinu nesumnjivo katoličke »Sveslovenske« 
Ljudske Stranke«, išlo tako daleko, da to eto naš čiča Ilija 
shvaća kao uzmicanje, pa videći, da to ništa ne koristi zahtieva: 
»Više ni za vlas uzmicati!« »Ta što se čovjek pošten tim . . . . 
više ugiblje, oni sve gori!« 

I doista je tako. Nitko od nas ne vidi, da bi naša dobra 
volja ikoliko djelovala, dapače navale na seljačku stranku, na 
»Radiće«, sve su žešće, sve bezdušnije. A eto, sad se vidi: Jesu 
li to Radići? Je li Jalžabetić i Martinović, Koren, Pollak, Štivić 
— je li i to »Radić«? Ne vidi li medju svećenstvom baš nitko, 
do čega evo ove bezdušne navale dovode? 

Znam, da će nam odgovoriti: »Vi ste ih tako odgojili«. No 
u »Domu« je već kazano, da su barem Jalžabetić, Koren i Mar- 
tinović došli u seljačku stranku kao gotovi ljudi. A onda, i to je 
glavno: Ako smo mi u pet šest godina odgojili ovakove ljude, 
koji samostalno, bez straha i otvoreno pod svojim mišljenjem 
protiv naopakoga djelovanja svećenstva, — što je to svećenstvo 
radilo, kad u tisuću godina nije odgojilo nijednoga seljaka, koji 
bi samostalno i otvoreno ustao protiv »bezvjeraca« Radića? Tu 
nije dosta onaj seljak-magjaron Jakić, koji se je hvalio, da je 
bogat, što se je pričestio, a bio je medjutim u tom bogatstvu 
tako lakom i krivodušan, da je već pol sata iza sv. pričesti do- 
kazivao, da je obćinsko zemljište njegovo — zato, što ga je 30 
godina uživao — milošću khuenovskoga obć. vieća i poglavar- 
stva! I to je do sada jedini seljak, branitelj vjere i svećenstva 
proti Radićima! 

Sve je ovo, kao što i pisanje u »Vrhbosni«, nesumnjivi znak 
pokvarenosti svećenstva. Farizeji će se dakako nad ovom 
tvrdnjom zgražati ali uzalud, jer je toga u Crkvi katoličkoj bilo 
već više puta. To je dokazano, pa ni crkvena poviest toga 
ne taji. 

No mi sebi ne umišljamo, da ćemo mi svećenstvo popra- 
viti. To nije naš posao. Pazimo samo, da ga naše uzmicanje 
pred njegovom pokvarenošću ne učini još gorim. I u tom ima 
čiča Ilija pravo. 

(„Dom., God. 1910. Br. 18.) 

Pogledajte, kakvi ste sami! 

Odkad je počelo izlaziti »Hrvatstvo« dakle već sedam go- 
dina, traje neugodno komešanje u Hrvatskoj. Našlo se nekoliko 
ugodnika u mantiji častnoj, koji su znali izrabiti i priliku i bolest 
starca nadbiskupa, pak na račun tobože obrane sv. vjere izma- 
miti od njega silne novce da mogu podržavati glasilo za svoje 
osobne interese. Ovim ugodnikom nije ništa sveto. Lupaju 
lievo, lupaju desno, sve po onima, koji s njima ne pušu u isti 
rog. Briga njih za opravdane zahtjeve i potrebe cieloga svećen- 
stva! U svojoj mahnitosti već su tako daleko zabrazdili, da za 
malo ne će biti uglednijeg otačbenika, svjetovnjaka i svećenika, 
koga nijesu svojom strašću i zlobom poprskali. Mare oni za to, 
što to ni malo ne dolikuje svećeniku, samo kad je para, da se 
može dalje. Sve to na štetu svega hrvatskoga naroda. Briga 
njih, da se bolje odgaja svećenstvo, da se zamisle i porade, 
kako bi se otklonili prigovori na katoličko svećenstvo. 

Poznato je ogavno pisanje »Hrvatstva« protiv prebendara 
Korenića, proti sveuč. profesora dra Bauera, a nedavno protiv 
uzornog svećenika, župnika Jurja Ortnera. A zašto protiv po- 
tonjega? — Zato što je prešao u seljačku stranku, da kao sve- 
ćenik narodni ne radi bez naroda! 

Ovaj čestiti župnik, koji je ostavio najljepšu uspomenu na- 
rodu svagdje, gdje je služio, usudio se reći tim ugodnikom oko 
»Hrvatstva« istinu. Taj vriedni župnik, koji nije opajao mla- 
deži po izletima kongregacija, niti imao prilike da pravi iz nad- 
biskupova dvora noćne kavane i pijanke, — prateći stanje do- 
movine doviknuo je onima, koji su zastranili: Ne izazivajmo 
boja! Zar ne znate, da nismo kod kuće uredjeni, da naše stvari 
s narodom nisu uredjene, da i nas napokon ima svakakvih. »Po- 
gledajmo i na sebe!« 

Taj svećenik opravdano dovikuje: Zamislimo se radje u 
ono, što se svećenstvu prigovara, da to odklonimo. — A pri- 
govara se, da svećenstvo nema dosta opće naobrazbe, da plitko 
propovieda, da ne poznaje biblije, da je farizejsko prema oko- 
lini. Možda su koji prigovori i opravdani. Taj svećenik navodi 
u jednom članku, da klerikalna stranka nije opravdana u Hrvat- 
skoj, jer prošlost i sadašnjost pokazuje, da je katoličko sve- 



ćenstvo požrtvovno i samopriegorno sudjelovalo u političkoj 
borbi za narodna prava Hrvatske, a da je često puštalo s vida 
svoj staležki interes. 

I radi toga dižu se pogodjeni protiv njega i ne biraju sred- 
stva, kojim da ga denunciraju. Stidite se, farizejci! — Danas 
mu vičete Hosana, a sjutra Propni ga! »Pokret« Vam je dobar, 
da oblatite svećenika, Vi, koji dižete nebo i pakao, kada tko 
drugi dirne u kojega od vas. Zar je to obrana svećenstva! To 
je obrana vaše družbe! Vi sebičnjaci! 

U brizi ste za sv. crkvu i ugled svećenstva? — A kad ste 
razpravili dogodovštinu kanonika Barona sa Štrasnofom? Kad 
ste pozvali dra Cenkića i druge, da pobiju ono, što vriedja cieli 
stalež? Vi mu otvarate stupce u svojim novinama! Kad je pobi- 
jeno i protumačeno ono, da je jedan kanonik podmitio novine, 
da protiv njega ne pišu? 

Čekamo držanje svega svećenstva — nad ovakim farizej- 
cima oko glasila crkvenoga. Valjda će ih ipak biti, koji će i 
kao kršćani i kao ljudi ipak jednom pogledati i sami na sebe, 
pak se upitati: Jesu li zbilja svemu krivi »bezvjerci«, ili ima 
krivnje i drugdje, nije li pače to izticanje »bezvjerstva« samo 
plašt za prikrivanje farizejštine i sebičnosti! »Pogledajte, kakvi 
ste sami!« 

(»Doto«, God. 1910. Br. 20.) 


Prošireno izborno pravo! 

Hrvatski sabor u Zagrebu prihvatio je zakon o proširenju 
izbornoga prava. 

Ovaj zakon nije bez prigovora. 

Ne prigovaramo mi samo tomu, što nije uvedeno obće 
pravo glasa, ili što nije visina poreza (cenzus) snižena barem 
na 10 K., kako se je obećavalo, nego prigovaramo tomu, što 
ovaj zakon ni na svojem temelju nije pravedan. Ne ćemo go- 
voriti o krivičnoj razdiobi kotara, po kojoj jedni kotari nemaju 
ni 500 izbornika, drugi ih imaju samo od jedne do dvie tisuće, 
a njekoji i preko pet tisuća. To spada u drugi zakon, u zakon 
o uredjenju sabora, pa je vlada obećala, da će se to drugim 

zakonom izravnati. No nikako ne možemo pustiti bez prigovora 
to, što u zadrugama imade izborno pravo samo gospodar za- 
druge i onda, ako zadruga plaća koliko ti drago poreza. Jedna- 
ko je krivo, što i po ovom zakonu gradski stanovnici imaju veće 
pravo, jer se od njih zahtieva samo 10 K. (u gorskim i primor- 
skim županijama 6 K.), a od seljaka (u ostaloj Hrvatskoj) 15 K 
poreza za pravo glasa. 

No uza sve ove prigovore može se i mora se reći, da s ovim 
zakonom nastaje za hrvatski narod novo doba. 

Stojeći na pragu toga novoga doba mi se radujemo i zato 
skromne ove svoje seljačke novine okitismo svečanim znakom 
narodne hrvatske trobojnice, jer je ovo za nas veliki i za bu- 
dućnost naroda i domovine naše znameniti dogadjaj, jednako 
znamenit, kao i onaj dan godine 1835., kad su izašle prve hrvat- 
ske novine, ili kao godina 1848., kad je naš narod pokazao, 
da ne će biti podložan Magjaru. 

Za koju godinu ćemo i mi, koji smo proživjeli izbore po 
starom izbornom zakonu, — i mi ćemo jedva moći vjerovati, 
da je zbilja obstojalo ovakvo izborno pravo, a djeca naša i 
unuci ne će moći pojmiti, kakvi su to bili izbori! Oni će ba- 
dava sebi razbijati glavu, da shvate, kakvo je to bilo pravo 
kad je cieli narod u kojem kotaru bio za svojega čovjeka, a ipak 
ga nije mogao izabrati za svojega narodnoga zastupnika! Njima 
ne će ići u glavu, da je moglo obstojati takvo pravo za izbor 
narodnoga zastupnika, po kojem pravu sam narod nije imao 
nikakvoga prava, nego su to pravo imala samo gospoda i go- 
spodske sluge, kao što su pisari i lugari, a svoji gospodari, vri- 
edni i pošteni seljaci, — nisu imali toga prava, i to često samo 
onda, ako ih kotarski predstojnik nije izpustio iz popisa! 

Ali što rekoh, da našoj djeci to ne će ići u glavu! Djeca 
će naša to i te kako razumjeti i slobodna će se duša i misao 
njihova buniti nad ovakvom nepravdom još kud i kamo više, 
nego što se je bunila i što se još i danas buni duša i misao onih 
tisuća probudjenoga naroda, koji tu krivicu još danas ne samo 
na svoje oči gleda, nego ju čitavim svojim bićem trpi. Ta djeca 
naša znati će tek pravo prosuditi, što je to bilo, kad su medju 
ovaj seljački narod, nad kojim su vladala gospoda sasvim po 
svojoj volji te mu dapače kao za porugu »birala« zastupnika, 

— kad su medju taj narod počeli dolaziti ljudi, koji su mu na- 
vieštali, da sav narod ima doći do rieči i do svojega prava. 

Djeca će naša istom pravo moći prosuditi, što su uradili 
osnivači i prvi širitelji nauka pučke politike i seljačke stranke 
u hrvatskom narodu. 

* 

Hrvatski narod, osobito seljački, za kojega njeki misle, da 
za sve, što ima, mora biti njekomu zahvalan, pa i za to, što je 
još živ, — komu dakle ima zahvaliti ovo prošireno izborno 
pravo? 

Bit će ih bez sumnje, koji će s tim pitanjem doći pred na- 
rod, pa će odmah i odgovoriti: »To imate zahvaliti nama!« Prva 
će biti valjda današnja većina zastupnika u hrvatskom saboru, 
koja će za to pravo tražiti od naroda zahvalnosti i — nagradu: 
mandate, t. j. da ih narod opet izabere za svoje zastupnike. 

No krivo će imati svi, koji će se tim hvaliti i tražiti za- 
hvalnost. 

Proširenje izbornoga prava u banskoj Hrvatskoj došlo je 
najviše i prije svega, da tako kažemo: »samo od sebe«. Dakako, 
»samo po sebi!« to su samo rieči, jer samo po sebi ne nastaje 
ništa, nego te rieči znače ovo: Svuda oko nas uvedeno je već 
podavno šire izborno pravo nego kod nas, pa je naravski, da 
je to došlo i k nama. 

Hrvati naime nisu odieljeni od ostaloga svieta, nego motre 
i odlaze u susjedni sviet, a susjedi dolaze k nama; mi gledamo, 
kako je kod njih i ugledamo se u njih, pazeći, da nam ne pri- 
govore. Prosviećeni je sviet naime danas kao jedno družtvo, 
u kojem svaki mora paziti, kako se vlada, da mu drugi ne pri- 
govore, ili čak da ga iz svojega družtva ne odprave. Zajednica 
prosviećenih naroda danas je tako čvrsta, da se ne može ni 
pomisliti, da bi koji narod u toj zajednici živio i vladao se sasvim 
na svoj način. Osobito pak nije moguće ni pomisliti, da bi koji 
narod, ako hoće da ga smatraju članom te zajednice, mogao ne 
mariti za ono, što svi ostali narodi priznaju za pravo. A takva 
jedna stvar, koju svi prosviećeni narodi priznaju za pravo, jest 
i izborno pravo naroda. U tom prosviećenom svietu živimo i mi 
Hrvati, i dosta smo s njim u svezi već od starine, pa je sasvim 
naravski, da se je napokon i kod nas moralo priznati za pravo 
ono, što za pravo priznaju ostali prosviećeni narodi. 

Proširenje izbornoga prava ima dakle hrvatski narod za- 
hvaliti prije svega prosvjetnoj zajednici naroda. 

To treba da znade, o tom treba da bude sebi više ili manje 
svjestan svaki hrvatski izbornik: svaki treba da zna, da mi 
Hrvati ne živimo sami za sebe i sami o sebi, nego da je i naš 
duhovni i tjelesni život u čvrstoj svezi s ostalim prosviećenim 
svietom. Spoznanje ove sveze potrebno je sada tim više, što 
sada velik dio našega naroda dobiva rieč u mnogim stvarima, 
na koje će i ostali sviet paziti, jer se i njega tiču. 

* 

Ima dakako i bližih uzroka, koji su pripomogli, da je baš 
sada kod nas prošireno izborno pravo, kao što ih ima na ža- 
lost, koji su uzprkos našoj svezi s ostalim prosviećenim svietom 
zapriječili, da izborno pravo nije već davno kod nas uvedeno. 
Poznato je naime, da su sve hrvatske političke stranke za obće 
pravo glasa, i to s razloga, koji smo spomenuli, naime radi 
ostaloga svieta. No uza sve to ne bi bilo došlo ni do proširenja 
izbornoga prava, da se većina hrvatskoga sabora (koalicija) 
nije u politici zaplela, pa je morala napokon pristati gotovo uz 
sve ono, što je kudila i ona sama i cieli narod: pristala je naime, 
obično govoreći, uz »madžaronstvo«. No da se pred narodom 
barem s nečim pokaže, iznesla je ovaj čas prošireno izborno 
pravo. Vlada pak, i zajednička u Pešti i domaća, došla je ta- 
kodjer i radi košutovske politike u Ugarskoj i radi pripojenja 
Bosne-Hercegovine i progona Srba u Hrvatskoj takodjer u 
takvu nepriliku, da je jedva dočekala, da u Hrvatskoj bude 
mir. I tako su ove obadvie strane, i saborska većina i obadvie 
vlade, upotrebile zgodu, da hrvatskomu narodu tobože po- 
klone nešto, što se samo po sebi razumije i što je Nj. Veličan- 
stvo kralj već god. 1906. naviestio. Razlog pak, zašto Nj. V. 
car i kralj zahtieva pravo glasa za sav narod leži prije svega 
u pravednosti mudroga našega, izkusnoga i dobroga vladara, 
a onda bez sumnje i u tom, što je velikaško-židovska politika 
u Ugarskoj dodijala cieloj carevini i zaprietila nesrećom i samoj 
Ugarskoj. 

Sve su to uzroci, koji su doprinijeli, da je misao cieloga 
prosviećenoga svieta o pravednosti obćega izbornoga prava 
ozorila i u Hrvatskoj toliko, da je proširenje izbornoga prava 
došlo kao samo od sebe, i to tim sigurnije, što je dosadašnje 

izborno pravo u Hrvatskoj bilo ne samo prava rugoba za čitav 
prosviećeni sviet, nego i sablazan za velik dio probudjenoga 
seljačkoga naroda. Da pak u probudjivanju seljačkoga naroda 
ima seljačka naša stranka velik dio, to je poznato. 

Proširenjem izbornoga prava stupa naša Hrvatska Pučka 
Seljačka Stranka pravo i podpuno u život. Šestgodišnja gotovo 
naša muka donosit će istom sada obilnije plodove. Raditi će 
se morati dakako još i više, ali ćemo raditi kud i kamo vese- 
lije, jer ne ćemo raditi samo u nadi, nego u podpunoj sigurno- 
sti, da je sada budućnost naša. 

(.Dom., God. 1910. Br. 21.) 


»Pravaši« i seljačtvo. 

Kad se javila seljačka naša stranka i počela zahtievati i 
za seljaka pravo i slobodu, odgovarali su pofrankovljeni star- 
čevićanci — pravaši, da seljačkoga prava niti nema, jer tobože 
nema ni gospodskoga prava! A kad smo im na to pokazali, 
kako fiškali imadu pravo ne samo računati svoju zaslužbu, 
nego čovjeka upravo oguliti; kad smo im kazali, kako svake 
ruke službenici imadu pravo ne samo na dobru plaću, dok 
služe, nego i na dobru penziju, kad već ne služe; kad smo im 
kazali, da i svaki župnik ima zapisano u kakvoj makar sto 
godina staroj »vizitaciji« svoje pravo na kokote, sire, »po- 
vjesna«, »luknjenke«, težake i t. d., i da to pravo, premda 
ga nema u nikakvom zakonu, ipak vriedi toliko, da se po tom 
pravu može voditi eksekucija; kad smo im pokazali, kako 
trgovci imadu ne samo trgovačku komoru, nego i svoj trgo- 
vački zakon — i t. d., i t. d., da seljak nema baš nikakvoga 
prava, nego samo, kad treba platiti i pred gospodom šutjeti, 
— onda su se ti »pravaši« dosjetili, pa rekli, da je seljačko 
pravo »uključeno« u njihovom programu, t. kad se opet 
uzpostavi samostalna hrvatska država, kako to zahtieva pra- 
vaški program, onda će biti dobro i hrvatskom seljaku jer ne 
će biti tudji sluga, bit će svoj u svom i tako dalje, praznih 
rieči, koliko hoćete. Dok se ne stvori slobodna i samostalna 
Hrvatska — dokazuju dalje ti »pravaši«, — za seljačtvo se i 

ne može ništa učiniti jer ne dadu — Madjari, ne da nagodba 
koja onemogućuje svaki pravi družtveni i gospodarski rad. 

Ovo je i danas sva politička mudrost svih takozvanih 
»pravaša«, bili čisti ili nečisti. 

Da se pravaši pišući i braneći se ovako samo pletu i mo- 
taju, vidi se već po tom, što su najprije tvrdili, da seljačkoga 
prava niti nema, t. j. da ga niti ne treba, kad tobože nema ni 
gospodskoga prava, a za tim, videći, da su nepravde proti se- 
ljačkomu narodu očevidne i da se sam seljački narod proti tim 
nepravdama sve to više diže, — stali su seljačtvo uvjeravati 
i miriti, da je to pravo »uključeno« u pravaškom programu; 
napokon, videći, da se po tom programu ne da za seljačko pra- 
vo ništa učiniti, stadoše opet po običaju očajavati: da se za 
narod ne može ništa, dok obstoji nagodba. No kao da to nije 
dosta smetenosti, javlja se iz katoličkoga pravaškoga krila 
glas: da bi pravaški program ipak trebalo popuniti i pomladiti 
novim zahtjevima pučke i baš seljačke politike. Ovo je treće 
još najpametnije u tom cielom pravaštvu, jer ovi ipak ne će 
da budu sliepi kod očiju. 

Mi smo već više puta spomenuli, kako se je kod nas Hrvata 
ustrojila već četvrta, koja li »stranka prava« i kazali, da tomu 
leži uzrok u tom, što naša gospoda u velikoj većini jedno ne- 
maju ni najmanje samostalnosti i odlučnosti, jer se nitko ne 
usudjuje ni korak dalje od onoga, što su i kako su naši otci 
radili, svatko se boji vike i graje, da hoće »opet« nešto novo 
A tomu je opet uzrok to, što je misao i volja u naše gospode 
sasvim zakržljavila. Tko se naime odluči na novi kakav politi- 
čki put ili program, taj mora prije svega biti na čistu u mnogim 
velikim stvarima, a za to treba znanja, treba učiti, motriti i 
svojom glavom misliti, za tim treba — i to je glavno — biti 
spreman na borbu za te nove misli, — a toga se velikoj većini 
naše gospode ne će, i zato se, gotovo bi čovjek rekao, sliepo 
drže nekakvoga »programa 1894. god.«, kao da je u tom pro- 
gramu Bog zna što. 

A u tom programu ne samo da nema ništa osobita, nego 
se naša gospoda ne drže ozbiljno ni onoga, što jest u tom pro- 
gramu. Tako smo imali već prilike spomenuti, da taj program 
hoće ujedinjenu i slobodnu Hrvatsku »u okviru monarkije«, t. j. 
u ovoj carevini, pa bi prema tomu bilo sasvim naravski da 

svi pristaše toga programa nastoje carevinu uzdržati i da ju 
brane, da se vesele, njezinu napredku i jakosti, — a kad tamo 
da o drugom ne govorimo, rugaju se nama zovući nas cesarev- 
cima zato, što svakom zgodom naglašujemo, da smo za ovu 
carevinu, a proti svim njezinim neprijateljima. 

A što kažu, da taj program »uključuje« i seljačko pravo, 
upravo je smiešno. Znamo mi, kako gospoda umuju, naime 
ovako: Pravaški program hoće dobro i sreću cieloj Hrvatskoj, 
pa je onda sasvim naravski, da hoće dobro i seljaku. No to je 
baš ono, što to ne stoji i što pravaški program toga ne »uklju- 
čuje«. Da to dokažemo, ne će nam trebati mnogo razlagati. 

Ako ne ćemo da dielimo Hrvate, osobito političare hrvat- 
ske, samo na dvoje, naime na rodoljube i prodane mješine, 
onda moramo priznati, da svi Hrvati hoće dobro i sreću sieloj 
Hrvatskoj. No to je baš ono, što jedni misle da će Hrvatskoj 
biti sasvim dobro i da će biti sretna i onda, ako ostare sve, 
kako je danas, samo da se riešimo Magjara; neka dakle i dalje 
fiškali gule, neka štedionice-gulionice beru i 20% kamata, neka 
obć. bilježnici i predstojnici tjeraju seljaka riečima »marš van!« 
iz ureda, neka ga globe i zatvaraju za svaku šibu, što posieče 
u šumi i za svaku sitnicu, neka mu prave neprilika ždriebcima 
i bikovima i t. d., neka se gotovo sav porezni novac što ga 
seljak i ostali narod težkom mukom skupi u državnu blagajnu, 
i dalje troši na gospodske plaće, na kažnjenike u Lepoglavi ili 
Mitrovici, pa na žandare, na kazališta, Stipendije i gospodi na 
podpore — sve na stotine tisuća — i tako dalje; neka i dalje 
svako gradsko derište smije seljaka slobodno i pogrditi, neka i 
dalje u domovini bude zadnji seoski čifut imao više rieč pred 
gospodom, nego prvi seoski gospodar, — neka bude sve to 
tako, Hrvatska će biti sretna, samo kad ne bude Magjar ili 
Švaba gospodar u Hrvatskoj! 

Smiešno bi bilo pitati naše pravaše: Zar Magjari zapovie- 
daju našim fiškalima, da gule narod? Zar Magjari nalažu našim 
sudcima, da više gledaju na fiškalski brk, nego na seljačke 
suze? Zar Magjari bubnjaju seljačke gruntove? Zar Magjari 
odredjuju, koliko će hrvatski sabor u Zagrebu odrediti novaca 
za pomoć seljačkom gospodarstvu? Zar su ona gospoda Ma- 
gjari, koja hrvatskomu seljaku grde mater, psuju Boga, za- 

tvaraju ga kao krmka i globe kao Turci? Zar zbilja treba tek 
nagodbu ukinuti, da ovo prestane? 

Ili zar ta gospoda pravaši zbilja toga ne vide? 

Ali što pitamo! Vodja današnjih »jedino« pravih pravaša, 
dr. Mijo Starčević, rekao je u hrvatskom saboru, da će u Hrvat- 
skoj nastati pokolj ako seljačka stranka dobije većinu, t. j. ako 
seljačtvo dodje do odlučne rieči u javnom životu. To je izre- 
čeno javno u saboru i ne može se poreći. A što to znači? To 
znači, da je hrvatsko seljačtvo takovo, da ono, kad bi došlo 
do rieči i vlasti, ne bi znalo drugo, nego klati! 

Ne, pravaši, zvali se oni frankovci ili starčevićanci, ili kako 
drugačije — oni ne poznaju i ne pripoznaju seljačtva: za njih 
je to još uviek divlje množtvo, koje dapače ne zna drugo, nego 
klati i klati se. I takav sud o seljačtvu čuo se u saboru od 
ljudi, koji su se u novinama hvalili, da su tomu i tomu »opipali 
rebra«! I nitko se u saboru osim zastupnika seljačke stranke 
nije našao, tko bi bio tomu prigovorio. A da nije, kako jest, t. j. 
da sva gospoda nisu upravo biesna na seljačku stranku, bio 
bi onaj nesretni Mijo Starčević dobio drugi odgovor, koji bi 
od prilike ovako glasio: I tako se o hrvatskom seljaku usudjuju 
govoriti gospoda, koja od toga seljaka živu, koja ga dan na 
dan gule i uza to ponizuju i preziru, pa ipak još nije se do- 
godilo, da bi tko od te gospode bio radi takvoga postupka za- 
klan, što — ne bi bilo čudo! 

Mi smo s pravaštvom odavna na čistu. Mi vidimo, da se 
pravaštva drže samo ljudi do skrajnosti duševno lieni, koji 
drže, da je u politici najbolje živjeti, što no rieč, od »staroga 
sala«. Pri tom je najnedostojnije to, što ti ljudi proglasiše i 
proglasuju, da je pravaštvo jedino hrvatsko rodoljublje i prema 
tomu narodna svetinja, pa tko nije pravaš t. j. tko ne pristaje 
u njihovo kolo, taj je slavosrb, obzoraš, izdajica. Jednu dakle 
sasvim naravsku narodnu misao i osjećaj uzeli su njeki ljudi, 
štono rieč, u zakup za sebe. To je dakle sasvim obična i po- 
znata pojava: da se nesposobni i lieni ljudi priliepe uz jednu 
misao, kao da je njihova i kao da su joj oni jedini branitelji. 
Onda je naravski, da ovakvi ljudi ne samo nemaju smisla za 
druge pojave i potrebe narodnoga života, nego se i boje pri- 
stati uz koje novo nastojanje, — samo da im se ne reče, da 
više nisu oni »pravaši«, oni stari, oni nepopustljivi i t. d. rodo- 


219 


ljubi. Zato je sasvim naravski, da pravaštvo nema smisla ni za 
borbu seljačtva, već se naprotiv, što je doista nepojmljivo, kao 
kakav starovjerski zemaljski gospodin — boji seljačtva i pro- 
riče na usta svoga najčišćega- vodje, javno pred cielim sabo- 
rom: da će nastati obći pokolj, ako seljačtvo dodje u domovini 
do rieči i do svojega prava! Pa kad uzmemo na um, da je pri- 
godom razprave o proširenju izbornoga prava ban Tomašić 
proglasio, da se ne treba radi toga proširenja ništa bojati, — 
onda tek vidimo, kako su 50 godina političkoga razvoja pra- 
vaši kao prospavali, te da još spavaju. Zato nije ni čudo, što 
još računaju, da bi mogli svoju jaku stranku obnoviti. Ali ni- 
kada! Jake stranke u Hrvatskoj nema više bez seljačtva, a što 
pravaši drže o seljačtvu, to smo čuli. 

Sudbinu pravaša — po našem: lienih pospanaca — zape- 
čatit će seljačtvo. 

(.Dom., God. 1910. Br. 23.) 


G. Ivanu Peršiću, 

novinaru i narodnom zastupniku. 

U svojoj »Hrv. Slob.« od jučer i danas pišete, da su mene 
u Ludbregu izabrali madžaroni, čime hoćete reći: da za me u 
užem izboru nisu glasovali izbornici, koji su kod prvog izbora 
glasovali za kandidata koalicije, pristašu programa g. 
1894.« (tako se je sam preporučivao na izbornim plakatima), — 
ja ne bih bio izabran. 

Prema ovoj vašoj tvrdnji stoje ove činjenice; 

1. Ja sam imao kod prvoga izbora, kod kojega su madža- 
roni glasovali za svojega kandidata, 33 glasa više od vašega i 
franco-žido-popovskoga kandidata dra Ivana Ružića, pa da je 
vaš taj kandidat odbio madžaronske glasove, ja sam bio siguran 
i u užem izboru. Nisam dakle trebao magjaronskih glasova sve 
dotle, dok se vaš kandidat nije s njima složio. 

2. Vaš se je kandidat složio s kandidatom magjaronskim, 
što je magjarski kandidat dr. Damaska javno izjavio. 

3. Za vašega kandidata dra. Ivana Ružica glasovalo je 28 
madžarona, pa i sam magjaronski kandidat, — pošteno po spo- 
razumu. 

4. Ja sam javno, pred drom Damaškom i njegovim izborni- 
cima i pred mnogo svojih izbornika, odbio madžaronske glasove, 
t. j. glasove onih izbornika dra Damaške, koji čekaju na kakav 
sporazum ili mig. To je mogao čuti i vaš pristaša zast. Stj. Za- 
gorac, jer mi je tom zgodom stajao iza ledja. 

5. Za mene su u užem izboru glasovala 24 izbornika, koji su 
kod prvoga izbora glasovala za dra Damašku. 

6. Za vašega su kandidata glasovali magjaroni po spora- 
zumu, po dogovoru po pogodbi: da će vaši, ako uztreba, glaso- 
vati za dra Damašku, za madžarona. Tako mi je rekao dr. 
Damaška. 

7. Za vašega su dakle kandidata glasovala 4 magjarona 
više nego za mene. 

Ne stoji dakle, da su mene izabrali magjaroni, jer ako su 
za me glasovala 24, za vašega ih je glasovalo 28, te mi po tom 
nisu ništa pomogli. A što su za me glasovali 24, zašto je to veći 
grieh i sramota, nego to, što ih je za Vašega kandidata glasovalo 
28? Očito samo zato, što vaš kandidat nije izabran, — uzprkos 
tomu, što se je s magjaronima sporazumio, a ja sam izabran, 
premda nisam s njima bio u sporazumu i premda sam javno 
odbio komandirane glasove. 

Budući da vi sve ovo znate pa ipak i u neupućeni narod 
širite laži, da su mene izabrali magjaroni, moram Vam ovim 
putem dati na znanje, da Vas ne držim poštenim čovjekom, te 
da ću se prema tomu spram Vas i vladati, a isto tako i spram 
svih, za koje znam, da za ovaj Vaš postupak znadu, a ipak ga 
ne osudjuju, ili ne osude. Radi njih (jer medju njima imam zna- 
naca i prijatelja) ovo i izjavljujem, da razumiju moje ponašanje. 

U Zagrebu, dne 12. srpnja 1910, 

Dr. Ante Radić, 
narodni zastupnik. 


(»Dom,, God. 1910. Br. 28.) 

Ban Tomašić odlazi. 

Prošle subote počele su iz Pešte nenadano dolaziti viesti, 
da se ban Tomašić ne slaže već sa hrvatskim delegatima na pe- 
štanskom saboru, a za malo eto viesti, da je ban predao ostavku, 
da odlazi. Razumije se, novine o drugom sva ova tri dana i ne 
pišu, nego o tom, kako je do toga nenadanoga preokreta došlo 
i kako će se to svršiti. Po novinskim viestima (koje su ovaj put 
sasvim pouzdane i istinite, jer je ban k viećanju s delegatima 
pustio i novinare) došlo je do sukoba zato, što je saborska ve- 
ćina zahtievala od bana Tomašića, da podpuno izvrši sve ono, 
što su ugovorili (t. j. pakt), a ugovorili su medju ostalim i to, 
da će biti sa svojih mjesta maknuti svi oni visoki i viši činovnici, 
koji su za bana Raucha radili nezakonito i nepravedno. Medju 
tima je na prvome mjestu vladin predstojnik za pravosudje 
Slavko Aranicki, za tim veliki župan Vučetić, i Junković, pod- 
župani Horvat, Malvić i još njeki. No na viećanju u Pešti prošle 
subote ban je najedanput i iznenada objavio koaliciji, da to ne 
može učiniti, t. j. da ovih činovnika ne može maknuti, pa ako 
koalicija ostane kod toga zahtjeva, da će on otići. Koalicija je 
isti dan po podne pismeno javila banu, da ostaje kod svojega 
zahtjeva, a na to je ban ministru predsjedniku Khuenu najavio, 
da predaje svoju ostavku. Khuen će radi toga za koji dan u Išl, 
gdje sada kralj boravi, i onda će se stvar riešiti. 

Iz ovoga nenadanoga dogadjaja vidi se prije svega ovo 
troje: 1. da Magjarima nije nikada vjerovati; 2. da u našoj po- 
litici uviek odlučno djeluju Srbi; 3. da tajna politika nadmudri 
vanja i varanja ne vodi nikamo. 

Što se tiče prvoga, vidimo opet, što smo vidjeli poslie riečke 
rezolucije: Dok su Magjari Hrvate trebali, pristali su na bra- 
timstvo i na sve; čim ih nisu trebali, iznesli su zakon o magjar- 
skom jeziku na željeznicama, samo da se rieše Hrvata. Tako i 
sada: Dok je Khuenu trebalo, da u Hrvatskoj bude mir, da on 
uzmogne mirno provesti izbore u Ugarskoj, Hrvate je gladio; 
čim je sad malo čvršće sjeo, nije mu stalo do Hrvata, i to tim 
manje, što će Magjare tim više udobrovoljiti, što će više Hrvate 
ozlovoljiti. 

Što se tiče Srba, poznato je, da je Rauch došao i strahovao 

radi njih. Oni su se protivili pripojenju Bosne, radi njih bili su 
i Hrvati saborske većine u toj stvari niemi, što se je tumačilo 
tako, da u tom drže sa Srbima proti carevini. Od tuda sumnje, 
procesi. Isto imamo i danas: Srbi traže glavu Aranickoga, koji 
je kao vladin predstojnik pravosudja dopustio veleiždajničku 
parnicu. Ali oni, po čijoj želji se je ta parnica zapodjela, imaju 
i danas rieč, i koliko god su bili spremni, da se protiv Srba ne 
tjera mak na konac, tako sada ne dadu, da se mak na konac 
tjera protiv rauhovcima. No Srbi (skoro polovica saborske ve- 
ćine!) ne popuštaju, a koalicionaški Hrvati im ne znadu kazati 
pametne rieči u toj stvari. 

Napokon ta tajna politika nadmudrivanja: »Mirujte!« To 
je samo finta! Nismo mi za Magjare, mi ćemo njih prevariti! — 
Tako su rezolucionaši znali tješiti seoske svoje pristaše — ne 
seljake, nego seoske krčmare i krojače. I mislili su, da vode 
veliku politiku. Ali se eto vidi, da ni Magjari nisu ludi, pa da i 
oni znadu, što je »finta«. A da se je i ovaj put mislilo na fintu, 
možemo slutiti po onom, što je ban Tomašić rekao jednomu no- 
vinaru, naime: da mu je od koalicije dosta neiskrenosti i vara- 
nja, pa da hoće čist račun. 

Iz svega ovoga mogli bismo se mnogo naučiti već za sutra, 
a kamo li ne za budućnost. Mogli bismo naime naučiti, da se 
s Mag jarima nemamo dogovarati ni pogadjati drugačije, nego 
iz našega sabora uz sudjelovanje našega vladara. Tu onda pre- 
vare i finte ne može biti. A proti posebnoj srbskoj politici, koja 
nas na svakom koraku dovodi u nepriliku i vodi na stranputicu, 
imali bi barem svi Hrvati biti složni. Danas naprotiv Srbi su 
složni kao jedan, a ni tri Hrvata u koaliciji nisu složna, što bismo 
mi Hrvati imali početi i čega se držati u ovoj carevini. 

Dnevne, i to jedine novine saborske većine »Pokret«, počele 
su junačiti, pa već pišu, da je ban Tomašić »naprasit«. Brzo je 
došlo do toga — od onolike jučerašnje hvale! Ne znamo, je li to 
junačtvo radi Srba, t. j. u pouzdanju u njih i njima za volju, ili 
vide, da će morati opet u izbore, pa se treba unapried junačiti. 

Frankove se novine, dakako, vesele. Malo se pletu, jer bi 
najvoljele, da mogu javiti, kako su koalicionaši prignuli glavu, 
a ne da se bore proti vladi. No frankovci, vječni strančari, na- 
laze i tu izlaz: pišu naime, da se koalicionaši bore za svoje 
osobe, a ne za narod. Ne znamo, koliko se frankovci nadaju od 

toga preokreta. Čulo se doduše već u Zagrebu odmah poslije 
ovoga preokreta: »Dolazi Rauch!« No Rauch ne će doći. Ali 
poitika, kojoj je služio Rauch, nije sasvim pokopana. To do- 
kazuje ovaj nenadani preokret i odstup bana romašića. 

(»Dom«, God. 1919. Br. 29.) 


Braća Dumbovići. 

Živu u Vukancih, jedno pol sata kolima od postaje zagor- 
ske željeznice Sutinsko, koja dolazi prije postaje Zlatar — 
Bistrica. 

»Tu je taj naš grdi jarak« — reče mi Imbro kad smo se 
približili domu njihovomu, a po glasu mu se poznalo, kako mu 
je taj »grdi jarak«, ili klanac, kako bi drugdje rekli, — kako 
mu je taj jarak drag i kako se ponosi, što je to njihov dom. 

Braća Dumbovići živu dakako zajedno, t. j. pod jednim 
krovom i za jednim stolom. Zar ne, to je danas riedkost? Malo 
toga ima još po Hrvatskoj. Pitao sam Imbru, kad sam sav zado- 
voljan i sretan ostavljao njegov dvor: kako to, da se ne diele 
i da tako dobro i složno živu, a on mi odgovorio kratko i ra- 
zumno, onako razumno, kako to po zrelom mužkom razumu 
znadu govoriti svi naši seljaci, ali većinom samo onda, kad je 
već kasno. »Izprobao sam ja to i kod vojničtva: gdje ima jesti 
za dvojicu, ima i za trojicu, a gdje ima za petoricu, ima i za 
osmoricu. To i Vi znate, i o tom ste pisali. Da smo svaki sam, 
bili bi siromaki, nikad dalje, nikako si ne bi mogli pomoći. Ja 
sam s tim na čistu: ni misliti na diobu!« 

— A slažete li se? Slušaju li vas? — upitam ga. Pitao 
sam njega, Imbru, slušaju li ga, jer je on stariji, ima mu 56 
godina, a Gabro je mladji skoro deset godina, I da vam je komu 
bilo čuti, kako mi je razlagao njihov složni život! To je bila 
pjesma ljubavi i razuma, sreće i zadovoljstva. 

— Uviek, doktore! — odgovori kratko Imbro, ali više mi 
je govorio uvjereni i zadovoljni njegov glas, nego same rieči: 
po glasu sam poznao, da govori istinu. — »I ne samo on, nego 
i djeca« — nastavi i počne mi upravo s djetinjim veseljem pri- 
poviedati, kako je neki dan rano probudio Gabrinu djecu, da 

podju s njim obaviti njeki prešni poljski posao, a djeca veselo 
i jedva dočekala, da na mig stričev urane i s njim podju. Treba 
naime spomenuti, da Imbro nema ni jednoga djeteta, a Gabro 
ih ima osmero: od 20-godišnjega sina i udavače kćerke, koja 
nam je stol cviećem okitila, pa do maloga Iveka, kojeg sam od 
radosti na rukama tako zanjihao, da se je malo i prestrašio 
i na tren zaplakao. 

Jedno me je još zanimalo razgovarajući ovako s izkusnim 
i razumnim ovim dobrim čovjekom, naime: kako njihove žene, 
jer žene — to je onaj, budi Bog s nami, to je onaj vrag, koji 
braću razdvaja. Vidio sam ih obadvie, i govorio sa svakom, ali 
malo, na skoku. Ostavio sam ih zadovoljan, jer je sve, što sam 
vidio, sasvim pristajalo onomu, što sam vidio i što znam za 
njihove muževe. Nisu mučaljive, namrgodjene (kako to zna 
biti, kad dodju ovako strani gosti), nego otvoreno sasvim slo- 
bodno razgovaraju, po čem sam mogao suditi, da razumiju i to, 
po kakvom su poslu danas njihovi muževi pošli od kuće. 

— A kako nevjesta? — upitam Imbru. — Kako se slaže 
s vašom ženom? 

— Dobro, doktore, da ja bolje ne želim. Mi smo to ovako 
uredili: Moja žena kuha i gospodari kod kuće, a nevjesta ima 
sav vanjski posao. Imamo koji put i 30 do 40 težaka na polju, 
a ja ih po tri četiri dana i ne vidim: ona to sve uredi i nadgleda, 
a meni u nedjelju predade samo popis i račun, da izplatim. A 
moja žena točno na uru (ima ju u njedrih!) šalje težakom jelo, 
pazi na djecu, — pa je sve, hvala Bogu, u redu. Ne velim Vam 
samo tako, — nego za istinu: ne mogu se potužiti i ne mogu 
bolje željeti. 

* 

U to smo se provezli kraj jednoga selca, podalje od ceste, 
a Imbro mi pokaže rukom: 

— Iz toga je sela moja žena. — I misao mu se vrati natrag 
za cielih 30 i toliko godina, pa nastavi: Bio sam vam ja straž- 
meštar kod domobranstva. Onda su još mogli podčastnici doći 
u Ludovika-akademiju i postati častnici. Poznam ih, koji su 
tako postali častnici, a jedan je nedavno umro kao major. I 
mene su htjeli i zvali na prijavu, ali ja sam već bio obećao 
svojoj današnjoj ženi, da ću ju uzeti, pa zato nisam htio. Kad su 
me pitali, zašto ne ću, morao sam im lagati: da imam djevojku. 

koje već ne mogu i ne smijem ostaviti, jer će biti skoro majka. 
A vidite, ni danas nemam djeteta, — ali se drugačije nisam 
mogao izgovoriti . . . Htjeli su me svakako, bio sam, znate, 
velik, jak dečko. Ali ne samo radi toga, nego radi doma i mo- 
tike, — nisam htio. Motika mi je i danas najmilija, — završi 
Imbro svoju pripoviest. 

Slušao sam ja i drugda naše ljude, što govore o motici, ali 
nikad to nije na me tako djelovalo, kao sada, sad mi se činilo, 
kao da vidim krasnoga zagorskoga mladića, kako uz svoju 
motiku gleda i ljubljenu svoju djevojku i »grdi svoj jarak« i nad 
njim kuću i oko nje brežuljke, vinograde, oranice — rječju — 
dragi svoj dom, kojega ne bi dao ni za cielo carstvo, a kamo li 
za častničke zviezde. 

* 

Sasvim je naravski, da ovakvi ljudi imadu blagoslova. Da 
Zagorci naši imadu vina, osobito lanjskoga, to nije Bog zna 
što, kao što ni to možda, što ga naši Dumbovići imadu kojih 
140 hektolitara. No uz put da i ovo spomenem: Pili smo kod 
stola dobro, jako staro vino, a naš Imbro dvorio i kucao se sa 
prijateljima baš veselo, kao pravi domaćina. Zato me tim više 
iznenadilo, što mi je putem kazao, da oni nikad skoro ne piju 
čistoga vina, nego s vodom. — »To Vam je«, reče, »i radi žedje, 
koja se bolje gasi razriedjenim vinom, a onda, znate, doktore, 
nije dobro piti: kad čovjek pije malo više nije mu razum bistar, 
čovjek već nije pravi. Ja toga ne trpim i ne podnosim«. 

Da, i pozna se, da su Dumbovići triezni ljudi. Treznoća, 
vazda bistar razum — to je razbor, to je sloga, to je napredak 
u svakom dobru. Zato je moguće bilo, da su složna braća ne- 
davno kupila od propale loborske grofije kojih sedam jutara 
zemlje po 2400 K jutro i sve odmah gotovim izplatila. Čifut se 
još branio primiti novce: nije sila, nisu velike kamate, — ali 
Dumbovići ne će da budu dužni. 

Pa što da još veličam tu braću, kad znate i to, da u Zagorju 
ima seljaka, koji nisu dužni? 

* 

Ipak imam još nješto kazati. 

Tko zna, što je seljačka stranka, taj odmah vidi, da bi bilo 
čudo, kad ovakvi ljudi, seljaci, ne bi bili u seljačkoj stranci. 

I doista: U Zagorju nema — osim stubičkog kotara — seljačka 
stranka skoro nimalo pristaša, a ipak su se u njoj od prvoga 
početka našli braća Dumbovići i uztrajali uz nju godine i godine 
sami u svom kraju. I ova njihova stalnost u osamljenosti zaslu- 
žuje, da im se ime čuje po cielom hrvatskom narodu, osobito 
seljačkom. Nije to mala stvar. Pristati uz to i uztrajati sam 
proti ovakvoj našoj gospodi a uz onako neuko i zasljepljeno 
množtvo zarobljenoga naroda, kakvoga je bilo i još ga ima u 
krajevih, gdje najboljim Hrvatom i katolikom drže jednoga 
Franka! 

Cielu bi pripoviest trebalo izpripoviedati, kako su braća 
Dumbovići na prvu glavnu skupštinu seljačke stranke u Zagreb 
došli tako, da su noću jedva priekim i neobičnim putem utekli 
— žandarom! A kad spomenemo, da su obojica od prvoga 
početka dioničari seljačke stranke, i to svaki sa pet dionica, 
onda je doista toga dosta, u što se prosviećeni i osviešćeni 
seljaci širom domovine mogu ugledati. 

Za nas osnivače i pristaše seljačke stranke ovo je ne samo 
dika, nego utjeha i još više nada, što su medju nama ovakvi 
ljudi. I kad bi našoj gospodi, koja seljačku stranku sliepo mrze, 
sebično ju, jalno i kukavno ocrnjuju, — kad bi toj gospodi što 
hasnilo govoriti, mi bi joj rekli: Gledajte i osviestite se! Ova 
bratinska i rodbinska ljubav, ova razborita sloga, ova treznoća, 
marljivost i skrbnost, ova odlučnost i stalnost za obće dobro, 
u jednu rieč: ova seljačka duša — to je snaga i jakost Hrvatske! 
To nam je sve, što imamo! 

Hoće li do te sviesti doći hrvatska gospoda, ne znamo. 
Ali mi Bogu hvalimo, što do te sviesti dolaze naši seljaci, medju 
kojima su prvi dubovi ili hrastovi — kako im i ime kaže — 
braća Dumbovići! 

(»Dom«, God. 1910. Br. 31.) 


Ciela Hrvatska za tri milijuna. 

Vani izvan Zagreba čuje i sazna čovjek vladinu osnovu, 
koju u samom Zagrebu drže najvećom tajnom. Tako se na pr. 
u dolnjoj Hrvatskoj odmah na početku banovanja Tomašićeva 



dobro znalo za glavnu točku pakta ili sporazuma, kojim se 
koalicija obvezala, da će u sabor opet uvesti stare magjarone, 
radi kojih je narod i svoju krv prolievao. Tako se i sada naro- 
čito u Podravini već glasno govori, da će kod skorih saborskih 
izbora odlučiti novac, i to da je ucjena za Hrvatsku postavljena 
tri milijuna, i ta tri milijuna da su već u pripravi. Ovo govor- 
kanje prikazuje se istinitim onaj čas, kad vidiš i znaš, kako su 
na pr. frankovci iz Peteranca u Koprivnici dne 4. o. mj. kao 
jedan čovjek glasovali za tri bilježnika, da budu županijski skup- 
štinari, i kako se čudno ponašaju mnogi ljudi iz svih stranaka, 
koji su se do jučer izticali kao opozicionalci. 

Čim se po svoj carevini raznio glas, da su magjarski košu- 
tovci kod prošlih izbora u Ugarskoj potrošili 12, a grof Khuen 
18 milijuna, te je jedan glas poprečno stajao oko 50 Kruna, 
bilo je stalno, da će se i u Hrvatskoj s više strana pokušati 
s tim istim načinom. Sad je ta stvar sigurna i po tom, što svaki 
čas kojekakve sumnjive osobe čuješ, gdje se hvale, da je po 
novom izbornom zakonu lakše postati zastupnik, nego je bilo 
po starom, jer ako ima više izbornika, da su zato mnogo gladniji 
i da će biti mnogo jeftiniji. 

Što će na to ova naša gospoda, koja narod tobože uviek 
samo odgajaju i koja su ga još kod zadnjih izbora vodila, kamo 
su htjela? Čovjek bi mislio, da naši političari svih stranaka, a 
osobito narodni zastupnici drže na sve strane sastanke i skup- 
štine, da narod upućuju i slažu već svaki prema svom politič- 
komu uvjerenju. Naročito bi to čovjek očekivao od saborske 
većine, koja se hvali, da je u njezinim rukama sudbina Hrvatske, 
kako donekle na žalost u istinu i jest. 

Da, da! Drže i naše gospodske političke stranke i te kako 
dobro posjećene sastanke i skupštine, samo čujte, što se na 
njima radi! Evo što čitamo u »Obzoru« od 16. kolovoza o. g. o 
sajamskoj izložbi u Zagrebu: Tu najprije čitamo, kako je pred- 
sjednik te izložbe, g. Grahor, otvarajući ju, kazao doslovce i ovo: 
»Ova izložba nema da bude ogledalom naše gospodarske snage 
i našega razvoja, već lih sajamska izložba. Da uzdržimo običaj 
i navike kraljevskoga sajma, upriličili smo prostor za okrepu, 
koji smo uredili ljepše, shodnije i otmjenije, a na zabavnom 
prostoru trsili smo se, da okupimo što više i boljih privlači- 
vosti . . .« Dalje nastavlja »Obzor« svoj opis ovako: »Poput 

valova nagrnuli su posjetnici u izložbu . . . Potokom teče hladno 
pivo, da opere prašinu i okvasi suha grla. Preko 7000 osoba 
posjetilo je taj dan izložbu . . . Svi su paviljoni (šatre), naročito 
oni, gdje se točila kapljica, bili upravo nagnjeteni«. 

To su vam eto koalicionaške, starčevićanske i furtimaške 
skupštine i sastanci. Imaju i do 7000 slušalaca, i svi su zado- 
voljni, svima je dobro! 

Ali nije tako samo u glavnom gradu Zagrebu. I malo dalje, 
u tobože najrodoljubivijem gradu Karlovcu, bilo je dne 14. i 15. 

o. mj. tobože veliko narodno slavlje, a kad tamo, zapravo ne- 
prestana gostba i zabava. Prvi dan je zabava trajala do rane 
zore, a drugi dan bio je na trošak grada Karlovca, t. j. i na 
trošak karlovačke sirotinje banket, koji »Obzor« od 17. o. mj. 
ovako opisuje: »Banket je tekao u vrlo ugodnoj zabavi uz 
izvrstno karlovačko pivo, žarku karlovačku kapljicu — te voj- 
ničku glazbu i skladno pjevanje . . . Otvarajući banket rekao je 
dr. Vinković, neka se svatko zabavlja, kako hoće . . . Može da 
govori svatko, ali ostali nisu dužni da ga slušaju ... U 5 sati 
počela je opet velika pučka zabava, a u 9 sati na večer ples 
... do zore . . . 

Samomu veselju i samoj zabavi i pjesmi nema prigovora, 
ali zato ne samo prigovaramo, nego žigošemo ovo troje: 

1. da se svakom zgodom priredjuju skupi banketi, često i 
na tudji račun tako, da je to samo gospodska gostba, a nipošto 
družtveni srdačni sastanak; 

2. što se na tim banketima čuju same prazne rieči, pa i 
podpune ludosti, kao na pr. da ćemo se rodoljubnom pjesmom 
najuspješnije odrvati svakomu neprijatelju; 

3. što se sve ovakve zabave obično izrode u proste pijanke 
i što su im često na čelu i stariji političari, koji nikad nemaju 
ni vremena ni novaca za narodni posao, a seljačtvu ne priušte 
ni najskromnijega užitka, već neprestano govore o neukom, 
lienom i zapuštenom narodu. Pravi je ipak ponor podpunoga 
nemara za sve, osim za užitak i zabavu, ono, što je rekao na- 
čelnik Vinković: Neka govori, tko što hoće, ali drugi ga ne 
moraju slušati! Ta to je podpuni razsap toga družtva! Tu već 
nema traga nikakovoj zajedničkoj misli i težnji, na koju bi 
jedan drugoga poticao, dapače: svatko se boji, da tko živom 
riečju ne dirne zaspalu savjest i ne uzbuni puni želudac, pa za to 

domaćina unapried proglasuje: nitko ne mora slušati, što tko 
govori. Svatko se neka sasvim predade grlu i želudcu! 

I onda njihove novine pišu, o njekakvim konferencijama 
i rezolucijama, — kao da su ovakvi ljudi sposobni za išto drugo, 
osim da ugode sebi; svome tielu i želudcu. 

Sve ovo spominjemo zajedno s tri milijuna, za koje hoće 
da kupe Hrvatsku, s toga razloga, jerbo naši protivnici i nepri- 
jatelji naš narod sude po našoj gospodi. Naša gospoda većinom 
su raztrošna, liena i kukavna, a takvi ljudi ne mogu imati ni 
jakoga poštenja iliti karaktera, te se lahko pokore sili, a i novcu 
podaju. To je dobro izprobao nepopravljivi silnik Khuen, pa je 
valjda u njegovoj glavi i nikla ta osnova, da Hrvatsku treba za 
njezine novce kupiti, za njezino ju uže objesiti. 

Ovu strahotu trebalo je ovako javno i bez obzira reći, a 
treba joj i otvorenoi pogledati u lice i upitati se: Može li se što 
u takvom narodu? 

Mi velimo, da se može. Ali velimo i sada kao i do sada: 
Od gospode ne nadamo se ničemu! Tu nema govora o tom, da 
bi se to moglo popraviti i preokrenuti. Gospodi je, koja živu od 
narodne muke, predobro, ona živu prelako, bez brige, — jer 
njihove su plaće, a po tom hladno pivo, žarka kapljica, ples do 
zore — to im je osigurano, pa nadvladao kod izbora Tomašić, 
Nikolić, Vrag ili Sotona. Njima je svejedno. Ima ih doduše, koji 
to sve vide, koji sve to u duši i kude, ali ima ih malo, pa i oni 
se bojd sjeći granu, na kojoj sjede. 

Ali osim gospode ima tu i velika većina ostaloga naroda, 
seljačtva, koji živi sasvim drugim životom. Ne velimo, da se se- 
ljačtvo ne zabavlja, da ne zna za veselje, i t. d. Ali je temeljna 
razlika medju onim, koji svojim zubima kruh jedu, i onim, koji 
živi na tudji račun, pa kad mu ponestane, diže viku, »neka se 
povise plaće« — na račun naroda, a za bankete i gostbe! Te- 
meljna je razlika izmedju seljačtva i gospode i u poštenju. 
Gospodi je, rekao bi čovjek, skoro sve slobodno, što ne spada 
na državnoga odvjetnika, a seljačtvo ima u tom stalne granice, 
koje mu je postavilo ljudsko življenje od starine i kršćanski 
nauk od tisuću i više godina. A sad k tomu dolazi još seljačka 
sloga. Staro ovo seljačko poštenje i nova seljačka sloga — to je 

jedino, što Hrvatsku može obraniti od sramote, da tko njezino 
pravo, slobodu i čast — kupi za novce. 

To će dokazati skori izbori! 

(»Dom«, God. 1910. Br. 33.) 


Uzroci preokretu u hrvatskoj politici. 

Sjetimo se malo posljednjih političkih dogadjaja u domovini: 

P ošto je ban barun Rauch skoro pune dvie godine vladao 
proti volji većine hrvatskoga sabora, imenovan je banom bivši 
hrvatski ministar dr. Nikola pl. Tomašić, kojega je ista saborska 
većina (koalicija) podupirala, te mu medju ostalim dopustila 
trošenje javnih dohodaka do konca studenoga o. g. Proti no- 
vomu banu ustadoše žestoko oni, koji su branili Raucha, naime 
Frankova stranka i ono malo organiziranoga svećenstva (oko 
»Hrvatstva«): od Frankovaca župnik i zastupnik Tomac navali 
na Tomašića u prvoj saborskoj sjednici nazivajući ga apostatom 
t. j. odmetnikom od katoličke crkve, dok ga je zastupnik Ele- 
gović nastojao ujesti iznašajući na javu njeke njegove domaće 
stvari; od svećenstva pak napisa u »Hrvatstvu« glavni mu ured- 
nik, prevendar Lončarić, žestoku navalu na novoga bana i poziv 
na svećenstvo, da ustane proti banu-»odmetniku«. Medjutim je 
hrvatski sabor, pošto je brzim radom prihvatio novi izborni 
zakon i još brže izabrao 40 izaslanika u peštanski sabor, bio bez 
potrebe odgodjen i gospoda se razidjoše koji kuda, a ban u top- 
lice; u Ugarskoj naprotiv obavljali su se izbori i naskoro je 
sazvan novi tako zvani zajednički sabor, u kojem su se imali 
pokazati i Hrvati te, naravski, podupirati ministra Khuena, ko- 
jega je većina tih izaslanika 20 godina, u Hrvatskoj pobijala. No 
do toga nije došlo, jer se je prije sastanka peštanskoga sabora 
ban Tomašić s koalicijom razkrstio i za malo predao ostavku. 
Pošto kralj ostavke nije primio, pozvao je Tomašić javno sabor- 
sku većinu, da se s njim sporazumije za daljnji rad, na što mu 
je ona, takodjer javno, odgovorila, da hoće, ali na to do danas 
nije dobila odgovora, i to zato, što ona nije banu odgovorila: 
ostaje li ili ne ostaje kod toga, da se vladin predstojnik Aranicki 
makne. Ali iz novina se doznalo, da ban mjesto mnogo stranaka 
u saborskoj većini želi jednu stranku, i dok ovo pišemo, Hrvati 

u koaliciji slažu se u jednu stranku, koja će se onda sporazu- 
mjeti sa srbskom samostalnom strankom. No ban je već poručio 
koaliciji, da ne želi dvoglave (hrvatske i srbske) vladine stran- 
ke, već neka Srbi i Hrvati budu jedna vladina stranka. 

Dok se ovo izmedju bana i saborske većine dogadjalo i još 
dogadja, opaža se na drugoj strani velika promjena: glavnom 
uredniku »Hrvatstva«, Lončariću, koji je onako žestoko' udario 
na Tomašića, uzeto je uredništvo, a Elegoviću i lomcu ni traga 
ni glasa u njihovoj stranci! Kod svećenstva i frankovaca vode 
rieč drugi ljudi, pa su zato i sasvim drugi glasovi: Tomašić, nije 
više odmetnik, »Srbin« i t. d. ali nije samo to, nego i ovo fran- 
kovci i svećenstvo slažu se u jednu stranku, za koju ima dosta 
znakova, da bi mogla podupirati bana Tomašića. 

Stvari su se na jednoj strani dakle mnogo promienile. Nije 
ni malo važno, što se je promienio Elegović, jer je on sam, a i 
zna se, da se je promienio radi sebe, a ne radi kakve politike. 
Ali je važno, što je vodstvo svećenstva promienilo svoju politi- 
ku i što se s tim vodstvom slažu starčevićanci — frankovci. 

Nije doduše ništa neobična, što svećenstvo podupire vladu, 
a nije ni to sasvim novo, da i pravi starčevićanci ovako ili onako 
podupiru bana magjarona. Ali je u našem javnom životu sasvim 
novo ovo dvoje: prvo, da se vodstvo hrvatskoga svećenstva 
slaže sa starčevićancima, drugo za — Austriju ili za carevinu. 

Da se bolje vidi, kako se je u tom nastojanje protivnih stra- 
naka sasvim promienilo i na protivnu stranu okrenulo, treba 
iztaknuti ove činjenice: 

Do nedavna dielili su se naši prvaci na dvoje: na starčevi- 
ćance (pravaše, »samo Hrvate«) i »slavosrbe (Jugoslavene, 
Srbo-Hrvate). Ova se je dioba jasno očitovala ne samo u politi- 
ci, nego i u književnosti i u životu. S političkoga se gledišta 
mora iztaknuti, da su starčevićanci držali slavosrbe austrijan- 
cima, pristašama Beča i Austrije; dapače se je mnogo pisalo o 
tom, da je Austrija stvorila i pomagala slavenstvo, jugoslaven- 
stvo, srbstvo i srbo-hrvatstvo. Starčevićanci ili »samo Hrvati« 
bili su žestoki protivnici Austrije i željeli joj sve, samo ništa 
dobra, dok su slavosrbi znali s njom »šurovat«. I uživati njezi- 
no povjerenje. Danas je baš obratno: hrvatsko-srbska koalicija, 
u kojoj su i hrvatski Srbi i koja se ponosi, da vodi narodnu, sla- 
vensku politiku, ona je ne samo osumnjičena, da je proti care- 

vini, nego se je u istinu dogovarala i zajedničku politiku vodila 
s Magjarima košutovcima, koji su poznati protivnici carevine. 
Naprotiv starčevićanci-frankovci posljednjih godina drugo i ne 
rade, nego vode boj proti neprijateljima carevine (monarkije). 
Ta svakomu je djetetu u Hrvatskoj poznato, kako su na pr. 
frankovci-starčevićanci bili zabrinuti za carevinu u vrieme ve- 
leizdajničke parnice proti hrvatskim Srbima, a najjače njihovo 
oružje protiv hrv.-srbskoj koaliciji upravo je to, što se franko- 
starčevićanci drže braniteljima i čuvarima carevine, koju Srbi, 
posrbice i kojekakvi Slavjani hoće da poruše ili da joj naškode. 

Kako se je dogodio ovaj preokret? 

Prije svega treba znati, je li se tu u istinu dogodio kakav 
preokret? Očevidno je naime ovo: Ako Jos. Frank hvali Austri- 
ju ili joj služi, ne može se reći, da su se starčevićanci promie- 
nili, jer da su prije bili proti Austriji, a sad su za nju. To bi se 
moglo reći onda, kad bi na pr. Ante Starčević, da je živ, okre- 
nuo kabanicu i počeo hvaliti Austriju i carevinu. Jednako je sa 
slavosrbima: kad bi biskup Strosmajer, da je živ, počeo graditi 
slavenstvo, onda bi se moglo reći, da su ljudi stare narodne 
stranke promienili svoje mišljenje. 

Ali toga ni jednoga ni drugoga nema, i to ne samo zato, što 
nije živ ni A. Starčević, ni biskup Strosmajer, nego i zato, 
što ni njihovi za života im drugovi i pomagači nisu u istinu pro- 
mienili mišljenja. Zato, ako se medju »slavosrbima« čuje rieč, 
da treba s puškom na Beč, ne čuje se ta rieč od staroga »sla- 
vosrba«, nego od staroga pravaša-starčevićanca — Tuškana; 
ako se medju koalicionašima čuje rieč, da treba uništiti tu sra- 
motu od monarkije, i opet ju izriče pravaški gojenac — Vinko- 
vić. I tako dalje. Na drugoj strani, ako se u novinama, koje 
brane carevinu, dan na dan, godinu za godinom siplju pogrde 
na srbstvo i slavenstvo, ne čine to' nekadašnji branitelji i sluge 
carevine slavosrbi, nego to čini rodjen žid i stari pomagač 
magjaronskoga bana Raucha — Jos. Frank. 

Što se je dakle promienilo, ako se ljudi nisu promienili? 
Zašto tolika vika na izdajice (na pr. na izdajice svojega učitelja 
A. Starčevića), kad su naši ljudi ostali vjerni svojemu mišljenju 
i programu? 

Na ovo pitanje odgovorit ćemo drugi put. 

(•»Dom«., God. 1910. Br. 35.) 



Da u kratko opetujemo: 

»Starčevićanci«, koji su prije bili proti Austriji i proti sve- 
ćenstvu, koji su voljeli s Turskom nego s Austrijom, a za sve- 
ćenstvo su katoličko pisali, da je poživinčilo narod, — oni su 
danas složni s katoličkim svećenstvom, a sve za volju Austri- 
ji i Beču! 

Naprotiv »slavosrbi«, i to slavosrbi »svih dlaka«, koji su 
prije šurovali ili šarali s Austrijom (s Bečom) i služili joj, a sa 
svećenstvom katoličkim živjeli u liepom skladu, — danas šu- 
ruju s Magjarima, groze se, da će s puškom na Beč, a svećen- 
stvo se je katoličko gotovo sasvim od njih odbilo (dok ih je 
prije vodio jedan biskup Strosmajer). 

Kako se je to tako preokrenulo? Gdje je obraz onima, koji 
slave Antuna Starčevića, i Austriju, a bez svećenstva se ne mogu 
ni pokazati, ni maknuti? — Gdje je obraz onima, koji su godine i 
godine pisali za Magjare, da su divljaci i dokazivah, da Ugarska 
nema baš nikakvoga prava nad Hrvatskom, a danas ili jučer 
proglasuju, da je nastojanje Magjara opravdano? Gdje je obraz 
onima, koji nisu mogli napisati ni novinske bilježke, a da ne 
spomenu »dičnoga svećenstva«, a danas im je čitavo svećen- 
stvo — odurna »furtimaština«, koju treba prije svega uništiti. 

Da se ovaj podpuni preokret protumači, mi smo posljednji 
put upozorili na to, da su njeki stari starčevićanci prešli medju 
slavosrbe, ali su ostali starčevićanci (na pr. Tuškan), a tako 
zvani slavosrbi (»sluge Austrije«, špekulanti i t. d.) došli su 
medju starčevićance, ali su ostali, što su i bili (na pr. Jos 
Frank). Obično bi se to reklo: starčevićanci su navukli na se 
kožu ili krinku austrijansku, a slavosrbi kožu starčevićansku. 

No pita se: Zašto? Zašto su predstavnici glavnih naših 
političkih smjerova uzeli krinke, a u duši ostali isti? Zašto se na 
pr. Tuškan, kad hoće još uviek s puškom na Beč, nije ostao 
starčevićanac? Zašto naše svećenstvo koje hoće da vjerno služi 
caru i carevini, ide pod zastavom A. Starčevića, kojemu je ca- 
revina bila najgora zlotvorka, a svećenstvo najpokvareniji dio 
naroda? 

Na ovo pitanje, mogao bi na pr. Tuškan odgovoriti ovako: 
»Ne mogu ja biti s onim švindlerom Frankom! Ta sad je on 
starčevićanac, a ja nisam! On je pljunuo u zdjelu, iz koje smo 

mi stekliši jeli, pa nam se je ogadilo. Ja sam ostao isti, koji sam 
i bio, ali kad su čifuti starčevićanci, ja ne ću biti«. 

U ovom odgovoru ima mnogo istine. Samo se pita: Kako 
je tko mogao vjerovati, da čifut može biti starčevićanac? Kako 
je pače sam sinovac pok, Starčevića (da ne spominjemo drugih 
Hrvata) mogao godine i godine vjerovati, da jedan čifut može 
biti bolji Hrvat, nego toliki rodjeni Hrvati? 

Ovakvim razlaganjem ulazimo evo u onu »politiku«, koje 
su pune naše novine, naše skupštine, naš sabor, i iz koje se 
čini, da nema izlaza, jer jedni kažu za druge, da su švindleri 
i sebičnjaci, t. j. da samo na oko pristaju i prisižu na ovaj ili 
onaj program, a u istinu rade samo za sebe, za svoj žep, za 
svoj trbuh, i to ponajviše na želju vlade, na želju Beča, na želju 
Magjara. 

Je li sve ovo samo kleveta, ili tu ima i istine? Je li istina, 
da naši političari zbilja imadu krinku? Čemu im krinka i što 
hoće da pokažu, a što da sakriju? 

Na ovo se može bez srčbe i ljutine odgovoriti sasvim otvo- 
reno, da naši političari doista imadu krinku. To je očevidno. 
Očevidno je, da je Starčević Franku samo krinka, jer nema 
čovjeka koji ne bi vidio, da Frank radi nješto sasvim protivno 
onomu, što je radio Starčević, To u ostalom priznaju medju 
sobom i njegovi pristaše. Isto vriedi i za mnoge članove sve- 
ćenstva, osobito višega: svakomu je jasno, da se svećenstvo ne 
može iskreno oduševljavati za Starčevića, koji je kao malo tko 
svećenstvo pogrdio. 

A da se i uvjereni starčevićanci znadu pritajiti te ugovarati 
ne samo s nagodbenim vladama i banovima, nego čak i s mi- 
nistrima i dvorskim ljudima u Beču, — i to je dovoljno poznato. 

Pita se samo: Čemu ove krinke? Čemu pritajivanje? 

Odgovor nije težak. Starčevićanska je misao bila tako 
obladala u našoj javnosti, da je svaka politika osim starčevi- 
ćanske proglašena izdajstvom. Zato, tkogod je htio, da pred 
našom javnošću ima uspjeha, morao se očitovati kao starčevi- 
ćanac, ako i nije bio starčevićanskoga uvjerenja. 

No: »0 kakvom je to govor uspjehu« — upitat će mnogi. 

»Ako tko hoće uspjeha, po starčevićanskoj nauci zašto mu 
treba, da se samo očituje kao starčevićanac? — Ta svaki takav 
i jest starčevićanac!« 



Jest! Ali to je baš ono, što ih ima, koji su htjeli sasvim 
nešto drugo nego starčevićanci, ali nisu mogli, jer za to nije 
bila javnost, nije za to bio narod, ili ono malo naroda, koji 
nješto razumije i nješto hoće. Ovi i ovakvi, koji su to htjeli, 
našli su svoje ljude, da to provadjaju — pomoću samoga na- 
roda, a da im narod vjeruje, morali su se očitovati kao starče- 
vićanci. 

No, kako se vidi, stvar ta, što se tiče starčevićanstva, nije 
uspjela: Nije prošlo ni 10 godina, i ljudi su spoznali, da Frank 
nije starčevićanac. Jednako će za malo biti jasno, da ni hrvat- 
skomu svećenstvu nije do starčevićanstva, nego do nečega dru- 
goga, ali (kako prekjučer dokazuje »Hrvatstvo«) — ne može se 
proti narodu, pa treba pristati uz pravaše, za koje je tobože 
narod. 

Jedan je dakle uzrok preokretu u našoj politici djelovanje 
iz vana: izvanjska politika htjela je starčevićance skrenuti na 
drugi put — i skrenula ih je, a da im zastave nije uzela. 

Ovo je uostalom — ta starčevićanska austrijanština — bio 
samo prividni, tobožnji preokret, jer su starčevićanci, koliko 
su što mislili, ostali isti: dobili su samo drugoga vodju. 

No mnogo važniji i istinski preokret zbio se je i zbiva se 
danomice u dobrom dielu ozbiljne hrvatske inteligencije. Taj 
se preokret zbiva u tom smislu, da je ciela naša narodna poli- 
tika, i starčevićanska i »slavosrbska«, bila u jednoj stvari na 
krivom putu, naime u tom, što je držala, da je nama Hrvatima 
i u obće Slavenima Austrija tudja država, i drugo: da su pravi 
Slaveni samo Rusi i Srbi. 

Ovu je zabludu spoznao već Gaj i zato je umro zaborav- 
ljen. Spoznao ju je i Strosmajer, i zato je preko 30 godina živio 
mrtav, barem za politiku. Danas ovu zabludu, koju je najsmje- 
lije odsudio i najbistrije razložio predsjednik seljačke stranke, 
javno i jasno pobija pred cielim narodom seljačka stranka, i 
zato se ona ne preokreće, jer zna jasno, kud joj je poći. 

No o toj zabludi i izlazu iz nje kojom zgodom. 

( »Dom*, God. 1910. Br. 36.) 

I opet seljačka krv! 

»Obzor« od 5. rujna o. g. ima pod naslovom »krvavi dogo- 
djaj u Zaprešiću« ovaj člančić: 

»U petak se je u selu Drenju kod Zaprešića dogodio krvavi 
dogadjaj, koji je uzbunio cielo okolišno pučanstvo. 

Sam ovaj dogadjaj sbio se je ovako; Ivan Rašen, 55-go- 
dišnji seljak, bio je po mjestnom sudu u Zaprešiću osudjen, da 
plati 60 K. U petak prije podne došao je obćinski pisar s oruž- 
nicima, da zaplieni za taj dug kravu. Ivan Rašen nije dao za- 
plienjene krave s teletom odvesti, a ovrhovoditelj, mjesto da 
je seljaka uputio, pozvao je oružnike, neka ureduju. Rašen se 
je suprotstavio oružnicima, te je pograbio u štali srp i stao na 
vrata. Rašenova pako žena pograbila je vile i priskočila mužu 
u pomoć. Oružnik Mane Topić pozvao je Rašena, neka se 
makne, a kada ovaj nije htio, oružnik opali pušku, a tane po- 
godi Rašena u prsa i Rašen se sruši na zemlju. Sada se je mogla 
provesti zapljena. Smrtno ranjenoga Rašena prenieli su uku- 
ćani u sobu gdje je u najvećim mukama umirao do 11 sati u 
noći, kad je umro. 

Suseljani čuvši hitac puške, dotrčali su do Rašenove kuće, 
a kad opaziše oružnike, uzavrije im krv, te odu kućama i bez 
ikakova dogovora se vratiše naoružani u Rašenovo dvorište. 
Tek sada su oružnici uvidjeli, što su učinili, pak su u brzo do- 
zvali preko Sutle slovenske oružnike u pomoć. Kada su seljaci 
vidjeli, da imade osam oružnika, malo su se prestrašili, a kada 
su ih nekoji pametniji stali miriti, povratili su se svi kućama. 

Ciela ova stvar prijavljena je oružničkim i vojnim oblasti- 
ma, koje su izaslale u subotu komisije. Jučer je pako izišlo na 
mjesto sudbeno-liečničko povjerenstvo«. 

Što je opet ovo? Po »Obzorovu« pisanju ništa drugo, samo 
jedan »krvavi dogadjaj«, a o kojem se piše isto tako, kao o 
kakvoj tučnjavi na ulici, ili tako kao da je onoga seljaka ubio 
grom, A ipak prosudite samo ovo troje: Jedan ovrhovoditelj 
ima pravo pozvati oružnike, »da ureduju«, t. j. da čovjeka i 
ubiju. Oružnički zapovjednik Mane Topić u istinu svoje »ure- 
dovanje« shvaća takodjer i kao ubijanje, jerbo poslije pukoga 
poziva na seljaka, da se makne, taj razbojnik u oružničkoj odori 



gadja ravno u prsa, a pogodjen seljak još isti dan u naj- 
većim mukama umire; napokon eto ti tu cieloga sela na strašan 
glas, da im imetak i život otima baš ona oružnička puška, koja 
nosi krasno ime sigurnostne straže, t. j. koja im mora u prvom 
redu imetak i život čuvati! Na taj glas selo dotrča i po samom 
naravskom nagonu skoči samo na obranu prvoga svoga čovje- 
čjega prava, koje je starije od svih zakona, jer je starije i od 
same države, prava, koje je čovjeku dao Bog, a to je pravo na 
život. No medju tim tu je već osam oružnika na čelu s onim 
razbojnikom; i da tu nije naravski strah bio jači od one ljutine, 
da se nije našlo i samih seljaka, kojima je zdrava pamet kazala, 
da ne idu silom proti takvom razbojstvu, koje se izvršuje pod 
zakonskim cimerom, da nije prevladao taj strah i taj razbor, 
bilo bi čitavo Drenje u krvi — i i nikomu ništa. 

A što ćete na to .vi seljaci, koji ovo pročitate? 

Čujte i dobro svaku rieč vagnite: Strah iz kostiju, a pamet 
u glavu! To je prvo. Oni su seljaci dobro učinili, što nisu na 
oružnike navalili, pa da su bila samo dva oružnika, ili samo 
jedan jedini onaj razbojnik. Ali zašto su se razišli? Zašto se 
nisu kao razumni ljudi odmah sastali na dogovor sve po za- 
konu? Zašto nisu, pošto su sve sami vidjeli i čuli, odmah poslali 
pred bana odaslanstvo, koje bi mu sve iskazalo i pozvalo ga, 
da sa svoga visokoga mjesta čuva barem seljački život od 
ovakvoga razbojstva? 

Ali tu su još ove tri stvari; Prvo i prvo, onaj oružnički za- 
povjednik nije pozvan na »uredovanje« ni iz Pešte ni iz Beča, 
nego od našega hrvatskoga ovrhovoditelja, dakle od naše hr- 
vatske uprave; drugo; ni taj ovrhovoditelj nije pozvao Manu 
Topića, da seljaka ubije, a da ga je i pozvao, Mane Topić, kao 
i svaki drugi oružnik, imade propise, koji mu najstrože zabra- 
njuju upotrebiti na ovaj način oružje, osim slučaja, kad sam 
brani svoj život pred navalom uzbunjene svjetine; treće na- 
pokon: tu se seljaku imala odvesti zadnja krava. A jeste li kad 
čuli ili čitali, da su kojemu činovniku za ikakav dug zaplienili 
cielu njegovu mjesečnu plaću? Baš naprotiv: Svakomu je či- 
novniku najveći dio njegove plaće osiguran proti svakoj ovrhi. 

Sve je to tako. Pa ipak sve naše gospodske stranke bez 
razlike najviše viču na Beč i Peštu, a mnogi njihovi napuhnuti 
pristaše viču sve to više i na seljaka, kao na krivca svemu zlu, 

a mi eto vidimo, da je veliki glavni koren zlu u našoj upravi, 
koja je sva zadahnuta neprijateljstvom i prezirom proti seljačtvu 
i puna takve samovolje, pa i bezdušnosti, da se seljačtvo i bez 
razloga ne samo globi i zatvara, nego čak i ubija. A ta je 
uprava, jerbo je i sam ban, koji joj je glava, odgovorna našemu 
hrvatskomu saboru. No gle, većina toga sabora nije ni sada 
s banom Tomašićem došla u sukob radi nepodopština i nasilja 
naše uprave proti seljačtvu, te ni sada nijedne novine te još 
jučer saborske većine nisu proti ovomu krvoproliću u Zapre- 
sicu prosvjedovale, a kamo li da bi sva naša štampa jedno- 
usno ustala na obranu ovoga prvoga i temeljnoga čovječjega 
prava. Zar su zbilja naši gospodski političari i novinari tako 
mzko pali, pa ih ova stvar zato ne ogorčava, tu ubijen jedan 
seljak . Ako je tako, s kojim će se obrazom ti isti političari na- 
šemu seljačtvu predstaviti kao kandidati za narodne zastup- 
nike, dakle za narodne branitelje? Ili zbilja, misle, da je dosta 
samo govoriti osobito pred izborima: »I mi smo za seljačtvo 
JOS 1 više nego seljačka stranka!« 

{»Dom«, God. 1910. Br. 36 ) 


Nove stranke. 

Dne 4. kolovoza zaključili su zastupnici hrvatske stranke 
prava, koja je bila u koaliciji sa srb. samost. i hrv. naprednom 
strankom, da se unadu pozvati svi Hrvati u koaliciji, da stvore 
jednu stranku Ovom pozivu odazvala se je hrv. napredna stran- 
ka te je dne 20. kolovoza prihvatila taj poziv. Na to je posebni 
odbor obi, u stranaka uz sudjelovanje dra Aleksandra Badaja 
sastavio program nove stranke, koji je program odbor napredne 
anke prihvatio dne 30. kolovoza, a hrv. stranka prava dne 
o. rujna, laj program glasi: 

i f. >>Nova ^anka, pristupajuć riješavanju savremenih na- 
odmh zadataka u smislu hrvatskih narodnih ciljeva, uzima za 

temelj i izhodiste svoga političkoga rada postojeće zakone i 
đrzavopravne ugovore.« 

„ JV S ‘°' eĆi na ,0 ? temeI i“ ”°v« stranka određuje kao svoj 
zadatak, da u napredno, i po složnom radu svih naroda jakoj 

habsburžkoj monarkiji, te u pravednoj državnoj zajednici sa 
kraljevinom Ugarskom, narodnu, gospodarstvenu i kulturnu 
snagu naroda podiže i jača, a državopravnu samostalnost kra- 
ljevina Hrvatske i Slavonije čuva i razvija.« 

III. »Nova će stranka u prvom redu nastojati, da se nagod- 
bene povrede iz ciele, neprovedene ustanove njene podpuno 
provedu, a osobitu brigu kod te provedbe voditi o našim fiinan- 
cijalnim i gospodarstvenim zahtjevima.« 

IV. »Nastojat će nadalje, da se pojedine ustanove hrvatsko- 
ugarske nagodbe prema cjelokupnom razvoju našeg državnoga 
prava ustavnim putem nadopune i izmiene.« 

V. »Nova će stranka raditi, da se prema načelu narodnog 
jedinstva i samoopredieljenja a u skladu sa državopravnim ugo- 
vorima, zakonima i kraljevskim prisegama provede ujedinjenje 
onih zemalja habsburžke monarkije, u kojima prebiva narod 
hrvatskog i srbskog imena.« 

VI. »Stranka stoji na stanovištu narodnog jedinstva Hrvata 
i Srba, te na stanovištu, da se ovo pitanje ima riešiti posebnim 
zakonom na temelju obostranog sporazuma i u duhu ravno- 
pravnosti.« 

Dalje se potanko nabrajaju zahtjevi za osiguranje gradjan- 
ske slobode, poboljšice u sudstvu i upravi, poboljšice seljač- 
komu staležu i obrtu, napokon o školstvu, gdje se vjeronauk 
prepušta Crkvi i vjerskim obćinama. 

Dne 15. rujna sastali su se ostatci Starčevićeve čiste hrv. 
stranke prava sa pravašima oko »Hrvatstva« (furtimašima) i 
sklopili su ovaj sporazum: 

I. »Starčevićeva hrvatska čista stranka prava« i pravaši 
oko »Hrvatstva« uvaživši činjenicu, da se i do sada njihov rad 
podudarao u političkom pravcu, a u iskrenoj želji, da se svi 
pristaše pravaškoga programa što prije nadju u jednoj stranci, 
sjedinjuju se u jednu stranku pod imenom »stranka prava«, te 
će stojeći nepokolebivo na državopravnom programu od 26. 
lipnja 1894. nastaviti svoj dosadanji politički rad u čisto hrvat- 
skom duhu i pravcu pokojnoga dra Ante Starčevića. 

U. »Stranka prava« uzimlje za osnovku svog rada na polju 
kulturnom, gospodarskom i socijalnom načela kršćansko-soci- 

jalna, te će na osnovi ovih načela osobitu brigu posvetiti po- 
dignuću hrvatskoga seljačtva, radničtva i obrtničtva. 

III. »Stranka prava« uzimajući u obzir činjenicu, da se je- 
dinstveni hrvatski narod dieli u više vjeroizpoviesti, stojeći 
sama nepokolebivo na svojem katoličkom stanovištu, poštivat 
će vjersko uvjerenje pripadnika svih zakonom priznatih vjero- 
izpoviesti, pa je po tom omogućeno i inovjercima, da u stranci 
suradjuju oko oživotvorenja državopravnoga programa od 26. 
lipnja 1894. 

IV. Stranka prava stoji na načelu, da su katolička crkva i 
država svaka u svom djelokrugu nezavisne, prema tomu imadu 
one mješovita im pitanja dogovorno i u skladu rješavati, a u 
svim vjerskim crkvenoupravnim pitanjima traži »stranka prava« 
za katoličku crkvu potpunu autonomiju. 

Dalje je uredjeno, da će zajedničke novine biti »Hrvatsko 
Pravo«, koje će se tiskati u katoličkoj tiskari, koja će mu biti 
vlastnica. I doista je »Hrvatstvo« prestalo. 

Mi ćemo se na ove nove stranke i njihovo značenje osvr- 
nuti u sliedećem broju. 

(»Dom*, God. 1910. Br. 38.) 

. U predposljednjem broju priobćili smo prvi dio programa 
»nove stranke« a sada evo, što taj program kaže dalje: 

VII. 1. »Nova će stranka navlastito uzakoniti i zaštititi gra- 
djanske slobode, kao što je sloboda osobna, sloboda savjesti, 
sloboda izjave misli i po tom štampe, sloboda sastajanja i 
udruživanja, sloboda znanosti, nepovredivosti kućnoga praga 
i listovne tajne, te gradjanska jednakost pred zakonom. Uve- 
denje općeg, jednakog, tajnog i izravnog prava glasa za sabor 
i županijske skupštine bit će ciljem politike nove stranke, kao 
i najstroža čistoća i podpuna sloboda izbora«. 

2. »Nova će stranka poimence nastojati o tome, da se re- 
darstveni patenti i naredbe iz absolutističke dobe izmiene 
novim zakonskim propisima, kojima će oblastima biti dozvo- 
ljeno razpolagati sa slobodom i imetkom državljana samo na 
temelju zakona i zakonskog priuzdržanja. Ima se stvoriti re- 
darstveni zakonik. Imade se urediti upravni postupak u na- 

prednom duhu. Ima se za zaštitu javnih subjektivnih prava i 
ovlaštenih interesa stvoriti upravno sudište. Ima se položaj či- 
novnika i njihov objektivan rad osigurati uvedenjem činovničke 
pragmatike. Upravni organizam ima se preustrojiti u pravcu 
boljeg i bržeg poslovanja«. 

3. »U sudstvu će nova stranka posvetiti pažnju tomu, da 
se zastarjeli zakoni izmiene savremenim novim zakonima. 
Svakako će medju prvim zadatcima uzeti u posao lihvarski 
zakon, uvedenje novog sudbenog gradjanskog postupka, a u 
kaznenom postupku proširenje porotne sudbenosti na sve po- 
litičke i težke delikte. Sudačka nezavisnost ima se obezbiediti. 
Odvjetničtvo kao važan pravosudni organ ima se preustrojiti u 
duhu samoopredjeljenja i stališke discipline«. 

VIII. 1. Nova će stranka nastojati, da se u kraljevini Hr- 
vatskoj čine državne investicije i podupiru iz zajedničkih pri- 
hoda pojedine gospodarstvene grane, poimence industrija, u 
razmjeru porezne snage kraljevine Hrvatske naprama onoj 
kraljevine Ugarske, da se izgrade potrebni prometni putevi i 
uredbe, napokon da se urede tarifalni odnošaji prema intere- 
sima zemlje. Pošto samo u skladnom razvitku svih narodnih 
sila nova stranka vidi jamstvo za opći napredak, nastojat će, 
da se održi pravedno ravnovjesje medju svim gospodarstvenim 
interesima domovine. Ali će se nova stranka naročito brinuti, 
da se promišljenom agrarnom politikom u seljačkom staležu 
održi jezgra našega naroda na svojoj domaji i da se ona orga- 
nizuje počevši od seljačke porodice pa do ukupnog seljačtva 
u svrhu uspješnijega gospodarenja i boljeg blagostanja. Zato će 
nova stranka poimence nastojati, da se donesu zakoni o zaštiti 
seljačkoga posjeda, o promjeni seljačkoga nasljednog prava; da 
se organizacijom jeftine vjeresije ublaži seljačka prezaduženost 
i provede seljačko naseljivanje te istodobno zaustavi ili barem 
shodno uredi izseljivanje, 

— Nastojat će stranka nadalje, da se kod kr. zemalj. vlade 
ustroji posebni gospodarski odjel, a javna uprava zemlje 
prožme živahnom gospodarstvenom politikom na temeljima 
strukovnim; da se izgradi sveukupno gospodarsko školstvo, da 
se podupru gospodarstvene samoupravne organizacije i gospo- 
darsko zadrugarstvo, kao i izvozna trgovina; da se prema go- 
spodarskim mjestnim potrebama uredi uprava zemljištnih za- 

jednica i imovnih obćina, te njihovi posjedi privedu intenziv- 
nijoj kulturi; da se bolje obezbiedi poljodjelstvo promjenom 
lovnoga zakona i uredjenjem poljskoga redarstva, da se uvede 
plaćanje svih obćinskih i sličnih daća po razmjeru izravnoga 
državnoga poreza bez privilegija preurede prema savremenim 
zahtjevima gospodarstva, napokon da se provede načelo pro- 
gresivnoga državnoga poreza. 

3. Da se domaći maloobrt uzmogne odhrvati svjetskoj 
utakmici, nova će stranka raditi, da se on podupre sa svim po- 
magalima savremene gospodarstvene politike — kao što su 
reforma obrtnog zakona, promicanje obrtnog udruživanja i 
školstva te jeftina vjeresija, uz različite državne pogodnosti. 
Nova stranka nastojat će, da se i radničkom staležu shodnim 
ustanovama socijalno-političkim poboljšaju uvjeti za život. 

Da se pak ojača zdravi razvitak obćih kreditnih prilika u 
zemlji, nastojat će nova stranka, da se sve zemaljske zaklade 
i pod nadzorom javnih vlasti stojeći novci u jedinstvenoj upra- 
vi organizuju. 

XI. čl. govori o školstvu, pa medju ostalim kaže, da škola 
treba da bude narodna odgojna, obrazovna, ćudoredno-reli- 
giozna i savremena, za tim da unutrašnje uredjenje škole ima 
biti samostalno, ne dirajući pri tom u nadzor, koji državi pri- 
pada nad sveukupnom nastavom i uzgojem, kao ni uredjenje 
vjerske obuke, koja prinadleži crkvi i vjerozakonskim 
družbama. 

Hoteći da kažemo svoju o ovim »novim« strankama treba 
prije svega reći, da ovo nisu nove stranke. A nisu nove ni po 
programu, ni po ljudima, nego se stare stranke slažu u jednu, 
a stari programi prekrajaju. Zato, na zadovoljstvo mnogih naših 
ljudi, koji se boje već dosadašnjih tolikih stranaka, a kamo li ne 
bi mrzko gledali koju novu stranku, — na njihovo zadovoljstvo 
nije se ovim tobože novim strankama broj stranaka povećao, 
nego se je pače umanjio: mjesto starih četiriju imamo sada 
dvie. 

Što znače ove stranke u našem narodnom i političkom ži- 
votu, o tom nije potrebno mnogo razlagati. Dosta će biti ka- 
zati ovo: 

Hrvatski političari koji su se god. 1905. s Magjarima-ko- 
šutovcima sporazumjeli i obećali, da će se boriti za podpunu 

samostalnost Ugarske, došli su tim putem za godinu dana 
(1906) do vlade, pošto su košutovci naše stare magjarone od- 
bacili. Uz ove nove magjarone pristali su (kao obično) za malo 
i Srbi i tako nastade hrv.-srb. koalicija. No kad su košutovci 
stvorili željezničarski zakon, kojim se magjarski jezik uvodi i 
na hrvatske željeznice, došlo je izmedju te koalicije i Magjara 
opet do nesporazuma i protivštine, a Hrvatskoj poslaše za 
bana Rauha, koji nije bio po volji ni koaliciji, ni starim magja- 
ronima. Koalicija podje u nove izbore proti Rauhovoj vladi — 
i dobije većinu. Ali Rauch ostade na banskoj stolici i vladaše 
dvie godine bež sabora, jer je većina sabora, koalicija, bila 
proti njemu, a bila je proti njemu poglavito s toga, što je dao 
obtužiti Srbe radi veleizdaje. Kad je Bosna i Hercegovina pri- 
pojena carevini i minula pogibelj rata sa Srbijom — a radi toga 
je došlo do obtužbe Srba, jer se je bilo bojati, da će Srbi dići 
ustanak. — Trebalo je načiniti mir i red. Zato je bilo potrebno, 
da ban Rauh otidje, a nova vlada da se s većinom sabora i 
Srbima pomiri. Koalicija i Srbi dobiše Rauhovu glavu i zato 
pristadoše, da banom bude bivši ministar, stari magjaron đr. 
Nikola pl. Tomašić, koji je sasvim stao na stranu koalicije i 
Srba. Posebice je novi ban pristao uz koaliciju u stvari onoga 
željezničarskoga zakona te izposlovao, da taj zakon nije u hr- 
vatskom saboru proglašen (ali se zato svejedno vrši). Uz Srbe 
je pristao ne samo time, što je govorio o hrvatskom i srbskom 
narodu, nego i time, što je hajkače na Srbe (frankovce) nazvao 
»pokvarenim elementima«. Da i narod nešto dobije, pristade i 
ban i koalicija, da se proširi i izborno pravo. A da se dokaže, 
da je sve opet u redu, saborska većina izabra najpripravnije 
izaslanike u peštanski sabor. Time se je saborovanje svršilo. 
No kad se imalo proći dalje, vidjelo se, da nije sve u redu. Što 
se je poremetilo, to se pravo ne zna. Toliko se zna, da je novi 
ban zahtievao i novu stranku. I zbilja se od koalicije počela 
stvarati nova stranka, — ali ne od ciele koalicije, nego samo 
od Hrvata u koaliciji, naime od starih pravaša i od napred- 
njaka, a Srbi ostadoše, kako su i bili. Zato ban nije bio i još nije 
zadovoljan: on hoće i Srbe u novu stranku. 

Po tom se dakle može suditi, da je »nova stranka« nastala 
po želji bana Tomašića, t. j. zato, da uzmogne ostati uz vladu, 
Prema tomu je udešen i program nove stranke. Što ban nije 

s tim programom zadovoljan, to je zato, što su program sasta- 
vljali i stari pravaši, pa su, da ostanu u očima izbornika koliko- 
toliko ono, što su bili, metnuli u program i to, da su one zemlje 
u carevini, u kojima stanuje hrvatski i srbski narod, ujedine. 
Ban kaže, da se to protivi postojećim zakonima, jer bi se tim 
stvorila u carevini treća država (trializam), a toga oni veći i 
jači ne dadu. 

Ostalo, što je u tom programu, osobito ono, što danas pri- 
obćujemo, nema nikakve važnosti. Tu ima toliko toga, što je 
samo onako napisano, da se ne kaže, da nije napisano, ili da 
gospoda nisu na to ni mislila, pa se zato ne može ni ozbiljno 
uzeti. Tko će na pr. ozbiljno uzeti ono, što se tu govori o se- 
ljačtvu? Kako je lako napisati, da se seljački stalež »organizuje 
počevši od seljačke porodice pa do ukupnog seljačtva u svrhu 
uspješnijega gospodarenja i boljeg blagostanja« i t. d. Ta to su 
samo rieči i opet rieči, kod kojih svatko osjeća već kad ih čita, 
da su samo rieči. Stranka, koja zbilja nješto hoće, a ima već 
većinu, ne trpa toliko toga u jedan mah i na jedan dah, nego 
uzima u program ono, što zna, da će moći provesti. Zato je 
očevidno, da je mnogo toga u tom programu samo radi toga, 
da bi se mogli bolje predobivati pristaše, i to oni, koji još koliko 
toliko vjeruju ovakovim gospodskim obećanjima. Dok stranka 
okuplja pristaše, da dodje do većine, mora dakako iznašati sve 
dobro, što kani, no kad ima većinu, suvišno je i ozbiljnije je, da 
ne govori praznih rieči. 

Mi posebice kao seljačka stranka naravski ne možemo ni 
malo biti zadovoljni s ovim programom. Ovoj je gospodi naime 
jednako važno na pr. »odvjetničtvo kao važan pravosudni 
organ« kao i krvave nužde seljačkoga staleža; a ipak je oče- 
vidno, da barem odvjetnicima ne treba toliko pomoći i zaštite 
od vlade i zakona, koliko seljaku. 

Uz ovo ima još jedna stvar, radi koje nama ova nova 
stranka nije ni malo po volji, a to je, što se je ova stranka dala 
sasvim pod okrilje vladino. Istina je, ona se ponešto nećka, da 
se pokori banu, ali nipošto ne poriče, da bi pristala uz vladu. 
To mi sudimo po tom, što je pripravna udovoljiti banovu za- 
htjevu: stvorila naime novu stranku. A mi se sjećamo, kakvi 
su ovi ljudi bili, kad je vlada bila njihova, pa se bojimo, da će 


245 

i opet biti tako: da će naime vlada ovu novu stranku, ako se 
prije izbora s banom sporazumije, milom i silom napried turati 
— po starom običaju. A Hrvatsku je ovakva vladina stranka 
dovela dovle, gdje je danas: da narod ni malo ne vjeruje u sebe, 
kad vidi, da vlada može sve. Zato bi bilo pravilno jedino to, 
da se nova stranka sporazumije s banom poslie izbora, u sa- 
boru. 

Uz put možemo zabilježiti, da je nova stranka pokopala 
naprednu stranku, koja se je stvarala, stvorila i radila poslie 
s tolikom žestinom, s velikim nadama, a sad je eto već iza pet 
godina nema. Možda dospijemo, da se na prestanak ove stran- 
ke povratimo. 

Druga je nova stranka »stranka prava«, t. j. sjedinjeni fran- 
kovci i t. zv. furtimaši ili »pravaši« oko »Hrvatstva«. 

U sjedinjenju ovih dviju stranaka ne razumijemo mi sasvim 
ništa. Ne razumijemo, zašto bi se kršćanska misao, koju nose 
pravaši oko »Hrvatstva« imala provoditi u duhu A. Starčevića, 
ili u duhu bilo kojega čovjeka, kad kršćanstvo ima voditi duh 
Kristov i drugi ničiji. Ne razumijemo toga osobito onda, kad se 
spomenemo, što je i kako je Ante Starčević sudio o katoličkom 
svećenstvu pa i o samom kršćanstvu, A kad se spomenemo, da 
su se borci za katolički pokret išli na dan sjedinjenja pokloniti 
glavnomu, otvorenomu i javnomu do jučer tako rekuć protiv- 
niku katoličke organizacije (katol. kongresu god, 1900), dru 
Josipu Franku, onda pogotovo ne razumijemo ništa u to stvari. 

Govori se doduše i piše, da je do toga sjedinjenja došlo 
radi toga, što su frankovci sasvim propali a katolički pokretaši 
oko »Hrvatstva« vidjeli, da u sedam godina nisu mogli ništa 
učiniti. Pisalo se i govorilo u svezi s tim o kupovanju fran- 
kovske tiskare i plaćanju dugova (100 ili 150 tisuća), što je u 
glavnom zacielo i istina. Ali to sve ne će biti glavni razlozi 
ovako nenaravskomu sjedinjenju, već je možda bliže istini to, 
da je i ova druga nova stranka nastala upravo tako na nječiju 
želju, kako je nastala i ona prva. Tomu se možemo domišljati 
poglavito radi toga, što nadbiskup zagrebački i dalje, kako se 
čuje, daje velike svote za novine ove nove stranke, a poznato 
je, kako je nadbiskup Stadler u Sarajevu, koji je spadao medju 
najodrešitije protivnike pok. A. Starčevića, držao za zgodno i 
potrebno, da se javno izljubi s Josipom Frankom, o kojem je 

zacielo još nedavno mislio onako, kao i sva ostala hrvatska 
inteligencija. I ovo je dakle sjedinjenje kud i kamo više djelo 
visoke gospodske politike, nego sjedinjenje naprednjaka i koa- 
licionaša. A koja je politika željela ovo drugo sjedinjenje, •> tom 
ćemo možda kazati koju drugom zgodom. 

Jedno je ipak, što nas kod ovoga drugoga sjedinjenja za- 
dovoljno, a to je ovo: Premda je »Hrvatstvo« još nedavno oštro 
pobijalo zahtjeve seljačke stranke za temeljito olakšanje i po- 
boljšanje života seljačkoga staleža, njekoji su pristaše nove 
stranke prava (na pr. svećenik Cunko), kad su došli pred 
narod, sami živo zagovarali ove zahtjeve. Bude li toga više i 
prevladaju li u novoj stranci prava ovakvi ljudi, koji ne sipaju 
praznih rieči, već zahtievaju temeljitu i brzu pomoć seljačtvu, 

- mi ćemo se s ovim ljudima naći složni i jednodušni, pa ćemo 
im na svakom koraku, pomagati. To ćemo činiti i sada poje- 
dincima, koji ozbiljno i odlučno ovim putem udare. 

( »Dom*, God. 1910. Br. 40.) 

»Kakovo zlo prieti Hrvatskoj i seljačtvu — 
od Radićeve stranke?« 

Pod ovim naslovom izašla je, kako je to »Hrvatska Slo- 
boda« već i naviestila knjižica od punih 55 stranica, a ciena joj 
nije naznačena, nego se badava dieli do sada naročito po ko- 
taru petrinjskom i brodskom, jer je u ta obadva kotara imao 
kandidirati onaj, koji je dao novac za tu knjižicu, naime dr. 
Mijo Starčević. Knjižicu je napisao i podpisao Mijin glavni po- 
magač, Ivan Peršić, To je već napredak. Glavni su naslovi: 1. 
»Kako Radić obsjenjuje i vara seljačtvo«. 2. »Radić i Lovreko- 
vić samo sramote seljačtvo« i slično. Pod drugim naslovima i y 
cieloj knjižici sve je puno straha za seljačtvo i za domovinu. 
Najviše se piše o seljačkoj tiskari i o njezinu dugu, pa se doka- 
zuje, da tiskara mora propasti ili da se seljačka stranka i nje- 
zini zastupnici seljaci, koji za dug jamče, moraju vladi prodati, 
da postanu veliki župani, pa da uzmognu dug platiti. I premda 
je to tobože sasvim sigurno, jauče Peršić očajno (na str. 29.): 

»Nesreća, koja prieti Hrvatskoj, radi koje, da ju zapnečimo, 
svatko pametan i rodoljuban, mora nastojati, da prije Radićeve 
tiskare propane Radićeva stranka, ne ćemo li, da bude une- 
srećena Hrvatska«. Peršić je ovo pisao u takvoj zdvojnosti, da 
mu eto ova izreka nema pravoga smisla. Malo dalje (na str. 41) 
piše: »Ja poučen žalostnim izkustvom sve malo precrno gledam, 
pak sam možda i u ovoj stvari plašljiviji, nego bi trebalo«. To 
svoje žalostno izkustvo Peršić obširno razlaže na str. 30. do 35., 
gdje pripovieda, kako su frankovci badava turali u narod silne 
novine i proglase, a to da je koštalo silne novce; kako su dobro 
plaćali par svojih govornika (medju kojima je bio i Peršić); kako 
su ustrojili legionaše, a to je opet koštalo; kako su počeli izda- 
vati male, jeftine dnevne novine i opet za silne novce; kako su 
za 100 tisuća kruna kupili na dug tiskarske strojeve; kako je 
mladi Frank učinio na nekakvom imanju Jankomiru za dvie go- 
dine kvara do sto tisuća kruna i kako je najedanput sve to tre- 
balo nadoknaditi, da da su se zato frankovci najprije predali 
Rauchu, onda nudili Khuenu i napokon prodali furtimašima za 
preko sto tisuća kruna. 

Svaki pristaša seljačke stranke znade dobro, da se seljačka 
stranka baš svega ovoga čuvala i čuva i radi toga se je baš i 
Peršić nama rugao, videći, gdje se naši programi prodaju, a ne 
diele se badava, kao što mi nikomu ni »Doma« badava ne ša- 
ljemo. Uza sve to Peršić je tobože u silnom strahu za seljačku 
tiskaru, a ponajviše za one seljake, koji jamče za njezin zajam 
u Ljubljani. Malo za tim piše (na str. 36.), da je dosta, da seljačka 
tiskara dobije od vlade na tiskanje školske knjige i odmah bi 
mogla doći do godišnjega prometa od stotine hiljada kruna 
tako, da bi ostalo i za dugove i za čisti dobitak. Ali ujedno 
dodaje, da će onda seljačka stranka zažmiriti na jedno ili na 
obadva oka, tj. da ne će biti proti vladi, a to je ta propast za 
Hrvatsku. 

Da, da, Ivan Peršić dobro znade, kako to ide, jer je on 
sam, Peršić, 12 godina za dobru plaću žmirio na sve ono, što 
je Frank sa svakom vladom mešetario, te je sa svojim današ- 
njim gospodarom Mijom bivšega svoga gazdu Franka, već ne- 
brojeno puta nazvao lopovom, pa sad misli da je sav sviet lopov. 

Zato ova njegova knjižica može seljačkoj stranci i se- 
ljačkoj tiskari samo koristiti, jer tko ju pročita, mora 

se uvjeriti (ako nije podpuno glup), da je sve ne samo vrlo plitko 
zamišljeno, nego i nedostojno korteško sredstvo koje će, kako 
rekosmo, više koristiti seljačkoj stranci, nego bivšim frankov- 
cima. Zato je naš predsjednik umolio Peršića, da mu dade 3500 
kom. ovih knjižica, da ih priložimo »Domu«, no Peršić reče, 
da ih — nema! A tiskali su 5000! Tako su ih brzo prodali. 

No ova knjižica, kakogod je napisana za sasvim stranačku 
svrhu, naime, da oslabi ili možda uništi — ne nagodbenoga bana 
Tomašića, i nagodbenjačku koaliciju, nego divnu već seljačku 
slogu, — ipak će bez sumnje koristiti obćoj narodnoj stvari, 
jer je i nehotice izniela jednu, vrlo važnu i ozbiljnu stvar u na- 
šem političkom životu, a to je pitanje: Tko ima nositi troškove 
i žrtve za narodnu našu političku borbu, u prvom redu troškove 
za političku štampu, za političke novine? 

Svi mi naime, koji se i koliko bavimo politikom, znamo, 
da borba za pravo naroda i domovinu stoji žrtava, novaca. 
Peršić kritizuje gospodarstvo u seljačkoj tiskari i kaže, da ima 
gubitka, pače da i ne može imati dobitka, jer nema dosta pro- 
meta ili zaslužbe. To doduše nije baš tako po računima seljačke 
tiskare, ali neka bude. No mi znamo, a i Peršić zna, da je jedna 
starčevićanska tiskara već propala. Bila je to »Tiskara dra Da- 
vida Starčevića i drugova« u Zagrebu (smještena u Kukoviće- 
voj kući). Pok. D. Starčević i drugovi nisu plaćali korteša i 
smutljivaca, nisu organizovali legionaša, nisu izdavali dnevnih 
jeftinih novina, nisu protepli ni Jankomirskih novaca, — pa 
ipak je njihova tiskara propala. Zašto? Zato, jer je politička 
borba, jer su novine stajale novaca. D. Starčević i drugovi se 
iztrošili, a pomoći, žrtava nije bilo. Poznato je dalje, da su i 
pravaške novine, i to već po više puta, propale (na pr. nedavno 
»Hrvatska«), 

Sve se je to dogodilo uzprkos tomu, što su nekoji prvaci 
žrtvovali silne novce za starčevićanske tiskare i novine. Pok. 
župnik Žerjavić znao je govoriti, da je za starčevićanske novine 
žrtvovao do 100.000 for. (sto tisuća for. !), a slično je znao reći 
i pok. župnik Boroša, da ne spominjemo Tuškana, koji je bez- 
broj puta prekleo sve te novine zlovoljno se tužeći na troškove 
i žrtve. 

Sve ovo dokazuje, da politička borba stoji novaca, pa je 
po tom sasvim naravski, da i političko nastojanje seljačke stran- 


ke stoji novaca i žrtava. Mjesto bogatih pojedinaca, kakvih u 
seljačkoj stranci nije bilo, primilo je na sebe te žrtve više ljudi, 
i to seljaka, — prvi put, od kada postoji hrvatski narod. Pravi 
i pošteni rodoljub morao bi se tomu samo veseliti, dapače svaki 
prosviećen čovjek kojega bilo naroda mora priznati, da je to 
napredak, i to veliki napredak, kad najširi slojevi naroda već 
i znatnim žrtvama sudjeluju u političkom nastojanju za dobro 
svojega staleža i domovine. A što vidimo evo mjesto toga? Piše 
se ciela knjižica zato, da se ovakvi požrtvovni ljudi, koji imadu 
smisla i volje za obće dobro, — da se ustraše, jer da bi mogli 
biti upropašteni! Pa tko to straši ovakve rodoljube? Oni, koji 
su znali i znadu govoriti i pisati, da za domovinu imademo 
žrtvovati i isti život! Života doduše nije nitko žrtvovao, ali kad 
su njeki dokazali, da su spremni najposlie žrtvovati i nešto od 
svoga imetka, — isti ovi, koji inače traže i život, straše ih, što 
su za Boga učinili, jer da će čak propasti! 

Tko bi dakle imao žrtvovati, kad je već stalno, da borba 
za narod i domovinu stoji žrtava? Imali bi valjda žrtvovati bo- 
gati pojedinci, naravski gospoda, kako je to bilo do sada. A sad 
mi pitamo — kako Peršić (na str. 37) pita za naše seljake: zar 
se »tim bogatašima« može toliko vjerovati i pouzdanja poklo- 
niti, da oni ne bi bili u stanju u možebitnom slučaju radje žrtvo- 
vati i domovinu i stranku, i program i nauk, nego li svoju imo- 
vinu?« . . . Ne vriedi li i za ove požrtvovne bogataše ono, što 
Peršić piše (str. 35): »Svaki je sebi najbliži«? Zar su ovi ljudi 
pod kožom manje krvavi od drugih«, kako to Peršić (str. 35) 
ne može vjerovati za Radića? Je li možda manje od drugih pod 
kožom krvav M. Starčević, koji plaća i Peršića i njegove no- 
vine? To se može pitati tim većim pravom, što Peršić piše (str. 
37): »Ta i bogati Tuškan i Hinković i drugi svečano su govo- 
rili, da ne će nikada u Peštu . . . «, da i ne spominjemo, što piše 
o Franku. 

Što dakle hoće Peršić i drugovi s ovom knjižicom? Jer kad 
se on boji, da bi trideset i više ljudi moglo izdati stranku i do- 
movinu, kako se ne bi mi drugi bojali, da će ju izdati jedan 
čovjek koji stranku sam uzdržava te ju ima sasvim u rukama! 

Ali šteta ovoga razlaganja! Peršićeva je knjižica najzreliji 
plod njegova 12-godišnjega služenja Franku. I doista će biti 
žalostno, ako čitava naša javnost ne shvati i s gnjušanjem ne 

osudi nizki i za cieli narod do krvi uvredljivi smisao sramotne 
ove knjižice. 

Jednako bi šteta bila dokazivati, kako nesretni ovaj čo- 
vjek u neobuzdanoj strasti sam sebe pobija i upravo ubija. Ta 
svako diete znade, da je pok. A. Starčević, hrvatsku gospodu, 
poimence Strosmajera, Račkoga i t. d., cieli svoj život nazivao 
»prodanim mešinama« te se je svako starčevićansko diete 
upravo dičilo prezirući te prodane mešine. Glavni izdajica bio 
je ban Jelačić, taj sluga Beča. To je znalo svako stekliško diete. 
A što piše Peršić u ovoj knjižici? Brani hrvatsku gospodu, a za 
dokaz, kako su hrvatska gospoda htjela dobro narodu i domo- 
vini, spominje: Jelačića, Gaja, Bogovića, Vukotinovića, za koje 
kaže (str. 43.) da su to bila »dosta dobra gospoda«. Spominje 
(str. 44) i A. Starčevića, Eugena Kvaternika, Strosmajera, Rač- 
koga, pa još veli »i t. d.« i kaže, da su to bila »više manje dobra 
naša gospoda« — i da su te»prodane mešine« stvarale »prilično 
krasne zaključke o slobodi, samostalnosti i ujedinjenju naše 
hrvatske domovine«. — A 30 godina nije A. Starčević i stranka 
prava drugo radila, nego dan na dan, godine i godine grdila ovu 
našu »više manje dobru gospodu«, ove »slavosrbe«, koji se jedni 
po finim Starčevićevim riečima od drugih razlikuju samo toliko, 
koliko se razlikuje turopoljska svinja od englezke! — Ali kad 
treba pobiti zahtjeve seljačkoga naroda i tužbe na gospodsku 
silu i krivicu, onda su i »prodane mešine« »više manje dobra 
naša gospoda«. 

Ali nisu dobri samo stari slavosrbi, nego su sasvim dobri i 
današnji nagodbenjaci, koalicionaši. To Peršić dokazuje sa više 
primjera iz god. 1906. i 1907., kad su koalicionaši bili u većini 
i na vladi, pak (na str, 52) piše od rieči do rieči: Sva naša go- 
spoda vide silnu nepravednost u tome, što naši velikaši i spa- 
hije ne moraju porazmjerno jednaki obćinski namet plaćati kao 
i seljačtvo. I stvorila su naša gospoda 1906. sve bez Radića jed- 
noglasni zaključak. Ali opet ništa! Ne dadu Beč i Pešta« 

Gospoda dakle naša u saboru hoće sve dobro narodu, ali 
ne mogu! Samo mi onda ne znamo, zašto starčevićanci toliko 
viču na nagodbenu većinu i zašto zovu narod u svoju stranku, 
da dobiju većinu, kad ta većina ne bi mogla ništa, kako ne može 
ni današnja, po priznanju Peršićevu, sasvim dobra gospodska 
većina. Ali nismo gotovi, nego čujte: Ta dobra gospoda, piše 


251 


Peršić, svečano se zaklinju (na pr. Tuškan i Vinković), da ne 
će u Peštu, ali za novce ipak idu! I to su ta gospoda, koja su za 
narod! 

Doista, i Hrvatska ima prosvjetitelja naroda i blago naro- 
du, kojemu je sudjeno primati ovako jasnu i zdravu političku 
uputu! 

* 

A što se tiče seljačke tiskare i njezinoga duga, kažemo i 
prijatelju i neprijatelju: Jedna dobra skupština seljačke stranke 
kadra je podmiriti sav dug seljačke tiskare, — kad bi to tre- 
balo. Ta koliki su nam već predlagali: Razpišimo po 1 Krunu 
na svakoga, pa je sav dug plaćen u čas! 

Na koncu ovo: Kad već neki Peršić misli, da mu je strepiti 
nad propašću onih, koji su dobre volje stavili, recimo, u pogi- 
belj svoj imetak za stvar, koju drže dobrom, ne bi li mi drugi 
imali pravo pitati: A od kuda oni novci, koje je Peršić dobivao 
od Franka i sad ih dobiva od M. Starčevića? Ne bismo li imali 
pravo pitati, kojim je načinom stečeno ono 80.000 Kruna, što 
ih je dr. Mijo Starčević baštinio od svoje braće, Martina i Da- 
vida? Ne bi li se našlo, da se malo samo potraži, koliko je se- 
ljaka moralo dati od svoga imetka, i ti nipošto dobre volje, da 
se skupi ona hrpa novaca od 80.000 u posjedu Starčevićeve 
braće? I ne bi li Peršić imao kuraže kazati, koliko je ukupno 
dobio već od Franka i Starčevića? I kad bi se pokazalo, da 
je zacielo u jednoj godini dobio više, i to za grdjenje Frankovih 
protivnika, poštenih Hrvata, nego što su oba Radića dobila za 
pet godina, odkad po najboljem znanju okupljaju i upućuju se- 
ljački narod, — bi li imao toliko poštenja i srama, ne on, nego 
itko u njegovom kolu te rekao: E ipak je to gadno, da ovakav 
plaćenik hoće da uzme ovim siromasima jedino, što imaju, 
dobar glas! 

Ne, ne će se naći takav tako skoro, jer je stranka prava 
jedva počela provadjati ovaj naputak svojega učitelja, pok. A. 
Starčevića, kojim ju je svjetovao, da »odbaci iz svih staleža 
nečiste ljude«. A ako pisac ove nečiste knjižice nije nečist, onda 
ne znamo, tko je nečist. 

Molimo čitaoce, da nam oproste, što smo im radi ove neči- 
stoće toliko dosadili. 

Dr. Ante Radić, 

• ' 

Stjepan Radić, 

( »Dom«, God. 1910. Br. 41.) 

Ban Tomašić i koalicija. 

Kako smo javili, službene su »Narodne Novine« pisale, da 
je hrvatski narod u ogromnoj većini vjeran temeljnomu zakonu 
— nagodbi i da je to na posljednjim izborima dokazao, pošto je 
birao većinu zastupnika, koji »priznaju nagodbu«. Medju te za- 
stupnike broje »Narodne Novine« i devetoricu od seljačke 
stranke, na što smo mi u posljednjem broju odgovorili. Radi 
toga: da li seljačka stranka priznaje ili ne priznaje nagodbu, 
vodi »Hrv. Pokret« s »Narodnim Novinama« prepirku, koja nas 
ne bi baš jako zanimala, da u njoj ne vidimo kako koalicionaški 
»Hrv. Pokret« krivi bana Tomašića, što je u sabor došlo više 
protunagodbenjaka, nego što ih je bilo u posljednjem saboru. 
»Hrv. Pokret« naime (sasvim pravilno) piše, da je i seljačka 
stranka proti nagodbi, ali ne piše to zato, da seljačku stranku 
ili pohvali ili pokudi, nego zato, da dokaže, kako je u sabor 
išlo 10 državopravnih opozicionalaca više, a umanjio se broj 
»pozitivnih elemenata«, — a sve to, »krivnjom bana Tomašića«. 
A nedvojbeno je, piše dalje isti »Pokret«, »da bi sabor imao 
70 mandata na nagodbenom temelju, da je Tomašić išao u iz- 
bore sporazumno i s povjerenjem hrvatsko-srbske koalicije«. 

Ban Tomašić je dakle kriv, što u saboru nema 70 mandata 
na nagodbenom temelju, ili, kako »Nar. Novine« pišu: 70 man- 
data »vjernih temeljnom zakonu nagodbi«! To mu u krivnju upi- 
suju oni, koji se danas smatraju jedinim pravim predstavnicima 
Hrvatske! 

Ovo i ovakovo okrivljavanje bana Tomašića u ovaj čas go- 
vori i odkriva više, nego sva novinska i skupštinska nagadjanja 
o sporu izmedju sadašnjega bana i hrvatsko-srpske koalicije. 
Očito je naime, da je koalicija sasvim magjaronska skupina, 
koja svoj spas vidi jedino u podpunoj vjernosti Magjarima. Ona 

je ujedno jedina prava magjaronska stranka, koja eto hrvat- 
skoga bana tuži (Magjarima) da je doveo u sabor protunagod- 
benjake. Takve stranke u Hrvatskoj još nije bilo! 

Sve ovo podpuno razjašnjuje položaj, pa bio ban Tomašić 
»kriv«, što su se protunagodbenjaci pomnožali u hrvatskom sa- 
boru, ili ne bio, hrvatski narod može mirno čekati nove izbore. 
Novi će izbori broj »pozitivnih elemenata« hrvatsko-srbske ko- 
alicije sigurno ne samo umanjiti, nego ih sasvim izključiti iz 
hrvatskoga sabora, jer se zacielo ne će naći živa hrvatska duša, 
koja bi išto hrvatsko i domoljubno vidjela u ovoj sasvim ma- 
gjaronskoj skupini, koja u ovom ozbiljnom času ne će i ne može 
drugo, nego tužiti hrvatskoga bana Magjarima, da je u sabor 
doveo protunagodbene zastupnike. Pita se samo: Kako je ova- 
kva stranka mogla od hrvatskoga naroda dobiti i 20 mandata? 

Dobila ih je jednom sasvim običnom obsjenom, tim naime, 
što se je prikazivala, da je proti banu, dakle i proti vladi i proti 
nagodbi, i proti Magjarima, jer je u Hrvatskoj po obćem mišlje- 
nju sve to jedno: i ban i nagodba i Magjari. Medjutim to nije 
tako. Može se naći ban, koji je doduše za nagodbu, ali je i za 
carevinsku politiku, a može se naći stranka, koja je proti banu, 
ali je za nagodbu i za Magjare, jer je proti carevinskoj politici. 
Takova je stranka današnja hrvatsko-srbska koalicija. 

Zašto ta koalicija vodi takvu politiku? 

U kratko zato: Hrv.-srbska koalicija ne može ništa bez 
hrvatskih Srba, a nema Srbina, koji bi bio za carevinsku poli- 
tiku, tj. za to, da naša carevina bude jaka. Hrvati u koaliciji mo- 
raju u tom ići za Srbima, i zato su proti carevinskoj politici, 
koju vodi i ban Tomašić, pa su zato i proti banu. Ali su proti 
carevinskoj politici i magjarski košutovci i magjarsko javno mni- 
enje, pa je koalicija zato i za Magjare. 

( »Dom«, God* 1910. Br. 46.) 

Seljačka stranka za rad u saboru. 

Objavili smo već poziv, što ga je ban upravio na zastup- 
nike seljačke stranke, da sudjeluju kod sastava saborske radne 
većine i radnoga programa. Na taj poziv dali su naši zastupnici 
banu ovaj odgovor: 

Njegovoj preuzvišenosti 

dru Nikoli pl. Tomašiću, 
banu kraljevine Hrvatske, Slavonije i Dalmacije. 

U Zagrebu. 

Na poziv Vaše Preuzvišenosti od 9. studenog o. g. s obzi- 
rom na suradnju Hrvatske Pučke Seljačke Stranke kod sastava 
saborske većine i radnoga programa čast nam je odgovoriti, da 
zastupnici Hrvatske Pučke Seljačke Stranke prihvaćaju tu po- 
nudu uz ove uvjete: 

I. Hrvatska Pučka Seljačka Stranka stupa u radnu sabor- 
sku većinu za ovu saborsku periodu bez obzira na to, od kojih 
stranaka i zastupnika bude sastavljena, i to kao samostalna 
stranka, sa svojim dosadanjim programom, organizacijom i sa- 
borskim klubom, koji će naravski svoj saborski rad udešavati 
sporazumno sa spomenutom radnom većinom, dok bude s njom 
u sporazumu. 

II. U previšnji odpis, kojim će se otvoriti sabor, imade se 
kao dio radnoga programa uvrstit skrb za seljački stalež kao 
najbrojniji i najvažniji u državi udovoljenjem najprečih seljačkih 
potreba, a napose: 

1. novo uredjenje obćinske i županijske uprave; 

2. promjena šumskoga zakona i zakona o upravi krajiških 
imovnih obćina; 

3. uredjenje izseljivanja; 

4. uredjenje odkupa javnih radnja i doprinosa za ceste; 

5. promjena zakona o lovu; 

6. briga za seljački kredit i postepeno umanjenje seljačke 
prezaduženosti; 

7. reforma gradjanskoga postupnika. 

Na uzakonjenje ovih zahtjeva imadu pristati sve stranke i 
svi zastupnici, koji će stupiti u radnu saborsku većinu time, da 
pismeno prime i ovaj dio radnoga programa uz obvezu, da će 
ga uzakoniti u duhu programa Hrvatske Pučke Seljačke Stranke. 

III. U zajednički ugarsko-hrvatski sabor ne će zastupnici 
Hrvatske Pučke Seljačke Stranke ni drugih članova sabora bi- 
rati, ni sami izbora primiti s onih razloga, koji su u ime seljačke 
stranke izneseni u zadnjem saborskom zasiedanju. 

IV. Ovaj sporazum ne vriedi: 

1. ako ne dodje do sastava spomenute radne većine; 

2. ako do odgode sabora ne bude udovoljeno barem prvo- 
mu ili drugomu od navedenih zahtjeva. 

U Zagrebu, dne 12 studenoga 1910. 

Predsjednik: 
Stjepan Radić v. r. 

Podpredsjednik: 
Tamo Jalžabetić v. r. 

Dr. Benjamin Šuperina v. r. 

Dne 22. studenoga sabor je hrvatski otvoren previšnjim 
kraljevskim odpisom, u kojem je sadržan ne samo obći uvjet: 
da u radnom programu vlade ima biti »skrb za seljački stalež, 
najbrojniji u zemlji, udovoljenjem najprečih seljačkih potreba«, 
nego je u njem sadržana i većina pojedince nabrojenih uvjeta, 
koje su postavili zastupnici seljačke stranke. Nije prihvaćen 
uvjet o promjeni županijske uprave i šumskoga zakona. 

Razumije se, da su zastupnici seljačke stranke za zado- 
voljstvo primili na znanje ovu svečano izjavljenu spremnost 
kralj, vlade, da zadovolji najprečim potrebama seljačkog sta- 
leža, jer to je bez sumnje prvi put, od kada obstoji hrvatski 
sabor, da jedna stranka od kraljevske vlade zahtieva prije 
svega udovoljenje najprečih seljačkih potreba; prvi je to put, 
što je ban došao u položaj, da Nj. Veličanstvu, uzvišenomu 
kralju našemu, službeno na znanje dade potrebe i zahtjeve 
organizovanoga seljačkoga naroda u banskoj Hrvatskoj, a time 
i obstanak toliko od gospode mržene i klevetane naše seljačke 
stranke. I uzvišeni vladar i kralj naš stavio je pod zahtjeve te 
stranke i svoj previšnji podpis. Dakako, time su uvjeti naših 
zastupnika samo na pol izpunjeni, jer je još potrebno, da na 
ove uvjete pristane i saborska većina i da se obveže, da će ih 
u saboru uzakoniti. 

* 

Radi ovoga dogovaranja ili pogadjanja naših zastupnika 
s banom digle su novine koalicije i Mije Starčevića pravu 
hajku na seljačku stranku: da je postala madžaronska, izdaj- 
nička. 

No mi prepuštamo mirne duše ne samo pristašama se- 
ljačke stranke, nego i cielom narodu, da sve ovo prosudi. Upo- 
zorujemo ipak ii pristaše i protivnike da niti u banovom pozivu, 
a još manje u odgovoru naših zastupnika nema ni spomena o 
tom, da će naši zastupnici podupirati vladu, nego da će u sa- 
boru sporazumno raditi s onim strankama i zastupnicima, koji 
pristanu na to, da sabor radi. Pristane li dakle na saborski rad 
i stranka prava ili Starčevićeva stranka prava, — seljački će 
zastupnici raditi sporazumno s njima. 

No seljačka je stranka tobože magjaronska već zato, što 
se i dogovara s banom, kojega su Magjari poslali, koji je Kue- 
nov sluga i t. d. Seljačka stranka tim priznaje i nagodbu. 

Kad bi to bilo magjaronstvo, onda bi seljačka stranka 
doista bila magjaronska. No mi danas drugoga bana nemamo, 
nego onoga, kojega na predlog zajedničkoga ministra-predsjed- 
nika imenuje Nj. Veličanstvo kralj. Pa ipak s takvim banom su 
se dogovarali ili barem razgovarali već političari svih naših 
stranaka, pa bi po tom sve naše stranke bile magjaronske, — 
»Jesu, ali nisu pristale uz njega, a seljačka je stranka pristala 
te će ga podupirati« — mogli bi nam odgovoriti. A mi odgova- 
ramo: Ako je pristala, neka se kaže, na koje je zlo pristala. 
Nije li na pr. i Mijo Starčević mnogo puta izjavio, da će podu- 
pirati svakoga, tko hoće što dobra za narod? 

A što se tiče priznavanja nagodbe, seljačka stranka pri- 
znaje sve zakone, pa i nagodbu; ali je drugo priznavati, a drugo 
odobravati nagodbu, a da seljačka stranka ne odobrava na- 
godbe i da će ju nastojati u saboru i ukinuti, to je poznato 
svakomu pristaši seljačke stranke. 

Mi doduše razumijemo i one, koji kažu i naučaju: »S na- 
godbenom vladom, s nagodbenim banom — ništa! Najprije 
treba srušiti nagodbu! — No mi razumijemo, kad ovo kažu 
gospoda, jer gospodi je kako-tako, pa i dobro i onda, ako se od 
nagodbe ne ide dalje, jer i nagodba daje gospodi dosta: od- 
vjetničke kancelarije i štedionice mogu mirno dalje raditi, 
plaće i penzije teku u redu i t. d. Zato gospoda mogu čekati 
još i 50 godina, dok se nagodba sruši. Ali ne bismo razumjeli, 
kad bi ovako govorili seljaci, a koji tako govore, ne znaju, šta 
govore. 

U ostalom predsjednik je seljačke stranke prigodom kon- 
ferencije kod bana pozvao i izaslanika stranke prava dra 
Aleksandra Horvata i Miju Starčevića: neka se slože sa se- 
ljačkom strankom proti nagodbi, pak je Mijo rekao, da od toga 
ne može biti ništa. Što onda hoće? 

Malone sve novine pisale su ili otvoreno, ili prikriveno, da 
je Stjepan Radić pristao uz vladu za svoju osobnu korist,. 
»Pokret« je pisao, da su sveze s banom »unosne«, t. j. da nose 
korist. 

Težko je trpjeti ovakve gnjusobe, ali u tom gnjusu valja se 
sav naš politički život. Napokon će se doista vidjeti, tko je 
dobio kakvu korist, pa to bezdušni klevetnici i sami znadu, — 
ali oni su barem nješto postigli: naškodili su na čas protivniku. 
Jedno će im ipak nepošteni njihov posao smetati: zastupnici 
seljačke stranke ne će u Peštu. 

(»Dom«, God. 1910. Br. 49.) 


Starčevićanstvo i magjaronstvo. 

Zabilježili smo u posljednjem broju, kako Starčevićeva 
»Hrv. Sloboda« na život i smrt brani i izpričava srbsko-hrvat- 
sku koaliciju, osobito poradi toga, što je u peštanskom saboru 
dala izjavu magjarskim jezikom. Rekosmo: na život i smrt, jer 
se iz ciele obrane vidi, da ostatci starčevićanstva brane tim i 
sebe, videći, da će s koalicijom nestati i njih. 

Stvar je zanimljiva, pa da je prostora i vremena, bilo bi ju 
vriedno i poučno potanko razložiti. Jednom će se i to morati, 
Za sada će možda biti dosta ovo: 

Da je hrv.-srbska koalicija jedina prava magjaronska 
stranka u Hrvatskoj, to su joj ne samo spočitavale sve stranke, 
nego je to i ona sama pune dvie godine otvoreno priznavala, 
propoviedajući narodu sporazum, slogu, pače i bratimstvo s 
Magjarima. Da se to bolje razumije, treba kazati još to, da je ta 
koalicija staro-magjaronska hrvatsku vladu srušila s pomoću 
Magjara, te toga nije ni poricala, nego se tim hvalila. Od onda 
do danas drži koalicija Peštu središtem hrvatske politike te 
17 

odanle juriša na hrvatske banove. Magjari jedva mogu više 
željeti. 

Ovo je obćenito poznato. To nije ničije domišljanje, nego 
su to politički čini. A po tim činima sasvim je opravdano mi- 
šljenje, da je koalicija prava magjaronska stranka, — ako rieč 
»magiaronstvo« ima još svoje pravo značenje. 

Uz ovakvu dakle nesumljivo magjaronsku stranku pristaju 
i današnji starčevićanci, kako se to vidi iz svakoga broja nji- 
hovih novina, a vidjelo se i u prošlom zasjedanju hrvatskoga 
sabora. Bivši drugovi starčevićanaca (frankovci) odmah su 
poslie razkrštenja (u travnju 1908) pisali, da su »odmetnici«, 
Mile Starčević i drugovi, pristali uz koaliciju, ili kako su oni 
voljeli reći: uz »posrbice« i »veleizdajnike«, Starčevićanci su 
se s početka branili, a danas se više i ne brane, naprotiv, brane 
koaliciju. 

No narod, koji jošte velikom većinom drži, da se magja- 
ronstvo i starčevićanstvo ne može slagati, morao bi znati, što 
je samo obična novinarska i stranačka kleveta ili zabadanje. 

Po našem sudu, kako se svatko može i sam uvjeriti, ako 
mirno promisli i činjenice prosudi, stoji stvar ovako: 

Već pok. A. Starčeviću prigovarali su njegdašnji »obzo- 
raši«, da je držao s magjaronom banom Rauhom otcem, a A. 
Starčević nije ni poricao, da je pisao u magjaronske novine, 
samo se je branio: da se ne pita, gdje je pisao, nego što je pisao. 
To u ostalom doista ne bi moralo imati odlučnoga političkoga 
značenja u ovoj stvari, kad ne bi bilo na pretek dokaza, koji 
ovo Starčevićevo držanje jasno tumače. Jednako bi se toliko 
spominjano šaranje nasljednika A. Starčevića, Jos. Franka, sa 
svakom magjaronskom vladom moglo tumačiti samo kao časo- 
vita stranačka taktika, t. j. nuždno postupanje u stranačkoj 
borbi. 

Ali stvar ima u prošlosti i sadašnjosti dublje korenje. 
Starčević je naime, kako je dovoljno poznato, bio proti Au- 
striji. Volio bi imati posla s Turskom nego s Austrijom — to je 
Starčevićeva rieč, koja se je mnogo spominjala. A da su i Ma- 
gjari i te kako proti Austriji, i to je dovoljno poznato. I to sve 
nije samo onako, kao za šalu, ili od inata, nego su i starčevi- 
ćanci i Magjari jednako oduševljeno slavili Zrinjske i Franko- 
pane i grdili Jelačića bana. To znadu i djeca. 

Zato je već po ovom sasvim razumljivo, da se prava ma- 
gjarska i prava starčevićanska stranka ne samo mogu nego i 
moraju slagati. 

A pogotovo je to razumljivo danas, kad je sasvim očevidno, 
da je Jos. Frank — sve pod imenom A. Starčevića — znao i 
htio poslužiti politici Austrije, osobito za vrieme pripojenja 
Bosne i Hercegovine. Tu se i jesu dotadašnji drugovi razkrstili 
i zavadili, te sada još biju boj oko Starčevićeve ostavštine. 
Sasvim je dakle naravski, da su se pravi starčevićanci našli 
na istom putu s magjaronskom koalicijom, koja je tri pune go- 
dine s Frankom bila očajni boj. 

»Pa zašto ne priznadu, da su magjaroni, kako je ta koali- 
cija priznavala? Zašto zovu magjaronima i grde one, koji pri- 
znaju nagodbu, ili se dogovaraju s banom, a ne zovu magjaro- 
nima i ne grde onih, koji ne samo takodjer priznaju nagodbu, 
pače su po njoj i vladali, nego se dogovaraju i bratime sa samim 
Magjarima košutovcima i svu hrvatsku politiku prenose u 
Peštu?« 

Preslabi su za to i premalo savjestni prema narodu. Ma- 
gjari i magjaroni toliko su zla i krivice učinili hrvatskomu na- 
rodu, da je već svako diete proti Magjaru i magjaronu. Zato je 
pogibeljno hvaliti Magjare i magjaronsku politiku. To je mogla 
koalicija, ali samo onda, dok je uz nju bila košutovska ugarska 
vlada i s njom zajednički činovnici, koji su po starom izbornom 
zakonu mnogo odlučivali. Danas se ni ona ne hvali svojim 
magjaronstvom. Mnogo je lakše pred neupućenim narodom 
grditi magjarone i time predobivati pristaše — opet za magja- 
ronsku politiku. 

»Nije moguće! Kako bi starčevićanci htjeli magjaronsku 
politiku, kad su oni ne samo proti nagodbi, nego u sav glas 
traže pače prelom s Ugarskom!« 

Pa baš u tom i jest politička smješnost i narodna tuga 
starčevićanstva: starčevićanci su kao i svi pravi Hrvati i proti 
nagodbi i proti Ugarskoj, a htjeli bi nagodbu srušiti i s Ugar- 
skom se razkrstiti — magjaronskom t. j. protucarevinskom 
politikom. 

Toga starčevićanci ne vide, sve od starinske talijansko- 
magjarske mržnje na Austriju, i to ih dovodi u magjaronske 

stope i u toliko smiešni, koliko žalostni položaj, da i slavitelje 
Jelačića bana zovu — magjaronima i grde ih. 

( »Dom«, God. 1910. Br. 50.) 


U kojem se smjeru imadu preurediti 
naše obćine? 

Naše obćine imadu se preurediti u tri smjera, i to: u poli- 
tičkom, uredskom i gospodarstvenom-družtvenom (socijalnom). 

I. Političko preuredjenje obćina stoji u tom, da vlast u 
obćini dobije u ruke zbilja narod, što kod nas dakako znači 
seljačtvo. Ta je stvar već dovoljno razpravljena, te je posve 
dozrela i nema više mnogo protivnika barem u glavnoj stvari, 
naime: da obćinski odbor biraju svi obćinari, koji izmedju sebe 
biraju trećinu obć. odbora. 

No ako hoćemo, da u obćini dobije vlast zbilja narod, 
treba tu ići i dalje, t. j. treba obćinu urediti tako, da zbilja 
čitav narod, t. j. svi obćinari imadu rieč u obćinskoj upravi. 
Doklegod je naime obćina u rukama samo odboru, koji bez 
odgovornosti pune tri godine radi u obćini, što hoće, ne će biti 
zadovoljstva, nego će se stari bezuspješni prigovori proti od- 
boru i dalje opetovati i stvarati zlovolju. Zato treba odlučivanje 
o glavnim obćinskim stvarima dati u ruke obćinskoj skupštini, 
t. j. svim obćinarima, kojima ujedno treba zajamčiti i omogućiti 
pravo nadzora nad radom odbora. A to se ima urediti tako, da 
obćinska skupština, u kojoj ima rieč svaki obćinar, ne bira 
samo obć. odbor, nego i obć. načelnika, za tim obćinske služ- 
benike (bilježnika, blagajnika i t, d.), a što je glavno: obć. odbor 
imade svake godine dati obćinskoj skupštini potanko izvješće 
o radu, a obć. skupština ima pravo to izvješće prosuditi, odo- 
briti ili ne odobriti, a za propuste i za svako prekoračenje za- 
kona pozvati odbor na odgovornost. 

II. Uredsko poslovanje obćine treba preurediti tako, da 
obćinom upravljaju birani odbornici, a ne službenici, drugim 
riečima: službenici, (osim načelnika) doista imadu biti službe- 
nici, koji obavljaju naloženi im posao, ali nemaju nikakve 

vlasti, niti odgovornosti, nego svu vlast imade obćinski odbor, 
koji je obćinskoj skupštini odgovoran. 

Praktički se ovo poslovanje ima urediti tako, da se odbor 
podijeli u više odjela (pododbora) po 3 do 5 članova, koji će 
u odredjene dane u obć. uredu uredovati, a obć. će službenici 
odluke pododbora izvršiti (napisati, ubilježiti, odpraviti i t. d.). 
Odluke će podpisati i za nje odgovarati načelnik i svi članovi 
pododbora. 

Da se ovo uzmogne uspješno provesti, trebat će stvoriti 
sposobne odbornike, a trebat će im i njihov rad u obćini na- 
graditi. Za to će trebati svakom kotaru urediti svake zime od- 
borničke tečajeve (školu), gdje će vješti upravni činovnici 
novo izabrane odbornike dvie do tri nedjelje uputiti u obć. 
zakon i obćinsko uredovanje. Za uredovanje u obćini, kao što 
i za obćinske sjednice imade obćina odbornike odštetiti umje- 
renom nagradom (naknadom troška i dnevnicom). 

III. Gospodarsko i družtveno (socijalno) djelovanje obćine 
treba proširiti, a samo gospodarstvo staviti sasvim na drugi 
temelj. Obćina ima naime biti prvi i najuzorniji gospodar u ob- 
ćini, i to ne gospodar, koji samo troši, nego gospodar, koji i 
privredjuje. Zato se obćina ima na svoj račun baviti prema pri- 
likama raznim granama poljodjelskoga i rukotvornoga gospo- 
darstva nastojeći, da u tom dade posla nezaposlenim obćina- 
rima. A od trgovačko-prometnoga gospodarstva treba s ob- 
zirom na naše prilike da obćina svakako uzme u svoje ruke 
novčani promet time, da stvori svoju obćinsku štedionicu i 
posudionicu. 

Družtveno svoje djelovanje treba da obćina proširi ponaj- 
prije time, da nastoji umanjiti broj parnica, U tu svrhu treba 
obćinskim zakonom odrediti, da je svatko, prije nego što preda 
sudu kakvu tužbu, dužan pred obć. odborom pokušati nagodu, 
te dok nema potvrde, da je nagoda pred obć, mirovnim od- 
borom pokušana, ne može početi parnice. Da se pak sporovi 
medju obćinarima lakše izglade, moći će obćina držati kod 
mirovnoga odbora zakonu vješta čovjeka, koji će stranke moći 
upozoriti, kako bi se parnica mogla svršiti, te ih time sklonuti 
na izvan parbenu nagodu. 

U za to će obćina nastojati, da ukloni i same uzroke par- 

nica i to time, što joj po zakonu ima biti dana ovlast, da pazi 
na uredno vodjenje gospodarstva i na red u kući. 

Premda bi po ovom obćinski troškovi, i to već radi odštete 
odbornicima narasli, to se ipak ima nastojati, da se obćinski 
namet sasvim ukine, a troškovi obćinske uprave, da se pokriju 
dohodcima obćinskoga gospodarstva. Pri tom treba držati na 
umu i to, da bi obćine imale od državnoga proračuna dobiti 
svakako odštetu za preneseni djelokrug (za pobiranje poreza 
i t. d.), ako joj to i dalje bude povjereno, a onda i to, da obćine 
moraju svakako dobiti pripomoć za uzdržavanje škola iz do- 
maćega državnoga proračuna. 

Ovo je u kratko glavno o preuredjenju naših obćina, pa mi 
našim pristašama i ostalomu narodu preporučujemo, da ovo 
razmisle i medju sobom razprave te svoje mnienje svojim za- 
stupnicima priobće. 

(»Dom«, God. 1910. Br. 51.) 


Gospoda se slažu! 

Iznenada javiše ovih dana novine, da je hrv.-srb. koalicija 
pozvala na dogovor »stranku prava« (»franko-furtimaše«) i 
starčevićance (Miju Starčevića i drugove). Viest se obistinila, 
i dok ovo pišemo, gospoda se dogovaraju, što će i kako će u 
saboru. 

Što je bila sva naša politika posljednjih, osobito posljednjih 
triju godina, na ime: borba hrv.-srb. koalicije proti franko- 
rauchovcima, pojačana god. 1908. borbom obnovljenih starčevi- 
ćanaca s istim frankovcima, — to nam je još svima u živoj pa- 
meti. Ta borba nije bila šala, jer je petdeset ljudi bilo obtuženo 
za vješala, te su jedni obtužene branili, a drugi čitavu godinu 
dana bez prestanka i kao pomamni vikali: na vješala, na 
vješala! 

Danas nesudjeni obješenjaci i vješatelji — sjede za jednim 
stolom, — barem njekoliko sati, da viećaju, ne bi li zajedno i 
dalje ostali. 

što je to? Što se je dogodilo? Što je ovakve krvne neprija- 
telje potaklo ili prisililo na slogu? 



»Obzor« piše, da je koalicija prozvala franko-furtimaše, da 
ih dovede u škripac, neka se vidi, jesu li u istinu proti nagod- 
benomu banu, kako kažu. »Obzor« još veli, da je stupica dobro 
namještena. 

No očito je, da je ovo »Obzor« izmislio samo zato, da kako- 
tako protumači ovaj nečuveni škandal. 

Škandal?? Ta oni se slažu za dobro domovine — uvjerava 
i »Pokret« i »Hrv. Pravo«. 

No da »Srbi« i posrbice mogu viećati o dobru domovine, 

0 sreći Hrvatske, — zar to možemo vjerovati »Hrv. Pravu«? 

Ili da franko-rauchovci mogu viećati o dobru domovine, — 
zar ćemo to vjerovati »Pokretu«? 

Ali, kako se čini, bit će ljudi, koji će i to vjerovati uzprkos 
tomu, što su obadvoje ove novine godine i godine, a dan na 
dan pisale, dokazujući protivno i time opravdavale cielu svoju 
politiku. 

Gdje je sad ta politika? Je li i jedna rieč istinita u tom 
pisanju, radi kojega je narod do bjesnila uzrujan, radi kojega 
je bilo krvavih i mrtvih glava, radi kojega je narod štetovao 
milijune? 

Što ostaje od sve te gospodske politike? Je li istina i jedna 
rieč od onoga, što su jedni o drugima pisali po novinama, go- 
vorili na skupštinama i u saboru? 

Mi ne vjerujemo, da se tu radi o dobru domovine. Ta što 
je radio Khuen? Što je jučer radio Rauch! I nisu se složili! 

Je li moguće, da su tako neozbiljni političari preko noći 
došli k pameti? Je li se što osobito dogodilo, što ih je na slogu 
prisililo? 

Mi ne vidimo toga. Mi vidimo jedino tu pogibelj, da koali- 
cionaši izgube peštanske mandate, a time sav politički upliv 

1 znatne dohodke. Je li to samo posriedi? Pa ako i jest za koali- 
ciju, što sili novu »stranku prava«, franko-furtimaše, na zajed- 
nički rad sa »Srbima« i posrbicama? Je li im samo do toga, da 
ih koalicionaška javnost prestare smatrati špekulantima, tu- 
djinskim izmećarima? 

Bit će svega toga. I sve to dokazuje, da u svoj toj gospod- 
skoj politici nema ništa stalna, nego da je svaki čas sve moguće. 
Jedno samo nije moguće, naime: Nije moguće, da se gospodske 
stranke slože sa seljačkom. 

Našim pristašama ne treba toga na široko tumačiti: mi smo 
to prorekli na stotinama sastanaka i skupština. Gospodske će 
stranke jedna drugoj sve oprostiti, sve zaboraviti, pogaziti i 
svoje programe, samo da utuku seljačku stranku. 

Mi to ne izmišljamo. Ta oni sami priznaju, da ih na slogu 
sili samo seljačka stranka. Evo, što piše »Hrv. Slob.« (od jučer): 
zove koaliciju, da tobože načini prelom s Ugarskom te ne bira 
novih delegata u Peštu, ali onda odmah brani koaliciju pišući 
doslovce: »Magjari bi mogli ukinuti naš sabor, mogli bi provesti 
izravne izbore u Peštu. A na žalost imadu uviek uza se braću 
Radiće, koji su voljni predati im se, kako su im se predali 
sada«. 

Jeste li čuli? Magjari bi mogli ukinuti hrvatski sabor, — 
jer imadu uza se braću Radiće! Devet zastupnika »stranke 
braće Radića« može, pa bilo i sa 18 banovih, više nego sva 
koalicija (35) i svi pravaši (24), njih 60 zajedno! Sudbina Hrvat- 
ske u rukama je »braće Radića«! 

Jedina pogibelj dakle za Hrvatsku — to su danas braća 
Radići, seljačka stranka. Zato — svi složno proti njima, proti 
njoj! 

I to je ta najnovija gospodska sloga, od koje Hrvatska pred 
Božić 1910. ima dočekati svoj spas! 

(»Dom*, God. 1910. Br. 51.) 

